ཐབྱཤླཊ༔། །རྒྱ་གར་སྐད་དུ། མ་ཧཱ་སིཾ་ཧ་པ་རཱ་ཀྲ་མ་པཱུརྞྞ་ཏན་ཏྲ་ནཱ་མ། བོད་སྐད་དུ། སེང་གེ་རྩལ་རྫོ་གས་ཆེན་པོའི་རྒྱུད་ཅེས་བྱ་བ། བཅོམ་ལྡན་འདས་དྲག་པོ་རྩལ་གྱིས་རྣམ་པར་གནོན་པ་ཉིད་ལ་ཕྱག་འཚལ་ལོ། །འདི་སྐད་བདག་གིས་བསྟན་པའི་དུས་གཅིག་ན། ཨེ་མ་ཧོ། སེམས་ཅན་ཀུན་གྱི་རང་རྒྱུད་ལ། །སངས་རྒྱས་ཀུན་གྱི་ཡེ་ཤེས་སྐུ། །འགྱུར་བ་མེད་པར་ལྷུན་གྱིས་གྲུབ་པར་རྫོགས། །དེ་སྟོན་ཡེ་ཤེས་ཆེན་པོའི་ལུང༌། །འདི་བཤད་པ་ཡིས་གྲོལ་བར་འགྱུར། །དེ་སྐད་ཅེས་གཟུགས་མེད་པའི་སྐུས། བསམ་པ་དང་བྲལ་བའི་ཤེས་རབ་ལ་གཟིགས་ཏེ། ཡུལ་ཆོས་ཀྱི་དབྱིངས་ཀྱི་ཕོ་བྲང་ན། རིག་པ་མ་བཀོད་པར་སྣང་བ་ནས།གསུངས་སོ། །གསུང་ངོ་། །གསུང་བར་འགྱུར་རོ། །འདི་སྐད་བདག་གིས་ཐོས་པའི་དུས་གཅིག་ན། རིག་པའི་ཡེ་ཤེས། བཀོད་པ་རིན་པོ་ཆེའི་གཞལ་ཡས་ཁང་ན་འགྱུར་བ་མེད་པ་རང་བཞིན་གྱིས་རྣམ་པར་དག་པའི་སྐུ་ལྔ་དང་ཐབས་ཅིག་ཏུ་བཞུགས་སོ། །དེ་ནས་བཅོམ་ལྡན་འདས་དཔལ་ཀུན་ཏུ་བཟང་པོ། ཆོས་ཉིད་མངོན་པར་སྣང་བའི་ཏིང་ངེ་འཛིན་ལས་བཞེངས་ཏེ།དགོངས་པ་རང་གནས་ཡེ་ཤེས་ཆིག་ཆོད་ཀྱི་ལྟ་བ་འདི་གསུངས་སོ། །ཨེ་མ་ཧོ། ངོ་མཚར་ཆེ་བའི་ལྟ་བ།རང་རིག་པའི་ཡེ་ཤེས་ཀུན་ཏུ་བཟང་པོ། ཆོས་ཉིད་གདོད་མའི་དབྱིངས་ལས་མ་གཡོས་པའི་ཆིག་ཆོད་བལྟ་བ་ངས་བསྟན་གྱིས་རྡོ་རྗེ་སེམས་དཔའ་ལ་སོགས་པའི་འཁོར་རྣམས་ཉོན་ཅིག །བལྟ་བ་རང་སྣང་གི་ཡེ་ཤེས་ངོས་གཟུང་གི་མཐའ་ལས་འདས་ཀྱང་། ཐུགས་རྗེ་རང་སྣང་གི་རོལ་པ་མ་འགགས་པས། ཡེ་ནས་བལྟ་བ་རང་བྱུང་གི་ཡེ་ཤེས་ལ་འགག་པ་མེད་དོ། །དགོངས་པ་རང་གནས་ཀྱི་ཡེ་ཤེས་ལ་རྟོགས་མཐའ་མེད་དོ། །ཨེ་མ་ཧོ། རིགས་ཀྱི་བུ་ཡང་དག་པར་རྫོགས་པའི་སངས་རྒྱས་ཀྱི་དགོངས་པ་མ་ནོར་བར་བསྟན་ན། དགོངས་པ་ཡེ་ཤེས་ཆེན་པོ་ལྔས། ཡེ་ཤེས་ཀྱི་དོན་ལ་འགགས་པར་གསལ་ཏེ། དེ་ཡང་དགོངས་པ་ལྔ་གང་ཞེ་ན། རི་བོ་སྤྱི་བཅིངས་ཀྱི་དགོངས་པས་བལྟ་བ་ལ་ལ་བཟླ་བར་བྱའོ། །ཡེ་ཤེས་སྤྱི་བླུགས་ཀྱི་དགོངས་པས་ས་གཟུང་བར་བྱའོ། །ཐིག་ལེ་མཐོང་བརྟོལ་གྱི་དགོངས་པས་སྣང་བ་འཆར་ཚུལ་བརྟག་པར་བྱའོ། །ཉི་ཟླ་ཁད་མཉམ་པའི་དགོངས་པས་དོན་ལ་བསྐྱལ་བར་བྱའོ། །རྒྱ་མཚོ་ཀློང་བརྡོལ་གྱི་དགོངས་པས་རིག་པ་དབྱིངས་ལ་བསྐྱལ་བར་བྱའོ། །ཨེ་མ་ཧོ། རིགས་ཀྱི་བུ། སངས་རྒྱས་ཀུན་གྱི་དགོངས་པ་ལྔ། །འགག་མེད་ཚུལ་གྱིས་ཡོངས་ལ་ཁྱབ། །ཡེ་ནས་ཀློང་འབྱམས་དགོངས་པ་ལས། །ལྷག་མཐོང་རིག་པའི་ཡེ་ཤེས་སྐྱེས། །དེ་ཚེ་རང་གི་བདེན་པ་མཐོང༌། །དེ་ལས་རིག་པའི་མེ་ཏོག་སྐྱེས། །དེས་ནི་སྐྱེ་མེད་ཕ་རོལ་ཕྱིན། །ལྟ་བ་ཡེ་ཤེས་དོན་ལ་རྟོག །རྟོག་ན་གསང་སྔགས་སྐྱེ་མི་འགྱུར། །མཚན་མའི་སེམས་ལ་དོན་བཙལ་བས། །དོན་མེད་འཁོར་བའི་སྡུག་བསྔལ་ཐོབ། །རང་རིག་ཡེ་ནས་དགོངས་པ་ཉིད། །ཡུལ་དུ་མི་སྣང་ཀུན་ལ་རོལ། །རྣམ་རྟོག་མེད་པའི་ནམ་མཁའ་ལ། །བྱ་བྱེད་མེད་པའི་རིག་པ་གསལ།།འཛིན་པ་མེད་པའི་རང་སྣང་ལ། །ལྟ་བྱེད་མེད་པའི་ལྟ་བ་གསལ། །རྟོགས་མཐའ་མེད་པའི་ཤེས་རབ་ལ། །རྟོག་མེད་རང་སངས་བསྒོམ་པ་གསལ། །བགྲོད་མེད་སྟོང་པའི་ཡེ་ཤེས་ལ། །མ་འགགས་ཞེན་མེད་སྤྱོད་པ་གསལ། །འབྱུང་བ་ཡེ་ཤེས་ས་བོན་ལ། །རང་སྣང་བཟློག་མེད་འབྲས་བུ་གསལ། །སངས་རྒྱས་ཡེ་ཤེས་གསལ་བས་མཛེས། །ལྷང་ངེ་ལྷན་ནེ་དོན་གསལ་བའོ། །དེ་ནས་རྣམ་པར་སྣང་མཛད་ཀུན་རིག་ཆོས་ཀྱི་རྗེས་འདི་སྐད་ཅེས་གསོལ་ཏོ། །ཀྱེ་ཀྱེ་སྟོན་པ་ཀུན་ཏུ་བཟང་པོ། སངས་རྒྱས་དང་ཡེ་ཤེས་ཀྱི་མངའ་བདག །ཐུགས་རྗེ་རང་སྣང་གི་དགོངས་པ་དང་ལྡན་པ། བདག་ཅག་མོས་པའི་འཁོར་རྣམས་ལ་ཐིག་ལེ་རྣམ་པ་ལྔའི་དོན་ཅི་ལྟ་བུ་ལགས། གསུང་དུ་གསོལ། དེ་ནས་སྟོན་པ་ཀུན་ཏུ་བཟང་པོས་ཏིང་ངེ་འཛིན་རང་གནས་ཀྱི་དོན་ལས་བཞེངས་ནས། རིགས་ཀྱི་སངས་རྒྱས་རྣམས་ལ་བཀའ་སྩལ་པ། ཀྱེ་རིགས་ཀྱི་བུ་འཁོར་གྱི་བྱང་ཆུབ་སེམས་དཔའ་དང་བཅས་པ་རྣམས་ཉོན་ཅིག །ངས་དགོངས་པ་ལྔའི་དོན་མ་ནོར་བར་བསྟན་གྱིས་ཉོན་ཅིག །ལེགས་པར་ཉོན་ཅིག །རི་བོ་སྤྱི་བཅིངས་ཀྱི་དགོངས་པ་ཤར་བའི་དུས་ན།རྫོགས་ཆེན་གྱི་ལྟ་བ་མཐར་ཕྱིན་ཏེ། དབང་པོ་རབ་འབྲིང་ཐ་མ་གསུམ་ལ། ལྟ་བ་རྣམ་པ་གསུམ་འཆར་ཏེ། དབང་པོ་རབ་ཡེ་ཤེས་ཀྱི་སྣང་བ་ལྷུག་པར་ཤར་བའི་ལྟ་བ་ནི། རང་གི་ཡེ་ཤེས་རྟོག་མེད་ཀྱི་རིག་པ་སྐུ་དང་བཅས་པར་རྟོགས་ཤིང༌། དེའི་ཚེ་དགོངས་པ་ནི་གསལ་བ་ལ། མི་གཡོ་བ་རྒྱ་མཚོ་ལ་གཟའ་སྐར་ཤར་བ་ལྟ་བུའོ། །སྤྱོད་པ་ནི་འགག་མེད་ཤུགས་འབྱུང་གི་སྤྱོད་པ་ནམ་མཁའ་ལ་མདུང་བསྐོར་བ་ལྟ་བུའོ། །འབྲས་བུ་ནི་སྐྱེ་མེད་རང་བྱུང་གི་སྣང་བ་མཐོང་བའོ། །དབང་པོ་འབྲིང་གི་ལྟ་བ་རང་གི་རིག་པ་སྐྱེ་མེད་དུ་འདུག་པ་ཙམ་ཞིག་རྟོགས་པའོ། །དགོངས་པ་ནི་རྒྱ་མཚོ་ལ་དར་ཆགས་པ་ལྟ་བུར་རྣམ་རྟོག་གི་ཕྱོགས་དང་བྲལ་བའོ། །སྤྱོད་པ་ནི་མ་བཀག་ལྷུག་པ་སྨྱོན་པ་ལྟ་བུ་སྟེ། སྣང་བ་ལ་ཐོགས་རྡུག་མེད་པར་སྤྱོད་པའོ། །འབྲས་བུ་ནི་མཚན་མ་ཟིལ་གྱིས་གནོན་པ་རང་གནས་ཀྱི་དགོངས་པ་དང་ལྡན་པའོ། །དབང་པོ་ཐ་མའི་ལྟ་བ་ནི། སྣང་བ་འདི་སྒྱུ་མའམ། སྨིག་རྒྱུའམ། སྤྲུལ་པ་ལྟ་བུར་རྟོག་པའོ། །དགོངས་པ་ནི་རང་གི་སྣང་བ་ངོ་སྤྲད་པས། བར་དོ་ལ་ཡེ་ཤེས་འཆར་བར་ཤེས་པ། སེང་ཕྲུག་མངལ་རྒྱ་དང་བྲལ་བ་ལྟ་བུ་སྟེ། སྦུབས་ཀྱིས་ཡེ་ཤེས་བསྒྲིབས་པ་མཐོང་བའོ། །སྤྱོད་པ་ནི་འཁོར་འདས་གཉིས་འཛིན་གྱི་སྤྱོད་པ་དང་ལྡན་པའོ། །འབྲས་བུ་ནི་ལུས་བོར་ནས་རང་བཞིན་སྤྲུལ་པ་སྐུའི་ཞིང་ཁམས་སུ་དབུགས་འབྱིན་པའི་འབྲས་བུ་འཐོབ་པའོ། །ཡེ་ཤེས་སྤྱི་བླུགས་ཀྱི་དགོངས་པ་སྐྱེས་པའི་དུས་ན་ཡང་གང་ཟག་རབ་འབྲིང་ཐ་མ་གསུམ་གྱི་ལྟ་སྟངས་གསུམ་དུ་འབྱུང་སྟེ། དབང་པོ་རབ་ཀྱིས་དབང་བསྐུར་བ་དེ་ཉིད་སྐྱེ་མེད་ཀྱི་འབྲས་བུ་རང་ཆས་སུ་བསྟན་པར་རྟོགས་སོ། །དགོངས་པ་ནི་སྦྱོར་བའི་ཤེས་རབ་ཀྱིས་སྟོང་བའི་ཐིག་ལེ་ལ་རྒྱས་བཏབ་པས་བདེ་བ་ཆེན་པོ་མཁའ་མཉམ་གྱི་དགོངས་པ་ལས་མ་གཡོས་པའོ། །སྤྱོད་པ་ནི་བྱང་སེམས་དཀར་དམར་ལ་གཙང་སྨེ་མེད་པར་སྤྱོད་པའོ། །འབྲས་བུ་ནི་རིགས་ཀྱི་སའི་དེ་བཞིན་ཉིད་མཐོང་བའོ། །དབང་པོ་འབྲིང་གི་ལྟ་བ་ནི། སྣང་བ་རིག་པའི་སྟོབས་སུ་གྱུར་པ་ཙམ་ཞིག་གི་བལྟ་བ་རྟོགས་པའོ། །དགོངས་པ་ནི་གསལ་ལ་མ་ཡེངས་པ་ཉི་ཟླ་ཟུང་དུ་འབྲེལ་བ་ལྟ་བུར་གནས་སོ། །སྤྱོད་པ་ནི་ཡང་དག་པའི་ཆོས་ཉིད་རྣལ་འབྱོར་གྱི་ངང་ལ་སྤྱོད་པའོ། །འབྲས་བུ་ནི་སྐྱེ་ཤི་མེད་པའི་དེ་བཞིན་ཉིད་ཐོབ་པའོ། །དབང་པོ་ཐ་མའི་ལྟ་བ་ནི། དབང་བསྐུར་བའི་ཡོན་ཏན་རྒྱས་པར་འབྱུང་བར་རྟོགས་སོ། །སྒོམ་པ་ནི་ལྷའི་སྐུ་མཚན་མ་ཅན་ལ་བརྟེན་ཏེ་བསྒོམ་པའོ། །སྤྱོད་པ་ནི་ཆོས་ཉིད་ཀྱི་རོལ་པར་སྤྱོད་པའོ། །འབྲས་བུ་ནི་ཡོན་ཏན་གྱི་སྒོ་ནས་སངས་རྒྱས་ཐོབ་པོ། །ཐིག་ལེ་མཐོང་བརྟོལ་གྱི་དགོངས་པ་ཤར་བའི་ཚེ། ཡང་དབང་པོ་རབ་འབྲིང་ཐ་མ་གསུམ་ལ།མཐོང་སྣང་མི་མཐུན་པ་གསུམ་དུ་འཆར་ཏེ། དེ་ཡང་འདི་ལྟ་སྟེ། དབང་པོ་རབ་ཀྱི་ལྟ་བ་ནི།དཔེར་ན་སྐར་མདའ་ནམ་མཁའ་ལ་རྒྱུག་པ་ལྟ་བུར་ཡེ་ཤེས་ཀྱི་རྩལ་ཡོན་ཏན་དུ་ཤར་ནས། སྐད་ཅིག་མ་གསུམ་ལ་གྲོལ་བར་རྟོགས་སོ། །དགོངས་པ་ནི་བར་སྣང་ལ་ཉི་མ་ཤར་བ་ལྟ་བུར་གསལ་བ་ཟང་ཐལ་ཀུན་ལ་ཁྱབ་པར་གནས་སོ། །སྤྱོད་པ་ནི་ཡེ་ཤེས་ཀྱི་སྐུ་རྣམ་པར་དག་པ་ལ་ལོངས་སྤྱོད་དོ། །འབྲས་བུ་ནི་སྐད་ཅིག་མ་གསུམ་ལ་ཀ་དག་གི་སར་དེ་བཞིན་གཤེགས་པའོ། །དབང་པོ་འབྲིང་གི་ལྟ་བ་ནི། ཆོས་ཉིད་ཀྱི་བདེ་བ་ཟག་མེད་ཆེན་པོའི་སྣང་བ་ཁད་ཀྱིས་སྐྱེ་བར་རྟོགས་སོ། །དགོངས་པ་ནི་སྐད་ཅིག་རེ་རེ་ལ་མཐོང་བའི་ཡུལ་ཁྱད་པར་ཅན་རེ་རེ་མཐོང་བས། རྟོགས་པ་ཁྱད་པར་ཅན་རེ་རེ་སྐྱེ་བ་དང༌། ཆོས་ཀྱི་སྐུའི་སྣང་བ་རེ་རེ་མཐོང་བ་དང་། ཐུགས་ཀའི་དེ་བཞིན་ཉིད་རྣམ་པར་དག་པའི་དགོངས་པ་ལ་གནས་སོ། །སྤྱོད་པ་ནི་རང་གི་ཐུགས་ཀའི་ཟེར་ཐག་དང་གཉིས་སུ་མེད་པར་སྤྱོད་དོ། །འབྲས་བུ་ནི་རང་གི་རིག་པའི་སྣང་བ་སྐྱེ་བ་མེད་པའི་ཆོས་སྐུར་མཐོང་བའོ། །དབང་པོ་ཐ་མའི་ལྟ་བ་ནི།ཡེ་ཤེས་དག་པའི་སྣང་བ་ལ་ང་ལས་ཕ་གི་བྱུང་ངམ། ཕ་གི་ལས་ང་བྱུང་ངམ་སྙམ་པར་རྟོགས།དགོངས་པ་ནི་སྣང་བ་ཉིད་ལ་མཐོང་བྱེད་མེད་པར་གནས། སྤྱོད་པ་ནི་ཐེ་ཚོམ་དང་ཡིད་གཉིས་ཀྱི་སྤྱོད་པ་དང་ལྡན་པའོ། །འབྲས་བུ་ནི་རང་བཞིན་སྤྲུལ་པའི་སྐུའི་ཞིང་ཁམས་སུ་དབུགས་འབྱིན་པའི་འབྲས་བུ་ཐོབ་པའོ། །ཉི་ཟླ་ཁད་མཉམ་པའི་དགོངས་པ་ཀློང་བརྡོལ་བའི་དུས་ན། དེ་ཡང་དབང་པོ་རབ་འབྲིང་ཐ་མ་གསུམ་ལ་མཐོང་སྣང་རྣམ་པ་གསུམ་དུ་ཤར་ཏེ་དེ་ཡང་དབང་པོ་རབ་ཀྱིས་ལྟ་བ་ཡེ་ཤེས་ཟང་ཐལ་དུ་རྟོགས་སོ། །དགོངས་པ་ནི་འགག་མེད་ཡེ་ཤེས་ཆུ་བོའི་གཞུང་ལྟ་བུ་དང་མི་འབྲལ་བའོ། །སྤྱོད་པ་ནི་ཡེ་ཤེས་ཆེན་པོའི་མཛད་པས་རོལ་པ་མ་འགགས་པར་སྤྱོད་དོ། །འབྲས་བུ་ནི་ཐབས་དང་ཤེས་རབ་གཉིས་སྦྱོར་བ་དང་སྒྲོལ་བ་རྣམ་པ་གཉིས་ཏེ། གཞི་འདུ་འབྲལ་མེད་པའི་འབྲས་བུ་འཐོབ་པོ། །དབང་པོ་འབྲིང་གི་བལྟ་བ་ནི་དབྱིངས་དང་ཡེ་ཤེས་གཉིས་མེད་པར་རྟོགས་སོ། །དགོངས་པ་ནི་ཐབས་དང་ཤེས་རབ་གཉིས་སུ་མེད་པའི་རང་བཞིན་བར་སྣང་ལ་ཉི་ཟླ་ཤར་བ་ལྟ་བུའི་དགོངས་པ་ལ་གནས་སོ། །སྤྱོད་པ་ནི་བདེ་བ་ཆེན་པོའི་གསང་བའི་ཐིག་ལེ་དཀར་དམར་ལ་སྤྱོད་དོ། །འབྲས་བུ་ནི་རིགས་ཀྱི་སངས་རྒྱས་ལྔའི་སྦྱོར་བའི་ལྷུམས་སུ་སངས་རྒྱས་པའི་འབྲས་བུ་ཐོབ་པའོ། །དབང་པོ་ཐ་མའི་ལྟ་བ་ནི། ཡབ་ཡུམ་གྱི་སྦྱོར་བའི་བྱང་ཆུབ་ཀྱི་སེམས་སྤྲུལ་པའི་རྒྱུ་མཚོན་པའི་ལྟ་བར་རྟོགས་སོ། །དགོངས་པ་ནི་ལྷའི་རང་བཞིན་སྙིང་པོ་དྲན་པས། ཏིང་ངེ་འཛིན་གསལ་བའི་དགོངས་པ་དང་ལྡན་པའོ། །སྤྱོད་པ་ནི་སྨན་ལྔ་བདུད་རྩི་ལྔ་ལ་སྦྱོང་བའོ། །འབྲས་བུ་ནི་བར་དོ་ལ་ཡི་དམ་ལྷའི་སྒྱུ་ལུས་བཟུང་སྟེ། སྣང་བ་དག་པའི་འབྲས་བུ་ཐོབ་པའོ། །རྒྱ་མཚོ་ཀློང་བརྡོལ་གྱི་དགོངས་པ་ཤར་བའི་དུས་ན་ཡང༌། དབང་པོ་གསུམ་ལ་མཐོང་སྣང་མི་མཐུན་པ་གསུམ་འཆར་ཏེ། དེ་ཡང་དབང་པོ་རབ་ཀྱི་ལྟ་བ་ནི།ཡེ་ཤེས་ཆེན་པོའི་མཛད་པས། ཅི་སྣང་རང་གི་སྣང་བ་ཉིད་དུ་རྟོགས་སོ། །དགོངས་པ་ནི་སྣང་བ་ལ་ཆགས་ཞེན་ཆུང་བ་ཆང་གིས་ར་རོ་བ་ལྟ་བུའི་དགོངས་པ་དང་ལྡན་པའོ།སྤྱོད་པ་ནི་འཁོར་བ་ཉིད་མྱ་ངན་ལས་འདས་པར་སྤྱོད་པའོ། །འབྲས་བུ་ནི་སྣང་བ་ལ་མི་གནས་པའི་ཡེ་ཤེས་ཆིག་ཆོད་དུ་སྐྱེ་བའི་འབྲས་བུ་ཐོབ་པའོ། །དབང་པོ་འབྲིང་གི་ལྟ་བ་ནི། གསལ་བ་ཟང་ཐལ་ཡེ་ཤེས་ཀྱི་སྐུར་རྟོགས་པའོ། །དགོངས་པ་ནི་དྲག་ལ་ཡུན་ཐུང་བ་འབབ་ཆུ་ལྟ་བུའི་དགོངས་པ་དང་ལྡན་པའོ། །སྤྱོད་པ་ནི་ཀུན་གྱི་སྤྱོད་ཡུལ་མ་ཡིན་པ་རི་དྭགས་ལྟ་བུའི་སྤྱོད་པ་དང་ལྡན་པའོ། །འབྲས་བུ་ནི་སྟོང་པའི་ཡེ་ཤེས་ཀྱི་སྙིང་པོ་མཐར་ཕྱིན་པའི་འབྲས་བུ་ཐོབ་པའོ། །དབང་པོ་ཐ་མའི་ལྟ་བ་ནི། འཁྲུལ་པའི་སྣང་བ་ཁད་ཀྱིས་སངས་པར་འདོད་པའོ། །དགོངས་པ་ནི་ལྷ་དང་མིའི་སེམས་འཛིན་ལ་གནས་སོ། །སྤྱོད་པ་ནི་བཅོས་མ་གཉིས་འཛིན་གྱི་སྤྱོད་པ་དང་ལྡན་ནོ། །འབྲས་བུ་ནི་ལྷ་དང་མིའི་རིགས་མཐོང་འཐོབ་པའོ། །ཨེ་མ་ཧོ། རིགས་ཀྱི་སངས་རྒྱས་སེམས་དཔའ་དང་བཅས་པ་རྣམས་ཉོན་ཅིག །ཡང་དག་པའི་སངས་རྒྱས་ཀྱི་ལམ་ལྔ་ཤེས་པར་བྱ་བའི་ཐབས་ནི། ཐིག་ལེ་རྣམ་པ་ལྔའི་ཡེ་ཤེས་ལ་མཁས་པར་བྱའོ། །དེ་ཡང་ཡེ་ཤེས་ཆེན་པོའི་དགོངས་པ་ལྔ་དང་། ཐིག་ལེའི་སྣང་བ་ལྔ་མཐར་ཕྱིན་ན། ཆོས་ཐམས་ཅད་ཀྱི་དེ་ཁོ་ན་ཉིད་གསང་སྔགས་ཐུགས་སུ་ཆུད་པའོ། །དེ་ཡང་དགོངས་པའི་གསང་བ་ཐུགས་ཀྱི་ཉིང་ཁུ་ནི། རྣམ་པ་ལྔར་ཤེས་པར་བྱ་སྟེ། རི་བོ་སྤྱི་བཅིངས་ཀྱི་དགོངས་པ་ནི། སེང་གེ་རྣམ་པར་བསྒྱིངས་པ་ལྟ་བུའོ། །ཡེ་ཤེས་སྤྱི་བླུགས་ཀྱི་དགོངས་པ་ནི། རྒྱལ་རིགས་སྤྱི་བོ་ནས་དབང་བསྐུར་བ་ལྟ་བུའོ། །ཐིག་ལེ་མཐོང་བརྟོལ་གྱི་དགོངས་པ་ནི། རྨ་བྱའི་ཕྲུ་གྲུ་སྒོ་ང་ནས་ཐོན་པ་ལྟ་བུའོ། །ཉི་ཟླ་སེང་གེ་རྩལ་རྫོགས་ཆེན་པོའི་རྒྱུད་ཅེས་བྱ་བ།ཁད་མཉམ་པའི་དགོངས་པ་ནི། ཉི་མ་དང་ཟླ་བ་གཉིས་སུ་མེད་པར་སྙོམས་པར་ཞུགས་སོ་ལྟ་བུའོ། །རྒྱ་མཚོ་ཀློང་བརྡོལ་གྱི་དགོངས་པ་ནི། རི་རབ་ཀྱི་མགུལ་ནས་ཉི་མ་ཤར་བ་ལྟ་བུའོ། །དེ་དག་ནི་དཔེ་ཆེན་པོ་ལྔས་ཡེ་ཤེས་ཀྱི་སྣང་བ་བསྟན་པའི་ཐབས་སོ། །དགོངས་པའི་གནས་གང་ཡིན་པ་དེ་ནི་འབྲས་བུའི་ཚད་དུ་བསྟན་པའོ། །ཞེས་སེང་གེ་རྩལ་རྫོགས་ཆེན་པོའི་རྒྱུད་ལས། དགོངས་པ་ལྔས་ཡེ་ཤེས་མཐའ་ལ་སྐྱེལ་བའི་ལེའུ་སྟེ་དང་པོའོ།། །།རྙཨསྤྱ། དེ་ནས་ཡང་རིགས་བཞི་ལ་གནས་པའི་སངས་རྒྱས་རྣམས་ཀྱིས། བཅོམ་ལྡན་འདས་དཔལ་ཀུན་ཏུ་བཟང་པོ་ལ་འདི་སྐད་ཅེས་གསོལ་ཏོ། །ཀྱེ་ཀྱེ་བཅོམ་ལྡན་རིག་པའི་ངང༌། །ཡང་དག་དོན་གྱི་གཏན་ཚིགས་རྣམས། །མོས་པའི་འཁོར་ལ་གསུང་དུ་གསོལ། །ཞེས་ཞུ་བ་ཞུས་སོ། །དེ་ནས་ཡང་རང་རིག་སྟོབས་ཀྱི་ལྷས་བཀའ་སྩལ་པ། ཀྱེ་མ་རིགས་བཞིའི་ཡེ་ཤེས་བཞི། །དེ་ཡི་དགོངས་པ་རང་གནས་ཉིད། །ཁྱེད་ལ་རྒྱས་པར་བསྟན་པར་བྱ། །མ་ཡེངས་ཚུལ་གྱིས་གུས་པས་ཉོན། །སྣ་ཚོགས་སེམས་ཀྱི་རྟོག་པ་སོལ། །ཡང་དག་དོན་གྱི་གཏན་ཚིགས་ནི། །ཁམས་གསུམ་སེམས་ཅན་ཐམས་ཅད་ལ། །རང་རང་སྙིང་གི་དཀྱིལ་ན་གནས། །སྙིང་པོ་ཡེ་ཤེས་སུམ་བརྩེགས་ཏེ། །དེ་ཡང་ངོ་བོ་སྒྲིབ་མེད་དོ། །སེམས་ཅན་རབ་རིབ་བློ་ཡིས་བསྒྲིབས། །དེ་ཡང་བློ་ལ་སྣང་ལུགས་དང་། །རྟོགས་པའི་དུས་ན་འཆར་ལུགས་སོ། །བློ་ཡི་ཡུལ་ལ་འཛིན་པ་སྟེ། །རྟོགས་པའི་དུས་ན་རང་སྣང་ངོ་། །སངས་རྒྱས་ཡེ་ཤེས་སེམས་དཔའ་ཡིས། །རང་གི་ལུས་ལ་རྫོགས་པར་བཤད། །སྣ་ཚོགས་བློ་ཡི་ཐེ་ཚོམ་རྣམས། །བསལ་ཕྱིར་རྒྱུད་འདི་བཤད་པ་ཡིན། །སེམས་ཅན་ཀུན་གྱི་རང་ལུས་ལ། །སངས་རྒྱས་ཀུན་གྱི་སྐུ་གནས་པ། །སྐུ་ནི་དྲི་མེད་འོད་ཀྱི་སྐུ། །རྣམ་པར་སྣང་མཛད་ཆོས་དབྱིངས་བདག །སངས་རྒྱས་ཀུན་གྱི་རང་བཞིན་ཡིན། །སེམས་ཅན་ཀུན་གྱི་རང་རྒྱུད་ལ། །སངས་རྒྱས་ཀུན་གྱི་གསུང་གནས་པ། །གསུང་ནི་འགག་མེད་ཚངས་པའི་དབྱངས། །སྣང་བ་མཐའ་ཡས་རང་བྱུང་སྐུ། །སེམས་ཅན་ཀུན་གྱི་རང་རྒྱུད་ལ། །སངས་རྒྱས་ཀུན་གྱི་ཐུགས་གནས་པ། །ཐུགས་ནི་རྟོག་མེད་འཁྲུལ་པ་ཟད། །རྡོ་རྗེ་སེམས་དཔའ་སྐྱེ་འཇིག་བྲལ། །སེམས་ཅན་ཀུན་གྱི་རང་རྒྱུད་ལ། །སངས་རྒྱས་ཀུན་གྱི་རྒྱུ་གནས་པ། །རྒྱུ་ནི་འཁྲུལ་མེད་ཐིག་ལེ་བཟང༌། །རིན་ཆེན་འབྱུང་ལྡན་ཟད་མེད་གཏེར། །སེམས་ཅན་ཀུན་གྱི་རང་རྒྱུད་ལ། །སངས་རྒྱས་ཀུན་གྱི་སྤྱན་གནས་པ། །སྤྱན་ནི་སྒྲོན་མ་འགག་མེད་སྤྱན། །དོན་ཡོད་གྲུབ་པ་རྟོག་མེད་ལམ། །སེམས་ཅན་ཀུན་ལ་གནས་པའོ། །ཨེ་མ་ཧོ། སངས་རྒྱས་དགོངས་པ་ཟབ་མོ་འདི། །ཡང་དག་ཆོས་ཉིད་རྟོག་མེད་ལམ། །འབྱུང་བ་ལྔ་ཡི་དྲི་མ་བསལ། །རྣམ་རྟོག་བག་ཆགས་འབྱུང་མི་སྲིད། །འབྱུང་བ་ལྔ་ཡི་ཕྲ་རགས་ཀྱིས། །ཡེ་ཤེས་ལྔ་ཡི་རང་གདངས་བསྒྲིབས། །མ་རིག་ཉོན་མོངས་རྩ་བ་ཡིས། །རིག་པའི་ཡེ་ཤེས་མེ་ཏོག་བསྒྲིབས། །དྲི་མ་ལྔ་ཡི་ཀློང་དཀྱིལ་དུ། །སྟོང་པ་ཉིད་ཀྱི་ཡེ་ཤེས་བསྒྲིབས། །སྣང་བའི་ཡེ་ཤེས་ངང་གིས་གསལ། །འབྱུང་བ་ལྔ་ཡི་ཡེ་ཤེས་ལ། །རྣམ་དག་སྟོང་པའི་ཡེ་གདངས་གནས། །སྣང་བའི་ཕྱོགས་ཀྱིས་མ་བསྒྲིབས་པར། །རང་འོད་གསལ་ན་རྟོགས་པའི་མཆོག །མཚན་མའི་ཡུལ་ལ་མི་གནས་ན། །ཡང་དག་ཀུན་ཏུ་བཟང་པོའི་ཐུགས། །རང་གི་རྒྱུད་ལ་སྐྱེས་པ་ཡིན། །རིག་པའི་ཡེ་ཤེས་རང་བྱུང་ལ། །ཆད་པའི་ཡུལ་སྣང་ག་ལ་ཡོད། །གསང་བའི་རིག་པ་གཉིས་སྣང་བྲལ། །རྟོགས་པའི་ཐུགས་རྗེས་ལས་མི་འགྲུབ། །དྲང་སྲོང་ཆོས་ཉིད་བདེན་མཐོང་ན། །སངས་རྒྱས་དགོངས་པ་དེ་ལས་མེད། །བདེན་པ་གཉིས་ཀྱིས་ཡེ་ནས་རྟོགས། །བདེན་པ་གསུམ་གྱིས་རང་དོན་རྙེད། །བདེན་པ་བཞི་ཡིས་སྣང་བ་མཐོང་། །བདེན་པ་ལྔ་ཡིས་ཆོས་སྐུ་ཤེས། །བདེན་པ་དྲུག་གིས་རང་ལུས་མཐོང༌། །བདེན་པ་བདུན་གྱིས་དེ་ཉིད་ཐོབ། །བདེན་པ་བརྒྱད་ཀྱིས་རྟོགས་པ་རྙེད། །བདེན་པའི་ཆོས་ཉིད་རྣམ་དགུ་ཡིས། །རང་གི་ཏིང་འཛིན་བརྟན་པ་ཐོབ། །བདེན་པ་བཅུ་ཡིས་སངས་རྒྱས་མཐོང༌། །བདེན་པ་བཅུ་གཅིག་ས་ལམ་བགྲོད། །རྣམ་པ་བཅུ་གཉིས་རྟོགས་དང་ལྡན། །དེ་དོན་རྣམ་པ་བཅུ་བཞིར་ལྡན། །རྣམ་པ་བཅོ་ལྔས་མཁའ་ལ་བསྐྱོད། །དེ་ཉིད་རྣམ་པ་བཅུ་དྲུག་རིག །བཅུ་བདུན་རྣམ་པས་ཕ་རོལ་ཕྱིན། །བཅོ་བརྒྱད་ཆོས་ཉིད་བདེན་པ་མཐོང༌། །བཅུ་དགུ་རང་གི་ཡུལ་དང་འཕྲད། །རྣམ་པ་ཉི་ཤུས་བྱང་ཆུབ་པ། །རྣམ་པ་ཀུན་རིག་སངས་རྒྱས་མཆོག །དེས་ནི་ཕ་རོལ་བགྲོད་པའོ། །ཨེ་མ། རྟོག་མེད་རང་སངས་རྙོག་པ་མེད། །འཛིན་མེད་རང་གྲོལ་ཕྱོགས་རིས་མེད། །རྣམ་པར་རྟོག་མེད་མཁའ་ལ་རོལ། །སྐྱེ་མེད་ཆོས་ཉིད་མཉམ་པ་ཉིད། །ཡང་དག་ཆོས་ལ་སྒྲོ་བཏགས་མེད། །བསམ་འདས་བརྗོད་མེད་ངོ་བོ་ནི། །རྣམ་རྟོག་ཕྱོགས་སུ་མ་ལྷུང་བ། །རྟོག་མེད་སྐུ་ལ་ཡང་དག་བལྟ་བར་བྱ། །མཉམ་པ་ཉིད་ཀྱི་ཤེས་རབ་ཡིད་མེད་ལ། །སྣང་བ་མེད་པའི་ཆོས་ཉིད་ཀུན་ཏུ་བཟང་། །སྐྱེ་འགག་མེད་པའི་རང་བཞིན་བདེ་བའི་སྐུ། །དམིགས་པ་མེད་པའི་ཏིང་འཛིན་ཆོས་ལས་གྲོལ། །བསམ་འདས་དངོས་པོའི་ཡུལ་ལ་བདག་འཛིན་མེད། །སངས་རྒྱས་ཀུན་གྱི་ཡེ་ཤེས་འོད་འབར་ནི། །ཉི་མའི་ཟེར་བཞིན་ཀུན་ལ་སྙོམས་པར་གནས། །ཐུགས་རྗེ་མཉམ་ཉིད་སྒྲོན་མའི་ཞགས་པ་ནི། །འཆར་བྱེད་མ་འགགས་དབང་པོའི་ཡུལ་ལས་ལོག །ཡུལ་སེམས་གཉིས་མེད་རང་བྱུང་དགོངས་པ་ནི། །རྟོག་མེད་ཆོས་སྐུ་རང་གསལ་ཆེན་པོའི་ངང་། །མཉམ་ཉིད་དངོས་བྲལ་སངས་རྒྱས་དགོངས་པ་ནི། །ཡེ་ཤེས་རང་སྣང་ཆོས་སྐུའི་མཁའ་ལ་རོལ། །སྤྲོས་བྲལ་རིག་པ་ནམ་མཁའི་མཐའ་དང་མཉམ། །སྤྱོད་པ་སྟོང་ཡུལ་འཛིན་མེད་རང་སར་གྲོལ། །དགོངས་པ་རང་གནས་ཏིང་འཛིན་ཅོག་བཞག་དང་། །དངོས་མེད་རང་སྣང་དཀྱིལ་འཁོར་ཀུན་གྱི་དངོས། །འགྱུར་མེད་རང་སངས་ཆོས་ཉིད་ཀུན་གྱི་ཡུལ། །བདེ་ཆེན་རིག་པའི་ས་བོན་འོད་པོ་ཆེ། །རང་སྣང་ཡུལ་ལ་མི་རྟོག་གཅིག་ཏུ་ལྷང་ངེ་གནས། །དཔྱོད་པ་ཡིད་ཀྱི་རྣམ་རྟོག་བྲལ་བ་ནི། །གསང་སྔགས་གཏན་ཚིགས་ཆེན་པོ་ང་ཡིས་བཤད། །སངས་རྒྱས་དགོངས་པ་ཡང་དག་གཅིག་པུ་ཉིད། །སོ་སོ་རང་རང་བདེན་པའི་ཡུལ་ལ་འཇུག །བལྟར་མེད་གཡེངས་བྲལ་ཉིད་ཀྱི་སྐུ་ལ་རྣམ་པར་བལྟས། །སྤྱད་མེད་སྤྱོད་པ་ཉིད་ཀྱི་ཏིང་འཛིན་ངང་ལ་བཞུགས། །བསྒོམ་མེད་བསྒོམ་བྲལ་ཉིད་ཀྱི་ངོ་བོ་བཟུང་། །འདའ་མེད་བསྲུང་མཚམས་བྲལ་བའི་ཉམས་ལེན་བྱ། །རང་སྣང་ཆིག་ཆོད་ཉིད་ཀྱི་རྗེས་སུ་འབྲངས། །སྟོང་པ་ཀུན་ཁྱབ་ཡུལ་དང་ལྷན་ཅིག་གནས། །རྟོག་མེད་ཕྱོགས་སངས་ཉིད་ཀྱི་མཁའ་ལ་གསལ། །བདེ་བ་དངོས་བྲལ་ཆོས་ཉིད་ཡུལ་ལ་འཇུག །བཅོས་པ་མེད་པའི་ཏིང་འཛིན་རང་སྣང་ཡུལ། །ཞེ་འདོད་མེད་པའི་བསྒོམ་པ་མཁའ་ལ་གསལ། །འཛིན་ཆགས་མེད་པའི་བལྟ་བ་ཡུལ་དང་བྲལ། །རྟོག་པ་མེད་པའི་ཆོས་ཉིད་དྲི་མ་སངས། །ཐེ་ཚོམ་མེད་པའི་སྐུ་གསུམ་མངོན་པར་སྣང༌། །འཛིན་ཆགས་མེད་པའི་སྦྱིན་པ་ཡུལ་ལས་ལ་འགྱེད་ཀྱང་འདས། །དྲི་མ་མེད་པའི་ཚུལ་ཁྲིམས་རྣམ་པར་དག །རྟོག་ཞེན་མེད་པའི་བཟོད་པ་ཡུལ་ལ་སྣང་། །སོམ་ཉི་སྤངས་པའི་བརྩོན་འགྲུས་ངང་ལས་འབྱུང༌། །ཐུན་མཚམས་མེད་པའི་བསམ་གཏན་སྣང་མཐའ་ཡས། །མངོན་སྣང་སྐུ་ཡི་ཤེས་རབ་ཕ་རོལ་ཕྱིན། །ཡུལ་དང་སེམས་མེད་ཐབས་ཀྱི་ངང་ལ་གནས། །ཞེ་འདོད་བྲལ་བའི་སྨོན་ལམ་རང་ལ་རྙེད། །དམིགས་པ་མེད་པའི་ཡེ་ཤེས་ཕ་རོལ་ཕྱིན།གཟའ་གཏད་མེད་པའི་སྟོབས་ལ་རྣམ་པར་གནས། །བྱ་བྲལ་རྫོགས་པའི་ས་ལ་ཀུན་ཏུ་ཆུབ། །གཡེང་བ་མེད་པའི་ཆོས་ཉིད་གཏིང་མཐའ་ཡས། །གཅིག་དང་དུ་མར་སྣང་བའི་བསམ་གཏན་མེད། །རང་གི་ཡུལ་ལ་ཆོས་ཉིད་མ་དང་འཕྲད། །བདེན་པའི་སྟོབས་ཀྱིས་སངས་རྒྱས་སྐུ་ལ་འཇུག །མཆེད་པ་དང་ནི་སྐུ་ཡི་འོད་ཟེར་འཕྲོ། །སྣང་བ་རྩལ་གྱི་འབྱུང་བ་མཁའ་ལ་འཁྱིལ།།ཡིན་པ་ཙམ་གྱིས་བློ་ཡི་ཐེ་ཚོམ་བསལ། །དེ་ནི་རང་གི་ཡུལ་དུ་ཀུན་ཏུ་བཟང་པོས་བསྟན། །རིག་པའི་ཞལ་ནི་མ་འགགས་ཕྱོགས་བཅུར་གསལ། །རིག་པའི་སྐུ་ལ་ཆེ་དང་ཆུང་བ་མེད། །རིག་པའི་སྣང་བ་ཕྱོགས་དང་རིས་སུ་མེད། །རིག་པའི་ཡེ་ཤེས་ཡུལ་ལ་རྣམ་པར་སྣང་། །རིག་པའི་ས་བོན་འཕེལ་དང་འགྲིབ་པ་མེད། །རིག་པའི་ངོ་བོ་རྟོགས་དང་མ་རྟོགས་མེད། །རིག་པའི་ཆོས་ཉིད་ང་དང་བདག་ཏུ་མེད། །རིག་པ་ཉིད་ལ་དུས་གསུམ་གཡོ་བ་མེད། །རིག་པའི་ཆོ་འཕྲུལ་སྣ་ཚོགས་ཅིར་ཡང་སྟོན། །རིག་པའི་ངོ་བོ་གཅིག་ལ་འགྱུར་བ་མེད། །རིག་པའི་རང་བཞིན་ཐ་སྙད་གཅིག་ཏུ་སྡུད། །རིག་པའི་དངོས་པོ་སྐུ་དང་འོད་དུ་ཤར། །རིག་པའི་སྒྲོན་མ་ཡུལ་དང་ལྷན་ཅིག་གནས། །རྟོག་པ་མེད་ན་ཆོས་ཉིད་དོན་དང་ཕྲད། །ཆོས་ཀྱི་སྐུ་ལ་འཁྲུལ་རྟོག་ག་ལ་ཡོད། །ལོངས་སྤྱོད་སྐུ་ལ་ངར་འཛིན་ངང་གིས་མེད། །སྤྲུལ་པའི་སྐུ་ལ་ཞེ་འདོད་མེད་པར་བསྟན། །རིག་པའི་སྐུ་ལ་གསལ་འགྲིབ་ཡོངས་ཀྱིས་མེད། །སེམས་ཀྱི་སྐུ་ནི་སྣ་ཚོགས་ཅིར་ཡང་འཛིན། །ཡིད་ཀྱི་སྐུ་ནི་སྣ་ཚོགས་གཅོད་པར་བྱེད། །མ་རིག་སྐུ་ནི་ཐམས་ཅད་སྡུད་པར་བྱེད། །དེ་དག་དེ་ཕྱིར་འཁྲུལ་པའི་སྐུ་ཡིན་ནོ། །རིག་པའི་སྐུ་ནི་འདི་ལྟ་སྟེ། །ཡང་དག་སྐུ་ལ་སྣང་སྲིད་ཆོས་རྣམས་གསལ། །རྡོ་རྗེའི་སྐུ་ནི་མ་སྐྱེས་གདོད་ནས་རྫོགས། །སྟོང་པའི་སྐུ་ལ་ངོས་བཟུང་ག་ལ་ཡོད། །འོད་གསལ་སྐུ་ལ་མཚན་མའི་རྣམ་རྟོག་མེད། །ཡེ་ཤེས་སྐུ་ལ་གསལ་དང་མི་གསལ་མེད། །རང་སྣང་སྐུ་ལ་ཉོན་མོངས་བསམ་པ་མེད། །ཆོས་ཉིད་སྐུ་ལ་ཡིན་མིན་རྩིས་དང་བྲལ། །རིག་པའི་སྐུ་ལ་བདག་རྟོག་ཡིད་དང་བྲལ། །དབྱིངས་ཀྱི་སྐུ་ལ་རྒྱ་ཆད་ཕྱོགས་དང་བྲལ། །སངས་རྒྱས་སྐུ་ནི་མ་བསྒྲིབས་དེ་བཞིན་གནས། །སེམས་ཅན་ཀུན་གྱི་ནོར་བུ་རིན་ཆེན་ཡིན། །སྟོང་པའི་ལམ་ལ་རང་བྱུང་ཡེ་ཤེས་གསལ། །སྔགས་པས་སངས་རྒྱས་ཡེ་ཤེས་སྤྱན་དུ་འདོད། །ཕྱོགས་སུ་སྣང་བའི་ཡུལ་ནི་རབ་ཏུ་སྤངས། །ཕྱོགས་སུ་མ་ལྷུང་ཉི་ཟླའི་དཀྱིལ་འཁོར་བཞིན། །ཡེ་ཤེས་སྣང་བ་ཉམས་སུ་བླང་ཐབས་ནི།དུས་གསུམ་གཤེགས་པས་འདི་ལྟར་རབ་ཏུ་བསྔགས། །གྲོགས་མེད་གཅིག་པུར་འདུག་ན་སྣང་བ་གྲོགས་སུ་འཆར། །བལྟར་མེད་སྐུ་ལ་བལྟས་ན་རང་གི་སྣང་བ་མཐོང་། །རྐང་མེད་མཁའ་ལ་བསྐྱོད་པས་སྣང་སྲིད་དབང་དུ་སྡུད། །རིག་པ་རྐྱེན་དང་འཕྲད་པས་རང་གི་བདེ་བ་རྙེད། །རིག་པ་མཁའ་ལ་གསལ་བས་རང་རིག་དབྱིངས་སུ་ཚུད། །འཛིན་པའི་ཆོས་དང་བྲལ་ན་རང་སྣང་རྟོགས་པའི་མཆོག །སངས་རྒྱས་ཐུགས་ལ་དེ་བཞིན་གནས་པའོ། །ཨེ་མ་ཧོ། རིགས་བཞིའི་སངས་རྒྱས་ཉོན། །གསང་སྔགས་ཀུན་གྱི་ཐབས་ཀྱི་ཡན་ལག་ནི། །གཟུང་འཛིན་རྣམ་རྟོག་ངང་གིས་བྲལ་བར་གསུངས། །འཛིན་ཆགས་མེད་པའི་རང་སྣང་ནམ་མཁའ་ལ། །ཞེ་འདོད་མེད་པའི་སྒྲོན་མ་རྣམ་གཉིས་གསལ། །སྤང་ཐོབ་མེད་པའི་ཆོས་སྐུའི་སྣང་བ་མཐོང༌། །ཕྱོགས་དང་བྲལ་བའི་འོད་ཀྱི་མུ་ཁྱུད་ཟིན། །བདག་དང་བྲལ་བའི་སྒྱུ་མའི་སྐུ་ལྔ་སྣང༌། །ཡུལ་དང་བྲལ་བའི་ཆོས་ཉིད་དུ་མར་སྣང༌། །སྟོང་རིག་གསལ་བའི་སྐུ་ལ་འགྱུར་བ་མེད། །འབྱུང་བའི་རྐྱེན་གྱིས་མ་གོས་རང་གསལ་བདེ་བའི་སྐུ། །རྟོག་པའི་ཕྱོགས་སུ་མ་ལྟུང་སངས་རྒྱས་དགོངས་པ་ཉིད། །ཆོས་ཉིད་ཤེས་རབ་ཁོང་ནས་སྐྱེས་པ་ཡིས། །ཡུལ་སེམས་བྲལ་བའི་དགོངས་པ་རང་སྣང་ངོ་། །མཚན་མའི་ཡུལ་ལ་འཛིན་པའི་རྟོག་པ་བཅོམ། །མ་རིག་ཀློང་ནས་ཡེ་ཤེས་སྣང་བ་སངས། །ཀ་དག་དབྱིངས་སུ་ཆོས་སྐུ་ཆེན་པོ་རྙེད། །སྣང་བའི་ཡུལ་དང་རྟོག་པའི་ཆོས་ལས་གྲོལ། །སངས་རྒྱས་པ་དང་རང་གི་རིག་པ་མཉམ། །བསྟན་དུ་ཡོད་ཅིང་རང་སྣང་མཐོང་བའི་ཕྱིར། །ཉོན་མོངས་དྲི་མ་ཡེ་ཤེས་སྣང་བར་འགྱུར། །ཆོས་དང་ཆོས་མིན་གསང་སྔགས་ལས་བྱུང་བ། །རང་རིག་རང་གི་འོད་ལ་རྟག་ཏུ་བཞུགས། །མཐའ་སྡུད་དོན་གཅོད་དབྱིངས་ཀྱི་རང་བཞིན་ཡིན། །གཅིག་དང་དུ་མའི་སྒྲ་དང་ཐ་སྙད་བྲལ། །བཟང་དང་ངན་པའི་ཡུལ་མེད་རང་གི་བདེ་བ་ཆེ། །ཆོས་སྤྱོད་བྱིས་པའི་སྤྱོད་པས་བསླུས་གྱུར་ན། །དགོངས་པ་རྙེད་པར་སངས་རྒྱས་ཉིད་ཀྱིས་མ་བཤད་དོ། །ཆོས་ཀྱིས་སངས་རྒྱས་ཉིད་ཀྱི་སྣང་བ་བསྒྲིབས། །ང་ཡི་ཆོས་ནི་བརྗོད་པའི་མཐའ་དང་བྲལ། །ང་ཡི་དཀྱིལ་འཁོར་ཆེན་པོ་ནི། །སྐུ་ཡི་འོད་དང་གསུང་གི་ཟེར། །ཐུགས་ཀྱི་དགོངས་པར་གནས་པའོ། །ང་ལ་འོད་ཟེར་ཡང་ཡོད་དེ། །སེམས་ཀྱི་འཛིན་ཆགས་སྤངས་པའི་ཕྱིར། །སྣང་བ་ཞེན་མེད་སྒྲོན་མར་གསལ། །རྟོག་མེད་རང་སྣང་བསྟན་པའི་ཕྱིར། །བདེ་གཤེགས་སྐུ་ཡི་འོད་ལྟར་སྣང་། །སྟོང་པ་ཉིད་ལས་ལོག་པའི་ཕྱིར། །མཛེས་པའི་འོད་ཟེར་རྣམ་ལྔ་གསལ། །ཐིག་ལེ་ཉག་གཅིག་སྣང་བ་ལ། །བྲི་བ་མེད་ཅིང་གང་བ་མེད། །ཆོས་ཀྱི་སྐུ་ཡི་རང་ཡུལ་དང༌། །སེམས་ཅན་སྣང་བའི་རང་ཡུལ་གཉིས། །སྟོང་རིག་གསལ་བའི་དངོས་པོར་སྣང༌། །སངས་རྒྱས་ཀུན་གྱི་ལྟ་ཕུགས་ནི། །དབྱིངས་རིག་གཉིས་ལས་མ་འདས་པའོ། །དབྱིངས་དང་རིག་པའི་ཆོ་འཕྲུལ་ལས། །ཡེ་ཤེས་རྟོག་མེད་ཕྱོགས་དང་བྲལ། །རང་སྣང་དངོས་མེད་དཀྱིལ་དང་འཁོར། །ཕྲ་རགས་ཡུལ་གྱིས་མ་བསྒྲིབས་སོ། །བསམ་པའི་ངང་ལས་མ་འདས་ན། །འཁོར་བ་སྡུག་བསྔལ་ཆེན་པོར་བཤད། །དབྱིངས་རིག་ཤེས་པའི་རྣལ་འབྱོར་པས། །གསང་སྔགས་དགོངས་པ་ཚད་མར་བལྟ། །ཤེས་བྱ་ཡུལ་གྱི་སྣང་བ་ལ། །ཆོས་ཉིད་ནང་གི་ཏིང་འཛིན་གསལ། །གསལ་བའི་ཡེ་ཤེས་ཕྱོགས་མེད་ལ། །མཐར་ལྷུང་མེད་པའི་ལྟ་བ་གསལ། །སྒྲ་དང་ཐ་སྙད་མིང་བཏགས་རྣམས། །ཆོས་ཀྱི་དབྱིངས་ཀྱི་རྒྱན་དུ་གསུངས། །རང་སྣང་ཐབས་ཀྱི་རྒྱལ་པོ་ལ། །སྟོབས་ཀྱི་རིག་པ་མ་འགགས་པས། །རང་གི་ཤེས་རབ་ཉིད་ལ་དྲིས། །དམིགས་པ་མེད་པའི་ཏིང་འཛིན་ནི། །བྱ་བཙལ་བྲལ་བའི་ངང་དུ་དྲིས། །ཡུལ་གསལ་ཐོག་མ་མེད་པའི་སེམས། །རྣམ་པར་དག་པའི་དབྱིངས་ལ་དྲིས། །དེ་ནི་དགོངས་པའི་དོན་དུ་བསྟན། །ཀུན་གཞི་སེམས་ཀྱི་རྩ་བ་དང་། །རང་རིག་ཡུལ་གྱི་རྩ་བ་གཉིས། །འདྲ་གཞི་གཅིག་ལ་གོ་ལས་ཆེ། །མ་རིག་སེམས་སུ་སྣང་བ་དང༌། །རིག་པ་རྟོག་མེད་སྣང་བ་གཉིས། །འདྲ་གཞི་གཅིག་ལ་གོལ་ས་ཆེ། །རྡོ་རྗེ་སེམས་དཔའི་ཆོས་ཉིད་དང་། །རང་སྣང་དཀྱིལ་འཁོར་དག་པ་གཉིས། །འདྲ་གཞི་གཅིག་ལ་གོལ་ས་ཆེ།རང་བྱུང་ཡེ་ཤེས་ཚིག་གི་མཐའ་དང་བྲལ། །སྟོང་པའི་ཡེ་ཤེས་ཡུལ་གྱི་རྐྱེན་དང་བྲལ། །མངོན་སུམ་ཡེ་ཤེས་ཚིག་གི་མཐའ་དང་བྲལ། །སངས་རྒྱས་ཀུན་གྱི་ཆོས་ཉིད་ཡངས་པ་འདི། །ཀུན་གྱིས་མཐོང་བ་མ་ཡིན་རང་གི་ཐུགས་ལ་འཆར། །ཨེ་མ་ཧོ། ཨཱ་ལི་ཀཱ་ལིའི་དོན་བརྗོད་པས། །སངས་རྒྱས་ཐམས་ཅད་མཉེས་པར་འགྱུར། །དགོངས་པ་རང་གནས་དོན་བརྗོད་པས། །སེམས་ཅན་ཐམས་ཅད་ཚིམ་པར་འགྱུར། །འཛིན་ཆགས་མེད་པའི་དོན་བརྗོད་པས། །ཡེ་ཤེས་ཐམས་ཅད་གསལ་བར་འགྱུར། །ཀྱེ་མ་དངོས་བྲལ་བདེ་བ་ནི། །ཡུལ་སེམས་བྲལ་བའི་ནམ་མཁའ་ལ། །སྐྱེ་འགག་མེད་པའི་རྡོ་རྗེ་གསལ། །ཨ་ཧོ་ཆོས་ཉིད་རྡོ་རྗེ་ནི། །བག་རྡུལ་དེངས་པའི་མཁའ་ལ་གསལ། །རྡོ་རྗེའི་རིག་པ་དེ་བཞིན་ནོ། །ཞེས་བཀའ་སྩལ་ཏོ། །ཞེས་སེང་གེ་རྩལ་རྫོགས་ཆེན་པོའི་རྒྱུད་ལས། སེང་གེ་རང་སྣང་གི་ལྟ་བ་བསྟན་པའི་ལེའུ་སྟེ་གཉིས་པའོ།། །།དེ་ནས་བཅོམ་ལྡན་འདས་དཔལ་ཀུན་ཏུ་བཟང་པོ་ཉིད། ཆོས་ཉིད་རང་སྐད་ཀྱི་ཏིང་ངེ་འཛིན་ལ་སྙོམས་པར་ཞུགས་སོ། །དེ་ནས་ཡང་ཀུན་རིག་ཆོས་རྗེ་ལ་སོགས་པའི་འཁོར་རྣམས་ཀྱིས་འདི་སྐད་ཅེས་གསོལ་ཏོ། །ཨེ་མ་རང་སྣང་རིག་པའི་དོན། །བདག་ཅག་རྣམས་ལ་བསྟན་དུ་གསོལ། །ཏིང་ངེ་འཛིན་ལས་རབ་ཏུ་བཞེངས། །དེ་ནས་རང་རིག་ཀུན་བཟང་དེས། །ཏིང་ངེ་འཛིན་ལས་བཞེངས་ནས་ནི། །ཆོ་འཕྲུལ་ཆེན་པོའི་ཏིང་འཛིན་བསྟན། །དེ་ནས་ཀུན་རིག་ཆོས་ཀྱི་རྗེས། །ལེགས་པའི་ཚིག་གིས་ཞུ་བ་ཞུས། །ཀུན་བཟང་རིག་པས་བཀའ་སྩལ་པ། །ཨེ་མ་རིགས་ལྔའི་སངས་རྒྱས་ཉོན། །ང་ནི་རང་རིག་ཀུན་ཏུ་བཟང༌། །ཀུན་བཟང་སེང་གེའི་བལྟ་བ་ནི། །ང་ཉིད་གཅན་གཟན་སེང་གེ་བཞིན། །འཇིགས་པ་ཀུན་དང་བྲལ་བ་སྟེ། །རང་གི་གདངས་ལ་རྣལ་དུ་འདུག །མི་འགྱུར་སེང་གེ་ཀུན་བཟང་ངས། །རིག་པ་འགྱུར་མེད་སེང་གེ་ལ། །ལྟ་བ་རྟོག་མེད་སེང་གེ་བསྟན། །རང་བྱུང་རྟོག་མེད་སེང་གེ་ངས། །སྐུ་ལྔ་རང་རྫོགས་སེང་གེ་ལ། །འོད་སྣང་སེང་གེ་དག་པ་བསྟན། །རང་རིག་ཀུན་ཏུ་བཟང་པོ་ངས། །རྩལ་རྫོགས་གཅན་གཟན་སེང་གེ་བཞིན། །དོགས་མེད་སྟོབས་བདག་སེང་གེ་ངས། །ཆོ་འཕྲུལ་ཕྱི་ཡི་སེང་གེ་རྩ་ལ། །སྣང་བ་ནང་གི་སེང་གེ་ལ། །འབྱུང་བ་འོད་སྣང་སེང་གེའི་ཚུལ། །རིག་པ་ཡབ་ཀྱི་སེང་གེ་ངས། །ཀུན་རིག་རྩ་བའི་སེང་གེ་བསྟན། །རང་སྣང་ཀུན་ཏུ་བཟང་པོ་ངས། །ཆགས་མེད་ཡུལ་གྲོལ་སེང་གེ་བསྟན། །ཆོས་ཉིད་རང་གདངས་སེང་གེ་ཡིས། །འཁྲུལ་པ་ཡུལ་གྱི་རྩ་བ་བཅད། །ཆགས་མེད་བཏང་སྙོམས་སེང་གེ་ངས། །ཞེན་ཆགས་ལམ་གྱི་རྩ་བ་བཅད། །རྟོག་སངས་རིག་པའི་སེང་གེ་ངས། །སྣ་ཚོགས་མཚན་མའི་རྩ་བ་བཅད། །འགྱུར་མེད་ཀུན་སྣང་སེང་གེ་ངས། །ཡང་དག་ཆོས་སྐུའི་ངོ་བོ་མཐོང༌། །རྩལ་ཆེན་ཡུལ་འཇོམས་སེང་གེ་ངས། །བག་ཆགས་འཁྲུལ་པའི་རྩ་བ་བཅད། །ང་ནི་རང་རིག་སེང་གེ་ལ། །མཚན་མའི་ཆོས་ཀྱི་ཞེ་འདོད་མེད། །རང་སྣང་འོད་ཀྱི་སེང་གེ་ལ། །དྲི་མའི་མཐའ་གཉིས་རྣམ་པར་དག །སྟོང་པའི་ཡེ་ཤེས་སེང་གེ་ངས། །སླད་པར་བྱེད་པའི་མ་རིག་སངས། །སྐུ་གསུམ་དྲི་མེད་སེང་གེ་ངས། །རང་རིག་སྣང་བའི་སྐུ་གསུམ་མཐོང༌། །ཟིན་པ་མེད་པའི་སེང་གེ་ངས། །བྱས་པ་མེད་པའི་ངང་དུ་བཞག །འཁྲུལ་པ་མེད་པའི་སེང་གེ་ངས། །བློ་ཡི་ཐེ་ཚོམ་བཅད་པའོ། །རང་སྣང་ཆོས་ཀྱི་སེང་གེ་ངས། །རྟོག་པའི་རང་མདུད་སངས་པ་ཡིན། །རང་བཞིན་མངོན་སྣང་སེང་གེ་ངས། །གཞན་འབྱུང་འཁྲུལ་པའི་རྩ་བ་སྤངས། །སྐྱེད་པར་བྱེད་པའི་སེང་གེ་ངས། །རང་བྱུང་རྫོགས་པའི་སངས་རྒྱས་རྙེད། །ཕྲ་རགས་བྲལ་བའི་སེང་གེ་ངས། །རྟོག་པ་ཀུན་གྱི་རྩ་བ་བཅད། །ཨེ་མ་སེང་གེ་བགྲོད་མེད་ལམ། །བྱ་བཙལ་མེད་པའི་སེང་གེ་ཡིས། །བཏང་བཞག་མེད་པའི་གངས་དཀར་ལ། །མུན་པ་སངས་པའི་རྩལ་གསུམ་རྫོགས། །བསམ་མེད་དྭངས་པའི་སེང་གེ་ངས། །ཀ་དག་དྲི་མེད་གངས་བཟང་ལ། །འབྱུང་བ་སངས་པའི་རྩལ་གསུམ་རྫོགས། །དཀྱིལ་འཁོར་དོན་གྱི་སེང་གེ་ངས། །བག་ཆགས་ཟད་པའི་གངས་བཟང་ལ། །ཕྱིན་པ་མེད་པའི་རྩལ་གསུམ་རྫོགས། །རང་སྣང་རྟོགས་པའི་སེང་གེ་ངས། །ཡིད་མ་འགྱུས་པའི་གངས་དཀར་ལ། །རྣམ་དག་སྤྱན་གྱི་རྩལ་གསུམ་རྫོགས། །དགོངས་པ་རང་གནས་སེང་གེ་ངས། །བྱ་བྱེད་བྲལ་བའི་གངས་བཟང་ལ། །ཡུལ་དྲུག་སྤྱོད་པའི་རྩལ་གསུམ་རྫོགས། །དངོས་བྲལ་ཆོས་ཉིད་སེང་གེ་ངས། །ཕྲ་རགས་བྲལ་བའི་གངས་དཀར་ལ། །རང་སྣང་དག་པའི་རྩལ་གསུམ་རྫོགས། །རྩལ་ལ་ཡང་དག་དོན་ཆེན་རྫོགས། །འཛིན་མེད་རང་སྣང་དེ་བཞིན་ནོ། །ཀྱེ་མ་རིགས་ལྔའི་དཀྱིལ་འཁོར་ཉོན། །རྣམ་དག་བརྗོད་མེད་ཡེ་ཤེས་སེང་གེའི་ཀློང་། །བསྐྱེད་པ་མི་མངའ་སངས་རྒྱས་ཡེ་ཤེས་སྐུ། །རྫོགས་པ་མི་མངའ་ཡེ་ཤེས་དོན་ལ་འཇུག །ཀུན་བཟང་སེང་གེའི་ཆོས་ཉིད་ནམ་མཁའ་ལ། །རང་གནས་བསམ་བྲལ་རྣམ་རྟོག་མིང་དང་བྲལ། །འཛིན་པ་མེད་པར་ཅིག་ཆར་ཡུལ་ལ་འཇུག །ཡང་དག་མཚན་འཛིན་སོ་སོའི་དཀྱིལ་འཁོར་ཆེ། །ཆེ་བའི་ཆེ་བས་སངས་རྒྱས་སྐུ་དང་ཕྲད། །ཆུང་བའི་ཆུང་བས་རང་རིག་སྤྱན་གྱིས་མཚོན། །ཕྲ་བའི་ཕྲ་བས་རིག་པའི་རང་མདངས་བསྒྲིབས། །སྒྲོན་མའི་སྒྲོན་མས་རང་གི་ཆོས་ཉིད་མཐོང་། །དག་པའི་དག་པས་རང་སྣང་རྩ་བ་མཐོང༌། །རྣམ་པར་ཡངས་པའི་དཀྱིལ་འཁོར་རང་ཉིད་ཡིན། །སངས་རྒྱས་ཆོས་ནི་ཐེ་ཚོམ་ཡུལ་ལས་འདས། །ཆོས་ཀྱི་སྐུ་ནི་སྣང་བའི་ཡུལ་དུ་མེད། །ལོངས་སྐུ་མཚན་མ་དམིགས་པའི་ཡུལ་མེད་པའོ། །སྤྲུལ་པའི་སྐུ་ནི་ང་དང་བདག་ཏུ་མེད། །རྡོ་རྗེ་རྡོ་རྗེ་སེམས་དཔའ་ཆེ། །འདས་པའི་རྡོ་རྗེ་རབ་བསྔགས་པ། །ལས་ཀྱི་རྡོ་རྗེ་བྱེད་འགྱུར་བ། །ཕྲིན་ལས་རྡོ་རྗེ་བསྟན་པ་ཆེ། །རང་གི་རང་བཞིན་རྣམ་རྟོག་གྲོལ། །ཡེ་ནས་ཆུབ་པས་ཀུན་ལ་གནས། །རྒྱ་ཆད་མེད་པའི་ཆོས་སྐུ་རང་བྱུང་ངས། །རྟོག་པ་མེད་པའི་ཆོས་ཉིད་རང་སྣང་ལ། །བཅོས་བསླད་མེད་པའི་རིག་པ་ཏིང་འཛིན་གསལ། །འཛིན་ཆགས་མེད་པའི་རིག་པ་ཡུལ་ལ་འཇུག །བདེན་པ་མཐོང་བའི་ཀུན་བཟང་སེང་གེ་ངས། །བག་རྡུལ་དེངས་པའི་ཆོས་ཉིད་ནམ་མཁའ་ལ། །སྤྲོ་བསྡུ་མེད་པའི་དབྱིངས་ཀྱི་སྒྲོན་མ་རུ། །ཆགས་སྡང་མེད་པའི་ལུ་གུ་རྒྱུད་ཀྱི་སྐུ། །བཅོས་པ་མེད་པའི་མིག་གིས་བལྟ་བར་བྱ། །གཟའ་གཏད་མེད་པའི་ཏིང་འཛིན་གསལ་བ་དེ། །རྐྱེན་དང་བྲལ་བའི་ཆོས་ཉིད་མཁའ་ལ་རོལ། དགག་བསྒྲུབ་མེད་པའི་རང་སྣང་ཆིག་ཆོད་རྟོགས། །སངས་རྒྱས་དགོངས་པ་ཀུན་གྱི་རྩེ་མོར་གསུངས། །འགྲོ་ཉལ་འདུག་བསྒོམ་མ་ཡེངས་ངང་ལ་སྤྱོད། །གཏང་གཞག་བྱ་བྱེད་བྲལ་བའི་ནམ་མཁའ་ལ། །འཛིན་རྟོག་ཡུལ་ལས་འདས་པའི་རིག་པ་གསལ། །གཟུང་འཛིན་རྣམ་རྟོག་འཁོར་བའི་གཏིང་རུམ་ནས། །བྱས་པ་མེད་པའི་རང་སྣང་མཁའ་ལ་གསལ། །བསླད་པ་མེད་པའི་ཆོས་ཉིད་ཡུལ་ལས་འདས། །བྱས་པ་མེད་པའི་བྱུང་ས་གཅིག་ཏུ་གྲོལ། །མཐོང་སྣང་མ་འགགས་ཏིང་འཛིན་རང་ལ་གསལ། །བཏང་སྙོམས་མ་འདྲེས་ཆོས་སྐུ་དེ་བཞིན་གཤེགས། །བགྲོད་མེད་རང་གསལ་ཆོས་ཀྱི་སྙིང་པོ་ཡིན། །རྟོག་འཛིན་མེད་པས་ཆོས་ཉིད་ཡུལ་དང་འཕྲད། །སྣང་བ་མཐའ་ཡས་རྒྱལ་བའི་ཞིང་དུ་སྒྲོལ། །རྣམ་རྟོག་སངས་པས་ཆོས་ཉིད་ཡུལ་དང་མཇལ། །ཨེ་མ་ཧོ། ཨཱ་ལི་ཀཱ་ལིའི་ཡི་གེ་ལས། །ཤ་ལ་སོགས་པའི་ཡི་གེ་འབྱུང་། །དེ་བཞིན་ཧ་དང་མ་ཡི་དོན། །ཀུན་ནས་ཀུན་ཏུ་ཤེས་པར་བྱ། །གསང་སྔགས་ཚིག་དོན་ཡི་གེ་ལས། །རིག་པའི་རང་ལུས་མཐོང་བར་འགྱུར། །ཆོས་དབྱིངས་རྒྱན་དང་བཅས་པར་ནི། །ཡེ་གེའི་ཡན་ལག་རྒྱན་སྤྲོས་པ། །རང་སྣང་བསམ་བྲལ་ཆེན་པོའོ། །རང་བྱུང་ཉིད་ཀྱི་ཡེ་གེ་ནི། །ཡན་ལག་སོ་སོར་སྤྲོས་པ་བཞིན། །བདེན་པ་རྣམ་དག་མཐོང་བའོ། །ཆོས་ཉིད་ཡུལ་དུ་སྣང་བ་ལ། །རྣམ་རྟོག་རླུང་གིས་མ་གཏོར་ཅིག །རང་སྣང་གྲོགས་སུ་བསྟེན་པ་ལ། །གཞན་འབྱུང་སྣང་བ་ལྟོས་འགྱུར་མིན། །སྟོང་དང་མི་སྟོང་དབུ་མའི་ལམ། །དངོས་པོ་ཡོད་མེད་གཉིས་དང་བྲལ། །རིག་མེད་སྟོང་པ་མ་ཡིན་ཏེ། །རང་རིག་སྐུ་ལྔའི་འོད་དང་བཅས། །འགྱུར་མེད་ལམ་སྣང་འདྲེན་པའི་རྟགས། །སེམས་ཅན་ཀུན་གྱི་སྙིང་ལ་གནས། །གསང་བ་བས་ཀྱང་ཆེས་གསང་བ། །གབ་པ་བསྟན་པ་ཡིན། །དགོངས་དོན་ཆེན་པོས་ཡིན་པར་གསུངས། །ཐབས་ལ་མ་ཆགས་ཤེས་རབ་གདོས་ཐག་ཆད། །རྒྱུ་ལ་མི་གནས་འབྲས་བུ་རང་སྣང་ངོ་། །རྟོག་པ་མེད་པའི་ཆ་ལུགས་མངོན་པར་སྣང་། །བྲི་བ་མ་ཡིན་གང་བ་ག་ལ་ཡོད། །ཤེས་བྱའི་ཡུལ་ལས་འདས་ཤིང་དོན་བྱེད་པའོ། །དེ་ནས་འདུས་པའི་ཚོགས་རྣམས་ཀྱིས། །ཀུན་བཟང་ཡབ་ལ་དོན་ཞུས་པ། །ཀྱེ་ཀྱེ་ཀུན་བཟང་སེང་གེའི་བདག །ཡང་དག་སངས་རྒྱས་དགོངས་པ་ཉིད། །འདུས་པའི་ཚོགས་ལ་བསྟན་དུ་གསོལ། །དེ་ནས་རྒྱལ་བ་སེང་གེའི་སྐུས། །འདུས་པའི་ཚོགས་ལ་བཀའ་སྩལ་པ། །ཨེ་མ་རིགས་ལྔ་རྒྱལ་བའི་སྲས། །ཡེ་ཤེས་ཀློང་གི་གཏན་ཚིགས་ཉོན། །སངས་རྒྱས་ཡེ་ཤེས་རྒྱ་མཚོའི་ཀློང་། །འགྱུར་མེད་ཡེ་ཤེས་དུར་ས་ནི། །རང་རིག་སྙིང་ལ་རྫོགས་པའི་དོན། །ང་ཡིས་ལེགས་པར་བསྟན་པར་བྱ། །ཀྱེ་མ་འདུས་པའི་འཁོར་ཚོགས་རྣམས། །ཆོས་ཉིད་སྐུ་ཡི་སྣང་བ་བལྟ་འདོད་ན། །ཡེ་ནས་དག་པའི་མན་ཤེལ་སྐུ་ལ་ལྟོས། །འོད་གསལ་བདེ་བའི་སྐུ་ལ་འཇུག་འདོད་ན། །གཟུང་འཛིན་དག་པའི་སྒྲོན་མ་རྣམ་གཉིས་ལྟོས།ཆོས་སྐུ་རང་སྣང་ཕྱོགས་མེད་བལྟ་འདོད་ན། །ཕྲ་རགས་བྲལ་བའི་ནམ་མཁའི་དབྱིངས་སུ་ལྟོས། །རྟོག་མཐའ་བྲལ་བའི་ཆོས་ཉིད་བལྟ་འདོད་ན། །གཡའ་དག་མེ་ལོང་དཀྱིལ་འཁོར་དྭངས་པ་ལྟོས།ལྷུན་གྱིས་རྫོགས་པའི་ཞིང་ལ་བལྟ་འདོད་ན། །སྐྱེད་པར་བྱེད་པའི་ས་བོན་འབྲུ་ལ་ལྟོས། །ཆོས་ཉིད་ངོ་བོ་ཀ་དག་བལྟ་འདོད་ན། །རྐྱེན་དང་ཕྲད་པའི་ཆུ་ཟླའི་དཀྱིལ་འཁོར་ལྟོས། །འབྱུང་སྡུད་བྲལ་བའི་ཀུན་བཟང་སེང་གེ་ངས། །ཆོས་སྐུ་མཚོན་པར་བྱེད་པའི་ཚིག་དང་ཡི་གེ་བཤད། །ཚིག་དང་ཡི་གེས་ཆོས་སྐུ་སྟོན་མི་ནུས། །ཚིག་ལ་ཞེན་ན་རྣལ་འབྱོར་རྟོག་པའི་ལམ། །ཚིག་གིས་བློ་ཡི་ཐེ་ཚོམ་རབ་བསལ་ནས། །ཚིག་ལ་མི་གནས་རང་གི་དོན་ལ་བསྐྱལ། །འཛིན་ཆགས་མེད་པའི་ཆོས་ཉིད་དངོས་བྲལ་འདི། །སངས་རྒྱས་རྣམས་ཀྱི་དགོངས་པ་མཐར་ཐུག་ཡིན། །སོ་སོར་རྟོགས་དང་མཚན་མ་ཚིག་གི་ལམ། །བྱ་བཙལ་མེད་པའི་ཆོས་ཉིད་རང་སར་དག །འུབ་ཆུབ་ཆོས་ཉིད་རང་བཞིན་ཡུལ་ལ་འཇུག །དག་དང་མ་དག་ཆོས་ཉིད་བཅོས་སུ་མེད། །གཅིག་དང་གཉིས་ལས་འདས་པའི་ཡེ་གནས་དོན།རང་གི་ངང་དུ་ཐིག་ལེ་གཅིག་གིས་འུབ། །དུས་མེད་རྟོགས་པས་ཏིང་འཛིན་མ་ཡེངས་གསལ། །མཐའ་དབུས་མེད་པས་ཆོས་ཉིད་མིང་དང་བྲལ། །འགྱུར་བ་མ་ཡིན་དྲང་པོར་ཡོངས་ལ་ཁྱབ། །བྱས་སེང་གེ་རྩལ་རྫོགས་ཆེན་པོའི་རྒྱུད་ཅེས་བྱ་བ།པ་མ་ཡིན་བྱུང་བར་ལྷུན་གྱིས་གྲུབ། །འཛིན་པའི་ཡུལ་དུ་མེད་པའི་སྣང་བ་ལ། །ཀུན་རྟོག་མ་ཡིན་ལྷུན་གྲུབ་རྣམ་པར་འཕྲོ། །ཡུལ་དུ་མེད་པས་རང་ཉིད་ས་ལས་འདས། །འཇུག་པའི་ས་དང་ལམ་ལ་བཅོས་སུ་མེད། །ཆོས་ཉིད་རང་སྣང་རང་རྟགས་སེང་གེ་ལ། །བྱུང་རྟོག་མེད་པའི་ཆོས་སྐུ་མཁའ་ལ་ཁྱབ། །ཆགས་འཛིན་མེད་པས་རྣམ་རྟོག་ག་ལ་ཡོད། །ལྷུན་གྲུབ་ཆོས་ཉིད་རྒྱ་མ་ཆད་པ་ཡིན། །བཟུང་བའི་ཡུལ་དང་རང་རྟོག་རྣམ་པར་དག །ཀྱེ་མ་ཡང་དག་བདེ་བའི་སྐུ་ལ་སྣང་བ་རྫོགས། །ཨེ་མ་ཆོས་སྐུ་གཅིག་ལ་དོན་བརྗོད་པས། །རང་གི་སྒྱུ་མའི་སྐུ་གཉིས་རྣམ་པར་སྣང་། །བསྐྱེད་པ་མ་ཡིན་རང་བྱུང་རྫོགས། །འགྲོ་དང་འོང་མེད་གཅིག་པུ་ཉིད། །བྱ་བཙལ་གཟུང་འཛིན་མེད་པའི་སྐུ། །སྟོང་པ་ཡུལ་མེད་ནམ་མཁའ་ལ། །རང་རིག་གསལ་དྭངས་ངོ་བོར་བརྟག །ཡིད་མ་འགྱུས་པའི་ཆོས་ཉིད་ལ། །ཡེ་ཤེས་མཛེས་པའི་འོད་ཟེར་འཕྲོ། །སྣང་བ་མེད་པའི་ཆོས་ཉིད་ནི། །སྤྱོད་པའི་མཐའ་གཉིས་རྣམ་པར་གསལ། །རང་བྱུང་རིག་པའི་ངོ་བོ་ལ། །མཚན་མའི་ཡུལ་གྱིས་གོས་པ་མེད། །རྣམ་དག་དྲི་མེད་སྐྱོན་བྲལ་ལ། །ཆགས་པ་མེད་པའི་ཀུན་ཏུ་བཟང༌། །གསལ་ཆ་མ་འགགས་འཛིན་པ་མེད། །ཨ་ཏི་སྟོང་དང་མི་སྟོང་པ། །དབུས་མཐའ་རྣམ་པར་མི་འབྱེད་དོ། །གོམས་པའི་སྟབས་ཀྱིས་ཉམས་བླངས་ན། །རང་གི་དེ་ཉིད་ཀུན་ཏུ་གསལ། །དཔེར་ན་ནོར་བུ་རིན་ཆེན་བཞིན། །ཡོན་ཏན་ཟད་མེད་གཏེར་ལ་སྤྱོད། །ཐོག་མ་མེད་པའི་དུས་དག་ནས། །ད་ལྟ་ཡེ་ཤེས་སྣང་བ་རྣམས། །གཅིག་ལས་མེད་པར་ང་ཡིས་བསྟན། །ཡིན་མིན་གཉིས་ཀྱི་སྒྲོ་འདོགས་ཆོད། །རིག་པས་ཕ་རོལ་དོན་མི་རྙེད། །རང་གི་དོན་ལ་རིག་པ་མེད། །ང་དང་བདག་ཏུ་བཟུང་བ་མེད། །ཡུལ་དང་དབང་པོར་ཕྱེ་བ་མེད། །གོལ་སྒྲིབ་ལྟུང་བའི་རྒྱུ་ཅན་མེད། །རང་སྣང་ཉིད་ལ་བཅོས་སུ་མེད། །འབྱུང་བ་ལྔ་ཉིད་སངས་རྒྱས་ཡིན། །ཡེ་ཤེས་ལྔ་ཉིད་དབྱིངས་ལ་རོལ། །ཐམས་ཅད་འབྱུང་བའི་ཆོས་སྐུ་ལས། །ཀློང་ཡངས་ཡུལ་མེད་ངང་དུ་ཐིམ། །བཅས་བཅོས་མེད་ན་སྤྱོད་པ་ཡིན། །རང་སྣང་མཐོང་ན་ལྟ་བ་ཡིན། །དེ་ལས་མ་ཡེངས་བསྒོམ་པར་བཤད། །གཏང་གཞག་མེད་ན་ཏིང་འཛིན་ཐོབ། །ཕྱོགས་ལྷུང་མེད་ན་རང་ས་ཟིན། །མ་བྱས་རང་བྱུང་ཡེ་ནས་གྲུབ། །དང་པོའི་གནས་ས་གང་ཡིན་པར། །ཐ་མ་དེ་ཡི་གནས་སུ་འགྲོ། །ད་ལྟ་དེ་ཡི་དོན་ལ་གནས། །བར་དུ་ཡེ་ཤེས་སྒྱུ་རྩལ་འབྱོངས། །འབྱོངས་ནས་ཡེ་ཤེས་དབྱིངས་སུ་ཐིམ། །ཐིམ་ནས་འོད་ཟེར་ཕྱོགས་མེད་འཕྲོ། །རང་སྣང་དོན་གྱི་དཀྱིལ་འཁོར་དུ། །རིག་པའི་ཆོས་ཉིད་མ་འདྲེས་རྫོགས། །རྫོགས་ཆེན་ལྟ་བ་རང་གནས་ཉིད། །བག་རྡུལ་དྭངས་པའི་ནམ་མཁའ་ལ། །མ་ཡེངས་ཚུལ་གྱིས་གསལ་བའོ། །གཡེངས་བྲལ་ཆོས་ཉིད་འགྱུར་བ་མེད། །བསམ་གཏན་བསྒོམས་པས་ཆོས་ཉིད་དོན་མི་མཐོང༌། །རང་སྣང་ཏིང་འཛིན་བསམ་པའི་ཕྱོགས་དང་བྲལ། །སྤྲོས་བྲལ་ཆོས་ཉིད་ནམ་མཁའི་མཐའ་དང་མཚུངས། །འཛིན་བྲལ་རང་སྣང་ཆུ་བོའི་ཀློང་དང་མཚུངས། །དམིགས་པ་དག་པའི་ཡུལ་ལ་འཛིན་རྟོག་མེད། །མཐའ་བཞི་བྲལ་བའི་སངས་རྒྱས་རང་རིག་ཡིན། །ཡོད་མེད་མཐའ་ལས་འདས་པ་ཆོས་ཀྱི་སྐུ། །ཡིན་མིན་རྩིས་དང་བྲལ་བའི་སངས་རྒྱས་ཉག་གཅིག་དང་། །སྤྱད་སྤྱོད་གཉིས་འཛིན་མེད་པའི་ཆོས་སྐུ་རྟོག་མེད་ངང་། །འཛིན་རྟོག་ཆོས་ལས་འདས་པའི་རང་རིག་བདེ་བའི་ཤུགས། །ཨེ་མ་ཧོ། རང་བྱུང་འོད་གསལ་སྟོང་ཉིད་ཡེ་ཤེས་སྐུ། །མི་འགྱུར་སེང་གེའི་དོན་ཉིད་བསྟན་བྱའི་ཕྱིར།ཀུན་ཏུ་བཟང་པོའི་ཞལ་ནི་ཕྱོགས་བཅུར་གསལ། །ཀུན་གཟིགས་ཀུན་ཏུ་བཟང་པོའི་སྐུ་ལ་མདུན་རྒྱབ་མེད། །ཕྱོགས་བཅུ་གང་བར་སྤྱན་གྱིས་རྣམ་པར་གཟིགས། །རྟོག་མཐའ་མེད་པར་ཡུལ་ལ་མ་ཡེངས་སྤྱོད། །འཛིན་ཆགས་མེད་པར་རང་སྣང་ཡུལ་ལ་འཇུག །མཐའ་དབུས་མེད་པར་རང་གི་ངང་དུ་འུབ། །གདོས་ཐག་མེད་པར་སྒྲོན་མའི་ངང་དུ་ཆུབ། །སྤང་ཐོབ་མེད་པར་ནམ་མཁའི་དབྱིངས་སུ་བརྡལ། །ཞེ་འདོད་མེད་པར་རང་སྣང་ཡུལ་ལ་ཁྱབ། །རྟོག་མེད་ཆོས་སྐུ་བསམ་པ་དངོས་དང་བྲལ། །བཅོས་མེད་རང་གསལ་རང་རིག་ཏིང་འཛིན་གསལ། །འཛིན་རྟོག་མེད་པའི་ངང་དུ་ཐམས་ཅད་འུབ། །མུན་པ་སངས་པའི་དུས་ན་རྣམ་པར་རོལ། །ཡུལ་མེད་ཅིག་ཆར་འདུག་པའི་མཐའ་ལ་བསྐྱོད། །འཁོར་བའི་ཡུལ་ལ་མི་གནས་རང་གི་ས་ལ་ཕྱིན། །ཉེ་རིང་མེད་པའི་དགོངས་པ་ཆིག་ཆོད་ཡིན། །ང་ནི་སྟོང་པའི་ཚིག་དང་བྲལ། །ང་ལ་མུན་པའི་ཆོས་མེད་པས། །ང་ནི་རང་སྣང་འོད་པོ་ཆེ། །ང་ལ་སྣང་བའི་རྐྱེན་མེད་པས། །ང་ནི་རྟགས་ཀྱི་སྐུ་ལྔར་གསལ། །ང་ལ་བྱས་པའི་ཆོས་མེད་པས། །ང་ནི་ཡེ་ནས་སྐྱེ་དང་བྲལ། །ང་ལ་འབྱུང་བའི་སྐྱོན་མེད་པས། །ང་ནི་སྣ་ཚོགས་རྐྱེན་དང་བྲལ། །ང་ལ་རྟོག་པའི་མཐའ་མེད་པས། །ང་ནི་ཡིན་མིན་ཆོས་དང་བྲལ། །ང་ལ་མཚོན་པའི་ཚིག་མེད་པས། །ང་ནི་ཆད་པའི་ཕྱོགས་དང་བྲལ། །ང་ལ་དངོས་པོའི་ཡུལ་མེད་པས། །ང་ནི་རྟག་པའི་ཡུལ་དང་བྲལ། །ང་ལ་འཛིན་སེང་གེ་རྩལ་རྫོགས་ཆེན་པོའི་རྒྱུད་ཅེས་བྱ་བ།རྟོག་མེད་པ་ཡིས། །ང་ནི་རྟག་ཆད་མུ་ལས་འདས། །ང་ལ་དྲན་བྱེད་མེད་པ་ཡིས། །འཁོར་བའི་སྡུག་བསྔལ་ཆོས་ལས་ཐར། །ང་ལ་གཉིས་སྣང་མེད་པ་ཡིས། །ང་ནི་དགེ་སྡིག་གཉིས་དང་བྲལ།།ང་ལ་ཕྱོགས་ལྷུང་མེད་པ་ཡིས། །ང་ནི་འཁྲུལ་པའི་སེམས་དང་བྲལ། །ང་ལ་བྱས་པའི་ཆོས་མེད་པས། །ང་ནི་འབྱུང་བར་ལྷུན་གྱིས་གྲུབ། །འཛིན་རྟོག་མེད་པའི་ནམ་མཁའ་ལ། །རྣམ་ཤེས་ཡིད་མ་འགྱུས་པ་ནི། །ཡེངས་པ་མེད་པའི་ཏིང་འཛིན་མཆོག །སངས་རྒྱས་ཉག་གཅིག་གནས་ལུགས་ནི། །དམིགས་པ་ཅན་དུ་མེད་པ་ལ། །དོན་ནི་རང་བཞིན་ཉིད་ཀྱི་སྐུ། །འཛིན་པ་སངས་པའི་ནམ་མཁའ་ལ། །ཐུན་མཚམས་མེད་པའི་ཏིང་འཛིན་གསལ། །འགྱུར་མེད་ཆོས་ལ་སྒྲོ་བཏགས་མེད། །ང་དང་བདག་ཏུ་མེད་པས་ན། །ཆོས་ཉིད་མ་དང་འཕྲད་པ་ཡིན། །འབྱུང་བའི་མདུད་པ་གྲོལ་ན་འཛིན་པའི་རྟོད་ཕུར་ཐོན། །བག་ཆགས་སྦུབས་དང་བྲལ་ན་ཡེ་ཤེས་དབྱིངས་སུ་འཁྱིལ། །ཡེ་ཤེས་རང་སྣང་མཐོང་ན་འབྱུང་བའི་གདོས་ཐག་ཆོད། །སྣང་བའི་སྒྲིབ་ཤིང་མེད་ན་ཡེ་ཤེས་མཁའ་ལ་གསལ། །སངས་རྒྱས་ཉིད་ལ་སངས་རྒྱས་ཉིད་ཀྱིས་བསྒྲིབ། །སྤྱན་གསུམ་གསལ་བའི་ཡེ་ཤེས་རང་སར་དྭངས། །འབྱུང་བ་མེད་པའི་ཆོས་ཉིད་ཀུན་ཏུ་བཟང༌། །ཀུན་ཏུ་བཟང་མོས་གསང་སྔགས་ལས་ལ་སྦྱོར། །འོད་གསལ་ཟུང་འཇུག་དབྱིངས་སུ་ཐམས་ཅད་འདུས། །འབྱུང་བ་ལྔ་ཡི་ཕོ་བྲང་དཀྱིལ་འཁོར་ནས། །ཆོས་ཀྱི་སྐུ་ཡི་སྣང་བ་རང་ལུས་རྫོགས། །སྟོང་ཉིད་ཡེ་ཤེས་ཀློང་ནས་སངས་རྒྱས་ལྔ། །བསྐྱེད་པ་མ་ཡིན་རང་གི་སྙིང་པོ་ཉིད། །དགོངས་པ་མ་ཡིན་དོན་ལ་འགྱུར་བ་མེད་པ་ནི། །ཆོས་དང་ཆོས་མིན་སྣང་བའི་སྒྲིབ་ཤིང་བྲལ། །དོན་གྱི་སྙིང་པོ་སངས་རྒྱས་ཡུལ་ལ་འཇུག །བསམ་པ་ཉིད་ལས་བསམ་པའི་ཚིག་དང་བྲལ། །བརྗོད་པ་ཉིད་ལས་བརྗོད་མེད་ངང་དུ་ཐིམ། །བག་ཆགས་ཉིད་ལས་ཡེ་ཤེས་སྐུ་ལྔ་གསལ། །རྣམ་རྟོག་ཉིད་ལས་རིག་པའི་ཡེ་ཤེས་སྐྱེ། །མ་རིག་ཉིད་ལས་སངས་རྒྱས་དགོངས་པ་ཤར།།སངས་རྒྱས་ཆོས་ནི་ཅི་ཡང་མ་ཡིན་པས། །སྤྱོད་པའི་ཚེ་ན་ཅི་ཡང་མི་སྤྱོད་དོ། །བསྒོམ་པའི་དུས་ན་གང་ཡང་མི་བསྒོམ་མོ། །བལྟ་བའི་ཚེ་ན་ཅི་ཡང་མི་བལྟའོ། །ཨེ་མ་རིག་པའི་ཡེ་ཤེས་སྐུ། །དྲི་མ་གསུམ་གྱི་ཆོས་དང་བྲལ། །རྟོག་མཐའ་མེད་པ་རང་སར་གྲོལ། །ཉོན་མོངས་ལྔ་ལས་ཡེ་ཤེས་ལྔ། །ཡུལ་ལྔ་ལས་ནི་འོད་ལྔའི་སྐུ། །ཕུང་པོ་ལྔ་ལས་སངས་རྒྱས་ལྔ། །འབྱུང་བ་ལྔ་ལས་ཡུམ་ལྔར་རྟོགས། །སྲིད་པ་གསུམ་ཉིད་སངས་རྒྱས་ཞིང་། །གཉིས་མེད་ལྟ་བའི་རང་ལུགས་ཡིན། །བྱ་བཙལ་བྲལ་ནས་དབྱིངས་ལ་སྤྱོད། །འཛིན་ཆགས་མེད་པར་རང་སྣང་བའོ། །ཞེས་སེང་གེ་རྩལ་རྫོགས་ཆེན་པོའི་རྒྱུད་ལས། སེང་གེས་རང་སྐད་སྨྲས་པའི་ལེའུ་སྟེ་གསུམ་པའོ།། །།དེ་ནས་རིག་པ་ཀུན་ཏུ་བཟང་པོ་དང༌། ཡུམ་ཀུན་ཏུ་བཟང་མོ་གཉིས་སུ་མེད་པར་སྙོམས་པར་ཞུགས་སོ། །དེ་ནས་རིགས་ཀྱི་སངས་རྒྱས་ཀུན་རིག་ཆོས་ཀྱི་རྗེས་འདི་སྐད་ཅེས་ཞུ་བ་ཞུས་སོ། །ཨེ་མ་བདེ་གཤེགས་ཀུན་བཟང་ཡབ། །ཆོས་ཉིད་གཉིས་མེད་དོན་བརྗོད་པའི། །ཐབས་དང་ཤེས་རབ་གསུང་དུ་གསོལ། །དེ་ནས་ཆོས་ཉིད་སྟོང་པ་ཡིས། །ཡབ་ཡུམ་གཉིས་མེད་དོན་སྦྱར་ནས། །སངས་རྒྱས་རྣམས་ལ་བཀའ་སྩལ་པ། །ཀྱེ་མ་རིགས་ཀྱི་སངས་རྒྱས་ཉོན། །ཡུལ་སེམས་གཉིས་མེད་དགོངས་པ་འམ། །དབྱིངས་དང་རིག་པ་གཉིས་མེད་ནི། །ཡབ་ཡུམ་གཉིས་མེད་ཚུལ་དུ་གནས། །ཆོས་ཉིད་ཡངས་པའི་ཕོ་བྲང་དུ། །རྟོག་མེད་གསལ་བའི་ཡེ་ཤེས་འདུ། །ཕྱི་ཡི་ཆོས་ནི་སྣང་བ་ལ། །ནང་གི་ཆོས་ནི་འཛིན་པར་བཤད། །འགྱུར་མེད་ཀུན་ཏུ་བཟང་པོ་ངས། །ཆོས་ཉིད་རང་སྣང་ལྟ་བ་བཤད། །བཤད་པས་རྟོག་པའི་ཐེ་ཚོམ་ཆོད། །བག་ཆགས་བྲལ་བའི་ཀུན་གཞི་ལ། །གཟུང་འཛིན་བྲལ་བའི་རིག་པ་གསལ། །གསང་སྔགས་རིག་པ་ཅོག་གཞག་ནི། །ལྟ་སྒོམ་སྤྱོད་པའི་མདོར་བསྡུས་ཡིན། །ཕྱི་ནང་གསལ་བའི་ཤེས་རབ་ལ། །ཡིད་ཀྱི་རྟོག་པ་མ་འགྱུས་ན། །གསང་སྔགས་གསང་བའི་བལྟ་བར་འདོད། །བཅོམ་ལྡན་སེང་གེ་ཆོས་སྐུ་ལ། །གཟུང་འཛིན་བྲལ་བའི་ཏིང་འཛིན་གནས། །མཚན་མ་མེད་པའི་ལྟ་བ་ལ། །བཏང་སྙོམས་ཆེན་པོའི་ཤེས་རབ་གསལ། །ཡིད་གཉིས་བྲལ་བའི་ནམ་མཁའ་ལ། །གསལ་འགྲིབ་མེད་པའི་སྒྲོན་མ་གསལ། །རང་སྣང་རྒྱ་མ་ཆད་པ་ལ། །ཡེ་ནས་ལྷུན་གྱིས་རྫོགས་པར་གསལ། །ཆོས་དབྱིངས་དོག་མེད་ཡངས་པ་ལ། །བག་ཆགས་ཟད་པའི་ཐིག་ལེ་གསལ། །ལས་ས་དོན་ལ་འགྱུར་མེད་ལ། །རང་སྣང་དག་པའི་གཟུགས་སྣང་གསལ། །སྟོང་པ་རྟོག་མེད་རང་བྱུང་ལ། །བྱས་པ་མེད་པའི་འོད་ལྔ་གསལ། །སྟོང་གསུམ་ཡེ་རྒྱས་ཐེབས་པ་ལ། །འཕྲལ་འབྱུང་རྐྱེན་གྱིས་ང་མི་སྒྲིབ། །ཆོས་དབྱིངས་ཡེ་ནས་ཡངས་པ་ལ། །གཅོང་རོང་དོག་མོས་ང་མི་བསྒྲིབ། །རང་བྱུང་ཡེ་ནས་གསལ་བ་ལ། །འཁོར་བའི་མུན་པས་ང་མི་བསྒྲིབ། །རིག་པ་ཡེ་ནས་འཆི་མེད་ལ། །སྐྱེ་སེང་གེ་རྩལ་རྫོགས་ཆེན་པོའི་རྒྱུད་ཅེས་བྱ་བ།དང་འཆི་བས་ང་མི་བསྒྲིབ། །སྐུ་གསུམ་ཡེ་ནས་གནས་པ་ལ། །ཆགས་སྡང་ལྔ་ཡིས་ང་མི་བསྒྲིབ། །ཐབས་དང་ཤེས་རབ་ཡེ་གནས་པས། །སྦྱོར་སྒྲོལ་གཉིས་ཀྱིས་ང་མི་བསྒྲིབ། །བདུད་རྩི་ཡེ་ནས་ནད་སེལ་བས། །དུག་ལྔའི་རྩ་བས་ང་མི་བསྒྲིབ། །རིག་པ་ཡེ་ནས་ཕྱོགས་མེད་པས། །གོལ་སྒྲིབ་གཉིས་ཀྱིས་ང་མི་བསྒྲིབ། །ཆོས་སྐུ་ཡེ་ནས་བདག་མེད་པས། །བདག་གཞན་གཉིས་ཀྱིས་ང་མི་བསྒྲིབ། །སྣང་བ་ཡེ་ནས་རང་གསལ་བས། །འབྱུང་བ་ལྔ་ཡིས་ང་མི་བསྒྲིབ། །ལོངས་སྐུ་ཡེ་ནས་རང་རྫོགས་ལ། །བསྐྱེད་རྫོགས་གཉིས་ཀྱིས་ང་མི་བསྒྲིབ། །གསལ་བ་ཡེ་ནས་དངོས་བྲལ་ལ། །མཚན་མའི་ཆོས་ཀྱིས་ང་མི་བསྒྲིབ། །རང་རིག་ཡེ་ནས་འགྱུར་མེད་པས། །དགེ་སྡིག་གཉིས་ཀྱིས་ང་མི་བསྒྲིབ། །རང་བཞིན་རྒྱུ་རྐྱེན་མེད་པ་ལ། །འདུས་བྱས་ཆོས་སྤྱོད་བྱ་མི་དགོས། །ཆོས་སྐུ་བདེ་སྡུག་བྲལ་བ་ལ། །དམྱལ་བ་ཚ་གྲང་ང་མི་བསྒྲིབ། །གསང་སྔགས་ཡེ་ནས་ཚིག་བྲལ་ལ། །ཚིག་དང་ཡི་གེས་ང་མི་མཐོང་། །ཆོས་དབྱིངས་ཡེ་ནས་བསྒོམ་མེད་ལ། །བསྒོམ་པ་བྱས་པས་ང་མི་རྙེད། །རང་བྱུང་ཡེ་ནས་བཅོས་མེད་ལ། །སྤྱོད་པ་བྱས་པས་ང་མི་རྙེད། །ཆོས་སྐུ་ཡེ་ནས་བལྟ་བྲལ་ལ། །བལྟ་བ་བལྟས་པས་ང་མི་མཐོང་། །སྐྱེ་མེད་དོན་ལ་འདའ་མེད་ལ། །དམ་ཚིག་བསྲུངས་པས་སངས་མི་རྒྱ། །དཀྱིལ་འཁོར་ཡེ་ནས་རང་གནས་ལ། །དཀྱིལ་འཁོར་བྲིས་པས་ལྷ་མི་མཐོང་། །ཕྱག་རྒྱ་མ་བསྒྱུར་ཡེ་རྫོགས་ལ། །རྩོལ་བའི་ཕྱག་རྒྱས་དངོས་གྲུབ་ཡལ། །སྙིང་པོ་ཡེ་ནས་རང་གནས་ལ། །སྙིང་པོ་བཟླས་པས་ས་བོན་རུལ། །གཞལ་ཡས་ཡེ་ནས་རང་རྫོགས་ལ། །གཞལ་ཡས་བསྐྱེད་པས་རང་སྣང་སྟོང༌། །ཐུགས་རྗེའི་འོད་ཟེར་རང་ཤར་ལ། །ཆ་ལུགས་བསྒོམས་པས་རང་དོན་ཡལ། །ལྷ་ཚོགས་ཡེ་ནས་རབ་གནས་པས། །མ་བསྐྱེད་ལྷུན་གྱིས་རྫོགས་པ་ལ། །བསྐྱེད་རིམ་སྤྱན་འདྲེན་བྱ་མི་དགོས། །རྩོལ་བའི་མཆོད་འབུལ་ལྷ་ཚོགས་གྱེས། །ཆོས་སྐུ་འཛིན་མེད་ཟང་ཐལ་ལ། །མཚན་མ་བསྒོམས་པས་དོན་མི་རྙེད། །ང་ཡི་ནོར་བུ་རིན་ཆེན་ལ། །ཡོན་ཏན་ཡོད་མེད་མཐའ་ལས་འདས། །སངས་རྒྱས་ཉག་གཅིག་ཡེ་ཡོད་ལ། །ཀ་དག་སྣང་བ་ང་མི་ཚོལ། །ཚོམ་བུ་སྣ་ལྔ་ཡེ་རྫོགས་ལ། །བར་དོ་རྣམ་གསུམ་ངས་མི་འདོད། །ཡེ་ཤེས་ཡེ་ནས་རང་གསལ་ལ། །བཞི་སྦྱོར་སྣང་བ་ངས་མི་མཐོང་། །སྣ་ཚོགས་རང་ལས་ཡེ་བྱུང་ལ། །ལྷུན་གྲུབ་གཞི་ཡིས་ང་མི་རྙེད། །རིག་པ་འཁོར་བའི་སེམས་མེད་པས། །སྤྲུལ་སྐུ་ཕྱེད་སྣང་ངས་མི་འདོད། །ང་ཉིད་རིག་པ་རང་བྱུང་ལ། །བྱས་པའི་ཆོས་ཀྱིས་ང་མི་རྙེད། །ང་ཡི་བསམ་གཏན་འགྱུར་མེད་ལ། །འཛིན་རྟོག་བསྒོམ་པ་བྱ་རྒྱུ་མེད། །ང་ལ་རང་སྣང་ཡེ་རྫོགས་ལ། །ཕྱི་ཡི་སྣང་བ་གང་ལ་འབྱུང་། །རང་བྱུང་ཡེ་ནས་དག་པ་ལ། །དྲི་མ་རྣམ་བཞི་སུ་ཡིས་འཆོས། །ང་ནི་སྟོང་གསལ་གཉིས་མེད་ལ། །རྟག་ཆད་གཉིས་པོ་ག་ལ་ཡོད། །ང་ལ་རྣམ་རྟོག་ཡུལ་མེད་པས། །འབྱུང་བའི་རང་མདུད་སངས་པའོ། །ང་ཡི་སྣང་བ་མ་འགགས་པས། །ཡིན་མིན་མཐར་ལྟུང་ཕྱོགས་དང་བྲལ། །ང་ལ་ཆགས་སྡང་ལྔ་མེད་པས། །སྣང་བའི་ཡུལ་ལ་ཞེ་འདོད་མེད། །ང་ལ་དགག་བསྒྲུབ་མེད་པ་ཡིས། །ང་ཡི་བལྟ་བ་གཉིས་འཛིན་མེད། །དྲི་མ་རབ་ཏུ་སངས་པའོ། །དེ་ནས་ཀུན་ཏུ་བཟང་མོ་ཡིས། །རིག་པ་སྣང་བའི་ཡུལ་དག་ནས། །རང་གི་སྣང་བས་འདི་སྐད་སྨྲས། །ཀྱེ་མ་རིགས་ཀྱི་སངས་རྒྱས་ཉོན། །རང་སྣང་ཀུན་ཏུ་བཟང་མོ་ངས། །བཏང་སྙོམས་ཆེན་པོའི་ཡེ་ཤེས་ལ། །གསང་སྔགས་ལམ་གྱི་འབྲས་བུ་གསལ། །འགྱུར་མེད་ཀུན་ཏུ་བཟང་མོ་ངས། །སྣང་བ་རང་གསལ་ཆོས་སྐུར་བསྟན། །བརྗོད་མེད་ཀུན་ཏུ་བཟང་མོ་ངས། །རྟོག་མཐའ་བྲལ་བའི་རིག་པ་བསྟན། །ཀུན་ལྡན་ཡེ་ཤེས་སྙིང་པོ་ལ། །བྱས་པ་དང་ནི་བྱེད་པ་མེད། །མངོན་སྣང་ཡུལ་དུ་མེད་པ་ལ། །གསལ་འགྲིབ་སྣང་བ་ག་ལ་ཡོད། །རིག་པ་གཅིག་ལ་འཁོར་འདས་རྫོགས། །འཛིན་མེད་རང་སྣང་ཆོས་དང་བྲལ། །བསམ་མེད་ཆོས་ཉིད་དངོས་པོར་མེད། །སངས་རྒྱས་ཡེ་ནས་རང་གདངས་ལ། །འབྱུང་བ་བཞི་ཡི་རྐྱེན་དང་བྲལ། །འདས་པའི་སྐུ་དང་ཡེ་ཤེས་ལ། །ཀུན་ཏུ་བཟང་མོ་ང་ཡི་སེམས། །ཆོས་སྐུ་རང་བཞིན་མ་འགགས་པས། །བསམ་གཏན་ཉིད་ལ་བསམ་དུ་མེད། །རང་གིས་རང་མཐོང་རང་ལུས་གསལ། །ཀུན་ཏུ་བཟང་མོའི་བྷ་གའི་ཀློང་ཡངས་སུ། །གཟུང་བ་མེད་པར་འབྱུང་བ་རྣམ་ལྔ་འུབ། །འཛིན་ཆགས་མེད་པའི་ཤེས་རབ་ཡུལ་ལ་སྣང༌། །ཀུན་ཏུ་བཟང་མོ་མ་བཅོས་རང་གསལ་ངས། །སྣ་ཚོགས་འགག་མེད་ཀུན་ཏུ་བཟང་མོའི་དབྱིངས། །ཆོས་ཉིད་རང་སྣང་ཀུན་ཏུ་བཟང་མོ་སྟེ། །འགྱུར་མེད་མ་བཅོས་མཁའ་གསལ་ནམ་མཁའ་ལ། །བྱས་པ་མེད་པའི་ཀུན་ཏུ་བཟང་མོ་གསལ། །བྱུང་བ་མེད་པའི་རིག་པ་རང་སར་གྲོལ། །ཀུན་ཏུ་བཟང་མོ་ཆོས་ཉིད་བྷ་གའི་ཀློང་། །ཀུན་ཏུ་བཟང་མོ་བླ་མེད་ཞིང་དུ་གྲོལ། །སངས་རྒྱས་ཡེ་ཤེས་ཀུན་བཟང་དཀྱིལ་འཁོར་ནས། །རེ་དོགས་བྲལ་བའི་ཆོས་ཉིད་མཁའ་ལ་རོལ། །འཛིན་རྟོག་བྲལ་བའི་ཀུན་ཏུ་བཟང་མོ་ངས། །རང་སྣང་བཅོས་པ་མེད་པའི་ནམ་མཁའ་ལ། །སྤྲོ་བསྡུ་མེད་པའི་ཏིང་འཛིན་ཅིག་ཆར་གསལ། །རྡོ་རྗེ་ཀུན་ཏུ་བཟང་མོས་ཡང་དག་རྟོགས། །སངས་རྒྱས་སེམས་ཅན་ཐམས་ཅད་ལ། །ཀུན་ཏུ་བཟང་མོ་རིན་ཆེན་ཕྲེང༌། །འགྱུར་མེད་རང་གི་ངོ་ལ་གནས། །སངས་རྒྱས་ཀུན་ཏུ་བཟང་མོ་ཡིས། །དབྱིངས་ཀྱི་ནང་ནས་སྐུ་བཙལ་བས། །སྐུ་ནི་རྟོག་མཐའ་རྣམ་པར་བྲལ། །སྐུ་དང་སྐུ་ཡི་གདངས་ལ་ཐུགས། །སངས་རྒྱས་རྣམས་ཀྱི་དགོངས་པ་ནི། །འགྱུར་མེད་ཀུན་ཏུ་བཟང་མོ་ཡིས། །ཐུགས་ཀྱི་དཀྱིལ་ནས་བཅུད་ཕྱུང་བས། །ཆོས་ཉིད་ཀུན་ཏུ་བཟང་མོ་ཡུལ་ལ་སྣང་། །རྣམ་དག་ཀུན་ཏུ་བཟང་མོ་ཡུལ་ལ་སྤྱོད། །ཡེ་ཤེས་ཀུན་ཏུ་བཟང་མོའི་མཁའ་ལ་སྤྱོད། །རིག་པ་ཀུན་ཏུ་བཟང་མོའི་དབྱིངས་ལ་འཇུག །རྟག་ཆད་མེད་པའི་ཡབ་ཡུམ་སྣང་བ་དག །རང་སྣང་ཀུན་ཏུ་བཟང་མོ་རྒྱ་མ་ཆད། །རྟོགས་པ་ཀུན་ཏུ་བཟང་མོས་གཅིག་ཏུ་སྡུད། །འབྱུང་བ་ཀུན་ཏུ་བཟང་མོ་བདག་ཏུ་སྣང་། །ཤེས་རབ་ཀུན་ཏུ་བཟང་མོས་རང་སྣང་སྟོན། །མཁའ་དབྱིངས་ཀུན་ཏུ་བཟང་མོ་མི་གཡོ་ཞིང་། །མཉམ་ཉིད་ཀུན་ཏུ་བཟང་མོ་རྟོག་པ་མེད། །འདུས་པ་ཀུན་ཏུ་བཟང་མོ་གཅིག་ཏུ་འཁྱིལ། །སེམས་དཔའ་ཀུན་ཏུ་བཟང་མོས་དོན་ལ་འཇོག །ཤེས་རབ་ཀུན་ཏུ་བཟང་མོས་སྣ་ཚོགས་སྡུད། །ཐབས་མཆོག་ཀུན་ཏུ་བཟང་མོ་རིག་པར་སྣང༌། །གསལ་འཚེར་ཀུན་ཏུ་བཟང་མོ་འཛིན་པ་མེད། །བཅོམ་ལྡན་ཀུན་ཏུ་བཟང་མོ་ཅིག་ཆར་འཆར། །འཛིན་མེད་ཀུན་ཏུ་བཟང་མོ་རང་སར་འདུག །ཐིག་ལེ་ཀུན་ཏུ་བཟང་མོ་ངོ་བོས་སྟོང་། །ཆོས་འབྱུང་ཀུན་ཏུ་བཟང་མོ་བྱེད་པ་མེད། །རྟོག་མེད་ཀུན་ཏུ་བཟང་མོ་ཡེངས་པ་མེད། །ཀུན་རྫོབ་ཀུན་ཏུ་བཟང་མོ་ས་བོན་དངོས། །དོན་དམ་ཀུན་ཏུ་བཟང་མོ་ཆོ་འཕྲུལ་ཅིར་ཡང་སྟོན། །རྒྱན་མཛེས་ཀུན་ཏུ་བཟང་མོ་ཡུལ་ལ་སྣང༌། །དབྱིངས་རིག་ཀུན་ཏུ་བཟང་མོ་ཆོས་སྐུ་དངོས། །རང་བཞིན་ཀུན་ཏུ་བཟང་མོ་འགག་པ་མེད། །ངོ་བོ་ཀུན་ཏུ་བཟང་མོ་འགྱུར་བ་མེད། །ཐུགས་རྗེ་ཀུན་ཏུ་བཟང་མོ་ཅིར་ཡང་སྣང༌། །སྟོན་པ་ཀུན་ཏུ་བཟང་མོས་ཉོན་མོངས་འདུལ། །སྟོང་པ་ཀུན་ཏུ་བཟང་མོ་ཐ་སྙད་བྲལ། །གསལ་བ་ཀུན་ཏུ་བཟང་མོ་ངོས་གཟུང་བྲལ། །ཡབ་ཡུམ་གཉིས་ཀ་ཀུན་བཟང་རིག་པའི་ཀློང༌། །མུན་པ་སྣང་བར་སྟོན་པའི་ཀུན་བཟང་མོས། །བྱ་བྱེད་སེམས་ཀྱི་གདོས་ཐག་རྦད་ཀྱིས་བཅད། །འཛིན་པའི་ཡུལ་ལ་མི་གནས་རང་སྣང་ལྷུག་པར་འཆར། །ཞེ་འདོད་མེད་པར་སྣང་བ་ཐད་ཀར་གཅོད། །ཀུན་ཏུ་བཟང་མོ་སྒྲོན་མ་རང་ཡིན་པས། །རང་སྣང་ཀུན་ཏུ་བཟང་མོ་བཙལ་མི་དགོས། །ལྟ་སྤྱོད་གཉིས་མེད་ཀུན་བཟང་ཡབ་ཡུམ་ལ། །འབྲས་བུ་བདེ་ལྡན་ཐིག་ལེ་ཕྱོགས་བཅུར་འཕྲོ། །སྤྱོད་པས་ཡུལ་མེད་གསལ་ལ་འཛིན་རྟོག་མེད། །ཕྱིར་འབྱུང་མ་ཡིན་ནང་འབྱུང་ལྷུན་གྱིས་གྲུབ། །གཉིས་ཀ་མ་ཡིན་སོ་སོའི་དོན་ལ་སྤྱོད། །བྱས་པ་མ་ཡིན་བྱུང་བར་ལྷུན་གྱིས་གྲུབ། །ཀུན་བཟང་ཡབ་ནི་ཡེ་ཤེས་ཅིར་ཡང་སྟོན། །ཀུན་བཟང་ཡུམ་ནི་ཐམས་ཅད་ངང་དུ་སྡུད། །མཚན་མའི་མིང་མེད་ཀུན་བཟང་སེམས་ཉིད་སྐུ།འཛིན་པའི་སེམས་མེད་རང་སྣང་ཐབས་ཀྱིས་སྤྱོད། །སྐྱེ་མེད་རྟོགས་པས་རང་གི་ཡུལ་ལ་སྣང་། །ཆོས་སྐུ་རྟོག་མེད་ཀུན་ཏུ་བཟང་མོ་ངས། །རིག་གསལ་ཆོས་ཉིད་ཡུལ་ལ་ཕར་བལྟས་པས། །སྣ་ཚོགས་བྲལ་བའི་རིག་པ་ནང་དུ་མཐོང༌། །རང་རིག་དུ་མའི་ཡུལ་ལ་ཕར་བལྟས་པས། །ཆོས་སྐུ་རྟོག་མེད་ཆེན་པོ་ནང་དུ་རྙེད། །སངས་རྒྱས་ཡེ་ཤེས་རྒྱ་ཆད་ཡེ་ནས་མེད། །ལོངས་སྐུའི་ཡེ་ཤེས་རྒྱན་ལ་རྣམ་པར་རོལ། །བྱ་དང་བྱེད་པ་མེད་པར་ལྷུན་གྲུབ་ཡིན། །རྟོག་པ་རང་སྣང་ཆོས་ཉིད་ཀུན་གྱི་རྗེ། །བསླད་པས་མི་བསླད་ཆོས་ཉིད་ནམ་མཁའ་འདྲ། །བཀྲུས་པས་མི་དག་ཤེལ་སྒོང་དག་པ་འདྲ། །ཆོས་སྐུ་རྟོག་མེད་རང་སངས་བསྒོམ་པ་ཡིན། །དམིགས་པའི་ཡུལ་མེད་རང་གི་དོན་རྟོགས་ན། །འདུ་འབྲལ་མེད་པའི་བསམ་གཏན་ཆེན་པོ་ཡིན། །དེ་ནི་རང་སྣང་འབྲས་བུ་ཆེན་པོར་བསྟན་པའོ། །དེ་ནས་ཀུན་བཟང་ཡབ་ཡུམ་ལ། །ཀུན་རིག་ཉིད་ཀྱིས་དོན་ཞུས་པ། །ཀྱེ་མ་བཅོམ་ལྡན་ཀུན་ཏུ་བཟང༌། །བདག་ཅག་མ་རིག་འཁོར་རྣམས་ལ། །རང་རིག་ཐབས་ཆེན་བསྟན་དུ་གསོལ། །དེ་ནས་ཀུན་བཟང་སེང་གེ་དེས།ཡུམ་གྱི་སྒོ་ནས་བཀའ་སྩལ་པ། །ཨེ་མ་རིགས་ཀྱི་སངས་རྒྱས་ཉོན། །ཀུན་ཏུ་བཟང་མོ་རྟོག་མེད་བྷ་ག་ལ། །རྒྱལ་བའི་དཀྱིལ་འཁོར་རབ་འབྱམས་མ་ལུས་འདུ། །སངས་རྒྱས་དཀྱིལ་འཁོར་ཆེན་པོ་རྣམ་པར་བཀོད། །དོགས་པ་མེད་པའི་ཀུན་བཟང་ཆོས་ཀྱི་དབྱིངས། །སྟོན་པ་ཀུན་བཟང་ཆོས་དབྱིངས་སེང་གེས་བསྟན། །སྣང་བ་མེད་པའི་ཕྱོགས་སུ་སོང་ནས་ནི། །རང་བྱུང་གསལ་བའི་མར་མེ་རྣམ་ལྔ་བཏེག །འཛིན་པ་མི་འཛིན་རང་གི་མཚན་དང་ལྡན། །ཡུལ་མེད་གསལ་གདངས་མཐོ་དམན་ཡོངས་ལ་ཁྱབ། །བྱ་བྱེད་གཏང་བཞག་མེད་པའི་བདུད་རྩི་མཆོག །རང་བྱུང་སྨན་གྱིས་འཁོར་བའི་ནད་རྣམས་སེལ། །ཡེ་ཤེས་རླུང་གིས་འཛིན་པའི་རྣམ་རྟོག་འཐོར། །གསལ་དག་ཆུ་ཡིས་རིག་པ་རྟོག་མེད་འཛིན། །རྣམ་དཔྱོད་ཤེས་རབ་མེ་ཡིས་མ་རིག་སྦར་སྦྱར་བསྲེག །ཆོས་ཉིད་སྟོང་པའི་ནམ་མཁའ་རང་རིག་དབྱིངས་སུ་འབྱེད། །རྡོ་རྗེ་སྐྱོད་བྱེད་ས་ཡིས་རྟོགས་པའི་དོན་ལ་བསྐྱལ། །ཆོས་ཉིད་དངོས་བྲལ་འབྱུང་བ་རྣམ་ལྔ་ཡིས། །ཡེ་ཤེས་གསལ་བའི་སྒྲོན་མེ་བྱེད་པར་འགྱུར། །སྐུ་གསུམ་འགྱུར་མེད་ཡེ་ཤེས་སེང་གེ་ལ། །བྱ་བཙལ་བྲལ་བའི་གཅན་གཟན་འཁོར་གྱིས་བསྐོར། །འཛིན་རྟོག་མེད་པའི་རང་བྱུང་བདེ་ཆེན་སྟོན། །སངས་རྒྱས་བདེན་པ་མཐོང་བའི་རྒྱལ་བའི་སྲས། །རྟོགས་པ་ཁོང་དུ་ཆུད་ན་ནམས་ཀྱང་བདེ། །འབྱུང་བ་གྲོགས་སུ་ཤར་ན་སྣང་བ་དག །ཡིན་མིན་གཉིས་ཤེས་རྟོག་པའི་མཐའ་བཞི་གྲོལ། །དཔྱོད་བྱེད་ཡིད་མ་འགྱུས་ན་སངས་རྒྱས་ངོ་བོ་རྙེད། །ཕྱོགས་མེད་རང་སྣང་ཤར་ན་ཆོས་བྱེད་ཡུལ་དང་འཕྲད། །དེ་ལྟར་འདའ་བ་མེད་ན་ཡུལ་སེམས་གཉིས་སུ་མེད། །ཁོང་དུ་བདུད་བཞི་ཆོམས་ན་ཐར་བའི་ལམ་དང་ཉེ། །སྣང་བ་སྟོབས་སུ་གྱུར་ན་འདུ་འཛི་གཡེང་བ་མེད། །རྣལ་འབྱོར་བརྟན་པ་ཐོབ་ན་གསང་སྔགས་རང་ལ་འཆར། །ཨེ་མ་སངས་རྒྱས་རྣམས་ཀྱི་དགོངས་པ་ལ། །གཏན་ཚིགས་རིགས་པས་ཕིགས་མི་འགྱུར། །དགོངས་པ་ཉིད་ལ་ཡུལ་མེད་ཕྱིར། །ཨེ་མ་ཧོ། རང་བཞིན་ཆོས་སྐུའི་སྣང་བ་ཆེན་པོ་ལས། །རང་བྱུང་ཐོགས་པ་མེད་པའི་སྐུ་ལྔ་ཤར་གྱིས་བྱུང་། །རང་སངས་རྙོག་པ་མེད་པའི་ངང་དུ་གཉིས་མེད་ཐིམ། །རང་བྱུང་ཡེ་ཤེས་དུ་མར་མེད་པ་ལས། །གསང་སྔགས་དོན་གྱི་ཡེ་ཤེས་ཤར་གྱིས་བྱུང༌། །རྟོག་མེད་དབུས་མཐའ་མེད་པའི་ངང་དུ་གཉིས་མེད་ཐིམ། །རང་བྱུང་བྱས་པ་མ་ཡིན་ཡུལ་ལ་འཇུག །ཨེ་མ་ཧོ། རང་རིག་རྡོ་རྗེ་ཡེ་ཤེས་ཀུན་ཏུ་འབར། །མཚན་མེད་རང་སྣང་རྡོ་རྗེ་ཀུན་ཏུ་ཆེ། །འབར་བ་འཇིགས་བྲལ་རྡོ་རྗེ་སྟོང་པ་ཀུན་ཏུ་ཆེ། །ཕྲ་རགས་དྲི་མེད་རང་བཞིན་རྡོ་རྗེ་རབ་ཏུ་འབར། །སྟོང་པ་ཀུན་ཁྱབ་རྡོ་རྗེ་ཅོད་པན་ཀུན་ཏུ་ཆེ། །རང་དབང་རབ་བསྐུར་རྡོ་རྗེ་མ་བསྐུར་རྫོགས། །མཐའ་ཡས་རྡོ་རྗེ་དམ་ཚིག་བསྲུང་དང་བྲལ། །གཅིག་པ་སེང་གེ་ཡེ་ཤེས་འབྲས་བུ་སྤང་ཐོབ་མེད། །རང་སྣང་འཛིན་བྲལ་རྡོ་རྗེའི་བལྟ་བ་ཀུན་ནས་བལྟ་དང་བྲལ། །ཕྱོགས་སུ་ཡངས་པའི་རྡོ་རྗེའི་སྤྱོད་པ་ཀུན་ནས་སྤྱད་དུ་མེད། །འབྱུང་བ་ཀུན་སྣང་རང་རིག་གསང་སྔགས་ལམ་དུ་སྣང༌། །མ་གཡོས་ཕྱོགས་བྲལ་རྡོ་རྗེའི་ས་ལམ་བགྲོད་དུ་མེད། །སྟོང་པ་ཡང་དག་རྡོ་རྗེའི་སྐུ་ལ་བལྟ་དང་བྲལ། །ཆོས་ཉིད་ཡངས་པ་རྡོ་རྗེའི་དབྱིངས་ལ་སྐྱེ་འབྲི་མེད། །སྣང་བ་རང་རྫོགས་རྡོ་རྗེའི་སྐུ་ལ་ཡིན་མིན་མེད། །གསང་སྔགས་རྒྱལ་པོ་རྡོ་རྗེའི་ལུས་ལ་སྐྱེ་འཇིག་མེད། །སྣང་བ་རང་སྣང་རྡོ་རྗེའི་གནས་ལ་མཐོ་དམན་མེད། །དྲི་མ་རང་དག་རྡོ་རྗེའི་གསུང་ལ་འགྱུར་བ་མེད། །ཆོས་སྐུ་ཚིག་མེད་སྟོང་པའི་ཡུལ་ལ་བདག་འཛིན་མེད། །ཡང་དག་འཇིག་བྲལ་རྡོ་རྗེའི་ལམ་ལ་ཉེ་རིང་མེད། །འཛིན་མེད་རང་སྣང་ཆོས་སྐུ་ཉིད་ལ་བསམ་པ་མེད། །ངོ་བོ་འགྱུར་མེད་སྐུ་ལ་མུན་པ་མེད། །ལོངས་སྐུ་ཡང་དག་ཡིད་བྲལ་ངང་ལ་ལྷག་གེ་བ། །དེ་ཉིད་རྟོག་མེད་སྐུ་གསུམ་གཅིག་གི་ངང་། །མིང་དུ་མེད་པའི་རང་སྣང་བདེ་བའི་ཤུགས། །སྟོང་པ་ཀུན་ཁྱབ་སྣང་བ་ཟིལ་གྱིས་གནོན། །ཆོས་ཉིད་བསམ་མེད་གཡོ་བ་ངང་གིས་མེད། །དུ་མ་རྟེན་དང་བཅས་པ་ག་ལ་ཡོད། །མངོན་སུམ་མི་གནས་རང་སྣང་ཡུལ་ལ་འཛིན། །མུན་པ་མ་ཡིན་རང་བཞིན་འོད་དུ་གསལ། །གསལ་ལ་མ་འགགས་དོན་ཉིད་ཡེ་ཤེས་སྐུ། །དྲན་པ་དང་ནི་དྲན་བྱེད་ཡུལ་དུ་མེད། །སྣང་བའི་ཡེ་ཤེས་དངོས་པོའི་མཐའ་དང་བྲལ། །ཆོས་ཀྱི་སྐུ་ཡི་སྣང་བ་རང་གསལ་ནི། །རང་གི་ངང་ལས་རང་གི་སྐུ་ལ་ཐིམ། །སྐུ་དང་ཡེ་ཤེས་ཚིག་ལ་མི་གནས་ན། །གསང་སྔགས་རང་བྱུང་དགོངས་པ་བཅོས་པ་མེད། །བགྲང་དུ་མེད་པས་ཆིག་ཆོད་རྣམ་པར་དག །གཟིགས་སྣང་ཐབས་ལ་མི་འགག་དོན་གསལ་བ། །ཡུལ་དུ་མེད་ལ་རང་གི་ཡུལ་ལ་གནས། །དབུས་དང་མཐའ་མེད་གསང་སྔགས་ཚད་མ་ཉིད། །རང་སྣང་ཡིན་པར་ཀུན་ཏུ་བཟང་པོས་བསྟན། །ཕྱོགས་ལྷུང་མ་ཡིན་ཕྱོགས་དང་རིས་ལས་འདས། །ཨེ་མ་ཧོ། ནང་མེད་ནང་ནས་ནོར་བུ་རིན་ཆེན་མཛོད་ཕྱུང་བ། །རྒྱལ་བ་རྣམས་ཀྱི་མི་འཛད་གཏེར་ཡིན་པས། །དེ་ཡི་དོན་ལ་མ་ཡེངས་ཆགས་པ་མེད་པར་སྤྱད། །ཨེ་མ་ཧོ།རང་གི་ས་ལ་སངས་རྒྱས་རྣམས་ཀྱི་སྐུ་ཤར་བ། །འདུ་ཤེས་ཡུལ་དུ་མེད་པའི་ཞི་བའི་ངང༌། །སྣང་བ་རང་ལ་ཡས་པའི་རང་སྣང་དངོས་མེད་ཉིད། །རྟོག་པའི་ཕྱོགས་སུ་མ་ལྷུང་རང་རིག་གདངས་ལ་འདུག །སྣང་བའི་སེམས་བྲལ་ཆོས་ཉིད་ངང་ལ་སྤྱོད་པའི་དོན། །སྤྲོ་བསྡུ་མ་བྱས་རང་གི་ཡུལ་ལ་བལྟ་བར་བྱ། །གཏིང་མཐའ་མེད་པའི་ཆོས་ཉིད་ཀུན་ཏུ་བཟང༌། །ཡིན་དང་མིན་པའི་མཐའ་གཉིས་རྣམ་པར་གསལ། །ལྷག་ཆད་མེད་པའི་ནོར་བུ་རིན་པོ་ཆེ། །སྐྱེ་འབྲི་མེད་པའི་ངང་དུ་རྟོག་པ་ཆོད། །བསམས་པས་ཡེ་ཤེས་དོན་མི་རྙེད། །བསམས་པས་ཡེ་ཤེས་དོན་རྙེད་ན། །རང་བྱུང་ཡེ་ཤེས་རྫུན་པར་འགྱུར། །བསྒོམས་པས་ཆོས་ཀྱི་སྐུ་མི་མཐོང༌། །བསྒོམས་པས་ཆོས་ཀྱི་སྐུ་མཐོང་ན། །རང་སྣང་ཆོས་ཉིད་རྫུན་པ་འགྱུར། །བལྟས་པས་རིག་པའི་དོན་མི་རྟོག །བལྟས་པས་རིག་པའི་དོན་རྟོགས་ན། །ཆོས་སྐུ་འགག་མེད་རྫུན་པར་འགྱུར། །ཆོས་ཀྱིས་མ་རིག་རྩད་མི་ཆོད། །ཆོས་ཀྱིས་མ་རིག་རྩད་ཆོད་ན། །ཀ་དག་ཡེ་ཤེས་རྫུན་པར་འགྱུར། །དགེ་བས་སངས་རྒྱས་དོན་མི་རྟོགས། །དགེ་བས་སངས་རྒྱས་དོན་རྟོགས་ན། །རྫོགས་ཆེན་གནས་ལུགས་རྫུན་པར་འགྱུར། །སྡིག་པས་འཁོར་བར་ལྟུང་མི་འགྱུར། །སྡིག་པས་འཁོར་བར་ལྟུང་འགྱུར་ན། །སྐད་ཅིག་རྣམ་གསུམ་རྫུན་པར་འགྱུར། །སྟོང་པས་ཡང་དག་དོན་མཐོང༌། །སྟོང་པས་ཡང་དག་དོན་མཐོང་ན། །ཡེ་ཤེས་འོད་ལྔ་རྫུན་པར་འགྱུར། །མཚན་མས་རང་གི་དོན་མི་མཐོང༌། །མཚན་མས་རང་གི་དོན་མཐོང་ན། །རང་སངས་ཆོས་ཉིད་རྫུན་པར་འགྱུར། །བྱས་པས་ལྷུན་རྫོགས་དོན་མི་རྙེད། །བྱས་པས་ལྷུན་རྫོགས་དོན་རྙེད་ན། །ངོ་བོ་འགྱུར་མེད་རྫུན་པར་འགྱུར། །བཟུང་བས་སྣང་བ་མཐོང་མི་འགྱུར། །བཟུང་བས་སྣང་བ་མཐོང་འགྱུར་ན། །རང་བཞིན་འགག་མེད་རྫུན་པར་འགྱུར། །སྤྱད་པས་ཕ་རོལ་སྒྲོལ་མི་ནུས། །སྤྱད་པས་ཕ་རོལ་སྒྲོལ་ནུས་ན། །ཐུགས་རྗེ་ཀུན་ཁྱབ་རྫུན་པར་འགྱུར། །འཁྲུལ་པའི་སྣང་བས་ང་མི་བསྒྲིབ། །འཁྲུལ་པའི་སྣང་བས་ང་བསྒྲིབས་ན། །སྒྲོན་མ་རྣམ་གཉིས་རྫུན་པར་འགྱུར། །དེས་ནི་གསང་སྔགས་དགོངས་པ་བསྟན། །ཡུལ་སེམས་གཉིས་ཀྱི་གནས་མེད་པས། །ཡེ་ཤེས་རང་ལ་སྣང་བའོ། །ཞེས་སེང་གེ་རྩལ་རྫོགས་ཆེན་པོའི་རྒྱུད་ལས། སེང་གེ་གཉིས་སྦྱོར་གྱི་དགོངས་པ་བསྟན་པའི་ལེའུ་སྟེ་བཞི་པའོ།། །།དེ་ནས་ཡང་རང་རིག་ཀུན་ཏུ་བཟང་པོས། རང་སྣང་ཀུན་ཏུ་བཟང་མོ་དང་གཉིས་སུ་མེད་པར་སྙོམས་པར་ཞུགས་སོ། །དེ་ནས་ཏིང་ངེ་འཛིན་ལ་ཏིང་ངེ་འཛིན་ལ་བཞེངས་ནས་བཞུགས་བཞིན་དུ། ཡང་བྱུང་ཀུན་ཏུ་བཟང་པོ་རྩོལ་བྲལ་གྱི་དགོངས་པ་འདི་བརྗོད་དོ། །ཨེ་མ་ཧོ་ཆོས་ཉིད་ཀུན་ཏུ་བཟང་། །སེམས་ཅན་རྟོག་པ་བསལ་བའི་ཕྱིར། །རང་སྣང་ཡུལ་གྱི་གཏན་ཚིགས་ང་ཡིས་བསྟན། །རིགས་ལྔའི་སངས་རྒྱས་ལེགས་པར་ཉོན། །ང་ཡི་ཆོས་ལ་ཡུལ་མེད་པས། །སྣ་ཚོགས་འཛིན་པའི་མ་རིག་མེད། །ང་ཡི་ཡེ་ཤེས་ངང་སྣང་བས། །ང་ཡི་བློ་ལ་བདག་རྟོག་མེད། །ང་ནི་ཡུལ་ལ་མི་གནས་པས། །མཚན་མ་སྣ་ཚོགས་བྱ་བ་མེད། །ང་ལ་ཕྱི་དང་ནང་མེད་པས། །གསལ་དང་འགྲིབ་པ་ག་ལ་ཡོད། །ང་ནི་རང་བྱུང་རྟོག་མེད་པས། །ཡིན་དང་མིན་པའི་ཐ་སྙད་བྲལ། །ཨེ་མ་ཧོ། སེམས་ཅན་སངས་རྒྱས་ཐམས་ཅད་ལ། །ངོ་བོ་གཅིག་ལས་མེད་པར་ངེས། །དམིགས་པ་ཅན་དང་དམིགས་མེད་པས། །རང་བཞིན་གཅིག་ཏུ་མ་ངེས་སོ། །དགོངས་པ་རང་བྱུང་ཡེ་ཤེས་ནི། །རྟོགས་དང་མ་རྟོགས་མཐའ་ལས་འདས། །ཡིན་མིན་བློ་ཡི་བྱ་བ་ཐོང་། །སྣང་དང་མི་སྣང་ཆོས་ཉིད་ཀྱང་། །བྱ་བྱེད་མཐར་ལྷུང་ཆོས་དང་བྲལ། །སྟོང་པ་ཉིད་ཀྱི་ཡེ་ཤེས་ལས། །མ་འགགས་གསལ་བའི་འོད་ལྔ་བྱུང་། །ཆོས་སྐུ་རང་གནས་དགོངས་པ་ལ། །སྟོང་དང་མི་སྟོང་མཐའ་ལས་འདས། །བརྟགས་བཏགས་པ་ཉིད་ཀྱང་བྱུང་པ་གཉིས་ཀྱི་ཆོས་རྣམས་ཀུན། །ཀུན་བཟང་སེང་གེའི་ངང་ལས་བྱུང༌། །སངས་རྒྱས་ཀུན་ཏུ་བཟང་པོ་ངས། །གོལ་སྒྲིབ་གཉིས་མེད་ལྟ་བ་བསྟན། །སྣང་དང་མི་སྣང་མེད་པའི་ཆོས། །བྱས་ཤིང་བརྟགས་པ་མ་ཡིན་ཏེ། །རང་བཞིན་ལྷུན་གྱིས་གྲུབ་པར་རྟོགས། །ཆོས་སྐུ་རིག་པའི་སྣང་བ་ནི། །སྒྲིབ་ཕྱོགས་གཉིས་དང་བྲལ་བའི་ཆོས། །སྣང་བ་རང་སར་དེངས་པ་ལ། །སྒྲིབ་ཕྱོགས་གཉིས་ཀྱི་དྲི་མ་མེད། །སྐུ་ཡི་སྣང་བ་རང་སྣང་དང་། །གསུང་གི་ཆོ་འཕྲུལ་ཅིར་ཡང་སྟོན། །ཐུགས་ཀྱི་དགོངས་པ་རྩེ་གཅིག་གོ། །རང་སྣང་གསེར་གྱི་ནམ་མཁའ་ལ། །གསེར་གྱི་འདབ་ཆགས་བྱ་ཁྱུང་ལྡིང༌། །རྟོག་མེད་ཡིད་ཀྱི་ཁྱུང་ཆེན་གཟུང༌། །རང་བཞིན་མ་བཅོས་མཚོ་མོ་ལ། །རྣམ་དག་རང་གནས་གསེར་གྱི་ཉ་མོ་འགྱུ། །ཐབས་ཉིད་སྟོང་པའི་རྒྱ་ཡིས་ཐོབ། །འཛིན་ཆགས་བྲལ་བའི་ནམ་མཁའ་ལ། །ཆགས་མེད་རྩ་ལ་རྫོགས་གསེར་གྱི་བྱ་ཁྱུང་ལྡིང༌། །བཟུང་བ་མ་ཡིན་སྒྲོན་མར་ཆུབ། །རྟོག་མེད་རང་སངས་རྒྱ་མཚོ་ལ། །རང་བྱུང་ལྷུན་རྫོགས་གསེར་གྱི་ཉ་མོ་འགྱུ། །བྱས་པ་མ་ཡིན་ཡེ་རྒྱས་ཐོབ། །ཆོས་སྐུ་རང་སྣང་ཡུལ་གྱི་ནམ་མཁའ་ལ། །སྒྲོན་མ་འགག་མེད་གསེར་གྱི་བྱ་ཁྱུང་ལྡིང༌། །རྟོག་མེད་རང་སངས་ཆོས་སྐུའི་ངང་དུ་བཟུང༌། །ཀུན་གཞི་ཀློང་ཡངས་བག་ཆགས་རྒྱ་མཚོ་ན། །རིག་པ་མི་འགྱུར་གསེར་གྱི་ཉ་མོ་འགྱུ། །བསྒྲུབས་པས་མ་ཡིན་རང་གི་གྲོགས་དང་ཕྲོལ། །ཀུན་ཏུ་བཟང་མོ་ཡེངས་མེད་ནམ་མཁའ་ལ། །རང་སྣང་མ་བཅོས་གསེར་གྱི་བྱ་ཁྱུང་ལྡིང་། །བཏང་བཞག་བྲལ་བའི་དགོངས་པའི་ངང་དུ་བཟུང་། །ཆོས་ཉིད་མི་འགྱུར་སྤྲོས་བྲལ་རྒྱ་མཚོ་ལ། །ཀ་དག་སེམས་བྲལ་གསེར་གྱི་ཉ་མོ་འགྱུ།བློ་དངོས་གཉིས་མེད་རང་བྱུང་ཡེ་རྒྱས་ཐོབ། །ཆོས་ཉིད་མིང་དང་བྲལ་བའི་ནམ་མཁའ་ལ། །མཚན་མའི་ཡུལ་མེད་རང་སྣང་གསེར་གྱི་བྱ་ཁྱུང་ལྡིང་། །བཅོས་མ་མ་ཡིན་རང་གི་བདེ་བ་བཟུང་། །རང་བྱུང་སྤྲོས་བྲལ་ཆོས་ཉིད་རྒྱ་མཚོ་ན། །མཚན་མའི་དངོས་མེད་གསེར་གྱི་ཉ་མོ་འགྱུ། །རང་སྣང་ཆོས་སྐུར་གཅིག་པའི་རྒྱ་ཡིས་ཐོབ། །སྣ་ཚོགས་ཞེན་པ་མེད་པའི་ནམ་མཁའ་ལ། །ཆོས་སྐུ་སྤྲོས་བྲལ་གསེར་གྱི་བྱ་ཁྱུང་ལྡིང༌། །རྩོལ་སེམས་མ་ཡེངས་སྒྲོན་མའི་ངང་དུ་འུབ། །ཆོས་ཉིད་མཐའ་ཡས་རྣམ་དག་རྒྱ་མཚོ་ན། །རང་བྱུང་རྟོག་བྲལ་གསེར་གྱི་ཉ་མོ་འགྱུ། །སྟོང་གསལ་འཁོར་འདས་བྲལ་བའི་རྒྱ་ཡིས་ཐོབ། །བསམ་པ་འཛིན་ཆགས་བྲལ་བའི་ནམ་མཁའ་ལ། །དགོངས་པ་རང་གནས་གསེར་གྱི་བྱ་ཁྱུང་ལྡིང༌། །ཆོས་ཉིད་ཡངས་པའི་ཀུན་ཁྱབ་ངང་དུ་འུབ། །འབྱུང་རྐྱེན་སྣ་ཚོགས་བྲལ་བའི་ཆོས་ཉིད་རྒྱ་མཚོ་ན། །འོད་ལྔ་རང་ཤར་གསེར་གྱི་ཉ་མོ་འགྱུ། །སྣང་བ་ཅོག་བཞག་དགོངས་པའི་རྒྱ་ཡིས་ཐོབ། །ཆོས་ཉིད་དྲན་པ་སད་པའི་ནམ་མཁའ་ལ། །ཚོམ་བུ་ལྔར་སྣང་གསེར་གྱི་བྱ་ཁྱུང་ལྡིང༌། །འཛིན་ཆགས་རྟོག་མཐའ་བྲལ་བའི་ངང་དུ་འུབ། །ཆོས་ཉིད་ཕྱོགས་བྲལ་རྟོག་སངས་རྒྱ་མཚོ་ན། །དབུགས་སྦུབས་ཡིན་ནམ་དང་བྲལ་བའི་རིག་པ་གསེར་གྱི་ཉ་མོ་འགྱུ། །རང་སྣང་དམིགས་མེད་ཏིང་འཛིན་རྒྱ་ཡིས་ཐོབ། །ཆོས་སྐུ་སྤྲོས་བྲལ་རང་སར་དེངས་པའི་ནམ་མཁའ་ལ། །བྱ་བྱེད་བྲལ་བའི་རང་སྣང་གསེར་གྱི་བྱ་ཁྱུང་ལྡིང༌། །འཁྲུལ་པ་རྩད་གཅོད་ཆོས་སྐུའི་ངང་དུ་འུབ། །རྩོལ་བྲལ་ཆོས་ཉིད་རྫོགས་ཆེན་ནམ་མཁའ་ལ། །རིག་པ་རྩོལ་ཁྲལ་རང་སྣང་གསེར་གྱི་བྱ་ཁྱུང་ལྡིང༌། །རྩོལ་བསྒྲུབ་བྲལ་བའི་ཆོས་དབྱིངས་ངང་དུ་འུབ། །མ་བསླད་ལྷུན་རྫོགས་ཡེ་ཤེས་རྒྱ་མཚོ་ན། །གསལ་དག་སྣང་བ་གསེར་གྱི་ཉ་མོ་འགྱུ། །རྐྱེན་གཞི་བྲལ་བའི་རང་བྱུང་རྒྱ་ཡིས་ཐོབ། །ཆོས་སྐུ་རྟོག་མེད་རྟེན་བྲལ་ནམ་མཁའ་ལ། །དགོངས་པ་ཆིག་ཆོད་གསེར་གྱི་བྱ་ཁྱུང་ལྡིང་། །སྣང་བ་ཡིན་མིན་ཐེ་ཚོམ་བྲལ་བའི་ངང་དུ་འུབ། །ཆོས་དབྱིངས་རྒྱན་བཟང་སྣ་ཚོགས་རྒྱ་མཚོ་ན། །གཟུགས་སྐུ་མཉམ་ལ་མ་འདྲེས་གསེར་གྱི་ཉ་མོ་འགྱུ། །ཆོས་སྐུ་དྲན་བྱེད་བྲལ་བའི་རྒྱ་ཡིས་ཐོབ། །རང་སྣང་ཕྱོགས་ལྷུང་བྲལ་བའི་ནམ་མཁའ་ལ། །སྟོང་གསལ་སྤྲོས་དང་བྲལ་བའི་བྱ་ཁྱུང་ལྡིང་། །སྣང་ལ་འཛིན་པ་མེད་པའི་ངང་དུ་འུབ། །རང་བྱུང་རྙོག་པ་མེད་པའི་རྒྱ་མཚོ་ན། །མཚན་མ་རང་སར་དེངས་པའི་རིག་པ་གསེར་གྱི་ཉ་མོ་འགྱུ། །འཛིན་མེད་རང་བཞག་ཏིང་འཛིན་རྒྱ་ཡིས་ཐོབ། །མཚན་མ་སྤྲོས་བྲལ་རང་སྣང་ནམ་མཁའ་ལ། །གཟུང་འཛིན་བྲལ་བའི་ཆོས་སྐུ་གསེར་གྱི་བྱ་ཁྱུང་ལྡིང་། །ཆོས་ཉིད་རང་སྣང་ཐིག་ལེའི་ངང་དུ་འུབ། །གསང་སྔགས་ཡེ་ཤེས་གནས་ལུགས་དེ་བཞིན་ནོ། །ཨེ་མ་ཧོ། གསང་བའི་ཡེ་ཤེས་རང་སྣང་ཐབས་ཀྱི་རྒྱ། །ཡང་དག་ཡེ་ཤེས་ཚིག་གིས་མཚོན་དུ་མེད། །རང་རིག་ཡེ་ཤེས་འོད་གསལ་བས། །སྣང་བའི་ཡེ་ཤེས་ཡུལ་ལས་འདས། །རང་བྱུང་དེ་ཉིད་དངོས་བྲལ་བར། །ཀུན་གྱི་ཕྱག་རྒྱའི་རྒྱུ་ཡིན་ནོ། །སངས་རྒྱས་ཡེ་ཤེས་ཆེན་པོ་ནི། །ཀུན་ལ་གནས་ཤིང་བརྟག་དཀའ་འོ། །ཀུན་རྫོབ་དོན་དམ་གཉིས་མེད་ལ། །ཆོས་དང་གང་ཟག་བདག་མེད་དེ། །འདི་ནི་བྱང་ཆུབ་སེམས་དཔའ་ཡིན། །ལས་དང་ཉོན་མོངས་ཐམས་ཅད་ལ། །མཉམ་པའི་དོན་དུ་མི་ཤེས་ཤིང་། །རྟེན་འབྲེལ་རྒྱུ་འབྲས་ཡོང་འཛིན་ན། །འདི་ནི་རང་སངས་རྒྱས་ཀྱི་ས། །ཆོས་རྣམས་མ་ལུས་ཐམས་ཅད་ལ། །བདེན་བཞིའི་དངོས་པོ་ཡོད་བལྟ་ཞིང༌། །སྤོང་དང་མི་སྤོང་བྱེད་གྱུར་པ། །འདི་ནི་ཉན་ཐོས་ས་ཡིན་པས། །དགེ་བཅུ་དག་ལ་གཙོར་ལེན་ཅིང་། །དགེ་དང་མི་དགེ་གཉིས་མཉམ་པས། །ལྷ་དང་མི་ཡི་སྐྱེ་གནས་ཏེ། །འདོད་ཁམས་དག་ཏུ་འཁོར་བ་ཡིན། །མཉམ་པའི་དོན་ཉིད་མ་རྟོགས་ཤིང་། །ཚད་མེད་བཞི་དང་བསམ་གཏན་བཞི། །རིམ་པ་སོ་སོར་བདག་འཛིན་ཅིང༌། །གཟུགས་སོགས་རྣམས་ལ་བདག་ཏུ་རྟོག །དེ་ནི་ཚངས་པའི་གནས་སུ་སྐྱེ།མཉམ་དང་གཟུགས་མེད་མ་རྟོགས་ན། །འཛིན་མེད་རང་སྣང་མི་ཤེས་པས། །སྐྱེ་མཆེད་མུ་བཞིའི་གནས་སུ་སྐྱེ། །ཐམས་ཅད་མཉམ་པར་མ་ཤེས་ན། །མ་ལུས་ཀུན་ལ་ཞེ་སྡང་ཞིང༌། །སྙིང་རྗེ་ཡང་དག་མེད་གྱུར་ན། །དམྱལ་ཁམས་བཅུ་དྲུག་དག་ཏུ་སྐྱེ། །ཆགས་མེད་དངོས་བྲལ་མ་ཤེས་ན། །ཐམས་ཅད་ཀུན་ལ་འདོད་ཆགས་ཤིང་། །ལུས་ཀྱི་བསྒྲིབ་དང་ཟས་ཀྱི་བསྒྲིབ། །ཡི་དྭགས་བཀྲེས་སྐོམ་དག་ཏུ་སྐྱེ། །བདག་གཞན་གཉིས་ཀྱི་དོན་མ་རྟོགས། །ཆོས་རྣམས་ཀུན་ལ་རྨོངས་བྱས་པས། །རང་གསལ་ཤེས་རབ་མེད་པས་ན། །དགེ་སྡིག་གཉིས་སུ་མི་མཐོང་ཞིང་། །ཤིན་ཏུ་རྨུགས་པའི་གནས་སུ་སྐྱེ། །རབ་ཏུ་ང་རྒྱལ་རགས་བྱེད་ཅིང༌། །ཐམས་ཅད་བདག་གིར་བཟུང་བས་ན། །ཕན་ཚུན་འཐབ་དང་རྩོད་བྱེད་ཅིང༌། །རང་གི་དོན་ཉིད་མ་ཤེས་ན། །རྩོད་ལྡན་རགས་པའི་གནས་སུ་སྐྱེ། །དེ་ནི་འཁོར་བའི་ལྟུང་གནས་ཏེ། །སེམས་ཅན་ཀུན་གྱི་མ་དག་ལམ། །ལྟུང་བའི་གནས་སུ་རྒྱལ་བས་བཤད། །རྫོགས་ཆེན་ཡེ་ཤེས་རང་སྣང་ཡུལ། །ལྟུང་བའི་གནས་སུ་ག་ལ་འགྱུར། །ཐམས་ཅད་མཉམ་པའི་རང་བཞིན་ལ། །བལྟ་བ་ལོག་པར་བརྟགས་པ་རྣམས། །གཞི་ལ་ཡོད་པ་མ་ཡིན་ཏེ། །སེམས་ཅན་རྣམ་རྟོག་ཐ་དད་པས། །ང་དང་བདག་ཏུ་བཟུང་བས་ལོག །ལོག་དང་མ་ལོག་ཐམས་ཅད་ཀྱང༌། །ཡང་དག་རྫོགས་པའི་བྱང་ཆུབ་སེམས། །རིག་པའི་ངོ་བོ་རྟོག་མེད་ལ། །ཅི་ཡང་མེད་པས་ཅི་ཡང་བྱུང་། །རྫོགས་ཆེན་ཨ་ཏིའི་ལྟ་སྤྱོད་ནི། །ཇི་ལྟར་སྤྱད་ཀྱང་རང་བཞིན་མེད། །མཁའ་ལ་ཁྱུང་ཆེན་ལྡིང་བ་བཞིན། །རང་སྣང་ཆེན་པོའི་རྒྱ་ཡིས་ཐོབ། །ཆུ་ལ་རྐྱལ་མཁན་འཕྱོ་བ་བཞིན། །རང་སྣང་སྟོབས་ཀྱིས་ཕ་རོལ་སྒྲོལ། །བར་སྣང་ཁམས་ཀྱི་རླུང་བཞིན་དུ། །ཡེ་ཤེས་ངོས་གཟུང་ཀུན་དང་བྲལ། །རྫོགས་ཆེན་ཆོས་ཉིད་དོན་རྟོགས་ན། །མ་རིག་པ་ཉིད་རིག་པར་ཤར། །ཕྱིན་ཅི་ལོག་ནི་ཡང་དག་སྟེ། །ཉོན་མོངས་ལྔ་པོ་དེ་བཞིན་གཤེགས། །འདོད་ཆགས་རྣམ་རྟོག་སེམས་མེད་པས། །ཆགས་པའི་ཚུལ་ལ་ཆགས་པ་མེད། །དེ་བཞིན་ཆགས་སྡང་ལྔ་པོ་ཡང༌། །ཡང་དག་དོན་ལ་མེད་པར་གསུངས། །སེམས་ཅན་མ་རིག་ལོང་བ་ལ། །མུན་པ་མ་ལུས་བསལ་བྱའི་ཕྱིར། །རིག་པའི་སྒྲོན་མ་འོད་གསལ་བས། །ཉོན་མོངས་ལྔ་ཡི་མུན་པ་སེལ། །ཡེ་ཤེས་སྣང་བ་རང་བཞིན་དུ། །དམིགས་པ་མེད་པར་རང་སར་གྲོལ། །སེམས་ཅན་ཀུན་གྱི་རང་ལུས་ལ། །ཡེ་ཤེས་དག་པའི་སྣང་བ་གནས། །རྒྱ་ཕྱེ་སྣང་བར་མི་ནུས་ཏེ། །དཔེར་ན་མངལ་དང་སྒོ་ངའི་རྒྱ། །མངོན་དུ་མ་གྱུར་སྒྲིབ་འགྱུར་ཡང༌། །རང་རྩལ་རྫོགས་ནས་འབྱུང་བ་བཞིན།།རྣམ་རྟོག་ལུས་འདི་བོར་མ་ཐག །རང་སྣང་ཡུལ་དང་འཕྲད་པར་འགྱུར། །ཡེ་ནས་གནས་པའི་རང་རིག་ཉིད། །ངོ་བོ་རྟོག་མེད་མཐོང་བར་འགྱུར། །ཡེ་ཤེས་དག་པའི་སྣང་བ་དང༌། །སངས་རྒྱས་བདེན་པ་མཐོང་བར་འགྱུར། །ཡེ་ཤེས་རང་སྣང་ངོ་བོ་ནི། །ཡིད་ཀྱི་རྣམ་རྟོག་མེད་པའོ། །འདས་པའི་ཡུལ་དང་མ་འོངས་ཡུལ། །སྣང་བ་ཐད་ཀར་གཅོད་པའོ། །ཡེ་ཤེས་ཆེན་པོའི་རང་སྣང་སྟེ། །མངོན་སུམ་ཡུལ་དུ་མེད་མོད་ཀྱང༌། །རང་བྱུང་སྒྲོན་མ་བསྟན་དུ་ཡོད། །སྒྲོན་མ་ཉིད་ཀྱི་ཡེ་ཤེས་ནི། །སྣང་དང་མི་སྣང་མཐའ་ལས་འདས། །ཆོས་ཉིད་རྟོགས་པའི་རྣལ་འབྱོར་པས། །སྟོང་པ་ཉིད་དུ་མི་བལྟ་ཞིང༌། །རང་བཞིན་ཉིད་ལས་མ་གཡོས་པའོ། །ཤེས་རབ་ཡེ་ཤེས་རྟོགས་པའི་དཔེ། །དཔེར་ན་གླང་ཆེན་སྨྱོན་པ་ལ། །དམག་དཔུང་བཟློག་པར་འདོད་པ་ཡིས། །རལ་གྲི་སྣ་ལ་བཏགས་ནས་ནི། །དམག་དཔུང་རབ་ཏུ་བཟློག་པ་ལྟར། །ཤེས་རབ་ཆེན་པོའི་རྣལ་འབྱོར་གྱིས། །རྣལ་འབྱོར་འཁོར་བའི་རྒྱུན་ཐག་བཅད། །སྣང་བའི་ཡེ་ཤེས་མངོན་སུམ་བལྟ། །ད་ལྟར་མ་ཡིན་སེམས་ཅན་རྣམས། །རང་རིག་རྣམ་རྟོག་འདུ་འཛིས་གཡེངས། །ཇི་ལྟར་བྱིས་པ་ཤེད་མ་བྱེ། །བྱ་བྱེད་མང་པོས་གཡེངས་པ་ལྟར། །དེ་བཞིན་མ་རྟོགས་སེམས་ཅན་རྣམས། །རྣམ་རྟོག་འཁོར་བའི་བདུད་ཀྱིས་གཡེངས། །དེ་ཡང་བསྟན་པ་འདི་ལྟ་སྟེ། །ལ་ལ་ཕྱི་ཡི་འཛིན་གཟུང་ཡིན་ནམ་པས་གཡེངས། །ལ་ལ་ནང་གི་གཟུང་འཛིན་ཡིན་ནམ་བས་གཡེངས། །ལ་ལ་བསམ་གཏན་བསྒོམས་པས་གཡེངས། །ལ་ལ་བྱ་བྱེད་སྤྱོད་པས་གཡེངས། །ལ་ལ་འཁོར་བའི་ཆགས་སྡང་གཡེངས། །དེ་བཞིན་སེམས་ཅན་ཐམས་ཅད་ཀུན། །ཉོན་མོངས་ལྔ་ཡི་འཆིང་བས་གཡེངས། །རང་གི་ཡེ་ཤེས་དོན་མ་མཐོང་། །སྣང་བ་འདི་ལ་ཞེན་ཞེན་ནས། །དག་སྣང་ཆེན་པོའི་ཞལ་མ་མཐོང་། །མི་ལ་སོགས་པའི་སེམས་ཅན་རྣམས། །རང་དབང་རང་གིས་མ་ཐོབ་པས། །འཁོར་བ་དག་ལ་ཡུན་རིང་གནས། །རང་དབང་རང་གིས་རྟོགས་པའི་ཐབས། །ཀུན་བཟང་སེང་གེ་ང་ཡིས་བཤད། །ཨེ་མ་རིགས་ཀྱི་སངས་རྒྱས་ཉོན། །ཆོས་སྐུ་སྐྱེ་བ་མེད་པ་ལས། །སྣང་བ་དང་རྣམ་པ་འགྱུར་མེད་དབང་ཐོབ་འགྱུར། །རང་རིག་ཡེ་ཤེས་འོད་གསལ་བས། །སྤྱན་གསུམ་རྫོགས་པའི་དབང་ཐོབ་འགྱུར། །དབྱིངས་དང་རིག་པ་དབྱེར་མེད་པས། །རང་སྣང་འོད་ཀྱི་དབང་ཐོབ་སྟེ། །སྣང་ཡང་ཆགས་པ་མེད་པའི་ཚུལ། །འོད་ཀྱི་རང་བཞིན་ཡེ་ནས་ཟླུམ། །སྐུ་ཡི་རང་བཞིན་ཡེ་ནས་འདྲིལ། །རིག་པའི་རང་བཞིན་ཡེ་ནས་སྟོང༌། །སྣང་བ་རྩོལ་སེམས་རང་སྤངས་ནས། །དབྱིངས་དང་རིག་པ་མཐོང་བར་འགྱུར། །ཨེ་མ་ཧོ། ཨ་ཡི་ཡན་ལག་རྒྱས་པར་བཤད། །ཨ་དང་ན་རོ་གཉིས་བཤད་པས། །སེམས་ཅན་རང་རིག་མིག་དང་ལྡན། །ཡེ་ཤེས་སྣང་བ་མཐོང་བར་འགྱུར། །ཨེ་མ་ཧོ་རྡོ་རྗེ་སེམས་དཔའ་རང་བྱུང་བཅོམ་ལྡན་འདས། །ཀུན་ཏུ་བཟང་པོ་ཡེ་ཤེས་ཐབས་ལ་རོལ། །གཉིས་མེད་རིག་པའི་སྣང་བ་ཅིར་ཡང་འཆར། །ཆོས་སྐུ་སྤྲོས་བྲལ་ཡེ་ཤེས་ཐབས་ཀྱི་རྒྱ། །སྣང་བ་རང་ལུགས་ཡེ་འབྱམས་ཐུགས་ལ་གནས། །ཟད་མེད་རིག་པའི་སྣང་བ་ཅིར་ཡང་སྣང་། །འགག་མེད་སྐུ་ཡི་རོལ་པ་ཅིར་ཡང་འཆར། །རྟོག་མེད་ཐུགས་ཀྱི་དགོངས་པ་གར་ཡང་གནས། །རང་བྱུང་གསུང་གི་གྲགས་པ་སྣ་ཚོགས་འབྱུང༌། །ཆོས་ཉིད་ཡུལ་གྱི་སྣང་བ་ཐབས་དང་ལྡན། །དགོངས་པ་རང་སྣང་ཡུལ་ལ་ཐེ་ཚོམ་མེད། །སངས་རྒྱས་ཡེ་ཤེས་ལུས་ལས་གཡོས་པ་མེད། །དབྱིངས་དང་རིག་པ་མེ་ལོང་གཟུགས་བརྙན་བཞིན། །སྣང་བ་ཉིད་ལ་རང་བཞིན་ཡོངས་ཀྱིས་མེད། །རང་བཞིན་གསང་བའི་རིག་པ་ཆོས་ཀྱི་སྐུ། །བྱ་བྱེད་གཏང་གཞག་མཐར་ལྷུང་ག་ལ་ཡོད། །ཆོས་ཀྱི་སྐུ་དང་དབྱིངས་ནི་སྣང་བས་སྟོང་། །གསང་སྔགས་ཉིད་ཀྱི་ཐབས་ལས་སྣ་ཚོགས་འབྱུང་། །འབྱུང་བའི་ཡུལ་དང་དྲི་མའི་མཐའ་བཞི་སངས། །ཐིག་ལེ་ཉག་གཅིག་སངས་རྒྱས་དགོངས་པར་གནས། །གཉིས་མེད་སྟོང་གསལ་རིག་པའི་ངོ་ལ་ཐམས་ཅད་རྫོགས། །སྣང་བའི་ཐ་སྙད་ཙམ་དུ་བཏགས་པ་ག་ལ་ཡོད། །སྣང་བ་མ་ཡིན་ཆོས་ཉིད་ཡུལ་གྱི་རྒྱ། །བསམས་པས་དོན་མི་རྙེད་པ་ཀུན་བཟང་ང་ཡིས་བཤད། །ཨེ་མ་ཧོ། རིག་པ་ཉིད་ལ་རིག་པ་ཉིད་བསྟན་པས། །སྣང་བ་ཉིད་ལ་སྣང་བའི་རྒྱ་ཡིས་ཐོབ། །སངས་རྒྱས་ཉིད་ལ་སངས་རྒྱས་ཉིད་བསྟན་པས། །ཡེ་ཤེས་ཉིད་ལ་ཡེ་ཤེས་མ་འགགས་གསལ། །སྣང་བ་ཉིད་ཀྱིས་ཡེ་ཤེས་རང་སྣང་བསྒྲིབས། །སྣང་བའི་དྲི་མ་བསལ་བས་ཡེ་ཤེས་མཐོང་བར་འགྱུར། །ཁྱབ་གདལ་འུབ་ཆུབ་སྙིང་པོ་དོན་གྱི་མཆོག །ཆ་སྙོམས་ཡུལ་འཇུག་རང་བྱུང་ངང་དུ་ཐིམ། །མཐའ་ཡས་དོན་སྤྱོད་བདེ་ཆེན་རང་གི་ས། །ངོ་བོ་སྣང་བ་སྐུ་ཡི་ཀློང་དུ་ཐིམ། །རང་བཞིན་ཀུན་ཁྱབ་དབྱིངས་ལ་སྣང་མཐའ་ཡས། །ཟག་མེད་རང་བྱུང་རྟོག་པའི་མཐའ་དང་བྲལ། །དབྱིངས་རིག་གསལ་བ་རང་བཞིན་ཁྱབ་གདལ་ལོ། །བྱས་དང་བྱེད་པའི་ཆོས་མེད་ཀུན་ལས་འདས། །ལྷུན་གྲུབ་རང་སྣང་མཐར་ཐུག་ཀུན་ལ་རོལ། །གསལ་དང་དྲོ་དང་བསིལ་བའི་བདག་ཉིད་འཛིན། །ཡིན་དང་མིན་པའི་ཐ་སྙད་ཀུན་ལས་འདས། །སྣང་དང་མི་སྣང་ཡུལ་གྱི་རྟོག་པ་མེད། །ཨེ་མ་ཧོ། དེ་ནི་སངས་རྒྱས་གནས་ལུགས་ཡིན། །སངས་རྒྱས་ཀུན་གྱི་ལྟ་ཕུགས་ནི། །ཀུན་བཟང་སེང་གེ་ང་ཡིས་བསྟན་ཅིང་བཀྲོལ། །རང་སྣང་ཡུལ་ལ་བདག་རྟོག་ན། །ཀུན་ཏུ་བཟང་པོའི་དོན་མ་རྟོགས། །རིན་ཆེན་གསེར་དང་རྒྱ་མཚོ་བཞིན། །འགྱུར་བ་མ་ཡིན་གཡོས་པ་མེད། །དུས་གསུམ་སྣང་བའི་རིག་པའི་ཡུལ། །ཕྱོགས་སུ་ལྷུང་ན་དོན་མ་རྟོགས། །ཨེ་མ་ཧོ། ཆོས་དབྱིངས་རང་བཞིན་བྱང་ཆུབ་སེམས། །རིག་པའི་རང་བཞིན་སྟོང་གསལ་མཉམ། །ཨེ་མ་ཧོ། ཡངས་སོ་ཆེའོ་ཆེས་ཆེའོ། །ཆུང་ངུ་རྣམས་ཀྱི་གཉེན་པོ་ཡིན། །ཆུང་དང་ཆེ་བའི་རིམ་པ་རྣམས། །ཡང་དག་ས་ལ་མེད་མོད་ཀྱང་། །སེམས་ཅན་བློ་ལ་གཉིས་སུ་བྱུང༌། །སེམས་དང་མ་རིག་སྣང་བ་ནི། །ཡུལ་མེད་པ་ལ་འཛིན་པས་བཟུང༌། །རིག་པ་ཡེ་ཤེས་སྣང་བ་ནི། །བདག་ཏུ་རྟོག་པའི་བློ་དང་བྲལ། །ཡིན་པ་ལ་ཡང་རེ་བ་མེད། །མིན་པ་ཉིད་ལ་ཐེ་ཚོམ་སངས། །འཁོར་བ་ཉིད་དང་མྱ་ངན་འདས། །གཉིས་སུ་གདགས་སུ་ག་ལ་ཡོད། །སངས་རྒྱས་ཀུན་གྱི་རྣལ་འབྱོར་ནི། །སྟོང་གསལ་ཡུལ་མེད་བཞག་པས་ཟིན། །དེ་ཡི་ངང་དུ་གཉིས་མེད་འུབ། །འདས་དང་མ་བྱོན་ད་ལྟར་གྱི། །དགོངས་པ་དམ་པའི་སྣང་བའོ། །མི་ཤེས་བྱིས་པའི་ངང་ཉིད་ཀྱིས། །ནན་གྱིས་མཁའ་ལ་མདུད་པ་བོར། །ཡུལ་སྣང་མེད་ལ་སྣང་བར་བཟུང་། །རྟོག་པ་མེད་ལ་རྟོག་པར་བཟུང་། །བདག་དང་གཞན་དུ་མེད་པ་ལ། །བདག་དང་གཞན་དུ་བཟུང་བས་འཁྲུལ། །ཀྱེ་མ་ཡེ་ཤེས་ཚིག་ལས་འདས་པ་ལ། །ཚིག་དང་ཡི་གེས་ང་མི་མཐོང་། །ཡེ་ཤེས་རང་སྣང་ཐབས་ཀྱིས་ཕ་རོལ་ཕྱིན། །ཤེས་པའི་ཡུལ་དུ་མེད་པ་ལ། །སྣང་བ་རྩོལ་སེམས་འཁྲུལ་པའི་སེམས། །ལྷུན་གྱིས་གྲུབ་པའི་ཆོས་སྐུ་ཉིད། །གསལ་འགྲིབ་སྣང་བའི་མུན་པ་སངས། །རྟག་ཆད་གཉིས་ཀྱི་མཐའ་ལས་འདས། །མུན་སྣང་གཉིས་སུ་གཟུང་དུ་མེད། །གཅིག་དང་དུ་མའི་ཆོས་ལས་འདས། །སྣང་དང་མི་སྣང་གང་ཡང་མེད། །སྐྱེ་དང་འཇིག་པའི་ཕྱོགས་དང་བྲལ། །གོལ་སྒྲིབ་བདག་རྟོག་ག་ལ་ཡོད། །བསམ་པ་ཉིད་ལ་བསམ་དུ་མེད། །ཤེས་རབ་ཕ་རོལ་ཕྱིན་པའི་མཐའ། །རིག་གསལ་ཆོས་ཀྱི་སྐུ་ལ་འདུས། །བསམ་གཏན་ཕ་རོལ་ཕྱིན་པའི་མཐའ། །སྒྲོན་མ་ཚིག་བཞག་ངང་དུ་འདུས། །བརྩོན་འགྲུས་ཕ་རོལ་ཕྱིན་པའི་མཐའ། །རྟོག་མེད་རང་བྱུང་དོན་ལ་འདུས། །བཟོད་པའི་ཕ་རོལ་ཕྱིན་པའི་མཐའ། །སྣང་བ་ཐད་ཀར་ཆོད་ལ་འདུས། །ཚུལ་ཁྲིམས་ཕ་རོལ་ཕྱིན་པའི་མཐའ། །གྲོགས་མེད་གཅིག་པུར་འདུག་ལ་འདུས། །སྦྱིན་པའི་ཕ་རོལ་ཕྱིན་པའི་མཐའ། །འཁོར་བའི་འཛིན་ཆགས་ཐོངས་ལ་འདུས། །སྨོན་ལམ་ཕ་རོལ་ཕྱིན་པའི་མཐའ། །སྣང་བ་རེས་འཇོག་མེད་ལ་འདུས། །ཐབས་ཀྱི་ཕ་རོལ་ཕྱིན་པའི་མཐའ། །རིག་པ་ཅོག་བཞག་ངང་དུ་འདུས། །སྟོབས་ཀྱི་ཕ་རོལ་ཕྱིན་པའི་མཐའ། །འཁྲུལ་སྣང་རྒྱ་ཡིས་ཐེབས་ལ་འདུས། །ཡེ་ཤེས་ཕ་རོལ་ཕྱིན་པའི་མཐའ། །རྐྱེན་དང་བྲལ་བའི་སྣང་བར་འདུས། །དེ་བཞིན་ཕ་རོལ་ཕྱིན་པའི་དོན། །རང་བཞིན་ཀུན་ཁྱབ་ཡེ་ཤེས་སོ། །དེ་ནས་ཀུན་རིག་ཆོས་ཀྱི་རྗེས། །བཅོམ་ལྡན་ཀུན་བཟང་སེང་གེ་ལ། །རང་རིག་ཐབས་ཀྱི་ཡན་ལག་ཞུས། །ཀྱེ་ཀྱེ་བཅོམ་ལྡན་སེང་གེའི་སྟོབས། །སེམས་ཅན་མ་རིག་ལོང་བ་ལ། །སྣང་བའི་སྒྲོན་མ་གང་གིས་བགྱི། །བདག་ཅག་རྣམས་ལ་བསྟན་དུ་གསོལ། །དེ་ནས་ཀུན་བཟང་སེང་གེ་དེས། །སངས་རྒྱས་རྣམས་ལ་བཀའ་སྩལ་པ། །ཨེ་མ་ཧོ། རིག་པའི་ཡེ་ཤེས་སྒྲོན་མ་ཉོན། །ང་ཡིས་སེང་གེ་རྩལ་རྫོགས་ཆེན་པོའི་རྒྱུད་ཅེས་བྱ་བ།དོན་དམ་ཡང་དག་ཉིད་དུ་བསྟན་པར་བྱ། །ཁྱེད་ཀྱིས་འགྱུར་མེད་ཡང་དག་གཟུང་བར་བྱོས། །ཨེ་མ་ཧོ།རིག་པའི་ཡེ་ཤེས་སྒྲོན་མ་ནི། །སེམས་ཅན་ཀུན་ལ་རང་ཆས་ཏེ། །རྣམ་པ་གཉིས་ཀྱི་ཚུལ་དུ་འཆར། །ཐིག་ལེ་སྟོང་པའི་སྒྲོན་མ་དང་། །རིག་པ་དབྱིངས་ཀྱི་སྒྲོན་མའོ། །འདུ་འབྲལ་མེད་པའི་ཚུལ་དུ་འཆར། །སེམས་ཅན་ཀུན་གྱི་སྣང་བ་བཤད། །དེ་ཡང་བཤད་པ་འདི་ལྟ་སྟེ། །གནས་དང་དུས་དང་རྟོགས་པའོ། །གནས་ནི་བྷཾ་གུ་ཏ་ན་གནས། །དུས་ནི་བར་མ་དོ་ལ་འཆར། །རྟོགས་པ་ནམ་མཁའི་ངང་དུ་རྟོགས། །དེ་ཡང་མཐོང་བའི་དུས་སུ་བསྟན། །དེ་ཡང་དབྱིངས་དང་རིག་པར་བཤད། །དེ་ཡང་བཤད་ལུགས་འདི་ལྟ་སྟེ། །གཞི་ལ་གནས་པའི་དབྱིངས་རིག་དང་། །ལམ་ལ་སྣང་བའི་དབྱིངས་རིག་དང་། །མཐའ་ལ་སྐྱོལ་བའི་དབྱིངས་རིག་གོ། །གཞི་ཡི་དབྱིངས་རིག་རྣམ་གཉིས་ནི། །རྟོགས་བྱེད་ཐབས་ཀྱི་གཞི་དང་ནི། །བྱ་བ་རྫོགས་པའི་གཞི་རུ་བཤད། །རྟོགས་བྱེད་ཐབས་ཀྱི་གཞི་ཡི་དུས། །བག་ཆགས་ཕུང་པོ་འདི་ལ་བཤད། །བྱ་བ་རྫོགས་པའི་གཞི་གནས་ནི། །ཆོས་ཉིད་ཀ་དག་སྣང་བར་བཤད། །རྟོགས་བྱེད་ཐབས་ཀྱི་གཞི་བཤད་པ། །དབྱིངས་ནི་དབྱིངས་ཀྱི་སྒྲོན་མ་ལ། །རིག་པ་ལུ་གུ་རྒྱུད་དུ་གསལ། །ལམ་ལ་སྣང་བའི་དབྱིངས་རིག་ནི། །དབྱིངས་ནི་འོད་ཀྱི་མུ་ཁྱུད་ལ། །རིག་པ་སྐུ་ལྔའི་སྣང་བར་བཤད། །མཐའ་ལ་སྐྱོལ་བའི་དབྱིངས་རིག་ནི། །དབྱིངས་ནི་རང་བཞིན་སྣང་བ་ལ། །རིག་པ་སྐུ་དང་ངོ་བོར་བསྟན། །དེ་ཕྱིར་དབྱིངས་དང་རིག་པར་བཤད། །དེ་བཞིན་ཉིད་དུ་རབ་ཏུ་གནས། །དབྱིངས་དང་ཡེ་ཤེས་རིག་པ་གསུམ། །འདུ་འབྲལ་མེད་པའི་ཚུལ་དུ་གནས། །སངས་རྒྱས་རྣམས་ཀྱི་ཡུལ་དང་སྤྱན། །ཀུན་ལ་རྟོགས་ཤིང་ཡེངས་པ་མེད། །ཡེངས་པ་མེད་པའི་རང་སྣང་ངོ་། །དབྱིངས་དང་རིག་པའི་དོན་ཉིད་ནི། །ལྟ་སྒོམ་སྤྱོད་པ་ཀུན་གྱི་དངོས། །ཡེ་ཤེས་རང་སྣང་གཟུང་འཛིན་བྲལ། །དབྱིངས་དང་རིག་པ་གཉིས་ཀྱི་དོན། །འདི་ཡི་ངང་དུ་ཐམས་ཅད་འདུས། །ཆོས་རྣམས་མ་ལུས་ཐམས་ཅད་ཀུན། །བདག་དང་གཞན་གྱི་བློ་མེད་པས། །ཀུན་ལ་ཐོགས་མེད་སྤྱད་གྱུར་ཀྱང་། །སྤྱད་དང་སྤྱོད་པ་གཉིས་མེད་པས། །ཐམས་ཅད་ཡེ་ནས་སྟོང་གསལ་ངང་། །སེམས་ཅན་ཀུན་གྱི་སྣང་བ་ལ། །མ་བྱིན་བླངས་པས་མ་རིག་སངས། །སྣང་སྲིད་མ་ལུས་ཐམས་ཅད་ལ། །ཐོགས་པ་མེད་པར་སྤྱད་གྱུར་ཀྱང་། །འཆིང་བར་མི་འགྱུར་བསོད་ནམས་རྫོགས། །ཆགས་མེད་ཡེ་ཤེས་ཆེན་པོ་ཡིན། །སྣང་བ་ཐམས་ཅད་ཡེ་ཤེས་སྐུ། །དེ་ཉིད་རང་རིག་ཡིན་པར་བཤད། །གཉིས་མེད་ཡུལ་གྱི་སྣང་བའོ། །ཆོས་སྐུ་དངོས་པོ་ཀུན་བྲལ་ཞིང༌། །ཡེ་ནས་རང་བཞིན་འོད་གསལ་བས། །ངོ་བོ་ཉིད་ཀྱི་ཆོས་སྐུ་ཡང༌། །རང་བཞིན་ཉིད་ཀྱི་སྣང་བར་བཤད། །མིང་བཏགས་ཚིག་ལ་དངོས་པོ་ཡོད་མ་ཡིན། །མ་རིག་འཁྲུལ་པའི་ལོག་རྟོག་གིས། །ང་དང་བདག་ཏུ་མེད་སྣང་ལ། །བདག་དང་གཞན་གྱི་བློ་ཡིས་བཟུང་། །སྣ་ཚོགས་འཁྲུལ་པ་རྫུན་ཡིན་པས། །རྗོད་བྱེད་རྫུན་གྱིས་ང་མི་སྒྲིབས། །རྫུན་ཉིད་ལ་ནི་རྫུན་སྤྱོད་དེ། །རྫུན་ཞེས་བཏགས་ཙམ་ཡོད་མ་ཡིན། །ཐམས་ཅད་ཀུན་བཟང་ང་ཡི་རྫུན། །སངས་རྒྱས་ཡེ་ཤེས་རིག་པའི་ཀློང༌། །བདག་མེད་ཀུན་ཏུ་འཕྲོ་བའོ། །ཨེ་མ་ཡེ་ཤེས་རྣམ་དག་སྐུ། །སེམས་ཅན་ཀུན་གྱི་རང་རྒྱུད་ལ། །ཡང་དག་ལམ་གྱི་ཡེ་ཤེས་གནས། །ངོ་བོ་འཁྲུལ་རྟོག་ཡུལ་ལས་འདས། །རང་བཞིན་གཉིས་སྣང་ཡུལ་ལས་འདས། །ཐུགས་རྗེ་ཀུན་ཁྱབ་རྣམ་པར་སྣང་། །ཡེ་ཤེས་རང་སྣང་ལམ་དུ་འཆར། །རིག་པ་སྣང་དང་མི་སྣང་མེད། །དེ་ཡང་གཏན་ཚིགས་འདི་ལྟ་སྟེ། །སྣང་བ་ཡིན་མིན་གཉིས་ལས་འདས། །སྟོང་པ་འཛིན་ཆགས་ཡུལ་ལས་འདས། །བསྒོམ་པ་གཏང་བཞག་གཉིས་ལས་འདས། །ལྟ་བ་ཕྱོགས་དང་རིས་ལས་འདས། །འབྲས་བུ་རྟོག་མཐའ་གཉིས་དང་བྲལ། །ཡེ་ཤེས་དོན་ལ་ཅིས་ཀྱང་བསྐྱོད་དུ་མེད། །ཡེ་ཤེས་སྣང་བ་གང་ཡང་ཐོགས་པ་མེད། །ཡེ་ཤེས་སྐུ་ལ་མཐའ་བཞིའི་དྲི་མ་མེད། །ཡེ་ཤེས་ལམ་ལ་ཡེ་ནས་ཚིག་དང་བྲལ། །ཡེ་ཤེས་རིག་པ་ཡང་དག་དགོངས་པའི་མཆོག །ཡེ་ཤེས་ངོ་བོ་འགྱུར་བའི་ཕྱོགས་དང་བྲལ། །ཡེ་ཤེས་རང་བཞིན་གཉིས་སྣང་མཐའ་དང་བྲལ། །ཡེ་ཤེས་ཐུགས་རྗེ་སྣང་བའི་རྩལ་དུ་སྣང་། །ཡེ་ཤེས་ཡོན་ཏན་སྣ་ཚོགས་དུ་མར་སྣང༌། །ཡེ་ཤེས་ཤེས་རབ་རིག་པའི་དོན་ལ་སྤྱོད། ། ཡེ་ཤེས་དཀྱིལ་འཁོར་མ་བྲིས་ཡོངས་ལ་གསལ།།ཡེ་ཤེས་ཉིད་ལ་ཅི་ཡང་ཡོད་མ་ཡིན། །ཡེ་ཤེས་ཉིད་ལ་ཡེ་ཤེས་ཉིད་རོལ་པ། །བཟུང་བས་མི་ཟིན་རླུང་གི་དཀྱིལ་འཁོར་འདྲ། །སངས་རྒྱས་ལུས་ཀྱི་རྒྱན་བཟང་བ། །ཡེ་ཤེས་མིག་གཅིག་དྲི་མ་མེད། །དེ་ཉིད་ཡེ་ཤེས་རོལ་པར་བསྟན། །ཡེ་ཤེས་སྣང་བ་དུ་མ་ཡིན། །ཡེ་ཤེས་སྐུ་ལ་གཅིག་ལས་མེད། །ཡེ་ཤེས་དང་ནི་ཆོས་ཀྱི་སྐུ། །སྣང་བ་སོ་སོ་མ་ཡིན་པས། །ཡེ་ཤེས་གཞི་ལ་སྐུ་གསུམ་གསལ། །ཡེ་ཤེས་ལམ་ལ་སྐུ་ལྔ་གསལ། །ཡེ་ཤེས་འབྲས་བུ་ཐིག་ལེའི་ངང་། །ཡེ་ཤེས་སངས་རྒྱས་རྒྱན་ཡིན་པས། །ཅིས་ཀྱང་བསྐྱོད་པ་མ་ཡིན་ནོ། །ཡེ་ཤེས་ཉིད་ཀྱི་སྐུ་ལ་ཡང་དག་བདེ་སྤྱོད་པ། །སངས་རྒྱས་ཉིད་ཀྱི་རིག་པ་དངོས་ཡིན་ནོ། །ལམ་དང་ཡེ་ཤེས་རྟོགས་པ་ཕྱོགས་བྲལ་ན། །ཡེ་ཤེས་རང་སྣང་བལྟ་བ་རྟོགས་པར་བཤད། །ས་དང་ལམ་ལ་མི་གནས་ཡེ་ཤེས་ཆེན་པོའི་སྐུ། །ཅིག་ཆར་བ་དང་རིམ་གྱིས་མ་ཡིན་པས། །རང་སྣང་ཆིག་ཆོད་ངང་དུ་དེ་བཞིན་གཤེགས། །ཡུལ་སྣང་མ་ཡིན་གཅིག་པུར་གནས། །གསང་སྔགས་ཡེ་ཤེས་རང་ལུགས་དང་། །འཁྲུལ་པ་ཡུལ་གྱི་སྣང་ལུགས་གཉིས། །གཅིག་ལས་ཐ་དད་ལྟར་སྣང་བའོ། །ཡེ་ནས་གནས་པའི་རིག་པའི་སྐུ། །གསང་སྔགས་གཞི་ལམ་འབྲས་བུར་གནས། །གསང་སྔགས་ཀུན་གྱི་གནས་ལུགས་དང་། །སྣང་ལུགས་གཅིག་གིས་ཕྱོགས་ཆར་བསྒྲིབས། །དེ་ཡང་བཤད་པ་འདི་ལྟ་སྟེ། །སྣང་ཐབས་དང་ནི་སྣང་ལུགས་སོ། །སྣང་དང་རིག་དང་ཡེ་ཤེས་སྐུ། །ལམ་དང་ཡེ་ཤེས་འབྱུང་བའི་ས། །དཀྱིལ་འཁོར་གཅིག་ལ་དོན་བརྗོད་པ། །གསང་སྔགས་གཅིག་ལ་འཁྱེར་སོ་དགུ། །དེ་ཡང་རྣམ་པ་ཙམ་དུ་སྣང་། །རིམ་པ་དགུ་ཡི་ངོ་བོ་ཡིས། །རང་སྣང་ཡེ་ཤེས་དོན་མ་རྟོགས། །སྣང་བའི་རང་བཞིན་སྣང་བ་ལ། །དོན་དམ་དང་ནི་ཀུན་རྫོབ་གཉིས། །ཐ་དད་མ་ཡིན་གཅིག་གི་ངང་། །ཡེ་ཤེས་རྟོགས་པའི་ངོ་གང་ལ། །མཚན་མའི་རྣམ་རྟོག་ཅི་བྱུང་ཡང༌། །ཐམས་ཅད་ཡེ་ཤེས་རོལ་པར་ཤར། །རིག་པ་གཅིག་ལ་དོན་བརྗོད་པས། །སྐུ་གསུམ་རྒྱལ་བའི་ངོ་བོར་སྣང་། །སྐུ་ལས་ཡེ་ཤེས་ཆོ་འཕྲུལ་བྱུང་། །སྣང་དང་མི་སྣང་ཆོས་མ་ཡིན། །རྟོགས་དང་མ་རྟོགས་མཐའ་ལས་གྲོལ། །སྣང་བ་ཡེ་ཤེས་ངོ་བོར་གནས། །འབྱུང་བ་རྡོ་རྗེའི་རྐྱེན་གྱི་བདག །སྣང་བའི་རྡོ་རྗེ་ཀུན་ལ་རོལ། །མཐའ་ཡས་ལམ་ལ་རྣམ་པར་རོལ། །སྟོང་གསུམ་འཇིག་རྟེན་རབ་འབྱམས་ན། །སྐུ་ཡི་དཀྱིལ་འཁོར་ཇི་སྙེད་པ། །ཐམས་ཅད་མ་ལུས་སྣང་བར་གསལ། །སྟོང་གསུམ་འཇིག་རྟེན་རབ་འབྱམས་ན། །གསུང་གི་དཀྱིལ་འཁོར་ཇི་སྙེད་པ། །ཐམས་ཅད་མ་ལུས་གྲགས་པར་སྟོང༌། །སྟོང་གསུམ་འཇིག་རྟེན་རབ་འབྱམས་ན། །ཐུགས་ཀྱི་དཀྱིལ་འཁོར་ཇི་སྙེད་པ། །ཐམས་ཅད་མ་ལུས་རྟོག་པ་སངས། །སྐུ་དང་གསུང་དང་རྡོ་རྗེའི་ཐུགས། །སྣང་བ་མེད་ལས་ཐམས་ཅད་སྣང༌། །སངས་རྒྱས་སྐུ་དང་ཡེ་ཤེས་འོད། །སྣང་བ་རང་སྣང་ཉིད་དུ་ཡོད། །ཀུན་ཏུ་བཟང་པོས་ཀུན་ཏུ་རིག་པའོ། །ཞེས་སེང་གེ་རྩལ་རྫོགས་ཆེན་པོའི་རྒྱུད་ལས། སེང་གེ་སྟོབས་ལྡན་གྱི་ལྟ་བ་བསྟན་པའི་ལེའུ་སྟེ་ལྔ་པའོ།། །།དེ་ནས་ཡང་ཀུན་རིག་ཆོས་ཀྱི་རྗེ་ལ་སོགས་པའི་རིགས་ཀྱི་སངས་རྒྱས་རྣམས་ཀྱིས།བཅོམ་ལྡན་འདས་དཔལ་ཀུན་ཏུ་བཟང་པོ་ལ་འདི་སྐད་ཅེས་གསོལ་ཏོ། །ཨེ་མ་ཧོ། རྡོ་རྗེ་ཡེ་ཤེས་སྐུ། །དབང་དང་དམ་ཚིག་དོན་བསྟན་པ། །ལེགས་པར་འཁོར་ལ་བསྟན་དུ་གསོལ། །ཞུས་ཏེ་རང་རང་སྟན་ལ་འདུག །དེ་ནས་ཀུན་ཏུ་བཟང་པོ་ཡིས། །ཉེ་བའི་འཁོར་ལ་བཀའ་སྩལ་པ། །ཀྱེ་མ་རང་སྣང་དཀྱིལ་འཁོར་ཉོན། །ཡེ་ཤེས་སེམས་དཔའི་དཀྱིལ་འཁོར་ནི། །དབང་དང་དམ་ཚིག་གཉིས་སུ་འདུས། །དེ་ཡང་བསྟན་པ་འདི་ལྟ་སྟེ། །དབང་ལ་རྣམ་པ་བཞི་ཡོད་དེ། །ཕྱི་དང་ནང་དང་གསང་བ་དང་། །དེ་བཞིན་ཡོངས་སུ་རྫོགས་པའོ། །ཕྱི་ཡི་དབང་ཉིད་འདི་ལྟ་སྟེ། །སྣང་ཚད་གྲག་ཚད་ཐོས་ཚད་རྣམས། །ཕྱི་དབང་རིན་ཆེན་རྫས་སུ་བསྟན། །དེ་ཡང་བཤད་པ་འདི་ལྟ་སྟེ། །བསྐུར་བའི་དུས་དང་འཇུག་པའི་དུས། །ཐོབ་པའི་དུས་དང་སྨིན་པའི་དུས། །རྣམ་པ་བཞི་ནི་ང་ཡིས་བཤད། །དེ་ཡང་ངོ་བོ་ངེས་ཚིག་དང་། །དབྱེ་བའི་དུས་ནི་རབ་ཏུ་བཤད། །བསྐུར་བའི་དུས་ནི་འདི་ལྟ་སྟེ། །རང་ལ་གནས་པས་རྩལ་དབང་བསྐུར། །འཇུག་པའི་དུས་ནི་འདི་ལྟ་སྟེ། །སྨན་ལྔ་བདུད་རྩི་ལྔ་ལ་འཇུག །དེ་ཡང་དྲག་ཤུལ་སྟོབས་ཀྱིས་བཟའ། །ཐོབ་པའི་དུས་ནི་འདི་ལྟ་སྟེ། །ཕྱི་ཡི་སྣང་བ་ཐམས་ཅད་ཀུན། །བདག་གི་དབང་དུ་འདུས་པ་དང་། །སྣང་བ་ཐམས་ཅད་རང་སྣང་དང་། །གྲག་པ་ཐམས་ཅད་རང་གི་གསུང་། །བསམ་པ་ཐམས་ཅད་ཡེ་ཤེས་ཐུགས། །རྟོགས་ཤིང་ཤེས་ན་དབང་ཐོབ་པོ། །སྨིན་པའི་དུས་ནི་འདི་ལྟ་སྟེ།འབྱུང་ནང་དུ་སྨིན་པ་དང་། །ཕུང་ལྔ་རིགས་ལྔར་སྨིན་པ་དང༌། །ཡུལ་བརྒྱད་སེམས་དཔར་སྨིན་པ་དང་། །དཀྱིལ་འཁོར་ལྷ་རུ་སྨིན་པ་དང་། །དུག་ལྔ་ཡེ་ཤེས་ལྔར་སྨིན་པའོ། །ངོ་བོ་བསྟན་པ་འདི་ལྟ་སྟེ། །སེམས་ཅན་མ་རིག་འཁོར་བ་ལས། །མ་སྨིན་པ་རྣམས་སྨིན་པར་བྱེད།།དེ་ཕྱིར་སྨིན་པར་བྱེད་པར་གྲགས། །དབང་གི་ངེས་ཚིག་འདི་ལྟ་སྟེ། །མ་ཐོབ་པ་རྣམས་ཐོབ་པར་བྱེད། །དབང་གི་དབྱེ་བ་འདི་ལྟ་སྟེ། །གོང་དུ་བསྟན་པ་ཁོ་ནར་ཟད། །དེ་ནི་ཕྱི་ཡི་དབང་དུ་བསྟན། །ནང་གི་དབང་བསྐུར་འདི་ལྟ་སྟེ། །རང་རིག་རྣམ་རྟོག་ཅི་བྱུང་བ། །ཐམས་ཅད་ལྷ་ཡི་ངོ་བོར་བསྐུར། །དེ་ཡང་བསྟན་པ་འདི་ལྟ་སྟེ། །ཤེས་དང་མཐོང་དང་གོ་བར་བསྟན། །དེ་ཡང་ངོ་བོ་ངེས་ཚིག་དབྱེ་བའོ། །དེ་ཡང་ཤེས་པ་འདི་ལྟ་སྟེ། །རྣམ་རྟོག་མཚན་མ་ཐམས་ཅད་ཀུན། །རང་ལས་བྱུང་བར་ཤེས་པ་དང་། །དཀྱིལ་འཁོར་ལྷ་སེང་གེ་རྩལ་རྫོགས་ཆེན་པོའི་རྒྱུད་ཅེས་བྱ་བ།ཚོགས་ཐམས་ཅད་ཀུན། །རང་གི་སྣང་བར་ཤེས་པའོ། །མཐོང་བའི་དུས་ནི་འདི་ལྟ་སྟེ། །རྡུལ་ཚོན་དཀྱིལ་འཁོར་དེ་དག་ཀུན། །རང་གི་སྣང་བར་མཐོང་བ་དང་། །ཤ་ཁྲག་བདུད་རྩི་ལ་སོགས་པའི། །རྫས་ཀྱི་རྣམ་པ་དེ་དག་ཀུན། །རང་གི་ཁུ་བར་མཐོང་བའོ། །གོ་བའི་དུས་ནི་འདི་ལྟ་སྟེ། །ལྷ་ཚོགས་རང་ཉིད་ཡིན་པར་གོ་བ་དང༌། །སྐུ་གསུམ་རང་ལས་བྱུང་བར་གོ་བ་དང༌། །འཁྲུལ་སྣང་ཡེ་ཤེས་སྣང་བར་གོ་བའོ། །ངོ་བོ་ངེས་ཚིག་འདི་ལྟ་སྟེ། །ངོ་བོ་རྟོག་མེད་ཤེས་རབ་ཡིན། །ངེས་ཚིག་མ་གྲོལ་གྲོལ་བར་བྱེད། །དབྱེ་བ་རྣམ་པ་བཞི་ཡིས་བསྟན། །ནང་གི་ཕྱི་དང་ནང་གི་ནང༌།།ནང་གི་གསང་བ་ཡོངས་རྫོགས་སོ། །ནང་གི་ཕྱི་ནི་འདི་ལྟ་སྟེ། །སྣང་བའི་རྫས་ལ་བརྟན་པའོ། །ནང་གི་ནང་ནི་འདི་ལྟ་སྟེ། །ཕྱག་རྒྱ་དཀྱིལ་འཁོར་རྫས་ལྔའོ། །ནང་གི་གསང་བ་འདི་ལྟ་སྟེ། །མ་རིག་རྩད་བཅད་རིག་སྣང་ངོ་། །ནང་གི་ཡོངས་རྫོགས་འདི་ལྟ་སྟེ། །ཡུལ་དང་རིག་པ་གཉིས་སུ་བསྟན། །དེས་ནི་དབྱེ་བ་རྒྱས་པར་བསྟན། །ཕྱི་ནང་དོན་ནི་རྫོགས་པར་བསྟན་པའོ། །ཨེ་མ་གསང་བའི་དབང་ཉིད་འདི་ལྟ་སྟེ། །ནུས་དང་མཐུན་འཇུག་སྐྱེ་ཚད་ཕྱིར། །བསྟན་ཅིང་བཀྲོལ་ཏེ་བསྟན་པའོ། །དེ་ཡང་བསྟན་པ་འདི་ལྟ་སྟེ། །མཚན་བརྟག་པ་དང་བསྡུ་བ་དང་། །གཏོར་བ་དང་ནི་བསྐུར་ཐབས་བསྟན། །ངོ་བོ་ངེས་ཚིག་དབྱེ་བ་དང་། །བཤད་ལུགས་རྒྱས་པར་བཤད་པའོ། །དེ་ཡང་མཚན་ཉིད་བརྟག་པ་འདི་ལྟ་སྟེ། །ལ་ལ་དག་ན་དོན་མང་ཡང༌། །འདིར་ནི་རྣམ་དོན་གཉིས་ཀྱིས་བསྟན། །ཁྱད་པར་དངོས་གྲུབ་འབྱུང་བ་དང་། །ཐུན་མོང་དངོས་གྲུབ་འབྱུང་བར་བསྟན།།ཐུན་མོང་འབྱུང་བའི་རིགས་བསྟན་པ། །གཟུངས་མ་ཤེས་རབ་མཚན་ལྡན་པ། །བུ་མང་བཀྲ་ཤིས་ཕུན་སུམ་ཚོགས། །ལོངས་སྤྱོད་ལྡན་པར་འགྱུར་བ་དང་། །ཁྲུ་ཚད་ལོ་གྲངས་སུམ་ཅུ་སོ་དགུའོ། །དེས་ནི་ཐུན་མོང་དངོས་གྲུབ་འབྱུང་། །ཁྱད་པར་ཤེས་རབ་མཚན་བརྟག་པ། །སྐྱེས་པ་དག་གིས་མ་གཙེས་དང༌། །བརྟུལ་ཞུགས་ཆེ་བར་གྱུར་པ་དང༌། །བཞིན་བཟང་ཡིད་དུ་འོང་བ་དང༌། །མིག་ནི་དཀྱུས་རིང་དཀར་ནག་ཕྱེད། །སེན་མོ་མདོག་དམར་ཕྲ་ལ་འཁྲིལ། །དེ་ལ་སོགས་པའི་མཚན་རྣམས་ནི། །རབ་ཏུ་ལྡན་པར་གྱུར་པ་དང་། །ཁྲུ་ཚད་བཅུ་ལོ་གྲངས་བཞི་དག་གམ་ནི། །ཡང་ན་བཅུ་དྲུག་མན་ཆད་དོ། །དེ་བཞིན་ཁྱད་པར་དངོས་གྲུབ་ཐོབ། །དེས་ནི་མཚན་ཉིད་བརྟག་པ་བསྟན། །བསྡུ་བ་བསྟན་པ་འདི་ལྟ་སྟེ། །དེ་ལྟར་ཤེས་རབ་མཚན་ལྡན་མ། །ཡི་གེ་བསྡུ་བ་རབ་ཏུ་བཤད། །དང་པོ་ཐིག་ལེའི་བྱེ་བྲག་རྣམས། །ཡི་གེ་ཧཱུཾ་གྱིས་བསྡུས་ནས་ནི། །བསྐུར་བའི་གནས་དག་གང་ཡིན་པ། །དེ་ལ་རབ་ཏུ་བསྟིམ་པར་བྱ། །དེ་ནས་ཡི་གེ་གཏོར་བ་བཤད། །དེ་ཡང་བསྟན་པ་འདི་ལྟ་སྟེ། །བྱང་ཆུབ་སེམས་ནི་དཀར་དམར་རྣམས། །པད་མ་རྡོ་རྗེའི་མཁའ་ལ་རབ་ཏུ་གཏོར། །པད་མ་ལ་ནི་ཡི་གེ་ཨཱོྃ། །དམར་པོ་འོད་ཆགས་བསམས་པས་གཏོར། །རྡོ་རྗེའི་རྩེ་ལ་ཡི་གེ་ཨོཾ། །འོད་ཟེར་དཀར་པོ་རབ་བསམས་པས། །བྷ་གའི་ནང་ནས་རྡོ་རྗེས་འདྲེན། །རྡོ་རྗེའི་སྐེད་པར་ཨཱ་ཉིད་བསམ། །རྩ་བ་དག་ཏུ་ཧཱུཾ་ཉིད་བསམ། །ཀུན་ཏུ་སྭཱ་ཧཱ་ཤེས་པར་བྱ། །དེ་ཡང་དྲང་དང་བསྟིམ་པའོ། །དྲང་བ་ཨཱཿ ལ་སོགས་པས་དྲང༌། །བསྟིམ་པ་བྲུ་ལ་སོགས་པས་བསྟིམ། །དེ་ནས་བསྐུར་བའི་ཡན་ལག་བསྟན། །དམར་པོ་དང་ནི་དཀར་པོ་གཉིས། །བསྐུར་བའི་གནས་ནི་སོ་སོའོ། །ཐ་མ་གཅིག་ཏུ་བསྡོམ་པའི་གནས། །མཁས་པས་རབ་ཏུ་ཤེས་པར་བྱ། །དེ་ཡང་མདོར་བསྟན་འདི་ལྟ་སྟེ། །ལྕེ་སྟེངས་སམ་ནི་གསང་བའི་གནས། །ཡང་ན་གནས་ལྔ་དག་ཏུ་བསྐུར། །བསྐུར་བའི་རྒྱུ་དང་རིམ་པ་ནི། །འབྲས་བུ་ཡོན་ཏན་རྒྱས་པའོ། །དེ་ནི་སྦྱོར་བའི་དཀྱིལ་འཁོར་རོ། །ངོ་བོ་བསྟན་པ་འདི་ལྟ་སྟེ། །རི་ཐབས་དང་ཤེས་རབ་འཁྲིལ་སྦྱོར་བ། །གསང་བའི་དབང་གི་ངོ་བོར་འདོད། །ངེས་ཚིག་གཞན་བསྟན་པའོ། །དབྱེ་བ་རྣམ་པ་བདུན་གྱིས་བསྟན། །དང་པོ་ཕྱག་རྒྱའི་དབང་བསྐུར་བ། །བསྟེན་པ་ཙམ་དུ་བསྟན་པ་དང༌། །སྦྱོར་བའི་ཡན་ལག་བསྟན་པ་དང་། །སྒྲོལ་བའི་ཡན་ལག་བསྟན་པ་དང་། །བྱང་ཆུབ་སེམས་སུ་བསྟན་པ་དང༌། །བརྟུལ་ཞུགས་ནུས་པ་བསྟན་པ་དང་། །གཉིས་མེད་འབྱུང་བར་བསྟན་པའོ། །དང་པོ་ཕྱག་རྒྱ་བསྟན་པ་ནི། །སྣང་བ་རྒྱས་འདེབས་ཕྱག་རྒྱ་དང༌། །ཤེས་རབ་སེམས་མའི་ཕྱག་རྒྱའོ། །སྣང་བ་རྒྱས་འདེབས་ཕྱག་རྒྱ་ནི། །གསང་བ་ཐབས་ཀྱི་ཡན་ལག་གོ། །ཤེས་རབ་སེམས་མའི་ཕྱག་རྒྱ་ནི། །སོར་མོའི་རྩེ་མོ་སྤྲད་བྱས་ཏེ། །ཧཱུྃ་དང་ཨ་ནི་རབ་ཏུ་བསམ། །དེ་ནི་ཕྱག་རྒྱ་ཉིད་དུ་བསྟན། །བསྟེན་པ་ཙམ་དུ་བསྟན་པ་ནི། །དབང་བསྐུར་ལས་ལ་འཇུག་པའི་ཚེ། །ཤེས་རབ་ཡུམ་ནི་བསམས་པས་འགྲུབ། །ཡང་ན་བསྟེན་པ་ཙམ་གྱིས་འགྲུབ། །སྦྱོར་བའི་ཡན་ལག་བསྟན་པ་ནི། །གོང་དུ་རྒྱས་པར་བསྟན་པའོ། །སྒྲོལ་བའི་ཡན་ལག་འདི་ལྟ་སྟེ། །སེམས་ཀྱི་རྣམ་རྟོག་ཅི་བྱུང་བ། །ཆོས་ཀྱི་དབྱིངས་སུ་སྒྲོལ་བ་དང༌། །དབང་པོ་ལྔ་ཡི་ཆོ་འཕྲུལ་ནི། །དག་པའི་ལམ་ལྔར་སྒྲོལ་སེང་གེ་རྩལ་རྫོགས་ཆེན་པོའི་རྒྱུད་ཅེས་བྱ་བ།བ་དང་། །མཚན་མར་སྣང་བའི་འབྱུང་བ་རྣམས། །དག་པའི་ཞིང་དུ་བསྒྲལ་བ་དང་། །ཉོན་མོངས་རྣམ་པ་ལྔ་ཉིད་ཀྱང༌། །ཡེ་ཤེས་རྣམ་ལྔར་བསྒྲལ་བའོ། །འཁོར་བའི་སྡུག་བསྔལ་ཇི་སྙེད་པ། །དག་པའི་ཞིང་དུ་བསྒྲལ་བའོ། །དེས་ནི་སྒྲོལ་བའི་ཡན་ལག་བསྟན། །བྱང་སེམས་དཀར་དང་དམར་བ་ཡང་། །བསྐུར་བ་ཉིད་དུ་བསྟན་པ་དང༌། །བསྟེན་པའི་དུས་སུ་བསྟན་པའོ། །བསྐུར་བ་ཉིད་དུ་བསྟན་པ་ནི། །གསང་བའི་གནས་དང་ལྕེ་སྟེངས་སུ། །དེ་ཡང་བརྟུལ་ཞུགས་ལྡན་པ་དག །པདྨ་དག་ལ་མཆུ་བཙུགས་ཏེ། །རབ་ཏུ་གཞིབས་པས་དབང་ཐོབ་འགྱུར། །བསྟེན་པ་ཉིད་དུ་བསྟན་པ་ནི། །བདུད་རྩི་རྣམ་ལྔ་སྣོད་དག་ཏུ། །བྱང་ཆུབ་སེམས་དང་མཉམ་སྦྱར་ཏེ། །མགུལ་ལམ་མཆན་ཁུང་དག་ཏུ་གདགས། །སྒྲུབ་པ་པོས་ནི་རྟག་ཏུ་བཅང༌། །བཅངས་ན་དངོས་གྲུབ་ཉེ་བར་འགྱུར། །བརྟུལ་ཞུགས་ནུས་པ་བསྟན་པ་ནི། །བུ་མཆོག་དད་དང་ལྡན་པ་ཞིག །ཡབ་ཡུམ་སྦྱོར་བའི་བར་དག་ནས། །ལྕེ་ཡིས་རབ་ཏུ་བླང་པར་བྱ། །ཡང་ན་མེ་ལོང་མ་གས་པས། །བླངས་ཏེ་རང་གིས་བཏུང་བར་བྱ། །དེས་ནི་བརྟུལ་ཞུགས་དངོས་གྲུབ་འབྱུང་། །སྣང་བ་དབང་དུ་འདུས་གྱུར་ནས། །ཡེ་ཤེས་དཀྱིལ་འཁོར་མཐོང་བར་འགྱུར། །དེས་ནི་དབང་མཆོག་ཐམས་ཅད་ཐོབ། །མ་གྲོལ་བ་རྣམས་གྲོལ་བར་འགྱུར། །གཉིས་མེད་འབྱུང་བར་བསྟན་པ་ནི། །ཐབས་དང་ཤེས་རབ་སྒོ་གཉིས་གསལ། །ཤེས་རབ་སེམས་མ་ཡུམ་དང་ནི། །ཐབས་ཀྱི་སེམས་དཔའ་གཉིས་སུ་མེད། །འདི་ཡིས་ཡང་དག་དོན་ཆེན་འབྱུང་། །མུན་པ་དྲུག་གི་ཕྱོགས་དག་ཀྱང་། །སྣང་བ་ལྔ་ཡིས་རབ་ཏུ་གསལ། །མ་བཅོས་ཡེ་ཤེས་ལས་བྱུང་བས། །དེ་ཕྱིར་གཉིས་མེད་བསྟན་པའོ། །ཨེ་མ་ཧོ། ཡོངས་སུ་རྫོགས་པའི་དབང་ཆེན་ནི། །རང་རིག་གཞི་ཡི་གནས་ལུགས་སྟོན། །དེ་ཡང་རབ་ཏུ་བཤད་པ་ནི། །སྣང་བ་སེམས་སུ་དབང་བསྐུར་དང་། །སེམས་ཉིད་རིག་པར་དབང་བསྐུར་དང་། །རིག་པ་ཆོས་ཉིད་དབང་བསྐུར་རོ། །ངོ་བོ་ངེས་ཚིག་དབྱེ་བ་བསྟན། །སྣང་བ་སེམས་སུ་དབང་བསྐུར་ནི། །ཤིན་ཏུ་རགས་པ་ལྔ་རྣམས་ཀྱང༌། །མུན་པ་སེལ་བ་སྣང་བ་སེམས་ལས་ཡང་བྱུང་ལྔ་རུ་བསྐུར། །མུན་པས་མྱོས་པ་རྣམ་དྲུག་ལ། །བདུད་རྩི་ཐིགས་པའི་དབང་བསྐུར་བྱ། །ཤིན་ཏུ་གསང་བ་རྣམ་གཉིས་ལ། །བཅོས་མེད་ནམ་མཁའི་ངང་དུ་བསྐུར། །མགྱོགས་པར་བྱེད་པ་རྣམ་བཞི་ཡང་། །དོན་ལ་སྤྱོད་བྱེད་རྣམ་བཞི་ཡིས། །དབང་བསྐུར་དཀྱིལ་འཁོར་རྫོགས་པར་བྱ། །སྣང་བ་རྟོགས་བྱེད་རྩ་བ་ནི། །སྟོང་ཉིད་གསལ་བའི་ངང་དུ་བསྐུར། །སེམས་ཉིད་རིག་པའི་དབང་བསྐུར་ནི། །སྣ་ཚོགས་རིག་པའི་ངོ་བོ་རྣམས། །སྤྲུལ་པ་ཉིད་དུ་དབང་བསྐུར་རོ། །རྣམ་རྟོག་དཔྱོད་པར་བྱེད་པ་ཡང་། །མཉམ་ལ་མ་འདྲེས་དབང་བསྐུར་བྱ། །སྣ་དགུའི་བཞེད་གཞུང་སྣ་ཚོགས་རྣམས། །ཐེག་ཆེན་གསང་བར་དབང་བསྐུར་བྱ། །རིག་པ་ཆོས་ཉིད་དབང་བསྐུར་ནི། །བློ་དང་དངོས་པོའི་སྣང་བ་རྣམས། །སྟོང་པ་ཉིད་དུ་བསྐུར་བར་བྱ། །བཏགས་པ་གཉིས་ཀྱི་ཆོས་རྣམས་ཀུན། །གཏང་གཞག་མེད་པར་དབང་བསྐུར་བྱ། །ཡེ་ཤེས་ཡུལ་སྣང་ཆེན་པོའི་དབང་། །གཞི་ལ་དེ་བཞིན་གནས་པའོ། །ངོ་བོ་བསྟན་པ་འདི་ལྟ་སྟེ། །རིག་པའི་ངོ་བོ་རྟོག་མེད་པས། །རང་རིག་གསལ་བའི་ངོ་བོར་འདོད། །སྒྲ་ཚིག་མིང་ལ་མི་གནས་པས། །སྟོང་པ་ཉིད་ཀྱི་ངོ་བོར་འདོད། །བྱ་བྱེད་གཉིས་དང་བྲལ་བའི་ཕྱིར། །འཛིན་ཆགས་བྲལ་བའི་ངོ་བོར་འདོད། །དེ་ནི་ངོ་བོ་བསྟན་པའོ། །ངེས་ཚིག་བསྟན་པ་འདི་ལྟ་སྟེ། །ཐམས་ཅད་རྫོགས་པས་ཡོངས་རྫོགས་སོ། །དབྱེ་བ་རྣམ་པ་བཞི་ཡིས་བསྟན། །སྣང་བ་ཡུལ་གྱི་ཡོངས་རྫོགས་དང་། །བསྐུར་བའི་དུས་ལ་ཡོངས་རྫོགས་དང༌། །རང་རིག་ཡེ་ཤེས་ཡོངས་རྫོགས་དང༌། །རྟོགས་པའི་དུས་ན་ཡོངས་རྫོགས་སོ། །སྣང་བ་ཡུལ་གྱི་ཡོངས་རྫོགས་ནི། །རིག་པ་བྱ་བྱེད་མེད་པ་གཉིས། །སྒྲོན་མ་གཉིས་ཀྱི་སྣང་བ་དང་། །བཅས་ཏེ་མཁའ་ལ་གསལ་བ་དང་། །རིག་པའི་ངང་དུ་འབྱུང་བ་རྫོགས། །སྣང་བའི་ཡེ་ཤེས་ཡུལ་དང་འཕྲད་གྱུར་ནས། །རང་སྣང་མཁའ་ལ་གསལ་བའོ། །བསྐུར་བའི་དུས་ན་རྫོགས་པ་ནི། །རང་གི་རིག་པའི་ཡེ་ཤེས་ཉིད། །གདམས་ངག་དོན་གྱིས་བཀྲོལ་གྱུར་ན། །རང་གི་སྒྲོན་མ་མཐོང་བ་དང༌། །ཡེ་ཤེས་སྣང་བ་ཤར་བ་ནི། །དག་པ་ཕྱོགས་གཅིག་དབང་བསྐུར་རྫོགས། །ངོས་གཟུང་བྲལ་བའི་དཀྱིལ་འཁོར་ཉིད། །རང་རིག་ལུས་ལ་རྫོགས་པ་ནི། །དུས་དུས་ཚོད་མཚན་མ་ཡང་བྱུང་ཉིད་མཚོན་པའི་ཡེ་ཤེས་རྫོགས། །ཡེ་ཤེས་རྒྱ་ཆད་མེད་པ་ཉིད། །སྣ་ཚོགས་དོན་དུ་ཤར་བ་ནི། །རྟོག་མེད་ཤེས་རབ་རྫོགས་ལུགས་སོ། །འཁྲུལ་པ་སྣ་ཚོགས་རྫོགས་ལུགས་ནི། །དྲུག་ལས་བྱུང་བའི་མུན་པ་གསུམ། །དེ་ལས་མུན་པ་ལྔའམ་དྲུག །དེ་བཞིན་མུན་པ་ཆོས་ཉིད་ཀྱི། །སྣང་བ་གཅིག་ལས་བྱུང་བའོ། །སྣང་བ་ལྔ་ཡིས་ངོ་བོར་བསྒྲིབས། །རང་སྣང་རྫོགས་པས་མུན་པ་སངས། །དེ་བཞིན་བསྐུར་བའི་དུས་ན་ཡོངས་སུ་རྫོགས། །རང་རིག་ཡེ་ནས་ཡོངས་རྫོགས་ནི། །རིག་པ་རྟོག་མེད་སྣང་བ་ཉིད། །ཡེ་ནས་ཀུན་ལ་གནས་པས་ན། །དེ་ལས་བཅོས་ཤིང་བསྒོམ་མེད་པས། །རང་སྣང་བཞི་རྫོགས་དབང་དུ་བཤད། །རང་སྣང་དཀྱིལ་འཁོར་དབང་མཆོག་ནི། །ཡེ་ཤེས་ཐབས་ལ་སྣ་ཚོགས་རོལ། །རང་རིག་ཡེ་ནས་ཡོངས་རྫོགས་སོ། །རྟོགས་པའི་དུས་ན་ཡོངས་རྫོགས་ནི། །སྣང་བ་ཆོས་སྐུར་རྟོགས་པ་དང་། །སྟོང་གསུམ་སྟོང་གི་འཇིག་རྟེན་ན། །སྐུ་གསུང་ཐུགས་ཀྱི་རོལ་པ་རྣམས། །རྟོག་མེད་དག་ཏུ་རྟོགས་པ་དང༌། །སེམས་ཀྱི་རྣམ་རྟོག་ཅི་སྙེད་པ། །ཡང་དག་ཉིད་དུ་རྟོགས་པ་དང་། །ཡེ་ནས་རང་བཞིན་འོད་གསལ་བས། །སྣང་བ་སྒྲོན་མར་རྟོགས་པའོ། །དེ་ནི་ཡོངས་རྫོགས་དག་ཏུ་བསྟན། །ཀྱེ་མ་ཡེ་ཤེས་རྒྱ་མཚོ་ལ། །ངང་གིས་གཡོས་པ་མེད་པར་བསྟན། །ཡེ་ནས་ལྷུན་རྫོགས་ཆོས་སྐུ་ལ། །སྣང་བའི་རང་རྐྱེན་ངོས་བཟུང་བས།།ཤེས་རབ་ལྔ་ཡིས་མ་ཆོད་ན། །མུན་པ་དྲུག་གི་སྤྱོད་ཡུལ་ལོ། །སྣང་བའི་རང་རྐྱེན་ཆོས་ཀྱི་སྐུ། །འབྱུང་བ་ལྔ་ཡི་དུག་རོ་རྣམས། །རང་གདངས་ལྔ་ཡི་སྣང་བའོ། །སེམས་དང་བག་ཆགས་སྣང་བ་ཡང་། །ཡིན་མིན་གཉིས་ཀྱི་མཐའ་ལས་འདས། །ཆོས་ཀྱི་སྐུ་ཡི་སྣང་བ་ནི། །འགྱུར་བ་མེད་པའི་དབང་དུ་བཤད། །ཡང་དག་ཉིད་ཀྱི་སྤྱོད་པ་ནི། །མ་འགགས་ཞེན་མེད་དབང་དུ་བཤད། །ཡེ་ནས་ལྷུན་རྫོགས་ཆོས་སྐུ་ནི། །བག་ཆགས་བྲལ་བའི་དབང་དུ་བཤད། །འཁྲུལ་སྣང་ཟད་པའི་ཡེ་ཤེས་ནི། །རང་དབང་ཐོབ་པའི་དབང་དུ་བཤད། །དེས་ནི་དབང་གི་ཡེ་ཤེས་བསྟན། །སྣང་བ་ཉིད་ལ་མི་གནས་པའོ། །ཞེས་སེང་གེ་རྩལ་རྫོགས་ཆེན་པོའི་རྒྱུད་ལས། སེང་གེ་རང་དབང་ཐོབ་པའི་ལེའུ་སྟེ་དྲུག་པའོ།།དེ་ནས་ཀུན་རིག་ཆོས་ཀྱི་རྗེས་བཀའ་སྩལ་པ། རིགས་ཀྱི་སངས་རྒྱས་རྣམ་ལྔ་ཉོན། །གསང་བའི་རིགས་ཀྱི་དམ་ཚིག་རྣམས། །སྟོན་པ་ཀུན་ཏུ་བཟང་པོ་ལ། །བདག་གིས་དྲི་བ་རབ་ཏུ་བྱ། །ཁྱེད་ཀྱིས་ཉེ་བར་ཡིད་ལ་ཟུང་། །དེ་ནས་རིགས་ཀྱི་སངས་རྒྱས་རྣམས་ཀྱིས། །ཀུན་རིག་གསང་བའི་ཆོས་རྗེ་ལ། །དེ་ལྟར་བགྱིའོ་བཅོམ་ལྡན་འདས། །ཞེས་བརྗོད་རང་རང་སྟན་ལས་ལངས། །དེ་ནས་ཀུན་རིག་ཆོས་ཀྱི་རྗེས། །སྟོན་པ་ཀུན་བཟང་སེང་གེ་ལ། །ཞུ་བའི་ཡེ་ཤེས་རབ་ཏུ་ཞུས། །དེ་ནས་ཀུན་བཟང་སེང་གེ་ཡིས། །ཆོས་ཀྱི་རྗེ་ལ་བཀའ་སྩལ་པ། །ཨེ་མ་རིགས་ཀྱི་བུ་ཁྱོད་ཉོན། །ང་ཡིས་དོན་གྱི་དམ་ཚིག་བསྟན། །དེ་ཡང་བཤད་པ་འདི་ལྟ་སྟེ། །སྣང་བ་ཡུལ་གྱི་དམ་ཚིག་དང༌། །རྟོགས་བྱེད་ལྟ་བའི་དམ་ཚིག་དང་། །སྤྱད་རྒྱུ་ངེས་པའི་དམ་ཚིག་དང་། །བསྲུང་མཚམས་བཅས་པའི་དམ་ཚིག་གོ། །ཨེ་མ་སྣང་བ་ཡུལ་གྱི་དམ་ཚིག་ནི། །ཡུལ་གྱི་སྣང་བ་ཅི་སྙེད་པ། །ཐམས་ཅད་ཡེ་ཤེས་རོལ་པ་ལས། །འདས་ན་རང་རིག་མི་རྟོག་པས། །ཉམས་ན་གོལ་སྒྲིབ་ལྟུང་བར་འགྱུར། །ཕྱི་ཡི་དམ་ཚིག་ཇི་སྙེད་པ། །རང་གི་འདུ་འཕྲོར་མ་ཤེས་ཏེ། །སྣ་ཚོགས་ཞེན་པར་གྱུར་པ་ནི། །ཉམས་ཏེ་ཡེ་ཤེས་དོན་མི་རྟོགས། །ནང་གི་སེམས་རྟོག་ཇི་སྙེད་པ། །རང་གི་ཡུལ་དུ་མ་ཤེས་ན། །ཉམས་ཏེ་འཁོར་བའི་ཁ་མཐར་བརྒྱུད། །གཟུང་དང་འཛིན་པའི་བསམ་པ་རྣམས། །རང་བྱུང་ཆེན་པོར་མ་ཤེས་ན། །སྣ་ཚོགས་མཚན་མའི་རྒྱུ་གསོག་པས། །ཉམས་ཏེ་དམིགས་པ་ཅན་དུ་འགྱུར། །ཐེག་པ་མཐོ་དམན་དོན་བརྗོད་རྣམས། །རང་རིག་ལྟ་བས་མ་ཟིན་ན། །ཉམས་ཏེ་གོལ་སྒྲིབ་ལྟུང་བར་འགྱུར། །ཆོས་སྐུ་རང་སྣང་མ་ཤེས་ཤིང༌། །འཛིན་པའི་ཕྱོགས་ལ་བརྟེན་པ་ནི། །ཉམས་ཏེ་རང་སྣང་དོན་མི་རྟོགས། །སྣང་བ་ཡུལ་གྱི་དམ་ཚིག་གོ། །རྟོགས་བྱེད་ལྟ་བའི་དམ་ཚིག་ནི། །རང་རིག་ཆོས་སྐུར་མ་རྟོགས་ན། །གཞན་འབྱུང་ཕྱོགས་སུ་ལྟུང་བར་འགྱུར། །སྣང་བ་རང་དུ་མ་ཤེས་ན། །སྤྱོད་པའི་ཕྱོགས་སུ་ལྟུང་བར་འགྱུར། །རྣམ་དག་ངོ་བོར་མ་ཤེས་ན། །ཡིན་མིན་ཕྱོགས་སུ་ལྷུང་བར་འགྱུར། །རྟོགས་བྱེད་ལྟ་བའི་དམ་ཚིག་གོ། །སྤྱོད་རྒྱུ་ངེས་པའི་དམ་ཚིག་ནི། །རང་བྱུང་ཉིད་ཀྱི་སྣང་བ་ལ། །ཡེ་ཤེས་རོལ་པ་མ་འགགས་པས། །སྣང་བའི་སྤྱད་རྒྱུ་ངེས་པར་བཤད། །སེམས་ཀྱི་སྣང་བ་འགག་མེད་པ། །མཚན་མའི་སྤྱད་རྒྱུ་ངེས་པར་བཤད།རང་རིག་བཅོས་པ་མེད་པ་ནི། །དོན་དམ་སྤྱད་རྒྱུ་ངེས་པ་ཡིན། །མཚན་མའི་ཀློང་ན་རིག་གསལ་བ། །ཡང་དག་སྤྱད་རྒྱུ་ངེས་པ་ཡིན། །སྣང་བའི་ཕྱོགས་ཀྱི་སྒྲོན་མ་ནི། །རྟོགས་པའི་སྤྱད་རྒྱུ་ངེས་པར་བཤད། །དེ་ནི་སྤྱད་རྒྱུ་ངེས་པའོ། །ཨེ་མ་ཧོ། བསྲུང་མཚམས་བཅས་པའི་དམ་ཚིག་ནི། །མདོ་དོན་ང་ཡིས་བསྟན་པར་བྱ། །དཀོན་མཆོག་གསུམ་ནི་སྤང་མི་བྱ། །དགེ་བཅུ་དག་ནི་སྤང་མི་བྱ། །རྡོ་རྗེ་སློབ་དཔོན་སྨད་མི་བྱ། །རང་རིག་འདྲེན་པའི་སྟོན་པར་བཤད། །དཔེར་ན་ལོང་བའི་སྣ་ཐག་བཞིན། །ཡེ་ཤེས་གསལ་བའི་ལམ་སྟོན་པའོ། །ཉོན་མོངས་སྡུག་བསྔལ་མཚོ་སྐམ་ཡིན། །སློབ་དཔོན་དག་ལ་སྨོད་པ་ནི། །དཔེར་ན་མུན་ཁུང་སྒྲོན་བསད་ན། །མཐོང་བའི་དོན་བྱེད་མེད་པ་བཞིན། །སྡུག་བསྔལ་ཉམ་ཐག་ཡུན་རིང་གནས། །བསྐལ་པ་མང་པོར་མྱོང་བར་འགྱུར། །དེ་བས་རྟག་ཏུ་གུས་པར་མཛོད། །རང་རིག་སྐྱེད་པའི་སློབ་དཔོན་ལ། །ཤིན་ཏུ་གཙོ་བས་བླང་བར་བྱ། །ལུས་སེམས་སྐྱེད་པའི་ཕ་མ་ལ། །རྟག་ཏུ་རིམ་གྲོ་རྒྱུན་མི་གཅད། །རྡོ་རྗེ་མཆེད་དང་ལྕམ་དྲལ་ནི། ། བླ་མེད་བྱང་ཆུབ་འགྲོགས་པའི་སྤུན། །ཆོས་ཉིད་དམ་ཚིག་སྨོན་ལམ་མཐུས། །རྡོ་རྗེའི་དམ་ཚིག་ལུ་གུ་རྒྱུད །དེ་ལས་ལྡོག་ཅིང་འཁུ་བ་ནི། །རང་ལ་རང་གིས་མཚོན་བཏབ་ནས། །རང་སྲོག་ཚེ་རབས་ལྔ་བརྒྱའི་བར། །རང་གིས་གཅོད་ཅིང་ཕུང་བར་འགྱུར། །ཚེ་འདིར་མི་བདེ་སྣ་ཚོགས་པ། །མི་འདོད་བཞིན་དུ་འབྱུང་བར་འགྱུར། །འཇིག་རྟེན་ཕ་རོལ་དག་ཏུ་ཡང༌། །ངན་སོང་གསུམ་དང་མི་ཁོམ་པའི། །སྡུག་བསྔལ་ཁ་བརྒྱུད་མྱོང་བར་འགྱུར། །ཡུན་རིང་དག་ཏུ་མི་ཐར་རོ། །ཤིན་ཏུ་ཉམ་ཐག་མྱོང་བར་འགྱུར། །གྲུབ་པ་གཅིག་བཞིན་ལྷན་ཅིག་སྤྱོད། །གཉིས་མེད་སྤྱོད་དང་རྗེས་སྤྱོད་སྤུན། །བདེ་གཤེགས་དཀྱིལ་འཁོར་བླ་མེད་ཡིན། །ཤེས་རབ་གསལ་བས་རྟག་ཏུ་གདུང༌། །གསང་བའི་ཐེག་པ་སྤེལ་མི་བྱ། །སྐུ་གསུང་ཐུགས་ཀྱི་དམ་ཚིག་རྣམས། །རྣལ་འབྱོར་དབྱིངས་རིག་ལྡན་པ་ཡིས། །དབྱིངས་དང་རིག་པ་ལྟར་རྟོགས་ནས། །ཉམས་པའི་སྤྱོད་པ་ལས་འདས་ཏེ། །ཕལ་དང་མི་འདྲ་ཡང་དག་རྟོགས། །མ་རྟོགས་པ་ཡི་ཕྱོགས་རྣམས་དང༌། །སྐྱེ་བོ་ཀུན་ལ་རབ་ཏུ་གསང༌། །གསང་ཕྱིར་གདམས་ངག་སྣ་ཚོགས་གསུངས། །གསང་སྔགས་ཐབས་མཁས་སྤྱོད་པར་བསྟན། །གསང་སྔགས་སྐྱོན་ཡོད་མ་ཡིན་ཏེ། །ཐུགས་རྗེ་ཆེན་པོ་ཐབས་མཁས་པས། །སྣོད་མ་ཡིན་དང་བློ་བརྟུལ་རྣམས། །ལས་འཕྲོ་ངན་པའི་དོན་ཕྱིར་གསང༌། །རྫོགས་ཆེན་ཨ་ཏིའི་གསང་དོན་ནི། །བློ་དམན་རྣམས་ལ་བསྒྲགས་གྱུར་ན། །དཔེར་ན་གཙུབ་ཤིང་མེར་བཅུག་ན། །གཙུབ་ཤིང་ཉིད་ཀྱང་འཚིག་པར་འགྱུར། །གཞན་ཡང་འཚིག་པར་འགྱུར་བ་བཞིན། །གསང་སྔགས་ངེས་དོན་མེ་དང་འདྲ། །སྐལ་བ་ཆུང་ཞིང་ཤེས་རབ་དམན། །བློ་ངན་རྒྱུ་འབྲས་རྨོངས་པ་རྣམས། །རྫོགས་ཆེན་དོན་ལ་སྐུར་འདེབས་པས། །ངན་སོང་གསུམ་ལ་འཕེན་པར་འགྱུར། །ངེས་དོན་མ་རྟོགས་སྡུག་བསྔལ་མྱོང་། །གསང་བ་འཕེལ་བར་བྱེད་པ་ཡང་། །སྨྲ་བྱེད་ལྕེ་ལ་ཞིང་རྨོ་ཞིང༌། །སྡུག་བསྔལ་ཆེན་པོ་མྱོང་བར་འགྱུར། །དེ་ཕྱིར་ངེས་པའི་དོན་འདི་གསང༌། །རླུང་ཕྱོགས་ཙམ་དུའང་བརྗོད་མི་བྱ། །ཡུན་རིང་རྟག་ཏུ་མི་ཐར་བའི། །སྡུག་བསྔལ་ཤིན་ཏུ་ཉམ་ཐག་མྱོང་། །གྲུབ་པ་གཅིག་བཞིན་ལྷན་ཅིག་སྤྱོད། །འདི་ལ་གནས་པར་མ་བྱས་ན། །དུག་ལྔའི་ཉོན་མོངས་དགྲ་ལྡང་བས། །འཁོར་བའི་གནས་ལས་ཐར་སྐབས་མེད། །དེ་ཡང་བསྟན་པ་འདི་ལྟ་སྟེ། །ཉོན་མོངས་སྡུག་བསྔལ་འདོད་ཆགས་ནི། །ལུས་དང་ཟས་ཀྱིས་བསྒྲིབ་འགྱུར་ཏེ། །ཡི་དྭགས་སྡུག་བསྔལ་གནས་སུ་འགྲོ། །སྐོམ་དང་བཀྲེས་པའི་སྡུག་བསྔལ་འགྱུར། །རྣག་ཁྲག་ངན་སྐྱུགས་དག་མཐོང་ནས། །དེ་ཡང་སྤྱོད་པའི་དབང་མེད་ཅིང་། །རྩུབ་ཅིང་སྡུག་པས་ཕུང་བར་འགྱུར། །དེ་ལ་སོགས་པའི་ཉོན་མོངས་ལྔ། །སྡུག་བསྔལ་ལམ་གནས་མྱོང་བར་འགྱུར། །ཨེ་མ་བསྲུང་བའི་ཡོན་ཏན་འདི་ལྟ་སྟེ། །ཉོན་མོངས་དུག་ལྔ་ཡེ་ཤེས་ཏེ། །དེ་ཡང་བསྟན་པ་འདི་ལྟ་སྟེ། །འཁོར་བའི་ལམ་ལྔ་སྒོ་བཅད་ཅིང་། །རིག་པའི་ལམ་དུ་འཇུག་པར་བྱེད། །རང་རིག་ངེས་དོན་རྙེད་པར་འགྱུར། །ཡེ་ཤེས་ཕོ་བྲང་རྫོགས་པའོ། །རང་རིག་གསལ་བའི་ངང་དུ་མཉམ། །རིག་པ་རྟོག་མེད་ཞི་བའི་ངང་། །གསང་དོན་ངེས་པའི་ཏིང་འཛིན་ཐོབ། །རང་རིག་འོད་གསལ་གཏི་མུག་གི། །མུན་པར་རབ་ཏུ་མ་རྨུགས་ཤིང་། །སྣང་བའི་ཡུལ་སྣང་དག་ལ་རོལ། །ཆོས་རྣམས་བརྗོད་དང་བྲལ་བའི་ཕྱིར། །སེམས་ཅན་ལུས་ལ་རང་རིག་སྐུ། །ཤིན་ཏུ་འོད་གསལ་རྣམ་དག་ལམ། །ལུ་གུ་རྒྱུད་ཀྱི་ཚུལ་དུ་གནས། །སེམས་ཅན་ཀུན་གྱི་དུག་ལྔའི་གནས། །རབ་ཏུ་འཇོམས་པར་རྒྱལ་བས་བཤད། །སེམས་ཅན་ཀུན་གྱི་ང་རྒྱལ་ནི། །ཡོན་ཏན་བསྐྱེད་པའི་མཛོད་ཡིན་ཏེ། །ང་དང་བདག་ཏུ་མི་དམིགས་པས། །སེམས་ཅན་གང་དག་འཁྲུལ་པའི་སེམས། །དེ་ཡང་ང་རྒྱལ་བྱེད་པར་འགྱུར། །དམག་གི་དཔུང་ལ་སོགས་པ་ཡི། །ང་རྒྱལ་ཤིན་ཏུ་རགས་པ་རྣམས། ། ཡེ་ཤེས་དཀྱིལ་འཁོར་ཡིན་པས་ན། །རང་རིག་སྣང་བ་མཐོང་བར་འགྱུར། །སེམས་ཅན་ཀུན་གྱི་ཕྲག་དོག་ནི། །ང་དང་བདག་མེད་དོན་རྟོགས་ན། །དོག་དང་ཡངས་པའི་བལྟ་བ་མེད། །བདེ་བའི་ཡེ་ཤེས་རང་ལ་གྲུབ། །ཕྲག་དོག་དངོས་པོ་མ་ཤེས་ན། །ང་དང་བདག་ཏུ་འཛིན་གྱུར་པས། །ལྷ་མ་ཡིན་གྱི་གནས་སུ་སྐྱེ། །དེ་ནས་ཡི་དྭགས་སྡུག་བསྔལ་མྱོང་། །གལ་ཏེ་མི་ལུས་རྙེད་གྱུར་ན། །ཤིན་ཏུ་མི་བདེ་དོགས་པར་འགྱུར། །གཞན་ཡང་ལོངས་སྤྱོད་ཐམས་ཅད་ལ། །རང་དབང་མ་ཡིན་གཞན་དབང་འགྱུར། །མདོར་ན་ཡེ་ཤེས་རྩ་བ་སྟོར། །ཕྲག་དོག་ཉིད་ཀྱི་དོན་མཐོང་ན། །ཡངས་དང་དོག་པར་མི་འཛིན་པས། །སྣང་བའི་ཡེ་ཤེས་ཆེན་པོ་ལ། །ཕྱིན་ཅི་ལོག་དང་མ་ལོག་མེད། །སངས་རྒྱས་རྣམས་ཀྱི་རང་རིག་སྤྱན། །དུག་ལྔ་ཉིད་ལ་བཙལ་བར་བྱ། །གཞན་ཡང་དམ་ཚིག་སྡོམ་པ་ནི། །གང་དག་བསྲུང་བའི་རིགས་དང་ནི། །རབ་ཏུ་གནས་པ་ཁོ་ནའོ། །གསང་སྔགས་རྫོགས་ཆེན་ཨ་ཏིའི་དོན། །འོག་མ་རྣམས་ལ་སྨྲ་མི་བྱ། །རྡོ་རྗེ་སློབ་དཔོན་དཔའ་བོ་ཡིས། །ལུང་ཉིད་མ་ཐོབ་བར་དུ་ཡང༌། །རྡོ་རྗེ་ལྕེ་ཡི་ཚུལ་ཡོད་ཀྱང་། །གསང་བ་གཞན་ལ་བསྟན་མི་བྱ། །འོག་མའི་རིགས་ལ་དབང་མ་ཐོབ། །ལས་འཕྲོ་ངན་པར་གྱུར་པ་ལ། །གསང་བ་ཆེན་པོའི་དོན་མི་བཤད།དེ་ནི་དམ་ཚིག་རྣམ་གྲངས་ཡིན། །རིག་པའི་སྐུ་ལ་དམ་ཚིག་མེད། །སྲུང་དང་བསྲུང་བར་བྱ་བ་མེད། །སྲུང་བྱེད་དང་ནི་བསྲུང་བྱ་མེད། །སྣང་དང་མི་སྣང་དམ་ཚིག་མེད། །རང་རིག་རྫོགས་ཆེན་ངོ་བོ་ལ། །དམ་ཚིག་ལུང་དུ་བསྟན་པ་མེད། །དེ་ཡང་བསྟན་པ་འདི་ལྟ་སྟེ། །ཤེས་རབ་ཆེན་པོའི་སྤྱོད་ཡུལ་ནི། །མེད་པ་ཉིད་ལ་མེད་པར་སྤྱོད། །གཅིག་པུ་ཉིད་ལ་གཅིག་པུར་སྤྱོད། །ཕྱལ་པ་ཉིད་ལ་ཕྱལ་པ་ཡིས། །ལྷུན་གྲུབ་ཉིད་ལ་ལྷུན་གྲུབ་གཏེར། །དམ་ཚིག་དམ་ཚིག་ཅེས་བྱ་བ། །གུད་ན་ཡོད་པ་མ་ཡིན་ཏེ། །རང་རིག་སྣང་བའི་དོན་རྟོགས་ན། །དམ་ཚིག་རྒྱལ་པོ་ཞེས་བྱའོ། །སངས་རྒྱས་སྐུ་ལ་དམ་ཚིག་མེད། །སེམས་ཅན་དུས་ན་སྐྱོན་ཡོན་བྱུང༌། །ཡང་དག་རིག་པའི་དོན་རྟོགས་ན། །ཉམས་དང་མ་ཉམས་གཉིས་ལས་འདས། །བསྲུངས་དང་མ་བསྲུངས་ཕྱོགས་དང་བྲལ། །གསང་སྔགས་གསང་བའི་དོན་རྟོགས་ན། །ཡེ་ཤེས་ངོ་བོ་སྐྱེ་བར་འགྱུར། །བསྲུང་བྱ་དང་ནི་སྲུང་བྱེད་མེད། །སངས་རྒྱས་རྣམས་ཀྱི་ཡེ་ཤེས་སྐུ། །སྣང་འདོད་རྩོལ་མེད་གཉིས་སུ་མེད། །ཡང་དག་ཕྱག་རྒྱ་ཆེན་པོའི་དོན། །སྣང་དང་མི་སྣང་གཉིས་སུ་མེད། །རྒྱུ་དང་རྐྱེན་དུ་མེད་པ་ལ། །བྱས་པ་བྱུང་བ་མ་ཡིན་ཏེ། །རང་གི་སྣང་བ་རང་སྣང་ངོ་། །རིག་པའི་ཡེ་ཤེས་སྐུ་ལ་ཡས། །སྣང་བའི་ཡེ་ཤེས་ཡུལ་དུ་བྱུང་། །དེ་གཉིས་མཐོང་དུས་འཛོམ་པས་ན། །དམ་ཚིག་ཅེས་ཀྱང་དེ་ལ་བྱ། །རིག་དང་མ་རིག་གཉིས་པོ་ཡང༌། །རང་གི་སྣང་བའི་ཁྱད་པར་རོ། །རྟོགས་དང་མ་རྟོགས་གཉིས་པོ་ཡང༌། །དག་དང་མ་དག་ཁྱད་ཀྱིས་བསྟན། །གསང་སྔགས་གསང་བའི་ངེས་དོན་ནི། །རིགས་དང་ལྡན་པའི་སེམས་ཅན་ལ། །བསྣན་ཕྲི་མེད་པར་བསྟན་པར་བྱ། །སེམས་དཔའི་སྐུ་དང་གཙོ་བོའི་སྐུ། །ཁྱད་མེད་གཅིག་ཏུ་རྟོགས་པ་ཡིས། །གསང་སྔགས་ཐེག་པའི་དོན་རྟོགས་པའོ། །སྒྲ་དང་ཐ་སྙད་མིང་ཉིད་ཀྱང༌། །ངོ་བོ་སྣང་བ་མ་ཡིན་པས། །དྲི་མའི་སྣང་བ་བྲལ་བའོ། །རང་རིག་དཀྱིལ་འཁོར་རྫོགས་པར་བཤད། །དམ་ཚིག་ཉིད་ཀྱི་ངོ་བོ་དང༌། །ངེས་ཚིག་དབྱེ་བ་རབ་ཏུ་གསུངས། །དེ་ཡང་བསྟན་པ་འདི་ལྟ་སྟེ། །ངོ་བོ་སྲུང་བར་བྱེད་པ་ཡིན། །ངེས་ཚིག་མ་བསྲུངས་འཚིག་པར་བསྟན། །དབྱེ་བ་བསམ་གྱིས་མི་ཁྱབ་བོ། །བསྡུ་བ་དང་ནི་རྒྱས་པའོ། །རྣམ་གྲངས་མེད་ལས་རྣམ་གྲངས་བྱུང་། །རྣམ་གྲངས་བྱུང་པས་རྣམ་གྲངས་མེད། །བརྗོད་པ་ཀུན་དང་བྲལ་བའི་ཕྱིར། །དམ་ཚིག་མཉམ་པ་ཉིད་དུ་གྲགས། །རང་བྱུང་རྟོགས་པའི་དམ་ཚིག་ནི། །གཉིས་དང་གསུམ་དུ་བགྲང་དུ་མེད། །ཐ་སྙད་དུ་མ་མེད་པར་བཤད། །གཅིག་གི་དོན་ཉིད་རྟོགས་པ་ན། །ཐམས་ཅད་ངོ་བོ་རྟོགས་པར་བཤད། །གསང་སྔགས་ཐབས་ལ་རབ་མཁས་པས། །ཡང་དག་ཉིད་དུ་དམ་ཚིག་མེད། །ཆོས་དང་ཆོས་མིན་གཉིས་དང་བྲལ། །དེ་ཡང་བསྲུང་བར་བྱེད་པ་མེད། །སངས་རྒྱས་རྣམས་ཀྱི་དམ་ཚིག་ནི། །དོན་དམ་ཉིད་ལ་མེད་པའོ། །ཞེས་སེང་གེ་རྩལ་རྫོགས་ཆེན་པོའི་རྒྱུད་ལས། སེང་གེའི་དམ་ཚིག་བསྟན་པའི་ལེའུ་སྟེ་བདུན་པའོ །།དེ་ནས་ཀུན་རིག་ཆོས་ཀྱི་རྗེས་བཅོམ་ལྡན་འདས་དཔལ་ཀུན་ཏུ་བཟང་པོ་སེང་གེ་རྩལ་རྫོགས་དེ་ལ་འདི་སྐད་ཅེས་ཞུས་སོ། །ཨེ་མ་སྟོན་པ་ཀུན་ཏུ་བཟང་། །རང་སྣང་རྟོགས་པའི་རིག་པ་ལ། །ལྟ་བ་རྨད་བྱུང་གསུང་དུ་གསོལ། །དེ་ནས་ཀུན་བཟང་སེང་གེ་དེས། །རབ་ཏུ་བཞུགས་ནས་བཀའ་སྩལ་པ། །ཨེ་མ་ཧོ་རྟོགས་ལྡན་སངས་རྒྱས་ཉོན། །བལྟ་བའི་དོན་ལ་བསམ་ཡས་ཀྱང་། །ང་ཡིས་དོན་བསྡུས་ཁྱེད་ལ་བསྟན་པར་བྱ། །སྣང་བའི་ཡེ་ཤེས་ངོས་བཟུང་གིས། །རིག་པ་རྫོགས་ཆེན་ལྟ་བ་བསྟན། །ལེགས་པར་ཡང་དག་ཉིད་དུ་ཉོན། །ཨེ་མ་ཧོ། རྫོགས་ཆེན་རིག་པའི་རང་སྐད་ནི། །སྣང་དང་སྟོང་པའི་ཡུལ་ལས་འདས། །སེམས་དང་ཡིད་དང་ཆོས་ལས་འདས། །ཡིན་དང་མིན་པ་གཉིས་ལས་འདས། །བཟང་དང་ངན་པའི་ལྟ་བ་མེད། །བསྒོམས་དང་མ་བསྒོམས་གཉིས་སུ་མེད། །རྫོགས་ཆེན་རང་གནས་རིག་པ་ལ། །དགེ་དང་མི་དགེ་གཉིས་སུ་མེད། །རང་རིག་རྟོག་དང་བྲལ་བའི་ཕྱིར། །ཁམས་ཀུན་ཏུ་རྟོག་པའི་གསུམ་སེམས་ཅན་ཐམས་ཅད་རྣམས། །ཤིན་ཏུ་མཚོན་ཆ་རྣོ་བ་ཡིས། །ཐམས་ཅད་བསད་ན་དངོས་གྲུབ་འབྱུང༌། །ཐུགས་རྗེས་ཐམས་ཅད་སྒྲོལ་བའི་ཕྱིར། །རང་གི་རྡོ་རྗེ་སློབ་དཔོན་ཉིད། །བསྒྲལ་ནས་རྒྱ་མཚོར་བསྐྱུར་བྱས་ན། །སྣང་སྲིད་ཆོས་རྣམས་ཤེས་པར་འགྱུར། །རང་རིག་ཡེ་ཤེས་ཡོད་པའི་ཕྱིར། །རྟག་ཏུ་འགྲོགས་པའི་མཆེད་རླུང་སེམས་ལྕམ་གཉིས། །གཅོང་རོང་དོང་དུ་བསྐྱུར་བྱས་ན། །ཡེ་ཤེས་སྐུ་དང་མི་འབྲལ་འགྱུར། །ལུ་གུ་རྒྱུད་དུ་ཡོད་པའི་ཕྱིར། །ལུས་སྲོག་བསྐྱེད་པའི་ཕ་དབྱིངས་རིག་མ་གཉིས། །ཐང་ལ་བཏོན་ན་རང་ལུས་འཕེལ། །ཡེ་ཤེས་ཡུལ་དང་འཕྲད་པའི་ཕྱིར། །མཆོད་རྟེན་ལྷ་ཁང་རང་སྣང་ནམ་མཁར་ཕྱུང་བའོ། །ལ་སོགས་རྣམས། །ཕྱགས་ཏེ་རྒྱ་མཚོར་ཕོ་བྱས་ན། །ཡང་དག་དོན་གྱི་སྙིང་པོ་མཐོང༌། །སྒྲོན་མ་མཁའ་ལ་གསལ་བའི་ཕྱིར། །དཀོན་མཆོག་དྲན་བསམ་རྒྱུན་བཅད་གསུམ་པོར་རྒྱབ་ཕྱོགས་ན། །ཞིང་ཁམས་ཐམས་ཅད་མཐོང་བར་འགྱུར། །སྐུ་གསུམ་སྣང་བ་ཡོད་པའི་ཕྱིར། །དུག་ལྔ་སངས་རྒྱས་བསྒྲལ་ཏེ་དུར་བཅུག་ཡེ་ཤེས་ན། །རང་རིག་རང་སྣང་རྟོགས་པར་འགྱུར། །འབྱུང་བ་རང་ལ་ལོག་པའི་ཕྱིར། །ཆོས་གཟུང་འཛིན་གྱི་རྣམས་མེར་ཡེ་ཤེས་བསྲེགས་ཆུར་བདེ་ཆེན་ཕོ་ན། །རང་གི་རིག་པ་རྟོགས་པར་འགྱུར། །ཤེས་རབ་དོན་ལ་དཔྱོད་པའི་ཕྱིར། །སེམས་ཅན་ཐམས་ཅད་དུས་དྲན་རྟོག་འཆར་སྒོ་གཅིག་ཏུ། །དྲན་རྟོག་མེད་བསྒྲལ་ན་སྣང་འཁྲུལ་བ་ཐམས་ཅད་སྟོང་པར་འགྱུར། །བེམས་པོར་མི་འགྱུར་ཏེ་རིག་པ་རྟོག་མེད་ཉིད་ལ་ཐུགས་རྗེའི་དོན་ཉིད་མ་འགགས་ཕྱིར། །རང་གཟུང་འཛིན་གྱི་སྲོག་རང་གིས་བཅད་བྱས་ན། །རང་རིག་ཡུལ་དང་འཕྲད་པར་འགྱུར། །སྒྲོན་མ་འོད་ལྔས་བརྒྱན་པའི་ཕྱིར། །སྐྱེ་རང་རིག་རྟོགས་ལ་དགུ་ཐམས་ཅད་དབང་བསྡུས་ན། །རང་ཉིད་སྟོབས་དང་ལྡན་པར་འགྱུར། །ཡེ་ཤེས་ཆགས་པ་མེད་པའི་ཕྱིར། །ཐིག་ལེ་བསུ་ལ་འཕྲིག་མེད་པ་ལྷ་ཚོགས་བཙོན་དུ་བཟུང་བྱས་ན། །དངོས་གྲུབ་ཐམས་ཅད་ཉེ་བར་འགྱུར། །རིག་པ་ཀུན་ཏུ་ཡས་པའི་ཕྱིར། །སྙིང་པོའི་རྒྱུན་ཐག་བཅད་བྱས་ན། །བསྐྱེད་རིམ་ཐམས་ཅད་གསལ་བར་འགྱུར། །རིག་པ་རྩོལ་བསྒྲུབ་བྲལ་བའི་ཕྱིར། །ཚོགས་ལ་བསག་ཏུ་མེད་པས་ན། །སྦྱིན་པ་ཐམས་ཅད་རྫོགས་པར་འགྱུར། །རང་རིག་བཏང་བཞག་བྲལ་བའི་ཕྱིར། །ཐབས་གཟུང་འཛིན་དང་ཤེས་རབ་ཡ་ཕྲལ་ན། །རང་དོན་ཐམས་ཅད་རྙེད་པར་འགྱུར། །རིག་པ་གཅེར་བུར་ཡོད་པའི་ཕྱིར། །རྒྱུ་མ་རིག་པ་ལས་འབྲས་མགོ་མཇུག་ལྡོག་པས་ན། །སྐྱེ་བ་མེད་པ་ཐོབ་པར་འགྱུར། །རྒྱུ་ཡིས་བསྐྱེད་དུ་མེད་པའི་ཕྱིར། །ཀུན་གཞི་རྩད་ནས་བཅད་པ་ན། །མངོན་སངས་རྒྱས་པར་འགྱུར་བ་ཡིན། །ཆོས་སྐུ་གདོད་ནས་དག་པའི་ཕྱིར། །གསད་གཅད་ལས་རྣམས་བྱས་པས་ན། །དགེ་བ་ཐམས་ཅད་འཕེལ་བར་འགྱུར། །རིག་པ་སྲོག་དང་བྲལ་བའི་ཕྱིར། །རང་སྣང་ཡེ་ཤེས་རྟོགས་ལུགས་དེ་བཞིན་ནོ། ། ཨེ་མ་ཧོ། སྣང་བའི་ཡེ་ཤེས་གསལ་བ་ཆེ། །རྟོག་བྲལ་ཡེ་ཤེས་ཕྱོགས་དང་བྲལ། །རྫོགས་ཆེན་གསང་བའི་ཡེ་ཤེས་ནི། །ཀུན་གྱི་རྩེ་མོར་གྱུར་པའོ། །རྫོགས་ཆེན་བལྟ་བའི་དཔེར་མཚོན་ནི། །ཁྱུང་ཆེན་མཁའ་ལ་ལྡིངས་དང་མཚུངས། །ཐེག་པའི་རང་སྐད་གྲངས་མང་ཡང་། །དཔེར་ན་སེང་གེ་ཝ་སྐད་འདོན་དུས་མགྲིན་པ་ཡེ་ནས་ཡངས། །ཝ་སྤྲེ་སེང་སྐད་འདོན་དུས་མགྲིན་པ་ཡེ་ནས་དོག །རྫོགས་ཆེན་རང་སྐད་འདོན་པས་རང་རིག་ཡེ་ཤེས་སྟོན་པར་བྱེད། །འོག་མས་རང་རིག་བསྟན་དུ་ལྟ་བ་ཡེ་ནས་དམའ། །རྫོགས་པ་ཆེན་པོའི་དོན་མཐའ་ནི། །མཐར་ཐུག་རིག་པ་ཉིད་དུ་བསྟན། །དེ་ཡང་བསྟན་པ་འདི་ལྟ་སྟེ། །རང་སྣང་རིག་པའི་དངོས་པོ་དེ། །ཡེ་ཤེས་ལུ་གུ་རྒྱུད་དུ་གནས། །དཔེར་ན་འདབ་ཆགས་འཕུར་སྐྱེན་བཞིན། །སྐད་ཅིག་ཙམ་ལ་ཀུན་ཏུ་རྒྱུ། །དེ་ལ་རྩི་ཡིས་ཐེབས་གྱུར་ན། །རི་དྭགས་མགྱོགས་པ་ཙམ་དུ་འགྱུར། །དེ་ནས་དོན་ལ་མ་ཡེངས་ན། །བུང་བ་བཅུད་ལ་འཁོར་བ་ཙམ། །དེ་ནས་རང་སྣང་བལྟས་གྱུར་ན། །དཔེར་ན་སྨིག་རྒྱུ་ལྟ་བུར་འགྱུར། །དེ་ནས་དོན་ལ་མ་ཡེངས་ན། །འགུལ་ལམ་འཕྲིག་པ་ཙམ་དུ་འགྱུར། །དེ་ཡི་དོན་ལ་མ་ཡེངས་ན། །ལྟེམ་བཞིན་པ་དང་མེར་བར་འགྱུར། །དེ་ནས་ཤིན་ཏུ་བལྟས་གྱུར་ན། །འགྲོ་འོང་མ་ཡིན་འོད་སྣང་མཐོང་། །དེ་ཡི་དོན་ལ་བལྟས་གྱུར་ན། །ཐིག་ལེ་སྟོང་པའི་སྒྲོན་མ་མཐོང༌། །དེ་ལ་ཡང་དག་བལྟས་གྱུར་ན། །ཐིག་ལེ་སྐུ་དང་བཅས་པ་མཐོང་། །དེ་ཉིད་ལ་ཡང་མ་ཡེངས་ན། །འཁྲུལ་སྣང་ལོངས་སྐུར་མཐོང་བའོ། །སྐུ་ཡི་སྣང་བ་དེ་རྣམས་ཀུན། །སྒྱུ་མ་འཇའ་ཚོན་ཇི་བཞིན་ནོ། །དེ་ལ་རབ་ཏུ་བརྟན་གྱུར་ནས། །ཉིན་མོ་མཚན་མོ་མེད་པ་ནི། །དཔེར་ན་ཅེ་སྤྱང་མོ་ཡི་མིག །ཉིན་དང་མཚན་མོ་མེད་པ་ལྟར། །རང་སྣང་དཀྱིལ་འཁོར་དེ་བཞིན་ནོ། །སྐུ་ཡི་སྣང་བ་དེ་དག་ཀུན། །ཡུལ་གྱི་སྣང་བ་མ་ཡིན་ཏེ། །དཔེར་ན་ན་ཆུང་གཞོན་པ་ཡིས། །མེ་ལོང་མཚན་ཉིད་གསལ་བ་ལ། །རང་གི་བཞིན་སྣང་མཐོང་བ་ལྟར། །ཆོས་ཉིད་ཡུལ་གྱི་ནམ་མཁའ་ལ། །རིག་པའི་སྣང་བ་སྐུ་རུ་གསལ། །རང་གི་གནས་ལུགས་མཐོང་བ་ནི། །ཡུལ་ལ་ཡོད་པ་མ་ཡིན་ཏེ། །དམིགས་པ་དག་པས་མངོན་དུ་གསལ། །རང་གི་དཀྱིལ་དང་འཁོར་དང་བཅས། །ཡེ་ཤེས་དོན་ལ་ཡུལ་མེད་ཀྱང༌། །སེམས་ཅན་དུས་ན་ཡུལ་དུ་བྱུང༌། །མཐོང་བའི་དུས་ན་རྟོགས་པ་ཆེ། །གོ་བའི་དུས་ན་བདེ་བ་ཆེ། །སྣང་བ་མཐོང་ན་ཉམས་མྱོང་ཆེ། །རང་རིག་གཅིག་པུ་གྲོགས་ཀྱི་མཆོག །སྣང་བའི་ཡུལ་དུ་མེད་པས་ན།།རྡོ་རྗེ་ལུ་གུ་རྒྱུད་ཉིད་ལས། །ཆ་ཤས་སྐུ་ནི་བསམ་མི་ཁྱབ། །རང་བྱུང་དབྱིངས་ཀྱི་སྒྲོན་མ་ལ། །རང་སྣང་འོད་ནི་བསམ་མི་ཁྱབ། །ཐིག་ལེ་སྟོང་པའི་སྒྲོན་མ་ལ། །ཟེར་ལྡན་ཐིག་ལེ་བསམ་མི་ཁྱབ། །ཡེ་ཤེས་ལྔ་ཡི་ངོ་བོ་ལ། །མཚོན་པའི་ཚིག་ནི་བསམ་མི་ཁྱབ། །རྐྱེན་མེད་ཡུལ་གྱི་སྣང་བ་ལ། །འགག་མེད་འབྱུང་བ་བསམ་མི་ཁྱབ། །ཨེ་མ་ཧོ། རྫོགས་ཆེན་ལྟ་སྒོམ་སྤྱོད་པ་ལ། །ཐ་སྙད་ཚིག་ནི་བསམ་མི་ཁྱབ། །རྫོགས་ཆེན་དོན་དགོངས་བལྟ་བ་ནི། །དགེ་སྡིག་ཕྱོགས་སུ་མ་ལྷུང་བས། །ཡིན་མིན་གཉིས་ཀྱི་སྣང་བར་མེད། །རྫོགས་ཆེན་ཡེ་ཤེས་ལྟ་བ་ནི། །རྫོགས་དང་མ་རྫོགས་གཉིས་སུ་མེད། །རྫོགས་ཆེན་རིག་པའི་ངོ་བོ་ལ། །འཁྲུལ་དང་མ་འཁྲུལ་མེད་པའོ། །སེམས་ཅན་བློ་ཡི་བསམ་པ་རྣམས། །ཚིག་དང་ཡི་གེས་མི་ཆོད་དེ། །གདམས་ངག་སྙིང་པོ་གསུམ་ལ་ཐུག །རང་རིག་ཆོས་སྐུའི་སྣང་བ་ནི། །བལྟས་པས་མཐོང་བར་མི་འགྱུར་ཏེ། །བཞག་ཐབས་ངོ་བོ་གསུམ་ལ་ཐུགས། །རྫོགས་ཆེན་འགག་མེད་སྤྱོད་པ་ཉིད། །བྱས་པས་འབྱུང་བར་མི་འགྱུར་ཏེ། །ཆགས་མེད་རང་གྲོལ་གསུམ་ལ་ཐུག །རྫོགས་ཆེན་བསྒོམ་པ་ཡེ་རྫོགས་ཉིད། །བསྒོམས་པས་བྱུང་བ་མ་ཡིན་ཏེ། །འགྱུ་མེད་བསམ་བྲལ་གཞི་ལ་ཐུག རྫོགས་ཆེན་དོན་ཉིད་རྟོགས་དཀའ་བས། །མཚོན་པའི་ཚིག་གིས་མི་རྙེད་དེ། །གདམས་ངག་གསང་བཅུད་གཉིས་ལ་ཐུག །རྫོགས་ཆེན་རིག་པ་རྟོག་མེད་ཉིད། །བསྒོམས་པས་རྟོགས་པར་མི་འགྱུར་ཏེ། །བསྐྱལ་ས་ཆེན་པོ་གཅིག་ལ་ཐུག །རྫོགས་ཆེན་རང་བྱུང་ཡེ་ཤེས་ཉིད། །བསྒྲུབས་པས་འགྲུབ་པར་མི་འགྱུར་ཏེ། །ངེས་པའི་སྙིང་པོ་གཉིས་ལ་ཐུག །རྫོགས་ཆེན་འབྲས་བུ་ཅིག་ཆོད་ནི། །བསྐྱེད་པས་རྫོགས་པར་མི་འགྱུར་ཏེ། །ཆགས་བྲལ་མན་ངག་གསུམ་ལ་ཐུག །རྫོགས་ཆེན་སྣང་བ་ཐུག་ཕྲད་ཉིད། །བཟུང་བས་ཟིན་པར་མི་འགྱུར་ཏེ། །རྣམ་དག་ངོ་བོ་ལྔ་ལ་ཐུག །རྫོགས་ཆེན་རྟོག་མེད་གསལ་གདངས་ཉིད། །ཆགས་པས་དོན་དམ་མི་རྟོགས་ཏེ། །ཡིན་པ་རྣམ་པ་དྲུག་ལ་ཐུག །རྫོགས་ཆེན་སྣང་བ་བཞི་རྫོགས་ཉིད། །དཔྱད་པས་མཐའ་ལ་མི་སྐྱོལ་ཏེ། །འཛིན་མེད་རྣམ་པ་བརྒྱད་ལ་ཐུག །རྫོགས་ཆེན་འགྱུར་མེད་རྣམ་ལྔ་ཉིད། །སྦྱངས་པས་ཕྱིན་པར་མི་འགྱུར་ཏེ། །དཀྱིལ་འཁོར་རྣམ་པ་གསུམ་ལ་ཐུག །རྫོགས་ཆེན་འབྲས་བུ་རང་སངས་ཉིད། །བསྒྲུབས་པས་ཐོབ་པར་མི་འགྱུར་ཏེ། །ཉི་ཤུ་རྩ་གཅིག་ཐབས་ལ་ཐུག །རྫོགས་ཆེན་གསང་སྔགས་ངོ་བོ་ཉིད། །མཆོད་པས་དངོས་གྲུབ་མི་འབྱུང་སྟེ། །ཟིལ་གནོན་རྣམ་པ་གསུམ་ལ་ཐུག །རྫོགས་ཆེན་སྟོང་ཉིད་ཡེ་ཤེས་ཉིད། །བསམས་པས་རང་རིག་མི་མཐོང་སྟེ། །བསྟན་པའི་སྙིང་པོ་གསུམ་ལ་ཐུག །རྫོགས་ཆེན་རང་འོད་གསལ་བ་ཉིད། །སྤྲས་པས་མཐོང་བར་མི་འགྱུར་ཏེ། །དོན་གྱི་སྣང་བ་གསུམ་ལ་ཐུག །དེས་ནི་རྫོགས་ཆེན་མཐའ་ལ་སྐྱོལ། །རང་རིག་སྟོན་པ་དེ་བཞིན་ནོ། །ཨེ་མ་ཧོ། སྣང་བ་ཆེན་པོ་གསལ་བ་ཆེ། །ཡེ་ནས་གནས་པའི་གསང་སྔགས་བཅུད། །རྫོགས་པ་ཆེན་པོ་ཡེ་ཤེས་ནི། །སངས་རྒྱས་པས་ཀྱང་ཆེ་བ་ཉིད། །རྫོགས་ཆེན་མཐར་ཐུག་ཡེ་གནས་དོན། །ཀུན་གྱི་སྙིང་པོ་ཡིན་པས་ན། །གསང་སྔགས་རྣམས་ཀྱི་མངོན་སུམ་དོན། །ཡང་དག་ཡེ་ཤེས་འོད་གསལ་བས། །འབྱུང་བའི་ཡེ་ཤེས་འོད་དུ་གསལ། །ཆགས་པ་མེད་པའི་ཡེ་ཤེས་ནི། །རྟོགས་དང་མ་རྟོགས་གཉིས་སུ་མེད། །སངས་རྒྱས་ཉིད་ཀྱི་སྣང་བ་ནི། །ཕྱོགས་དང་རིས་སུ་ག་ལ་ཡོད། །ཀུན་ཏུ་བཟང་བོ་ང་ཡི་སེམས། །དངོས་པོ་མེད་ལ་རྟོགས་མཐའ་བྲལ། །མཐའ་དང་དབུས་སུ་མི་འབྱེད་ན། །རིག་པའི་ཡེ་ཤེས་སྣང་བ་ཉིད། །སེམས་དང་བྲལ་བར་རྟག་ཏུ་བསྟན། །ཡངས་པའི་གྲོང་ཁྱེར་གཏིང་མཐའ་ཡས། །གསལ་བའི་གྲོང་ཁྱེར་ཐུག་པ་མེད། །རྫོགས་པ་ཆེན་པོའི་ཡེ་ཤེས་ནི། །ང་དང་བདག་ཏུ་མི་རྟོག་ན། །ཡེ་ཤེས་སྣང་བ་རྫོགས་པར་འགྱུར། །མཐའ་ལ་མི་གནས་རྡོ་རྗེའི་སྐུ། །རྐྱེན་གྱིས་མི་ཤིགས་སྟོང་ཉིད་ཆེ། །གསང་བའི་རིག་པ་ཀུན་ལ་ཁྱབ། །ཨེ་མ་བལྟ་བའི་དོན་ལ་ཐུག་པ་མེད། །ཐུག་མེད་ཡེ་ཤེས་ངོ་བོ་ཉིད། །སྣང་བ་བཞི་ཡི་དྲི་མ་བསལ། །སངས་དང་མ་སངས་གཉིས་མེད་ཀྱང་། །ལྟར་སྣང་ཉིད་ལ་གཉིས་སུ་བྱུང་། །རྫོགས་ཆེན་ལྟ་བའི་ཞེ་ཕུགས་ལ། །སངས་དང་མ་སངས་གཉིས་དང་བྲལ། །རྫོགས་ཆེན་ལྟ་བའི་བསྐྱལ་ས་ནི། །ཡང་ན་ཅི་ཡང་མེད་པ་ལ། །ཡང་ན་སྣ་ཚོགས་འབྱུང་བའོ། །ཡངས་དང་དོག་པ་གཉིས་སུ་མེད། །ཡིན་དང་མིན་པ་གཉིས་སུ་མེད། །འདས་དང་མ་འདས་གཉིས་སུ་མེད། །རྟོགས་དང་མ་རྟོགས་གཉིས་སུ་མེད། །བཟང་དང་ངན་པ་གཉིས་སུ་མེད། །མཐའ་དང་དབུས་སུ་གདགས་སུ་མེད། །གོལ་དང་སྒྲིབ་པ་གཉིས་སུ་མེད། །དགེ་དང་སྡིག་པ་གཉིས་སུ་མེད། །བསྲུང་དང་མི་བསྲུང་གཉིས་སུ་མེད། །དེ་ནི་གཉིས་མེད་ལྟ་བའོ། །རྫོགས་ཆེན་རང་གསལ་ངོ་བོ་ལ། །མུན་དང་སྣང་བ་མེད་ཤེས་ན། །ཡང་དག་དོན་གྱི་སྙིང་པོ་རྙེད། །བྱར་མེད་ལྷུན་རྫོགས་ཆེན་པོ་སྟེ། །སྔགས་དང་ཕྱག་རྒྱ་མ་བསྒྱུར་རྫོགས། །ཏིང་འཛིན་ཡིག་འབྲུ་མ་བསྒོམས་གསལ། །སྙིང་པོ་བཟླས་བརྗོད་མ་བྱས་གྲུབ། །གཟུང་འཛིན་གཉིས་སུ་མེད་པར་རྫོགས། །བསྐྱེད་རིམ་མ་བྱས་ལྷ་ཚོགས་མཐོང༌། །གོམ་པ་གཅིག་གིས་ཕ་རོལ་ཕྱིན། །ཏིང་འཛིན་གཅིག་གིས་ས་རྣམས་གནོན། །བལྟ་བ་གཅིག་གིས་ཕྱི་ནང་མཐོང༌། །བསྒོམ་པ་གཅིག་གིས་ཆགས་མེད་རྙེད། །སྤྱོད་པ་གཅིག་གིས་རང་སྣང་རྟོགས། །འབྲས་བུ་གཅིག་གིས་འདོད་པ་གྲུབ། །དཔེར་ན་ཁང་སྟོང་མུན་ནག་ཉིད། །སྣང་བ་གཅིག་གིས་སེལ་བ་ལྟར། །མ་རིག་འཁོར་བའི་མུན་པ་རྣམས། །སྣང་བ་གཅིག་གིས་ཐམས་ཅད་སེལ། །སངས་རྒྱས་ཀུན་གྱི་ཡེ་ཤེས་དང་། །སེམས་ཅན་ཀུན་གྱི་རིག་པ་གཉིས། །གཅིག་ལས་མེད་པར་མགོན་པོས་བཤད། །སངས་རྒྱས་སྣང་བ་དམིགས་མེད་དང་། །སེམས་ཅན་སྣང་བ་དམིགས་པ་ཅན། །གཅིག་ཉིད་ཡིན་པར་རྒྱལ་བས་བཤད། །གསལ་བའི་དཀྱིལ་འཁོར་འོད་ཟེར་ནི། །མུ་ཁྱུད་ར་བ་ཟླུམ་པོར་གནས། །སྐུ་ཡི་འོད་སྣང་འདི་ལྟ་སྟེ། །གསལ་འཚེར་ལྷུན་སྡུག་གཟི་བྱིན་འབར། །འོད་ཟེར་ཀུན་ཏུ་འཕྲོ་བའོ། །མདོག་བཟང་ལྷུན་ཡངས་དཀྱིལ་འཁོར་འབྱུང་། །སྣ་ཚོགས་སྐུ་ལས་འབྱུང་བའོ། །ཡེ་ཁྱབ་ལྷུན་བརྡལ་ཀུན་གསལ་ཤར། །ཡེ་ཤེས་འགག་མེད་འཆར་བའོ། །ཡེ་ཤེས་དང་ནི་ཡང་དག་སེམས། །སྐུ་ནི་སྣ་ཚོགས་འཕྲོ་བའོ། །རྫོགས་ཆེན་ཡེ་ཤེས་སྣང་བ་ཉིད། །སྣ་ཚོགས་སུ་ནི་འབྱུང་བར་བཤད། །སྟོང་པ་དང་ནི་གསལ་བའི་སྐུ། །འབྱུང་བ་དང་ནི་མི་འབྱུང་མེད། །ཤེས་པ་དང་ནི་མི་ཤེས་མེད། །མཐའ་ཡས་དང་ནི་འགྱུར་མེད་དང༌། །མཐར་ཐུག་རྟགས་ལ་ཟད་པ་མེད། །མཚན་མའི་ཚིག་ལ་ཐུག་པ་མེད། །རང་རིག་དོན་ལ་འགྱུར་བ་མེད། །གསང་སྔགས་དོན་ལ་ཕྱོགས་ལྷུང་མེད། །སེམས་ཅན་ལུས་ལ་སྟོང་པ་མེད། །སངས་རྒྱས་སྐུ་ལ་སྐྱེ་འབྲི་མེད། །ཡེ་ཤེས་དོན་ལ་སྐྱེ་འགག་མེད། །འཁྲུལ་སྣང་ཉིད་ལ་ཟིན་པ་མེད། །འོད་ཟེར་ཉིད་ལ་ཆགས་པ་མེད། །རྫོགས་ཆེན་དོན་ལ་ཐ་སྙད་མེད། །རང་རིག་སྐུ་ལ་གཟུང་འཛིན་མེད། །ཀྱེ་མ་ཕྱོགས་སུ་བལྟས་པས་གྲུབ་པ་མེད། །རེག་དང་བྲལ་བས་ཁ་དོག་མེད། །བརྗོད་གཞི་མེད་པས་སྣང་མཐའ་ཡས། །ཨེ་མ། དཀྱིལ་འཁོར་ཡངས་པ་ཀུན་ཏུ་གསལ། །རང་རྫོགས་ཡེ་ཤེས་སྣང་དུ་རུང༌། །ཐོག་མེད་དུས་ནས་རང་སྣང་བས། །གསང་སྔགས་རྟོགས་པའི་མཆོག་ཏུ་བསྟན། །དགོངས་པ་རྣམ་དག་ཡེ་ཤེས་དོན། །ཐ་སྙད་མ་ཡིན་གཅིག་པུ་ཉིད། །གསང་སྔགས་རྫོགས་ཆེན་ཡེ་ཤེས་ཉིད། །དཔེར་ན་འདམ་གྱི་པདྨ་བཞིན། །རིག་པའི་ཡེ་ཤེས་ངོ་བོ་ཉིད། །མུན་པ་ཉིད་ལས་སྣང་བར་འགྱུར། །སྣང་བ་ཉིད་ལས་ཡེ་ཤེས་མུན་འབྱུང་། །འཁྲུལ་པ་ཉིད་ལས་ཡེ་ཤེས་སྐྱེ། །དག་སྣང་ཉིད་ལས་འཁོར་བར་ལྟུང༌། །ཕྱོགས་ཆ་གཉིས་ལས་བྲལ་བའོ། །སངས་རྒྱས་ཉིད་ལས་སེམས་ཅན་ཏེ། །སེམས་ཅན་ལ་ཡང་སངས་རྒྱས་འབྱུང་། །རྒྱུ་ཉིད་འབྲས་བུར་སློང་བའི་ཕྱིར། །ཡང་དག་ཡེ་ཤེས་ཐུགས་ཉིད་ལས། །གསང་བའི་ཡེ་ཤེས་འོད་དུ་གསལ། །སྒྲོན་མའི་སྣང་བ་མཐའ་ལས་འདས། །རང་རིག་ཡེ་ཤེས་བརྗོད་པས་སྟོང༌། །སྟོང་པའི་ཡེ་ཤེས་འགྱུར་བ་མེད། །མཐའ་གཉིས་སྤངས་པ་རྫོགས་ཆེན་དོན། །འགྱུར་མེད་སྣང་བ་རྫོགས་པའོ། །གཅིག་དང་གཉིས་སུ་མེད་སྣང་བས། །ཡུལ་དུ་མ་ཡིན་རང་བྱུང་ཡིན། །བྱ་བཙལ་ཉིད་དང་རབ་ཏུ་བྲལ། །ཀློང་ཡངས་དོན་ལ་མཐའ་ཡས་པའོ། །ཞེས་སེང་གེ་རྩལ་རྫོགས་ཆེན་པོའི་རྒྱུད་ལས།སེང་གེ་རྩལ་ཆེན་གྱི་གནས་ལུགས་བསྟན་པའི་ལེའུ་སྟེ་བརྒྱད་པའོ།། །།དེ་ནས་བཅོམ་ལྡན་འདས་སེང་གེ་བཟང་པོ་དེས། ཆོས་ཉིད་རབ་ཏུ་འབྱེད་པའི་ཏིང་ངེ་འཛིན་ལ་སྙོམས་པར་ཞུགས་སོ། །དེ་ནས་སྐད་ཅིག་ལ་རིགས་བཞིའི་སངས་རྒྱས་ཕྱོགས་བཞི་ནས་ལྷགས་ནས་འདི་སྐད་ཅེས་གསོལ་ཏོ། །ཨེ་མ་ཧོ། ཀྱེ་ཀྱེ་བཅོམ་ལྡན་འདས། །བདག་ཅག་འདུས་པའི་ཚོགས་རྣམས་ལ། །རང་སྣང་དཀྱིལ་འཁོར་བསྟན་དུ་གསོལ། །ཡེ་ཤེས་རྟགས་དང་རབ་ཏུ་ལྡན། །མིང་དང་མཚན་མ་ལས་གྲོལ་བའི། །ཐབས་ཆེན་ཡན་ལག་བསྟན་དུ་གསོལ། །ཏིང་ངེ་འཛིན་ལལས་རབ་ཏུ་བཞེངས། །དེ་སྐད་ཞུ་བ་ཕུལ་བ་དང་། །བཅོམ་ལྡན་ཀུན་བཟང་སེང་གེ་དེས། །ཏིང་ངེ་འཛིན་ལས་བཞེངས་ནས་ནི། །རིགས་ཀྱི་སངས་རྒྱས་དེ་རྣམས་ལ། །རྫོགས་པ་ཆེན་པོ་ཉིད་ཀྱི་དབྱིངས། །སྙིང་པོ་དོན་གྱི་རིག་པའི་སྐུ། །སེམས་ཅན་ཀུན་ལ་ཡོད་པའི་དོན། །རབ་ཏུ་གསང་བ་འདི་གསུངས་སོ། །ཀྱེ་མ་སངས་རྒྱས་རིག་པའི་སྐུ། །ང་ཡིས་བསྟན་གྱིས་ང་ལ་ཉོན། །ཨེ་མ་ཧོ། རིག་པའི་ཡེ་ཤེས་ཉིད། །སངས་རྒྱས་སེམས་ཅན་ཐམས་ཅད་ལ། །འགྱུར་བ་མེད་པའི་ཚུལ་དུ་གནས། །དེ་ཡང་གནས་ལུགས་འདི་ལྟ་སྟེ། །ཙིཏྟ་རིན་ཆེན་གཞལ་ཡས་དང༌། །རིན་ཆེན་རྩ་ཡི་གཞལ་ཡས་དང་། །རྣམ་དག་དུང་ཁང་གཞལ་ཡས་དང༌། །བྷྀ་གུ་ཏ་ཡི་གཞལ་ཡས་སོ། །གཞལ་ཡས་ཆེན་པོ་དེ་རྣམས་ན། །རིག་པའི་ངོ་བོ་རྩལ་ལྟར་སྣང༌། །དེ་ཡང་བཤད་པ་འདི་ལྟ་སྟེ། །ལ་ལ་དག་ན་སྐུ་རུ་གནས། །ལ་ལ་དག་ན་ཐིག་ལེ་སྟེ། །གཅིག་ལ་འོད་ཟེར་ཚུལ་དུ་གནས། །གཅིག་ན་ལུ་གུ་རྒྱུད་དུ་འབྱུང་། །དེ་ནི་གནས་པའི་མདོ་ཉིད་བསྟན། །སངས་རྒྱས་ཡེ་ནས་གནས་པའི་དོན། །སེམས་ཅན་ཀུན་ལ་གནས་པའི་དོན། །རྒྱལ་བ་ཉིད་ཀྱིས་རབ་ཏུ་བཤད། །རིག་དང་མ་རིག་སྣང་བ་ཉིད། །བྱ་བྱེད་གཉིས་ཀྱི་མཐའ་ལས་འདས། །ཡངས་པ་ཉིད་དང་སྐུ་ལྟར་འཕྲོ། །གསལ་བ་ཉིད་ལྟར་སྐུ་ལྟར་བྱུང་། །སྟོང་པ་ཉིད་ལྟར་ཟེར་ལྟར་བྱུང༌། །སངས་རྒྱས་དང་ནི་སེམས་ཅན་གཉིས། །རིག་པ་སོ་སོ་མ་ཡིན་ཏེ། །སྣང་བ་སོ་སོ་ཉིད་དུ་བསྟན། །སྣང་བ་སོ་སོར་མ་གསལ་ན། །སངས་རྒྱས་པ་ལ་དོན་གོ་མེད། །སྐུ་ཡི་མཚན་ཉིད་འདི་ལྟ་སྟེ། །འགྱུར་བ་མེད་དང་གསལ་བ་དང་། །སྟོང་པ་དང་ནི་རྟོག་བྲལ་ལོ། །རིག་པའི་མཚན་ཉིད་འདི་ལྟ་སྟེ། །ཕྲ་བ་ཉིད་དང་འཕྲོ་བ་དང་། །ལུ་གུ་རྒྱུད་དུ་འགུལ་བའོ། །དབྱིངས་ཀྱི་མཚན་ཉིད་འདི་ལྟ་སྟེ། །ཡངས་དང་ལྷུན་སྡུག་གཏིང་མཐའ་ཡས། །གསལ་དང་དྲོད་དང་བསིལ་བ་དང་། །ཡང་ཞིང་གཡོ་བའི་བདག་ཉིད་འཛིན། །ཁྱབ་དང་མུ་ཁྱུད་ར་བའོ། །ཡེ་ཤེས་མཚན་ཉིད་འདི་ལྟ་སྟེ། །འབྱུང་དང་བྱུང་དང་རང་གསལ་དང་། །ཡེ་དང་ཤེས་དང་རྟོགས་པའོ། །གསལ་དང་འཚེར་དང་འཇམ་པ་ཉིད། །སྣང་དང་མུན་དང་གོ་འབྱེད་པ། །སྟོང་དང་གསལ་བའི་ཡེ་ཤེས་མཆོག །གསང་སྔགས་མཚན་ཉིད་དག་ཏུ་འདོད། །ཨེ་མ་ཡེ་ཤེས་ཐབས་ལ་མཁས། །ཀུན་མཁྱེན་ཡེ་ཤེས་མཛོད་འཛིན་པའི། །སངས་རྒྱས་ཀུན་གྱི་སྤྲུལ་པའི་སྐུ། །རྡོ་རྗེ་སེམས་དཔའ་གསང་མཛོད་སྟོན། །ཡེ་ཤེས་སྐུ་དང་སྣང་མཐའ་ཡས། །ཡེ་ཤེས་ཆགས་པ་མི་མངའ་ཡང༌། །སེམས་ཅན་བློ་ཡི་སྣང་བ་རྣམས། །གསལ་བར་བྱ་ཕྱིར་རྒྱུད་འདི་བཤད། །ཨེ་མ་སྔགས་འཆང་ཐུགས་རྗེ་ཆེ། །འབྱུང་བ་ལྔ་ཡི་དྲ་བ་ནས། །ཡེ་ཤེས་ལྔ་ཡི་སྣང་བ་ཤར། །སྟོང་པའི་ཡེ་ཤེས་བདག་མེད་ཅིང་། །གསལ་བའི་ཡེ་ཤེས་ཚིག་ལས་འདས། །སྣང་མཐའ་ཡས་ཀྱི་ཞིང་ཁམས་སུ། །རིག་པའི་སྣང་བ་མཐོང་བར་འགྱུར། །རིག་པའི་ཡེ་ཤེས་རྟོག་མེད་ཉིད། །ཡང་ནས་ཡང་དུ་འདྲིས་པར་བྱ། །གསང་སྔགས་ལམ་གྱི་ཡེ་ཤེས་ཉིད། །ཆགས་པ་མེད་པའི་ས་བོན་གསལ། །བཅོས་པ་མེད་པའི་རང་བྱུང་ཉིད། །མཐའ་ཡས་དོན་ལ་འགྱུར་བ་མེད། །སེམས་ཅན་ཡེ་ཤེས་སྣང་བ་ཉིད། །གསལ་དང་མི་གསལ་གཉིས་སུ་མེད། །ཆོས་དང་ཆོས་མིན་སྣང་བ་མེད། རྟོགས་པའི་ཡེ་ཤེས་ཚིག་ལས་འདས། །འདས་དང་མ་བྱོན་ད་ལྟར་གྱི། །དགོངས་པ་ཇི་སྙེད་ཡོད་པ་དེ་དག་ནི། །རིག་པའི་ཡེ་ཤེས་སྣང་བ་ཡིན། །ཐེ་ཚོམ་གཉིས་ཀྱི་རྟོག་པ་མེད། །ཡུལ་དང་སེམས་མེད་དགོངས་པར་བསྟན། །ཡེ་ཤེས་ཐབས་ལ་མཁས་པ་ཡིས། །རྩོལ་སེམས་གཉིས་སུ་མེད་པ་ལ། །རྩོལ་སེམས་གཉིས་ཀྱི་སྣང་བ་འབྱུང༌། །དྲི་མེད་གསལ་བའི་དངོས་པོ་ནི། །དཔེར་ན་མན་ཤེལ་ལྟ་བུར་བཤད། །ཡངས་པའི་ཡེ་ཤེས་ཚིག་མཐའ་ཡས། །སྟོང་པའི་ཡེ་ཤེས་འགྲིབ་པ་མེད། །འོད་གསལ་དཀྱིལ་འཁོར་ཡང་དག་སྐུ། །རིག་པའི་ཡེ་ཤེས་འོད་ལ་ལྟོས། །རང་སྣང་ཐབས་ཀྱི་རྒྱལ་པོ་ལས། །སྟོབས་ཀྱི་རིག་པ་མ་འགགས་པས། །སངས་རྒྱས་རྣམས་ཀྱི་རིག་པར་བཤད། །ཡེ་ཤེས་དོན་ལ་རྟོག་པ་སངས། །ཨེ་མ་ཡེ་ཤེས་སེམས་དཔའ་ཉིད། །སྐུ་ཡི་སྣང་བ་ཁོ་ནའོ། །ཀྱེ་མ་ཀློང་ཡངས་དོན་རྟོགས་ན། །ཡང་དག་ངོ་བོ་མཐོང་བར་འགྱུར། །གསང་སྔགས་གསང་བ་ཉིད་ལ་ཡང་། །རིག་པའི་ཡེ་ཤེས་ཐབས་གསང་བས། །སྣང་བ་ངང་གིས་མེད་པའོ། །སྟོང་པ་ཉིད་ཀྱི་ཡེ་ཤེས་ལས། །གསལ་བ་ཉིད་ཀྱི་འོད་ཟེར་བྱུང་། །ང་ནི་རིག་པའི་རྒྱལ་པོ་ལ། །ཡུལ་རྐྱེན་དང་ནི་དྲི་མ་མེད། །ཨེ་མ་ཡངས་པའི་སྣང་བ་ཀུན་ཏུ་འབར། །གསལ་བའི་ཡེ་ཤེས་ཐུག་པ་མེད། །དོན་གྱི་ཡེ་ཤེས་གཏིང་མཐའ་ཡས།མཐུན་པའི་ཡེ་ཤེས་རབ་སྣང་བས། །རྟགས་ཀྱི་ཡེ་ཤེས་མཐོང་བར་སྣང༌། །ཐབས་ཉིད་མ་འགགས་དོན་ཉིད་ཡངས། །མཚན་མ་མེད་པའི་རིག་པ་ཉིད། །འབྲས་བུ་བཅུད་ལེན་ཤིང་ལྟ་བུ། །སྣ་ཚོགས་བསྐྱེད་པའི་ཡེ་ཤེས་སྐུ། །རང་གནས་ཡིན་པར་ཉིད་ཀྱིས་བཤད། །ཐུག་པ་མེད་པར་ཀུན་ཏུ་རྟོགས། །ཁབ་ལེན་རྡོ་ལ་ལྕགས་འདུ་ལྟར། །ཤེས་རབ་ཆེན་པོས་དོན་རྟོགས་ན། །རིག་པའི་སྣང་བ་ཐམས་ཅད་སྡུད། །ཨེ་མ་སྐུ་དང་རིག་སྣང་ཡང༌། །རང་བྱུང་ཉིད་ཀྱི་ཆོ་འཕྲུལ་ལོ། །ཤེས་རབ་ཉིད་ཀྱི་སྣང་བ་མཐོང་། །རིག་པ་ཉིད་ལ་རིག་པ་མེད། །ཅི་ཕྱིར་སྣ་ཚོགས་མཚོན་པའི་ཕྱིར། །ཆགས་པའི་ཡེ་ཤེས་ཆུ་བཞིན་ནོ། །སྣང་བའི་ཡེ་ཤེས་མེ་བཞིན་ནོ། །བསྐྱོད་པའི་ཡེ་ཤེས་རླུང་བཞིན་ནོ། །གསང་བ་ཐབས་ཀྱི་ཡན་ལག་ཉིད། །ཉི་ཤུ་རྩ་གཅིག་དག་ཏུ་བསྟན། །ཡེ་ནས་ཡེ་ཤེས་རང་གསལ་བས། །དག་པའི་ཡེ་ཤེས་མཐའ་དབུས་མེད། །འབྱུང་བ་ཉིད་ལ་བྱུང་བ་མེད། །རིག་པ་ཉིད་ལ་བྱུང་བ་མེད་ཀྱང་ཡོད། །གསང་སྔགས་དོན་གྱི་སྙིང་པོ་ལ། །ཚིག་དང་བརྗོད་པས་དོན་མི་རྙེད། །སྒྲོན་མའི་ཡེ་ཤེས་སྤྱན་གྱི་མཆོག །སྣང་བའི་རིག་པ་ངོས་བཟུང་བས། །སྙིང་པོ་རིག་པ་ལུ་གུ་རྒྱུད། །དྭངས་མ་འོད་ལྔའི་སྒྲོན་མ་མཆོག །ཤེས་རབ་རང་བྱུང་ཁོང་ནས་གསལ། །ཡེ་ཤེས་སྐུ་ཉིད་རྣམ་པར་དག །སྣང་བ་མེད་ཡོད་ཅིང་ཡང་བྱུང་པའི་རང་གསལ་ནི། །དྲི་མའི་ཕྱོགས་སུ་མ་ལྷུང་བའོ། །སོ་མ་ལྷུག་པ་རྣལ་མ་ཉིད། །གནས་པའི་དུས་ན་དེ་བཞིན་ནོ། །རིག་པའི་གནས་ལུགས་རྒྱས་པ་ནི། །སེམས་ཅན་ཀུན་ལ་ཡང་དག་གནས། །སྟོང་པའི་མུ་ལ་མི་གནས་ཤིང༌། །གསལ་བའི་ངང་ལ་དེ་བཞིན་གཤེགས། །སངས་རྒྱས་ཉིད་ཀྱི་སྣང་བ་ལ། །རྣམ་པར་རྟོག་པའི་ཕྱོགས་དང་བྲལ། །ཡེ་ནས་རང་བཞིན་དཀྱིལ་འཁོར་ཉིད། །ཡེ་ནས་རང་བཞིན་འོད་གསལ་བས། །མུན་པ་ལས་ནི་སྣང་བ་འབྱུང༌། །རང་རིག་གནས་ནས་བདེ་གནས་པ། །ཤེས་རབ་ཐ་སྙད་རྣམ་པར་དག །གཡེང་བའི་ཕྱོགས་སུ་མ་ལྷུང་ན། །ཡེ་ཤེས་དྲི་མེད་མཐོང་བ་ཡིན། །ལམ་ལ་བཅོས་སུ་མེད་པར་བསྟན། །གཞི་ལ་བཟང་ངན་མེད་པར་བསྟན། །ཆོས་ལ་ཆེ་ཆུང་མེད་པར་བསྟན། །གསང་བ་དང་ནི་མངོན་སུམ་པ། །ཁྱད་མེད་གཅིག་ཏུ་དེ་བཞིན་གཤེགས། །སངས་རྒྱས་ཀུན་དང་མཉམ་སྦྱོར་བའི། །རིག་པའི་ཡེ་ཤེས་རྟོགས་དཀའ་བ། །རབ་ཏུ་གསང་བ་འདི་བཤད་དོ། །ཡང་དག་ཉིད་ལས་ཡང་དག་རྙེད། །དཀྱིལ་འཁོར་ཉིད་ལས་དཀྱིལ་འཁོར་འབྱུང་། །དགོངས་པའི་གནས་ལུགས་རྒྱས་པའོ། །ཀྱེ་ཧོ་ཡེ་ཤེས་ལུས་ཀྱི་གཟུང༌། །སྣང་བ་བས་ཀྱང་མུན་པ་ཆེ། །།ཀུན་ནས་མུན་པ་སྣང་བར་འགྱུར། །འཁོར་བའི་བག་ཆགས་སྦྱང་དཀའ་བ། །ཡང་དག་ངེས་དོན་འདི་མཐོང་ན། །སྐྱེ་བ་མེད་པ་ཐོབ་པར་འགྱུར། །རིག་པའི་ཡེ་ཤེས་ལུས་ལས་འདས། །བག་ཆགས་དག་གིས་མི་བསྒྲིབ་པ། །དཔེར་ན་སྤྲུལ་སྐོགས་བསྐྱུར་བ་བཞིན།།སྐད་ཅིག་ཙམ་ལ་མི་བསྒྲིབ་པའོ། །བག་ཆགས་དང་ནི་རིག་པ་གཉིས། །རང་སྣང་མཐོང་བའི་ཁྱད་ཡོད་པས། །ཡེ་ཤེས་དོན་ལ་རབ་ཏུ་གནས། །གཟུང་བའི་ཡུལ་ལ་དེ་བཞིན་ནོ། །རྟོགས་པའི་དུས་ན་དེ་ལྟར་མེད། །རང་སྣང་རང་གིས་སྣང་བའོ། །ཤེས་པའི་ངོ་ལ་གང་འགྱུས་ཀྱང༌། །ཡེ་ཤེས་རྒྱལ་པོ་འཛིན་པ་མེད། །རིག་པའི་རྒྱལ་པོ་ཀུན་ཏུ་སྣང་། །སེམས་ནི་སྣ་ཚོགས་སྡུད་པར་བྱེད། །གསང་སྔགས་རྒྱལ་པོ་ཐབས་ལ་མཁས། ། ཀྱེ་མ་སངས་རྒྱས་དགོངས་པ་ནི། །ནང་མེད་ནང་ནས་ནོར་བུ་རིན་ཆེན་མཛོད་བྱུང་བ། །འགྲོ་མེད་འོང་མེད་གནས་སུ་ཡང་དག་ཐིམ། །བལྟར་མེད་སྐུ་ལས་ཆོ་འཕྲུལ་སྣ་ཚོགས་འབྱུང༌། །གྲོགས་མེད་འདུག་པས་སྣང་བའི་དཀྱིལ་འཁོར་མཐོང༌། །སངས་རྒྱས་ཉིད་ཀྱི་ཡེ་ཤེས་རིན་པོ་ཆེ། །སྣང་བ་ཉིད་དང་གཉིས་མེད་སྙོམས་པར་བཞུགས། །ཐབས་ཀྱི་ཞགས་པས་མཁའ་ཡི་ཉི་ཟེར་འཛིན། །ཡེ་ཤེས་ཞགས་པས་ཐམས་ཅད་དབྱིངས་སུ་སྡུད། །བཅོམ་ལྡན་མགོན་པོ་དེ་བཞིན་གཤེགས་པའི་སྐུ། །སྣང་བའི་དཀྱིལ་འཁོར་དུ་མར་དབང་བསྒྱུར་ཞིང༌། །ཡེ་ཤེས་རོལ་པ་མཁའ་ལ་ཉི་ཟེར་བཞིན། །སྣང་བའི་ཆོ་འཕྲུལ་གཅིག་ཏུ་མ་ངེས་ཏེ། །འབྱུང་བའི་ཆོ་འཕྲུལ་ཅིར་ཡང་སྟོན་པར་མཛད། །ཡེ་ཤེས་སྡུད་པའི་འཁོར་ལོ་སྣ་ཚོགས་བསྐོར། །མཚོན་བྲལ་ལུང་གི་པདྨ་སྣ་ཚོགས་གསལ། །འབྱུང་བའི་རྐྱེན་བྲལ་ཆོས་ཉིད་མཁའ་ལ་རྣམ་པར་རོལ། །སྐྱེ་མེད་ཆོས་སྐུ་གདོད་ནས་བསམ་དང་བྲལ། །ཡིན་མིན་ཐེ་ཚོམ་སྣ་ཚོགས་ངང་གིས་མེད། །སངས་རྒྱས་རྣམས་ཀྱི་དགོངས་པའི་ཐུགས་རྗེ་ནི། །འགྲོ་བ་ཀུན་ལ་རང་བཞིན་ཡེ་ནས་ཁྱབ། །གསང་བའི་རིག་པ་ཡུལ་ལ་སྣང་གྱུར་ན། །སྣང་བའི་འོད་ལྔ་མ་བུ་ཕྲད་པའི་ཚུལ། །མ་ཡི་སྣང་བ་བུ་ལ་ཐིམ་པའི་ཚེ། །བྱ་བྱེད་བློ་ཡི་སྣང་བ་ཀུན་སངས་ཏེ། །འཁྲུལ་རྟོག་ལུང་གི་ཐེ་ཚོམ་ཆོད་གྱུར་ནས། །ཡེ་ཤེས་ཉི་ཟེར་ཀུན་ཏུ་སྣང་འགྱུར་ཞིང་། །མཚན་མ་དངོས་པོ་རབ་ཏུ་དེངས་པར་འགྱུར། །རྣམ་རྟོག་བློ་ཡི་ཐེ་ཚོམ་བྲལ་བའི་ཚེ། །རིག་པའི་ཤེས་རབ་སྟོབས་སུ་གྱུར་ནས་ནི། །བསམ་བྲལ་ངང་ལས་དེ་བཞིན་རྣམ་པར་འབྱུང་། །སྣང་བ་མེད་པས་ཡེ་ཤེས་ཅིར་ཡང་མཐོང་། །དེ་ཚེ་གསང་སྔགས་འབྲས་བུ་བཅུད་དང་ལྡན་གྱུར་ནས། །རིག་པའི་ཡེ་ཤེས་ཐུག་པ་མེད་པར་སྣང༌། །དེ་ཚེ་རང་གི་དྲན་པ་སད་ནས་ནི། །ཡུལ་རྐྱེན་འབྱུང་བའི་ངོ་བོ་རྣམ་པར་དག །ཡངས་པའི་གྲོང་ཁྱེར་ཤེལ་གྱི་ཁང་བུར་གནས། །ཐ་སྙད་བྲལ་བའི་ཡེ་ཤེས་དོན་ལ་སྤྱོད། །གསང་སྔགས་ཚད་མའི་སྣང་བ་མཐོང་བར་འགྱུར། །ཤེས་རབ་ཡུལ་གྱི་སྣང་བ་རྣམ་པར་དག །ང་ཡི་ཡིན་དང་མིན་པའི་ཤེས་པ་མ་ཞུགས་ན། །ཞག་ལྔ་དག་ན་ཏིང་འཛིན་ཐོབ་པར་གསུངས། །ཡང་དག་ངེས་པའི་ལུང་ཆེན་འདི། །དེ་ཚེ་སྣང་བ་སད་གྱུར་ནས། །ཡེ་ཤེས་མཐའ་ཡས་འབྱུང་བར་གསུངས། །ཤེས་རབ་ཡུལ་གྱི་སྣང་བ་རྣམ་པར་དག །དམིགས་པའི་ཡུལ་ཉིད་དག་པས་ན། །ཡེ་ཤེས་ཐོགས་རྡུག་མེད་པར་འཆར། །ཡེ་ཤེས་ངེས་པའི་གསང་དོན་འདི། །སྣང་བ་དུམ་བུ་དུམ་བུའི་ཚེ། མཁས་པས་རབ་ཏུ་བརྟག་པར་བྱ།།ཤིན་ཏུ་ཕྲ་དང་འགྱུ་བའི་ཚེ། །གོམས་པས་རབ་ཏུ་གནས་པར་བྱ། །འཕྲིག་དང་འཕྲ་དང་འགྱུ་བའི་ཚེ། །མཐོང་བས་རབ་ཏུ་གཟུང་བར་བྱ། །ཟླུམ་དང་འཕྲ་དང་འཁྲིལ་བའི་ཚེ། །མཁས་པས་ཡེངས་མེད་ཏིང་འཛིན་བརྟེན། །ལྟེམ་དང་མེར་དང་སྐུ་ཡི་ཚེ། །གོམས་པས་སྣང་བ་མཆེད་པ་བཟུང་། །ཡང་དག་ཀུན་ཏུ་སྣང་བའི་ཚེ། །མཁས་པས་སྣང་བ་བསྡུ་བར་བཤད། །ཆགས་དང་ཞེན་པ་མེད་པའི་ཚེ། །མཁས་པས་གཟུང་ཐབས་ཤེས་པར་བྱ། །གསང་སྔགས་གོམས་པའི་མཚན་ཉིད་དོ། །དེ་ནས་ཡེ་ཤེས་བསྐྱེད་སྤྱོད་ཀྱང་པའི་ཚེ། །འབྱུང་བ་རྣམ་ལྔ་ཐིམ་འགྱུར་ནས། །ཡེ་ཤེས་ཆགས་པ་མེད་པ་དེ། །སྣང་བའི་ཡུལ་དུ་ཕྱིན་པའི་ཚེ། །འཁྲུལ་མེད་སྣང་བ་མཐོང་གྱུར་ན། །གོམས་པས་བདེན་པ་མཐོང་བར་འགྱུར། །འོད་སྣང་བ་གང་གིས་ལྟ་བུར་ཡང་བྱུང་སྣང་ཟུང་འཇུག་ལྟ་བུར་བཤད། །ལུས་དང་ལུས་མེད་ཁྱད་པར་ཆེ། །ཀྱེ་མ་མཁས་པས་ལུས་འདི་ཉིད། །དེ་ལྟར་ཤེས་ན་རྟོགས་པའོ། །ཡང་དག་ངེས་པའི་ལུང་ལས་ཀྱང་། །རབ་ཏུ་བཤད་པ་འདི་བཞིན་ནོ། །གསལ་བའི་ཡེ་ཤེས་ཀུན་ཏུ་སྣང་། །འབྱུང་བའི་ཡེ་ཤེས་ཐབས་ལས་བྱུང༌། །ཐབས་མཁས་དོན་ལ་ཡེ་ཤེས་སྐྱེ། །སངས་རྒྱས་ཉིད་ཀྱང་ཐབས་ལས་བྱུང༌། །ཐབས་མེད་སངས་རྒྱས་འགའ་ཡང་མེད། །དོན་དང་རྟགས་དང་ཐ་དད་ལ། །ཡེ་ཤེས་ངོ་བོ་འགྱུར་བ་མེད། །སེམས་ཀྱི་སྣང་བ་ཐ་དད་ཀུན། །གཅིག་གི་ངོ་བོར་མ་ཤེས་ན། །གསང་སྔགས་ལམ་གྱི་གཏན་ཚིགས་མེད། །རིག་པའི་ཡེ་ཤེས་འགྱུར་བ་མེད། །རིག་པའི་སྣང་བ་ཀུན་ཏུ་སྣང་། །རིག་པའི་ཐུགས་རྗེ་ཀུན་ལ་ཁྱབ། །རིག་པའི་ཤེས་རབ་ཐུག་པ་མེད། །རིག་པའི་སྤྱོད་ཡུལ་ཅིར་ཡང་སྣང༌། །སྔ་ཕྱི་མེད་པར་དུས་གཅིག་འཆར། །རིག་པའི་སྣང་བ་གཅིག་ཉིད་ལ། །སེམས་ཅན་བློ་བསམ་མ་ངེས་པས། །དུ་མ་ཐ་དད་དག་ཏུ་རྟོགས། །གཅིག་གི་ངོ་བོར་ཤེས་གྱུར་ན། །ཐམས་ཅད་སྣང་བ་མཐོང་བར་འགྱུར། །གཅིག་དང་གཉིས་སུ་སྣང་བ་ཡང་། །སེམས་ཅན་འཁྲུལ་པ་ཉིད་དུ་བསྟན། །སངས་རྒྱས་ཉིད་ཀྱི་སྣང་བ་ཉིད། །གཅིག་ལས་མེད་པར་རྒྱལ་བས་གསུངས།།གསང་སྔགས་ཀུན་གྱི་དགོངས་པ་ཡང༌། །དེ་ལྟར་ཤེས་ན་རབ་ཏུ་བསྔགས། །རིགས་སྔགས་དང་ནི་གསང་སྔགས་དང་། །དེ་བཞིན་གཟུངས་སྔགས་ཉིད་ལས་ཀྱང་། །མདོ་དོན་འདི་ལྟར་བཤད་པ་ཡིན། །སངས་རྒྱས་མར་མེ་མཛད་ཀྱིས་ཀྱང༌། །དགོངས་པ་འདི་ལྟར་རབ་ཏུ་བཤད། །རིག་པའི་གནས་ལུགས་དེ་ལྟ་བུ། །ཀུན་གྱི་གསང་དོན་དེ་བཞིན་ནོ། །ཞེས་སེང་གེ་རྩལ་རྫོགས་ཆེན་པོའི་རྒྱུད་ལས། སེང་གེ་བཞུགས་ཐབས་ཀྱི་དགོངས་པ་བསྟན་པའི་ལེའུ་སྟེ་དགུ་པའོ།། །།དེ་ནས་རིགས་ཀྱི་རྒྱལ་པོ་སངས་རྒྱས་སེམས་དཔའ་དང་བཅས་པ་རྣམས་ཀྱིས་འདི་སྐད་ཅེས་གསོལ་ཏོ། །ཀྱེ་ཀྱེ་བཅོམ་ལྡན་ཀུན་ཏུ་བཟང་། །རང་གནས་རྫོགས་པ་ཆེན་པོ་ཡི། །དོན་གྱི་རྣམ་པ་གསུང་དུ་གསོལ། །དེ་སྐད་རབ་ཏུ་ཞུས་པ་དང་། །ཀུན་བཟང་སེང་གེའི་རྩ་ལ་གྱིས་བཀའ་སྩལ་པ། །ཀྱེ་མ་རིགས་ཀྱི་སེམས་དཔའ་དང༌། །གཙོ་བོ་ཉིད་དུ་བཅས་པ་ཉོན། །མཚན་མའི་རྫོགས་ཆེན་ཚིག་གནས་ཀྱང༌། །ཡང་དག་རྫོགས་ཆེན་ཚིག་ལས་འདས། །ཚིག་དང་ཡི་གེའི་རྣམ་གྲངས་རྣམས། །སེམས་ཅན་བློ་ལ་སྣང་བ་ཡིན། །དེ་ཡང་དོན་བཀྲོལ་འདི་ལྟ་སྟེ། །རྫོགས་ཆེན་སེང་གེ་རྩལ་སྤྲུགས་ལ། །མཚན་མར་སྣང་བའི་ཡུལ་མེད་དེ། །འོན་ཀྱང་སེམས་ཅན་རྟོག་པ་ལ། །བློ་དང་ཡུལ་གྱི་སྣང་བར་ཤར། །ཨེ་མ་ཧོ་གསང་བའི་ཐེག་པ་ནི། །འབྱུང་བར་ཤིན་ཏུ་དཀའ་བ་ཡིན། །དེས་ན་ཁྱོད་ཀྱིས་ལེགས་པར་ཉོན། །ཐབས་ལ་མཁས་པའི་ཡེ་ཤེས་སྐུ། །འབྱུང་བའི་དྲི་མ་མེད་པར་གསལ། །གསང་དང་མི་གསང་གཉིས་སུ་མེད། །རྣམ་པར་བསྒྱིངས་པའི་ཏིང་འཛིན་ནི། །གསང་བའི་དཀྱིལ་འཁོར་བསམ་ཡས་སོ། །དགོངས་པའི་དོན་ལ་རབ་གནས་ན། །ཉམས་ཀྱི་ཏིང་འཛིན་སྐྱེ་བར་འགྱུར། །སངས་རྒྱས་ཉིད་ཀྱི་དགོངས་པའོ། །ཐེག་པ་འོག་མའི་རིགས་རྣམས་ནི། །རང་སྣང་ཏིང་འཛིན་མ་ཤེས་པར། །ཕྱོགས་གཅིག་དག་ལ་གནས་པའོ། །ཡེ་ཤེས་ཆེན་པོའི་སྣང་བ་ཉིད། །ཕྱོགས་སུ་བལྟས་པས་གྲུབ་པ་མེད། །དཔེར་ན་ནོར་བུ་རིན་ཆེན་ལྟར། །ཟད་པ་མེད་པའི་ཡོན་ཏན་འབྱུང༌། །དེ་བཞིན་རིག་པའི་སྐུ་མཐོང་ན། །ཡོན་ཏན་སྐུ་ལ་བསམ་མི་ཁྱབ། །སངས་རྒྱས་རྣམས་ཀྱི་ཡེ་ཤེས་ལྔ། །ཉི་ཟེར་བཞིན་དུ་རབ་ཏུ་འཕྲོ། །སྣང་དང་མི་སྣང་ཚིག་ལས་འདས། །རིག་པའི་ཡེ་ཤེས་དོན་རྟོགས་ན། །འཁོར་བའི་སྡུག་བསྔལ་ཇི་སྙེད་པ། །ཐམས་ཅད་རང་སྣང་ཉིད་དུ་གྲོལ། །དཔེར་ན་ཆུ་དར་འཐགས་པ་བཞིན། །ཆུ་ཉིད་བཀད་ཀྱི་རང་བཞིན་པས། །སྣ་ཚོགས་ཐབས་ཀྱིས་སྤུན་དུ་འགྱུར། །དེ་བཞིན་རང་རིག་འོད་གསལ་བས། །སྣ་ཚོགས་མཚན་མ་ཅི་འཕྲོས་ཀྱང༌། །ཐམས་ཅད་རང་གི་ངོ་བོར་གྲོལ། །དཔེར་ན་གསེར་འགྱུར་ཉིད་ཀྱི་རྩི། །རྩི་བཏང་ནོར་གྱི་དབྱིག་འགྲུབ་ལྟར། །རིག་པའི་ཡེ་ཤེས་རང་སྣང་ལ། །གདམས་ངག་དོན་གྱིས་ཐེབས་གྱུར་ན། །རིག་པའི་རང་འོད་མཐོང་ནས་དོན་ཆེན་འགྲུབ། །ས་དང་ལམ་དང་ཚོགས་མེད་པས། །བྱས་པས་མཐོང་བར་མི་འགྱུར་རོ། །ཡེ་ཤེས་བྱུང་ཚུལ་དྲུག་ལྡན་པས། །སྣང་བའི་རྩལ་ལ་དྲུག་ཏུ་འབྱུང༌། །སྣང་བའི་ལམ་ལ་ལྔར་གནས་པས། །འཇུག་པའི་ལམ་ལ་ལྔ་ལྟར་བྱུང༌། །འཁྲུལ་པའི་དུས་ནི་གཅིག་ལྟར་འགྱུར། །གནས་པའི་དུས་ནི་གསུམ་ལྟར་གནས། །རྟོགས་པའི་དུས་ན་གཉིས་ལྟར་རྟོགས། །ལྡོག་པའི་དུས་ན་གསུམ་ལྟར་ལྡོག །སྣང་བའི་དུས་ན་ལྔ་ལྟར་སྣང༌། །གྲོལ་བའི་དུས་ན་གཅིག་ལྟར་གྲོལ། །དེ་ནི་གནས་པའི་ཡེ་ཤེས་སོ། །དང་པོ་བྱུང་ས་མ་ཤེས་ན། །ཐ་མ་ལྡོག་པའི་སྐྱོན་དུ་འགྱུར། །ཁར་དུ་གནས་ས་མ་ཤེས་ན། །ཉམས་བླངས་ཕྱོགས་གཅིག་སྟོང་པར་འགྱུར། །ཐ་མའི་འགྲོ་ས་མ་ཤེས་ན། །རང་རིག་སྣང་བ་སྟོང་པར་འགྱུར། །དེ་ནས་བསྐྱལ་ས་མ་ཤེས་ན། །རིག་པའི་ཡེ་ཤེས་བརྡུག་པར་འགྱུར། །དེ་ལ་དབྱེ་བ་མ་ཤེས་ན། །སྣང་བ་ཆ་མི་ཕྱེད་པར་འགྱུར། །རང་གི་སྣང་བ་མ་ཤེས་ན། །གནས་སྐབས་བཞི་ལ་ལྡོག་པར་འགྱུར། །སྣང་བའི་འཆར་ཚུལ་མ་ཤེས་ན། །ཡེ་ཤེས་མ་བུ་འཛོལ་བར་འགྱུར། །དེ་ནས་རང་ཡུལ་མ་ཤེས་ན། །འཁོར་བ་དཔྱང་ཐག་ཆད་པར་འགྱུར། །བདེན་པ་རྩེ་གཅིག་མ་ཤེས་ན། །རང་སྣང་ཡུལ་ལ་ཐེ་ཚོམ་འགྱུར། །དེ་ནི་སྣང་བའི་སྐྱེ་ཚུལ་ལོ། །ཨེ་མ་ཧོ།རྟོགས་པའི་ཤེས་རབ་མཁའ་ལ་གསལ། །མ་རྟོགས་ཤེས་རབ་གཏིང་ན་གསལ། །ཤེས་རབ་ཡེ་ཤེས་རྣམ་པར་དག །རིག་པའི་ཡེ་ཤེས་རྟོགས་པར་དཀའ། །དཔེར་ན་སྒྲིབ་ཤིང་ནོར་བུ་ལྟར། །སྣང་བའི་ཡེ་ཤེས་ལུས་ཀྱིས་བསྒྲིབས། །རྟོགས་པའི་ཡེ་ཤེས་སྣང་བ་ནི། །གཞི་ལ་གནས་དང་ལམ་ལ་འཆར། །དེ་བཞིན་མཐའ་ལ་སྐྱོལ་བའོ། །གཞི་ལ་གནས་པའི་རིག་པ་ནི།ཡེ་ཤེས་དབྱིངས་ན་སྐུ་གསུམ་རྫོགས། །དཔེར་ན་རྨ་བྱའི་སྒོ་ང་བཞིན། །ནང་འོད་ཡེ་ཤེས་གསལ་བར་བསྟན། །ལམ་ལ་འཆར་བའི་རིག་པ་ནི། །དཔེར་ན་འཇའ་ཚོན་ལྟ་བུར་བསྟན། །མཐའ་ལ་སྐྱོལ་བའི་རིག་པ་ནི། །དཔེར་ན་རྨ་བྱའི་ཕྲུ་གུ་སྒོ་ང་ནས། །བརྡོལ་ཏེ་དོན་པ་ལྟ་བུའོ། །སྣང་བ་དྲུག་གི་ཕྱོགས་དག་ནས། །ཡེ་ཤེས་གནས་ལུགས་ཆེ་ཆུང་ཚད། །རབ་ཏུ་བཤད་པ་འདི་ལྟ་སྟེ། །དགའ་ལྡན་རྣམས་ལ་ཁྲུ་གང་ཚད་དུ་གནས། །རྩོད་ལྡན་རྣམས་ལ་སེར་བཞིར་གནས། །ཆ་མཉམ་རྣམས་ལ་ཚོན་གང་ངམ། །མྱོས་ལྡན་རྣམས་ལ་རང་གསལ་ཙམ། །བཀྲེས་ལྡན་རྣམས་ལ་ཏིལ་འབྲུ་ཙམ། །སྡུག་བསྔལ་ལྡན་ལ་རྟ་རྔ་ཙམ། །དེ་བཞིན་རབ་ཏུ་གནས་པར་བཤད། །སངས་རྒྱས་རྣམས་ལ་དཔག་ཏུ་མེད། །བྱང་ཆུབ་སེམས་དཔའ་མདའ་གང་ངོ་། །སྤྲུལ་པའི་སྐུ་ལ་མཐོ་འདོམ་ཀྱང་གང་གནས། །སངས་རྒྱས་བྱང་ཆུབ་སེམས་དཔའ་དང་། །སྤྲུལ་པའི་སྐུ་དང་ལྷ་རྣམས་ལ། །མངོན་སུམ་ཡུལ་ལ་སྣང་བའོ། །དེ་རྣམས་མན་ཆད་ཡུལ་རྣམས་ལ། །མ་བསྟན་མཐོང་བར་མི་འགྱུར་རོ། །གནས་ལུགས་དྲུག་ལ་གཉེན་པོ་དྲུག །གཉེན་པོ་དྲུག་གིས་ཡེ་ཤེས་བསྒྲིབས། །དེ་ལ་གཉེན་པོ་རྣམ་དྲུག་གིས། །དེ་ཡི་རྩལ་ཉིད་འཇོམས་མ་ནུས། །ཡང་དག་གཉེན་པོ་ཆེན་པོ་ནི། །དབྱིངས་རིག་ཐབས་ཀྱི་མན་ངག་གོ། །སེམས་ཅན་བློ་ཡི་སྣང་བ་ཉིད། །དུ་མར་སྣང་ཞིང་སྣ་ཚོགས་སྡུད། །ཐེ་ཚོམ་མེད་པར་མ་ཤེས་ན། །སྣང་བ་ཐ་དད་གཞན་དུ་འགྱུར། །གསང་བའི་ཡེ་ཤེས་ཡེ་གནས་པས། །དེ་ལ་གཉེན་པོས་བཤིག་ཏུ་མེད། །རྒྱུ་དང་རྐྱེན་ལ་རག་མ་ལུས། །ཡེ་ནས་རང་རིག་འོད་གསལ་བས། །མུན་པའི་ཕྱོགས་ཀྱིས་ང་མི་བསྒྲིབ། །རང་རིག་ཡེ་ཤེས་གཏིང་ཟབ་པས། །སྣང་བའི་ཕྱོགས་ཀྱིས་ང་མི་མཐོང༌། །མུན་པ་སྣང་བའི་མཚམས་ཤེད་ན། །རང་བྱུང་ཡེ་ཤེས་འོད་གསལ་བ། །སུས་ཀྱང་མི་རྙེད་རིན་ཆེན་ལྟར། །རྙེད་ན་ཡོན་ཏན་སྣ་ཚོགས་འབྱུང་། །སྣང་བ་དང་ནི་མུན་པ་གཉིས། །གཉིས་ཀས་ང་ལ་སྒྲིབ་པར་བྱེད། །རིག་པའི་དོན་ལ་མུན་སྣང་མེད། །སངས་རྒྱས་ཀུན་གྱི་ལམ་རྟོགས་ཕྱིར། །རྟོགས་པའི་ཡེ་ཤེས་སྤྱོད་ཡུལ་ལྡན། །རིག་པའི་སྣང་བ་རང་གསལ་བ། །ཡེ་ནས་གནས་པའི་ཡུལ་ཉིད་ལས། །སོ་སོར་འབྱུང་ཞིང་རྟོགས་པའོ། །ཨེ་མ་ཧོ། སྣང་བའི་ཕྱོགས་དང་མུན་པའི་ཕྱོགས། །གཅིག་དང་གཉིས་སུ་མ་ཡིན་ཏེ། །སེམས་ཅན་རྟོག་པ་མ་ཟད་པར། །ཐེག་པའི་མཐའ་ལ་ཟད་མི་འགྱུར། །སྣང་བའི་ཡི་ཤེས་རྟོགས་དཀའ་བས། །ཐེག་པའི་གྲངས་ལས་མི་འབྱུང་སྟེ། །རང་གི་དོན་ཡང་དེ་བཞིན་ནོ། །སྣང་བ་རྣམ་པ་ལྔ་ཉིད་ལས། །མུན་པ་ལྔ་ཡི་ཆོ་འཕྲུལ་སྟོན། །ངོ་བོ་ལྔ་ཡི་འབྱུང་ཚུལ་སྟོན། །ཕྲ་རགས་ལྔ་ཡི་དྲི་མས་བསྒྲིབས། །མཐོང་བས་གོམས་པའི་རང་རིག་ལ། །བྱ་བཙལ་མེད་པས་རང་བྱུང་མཐོང༌། །རབ་རིབ་དྲི་མ་གཉིས་སུ་མེད། །ཕྱོགས་དང་རིས་སུ་མེད་མོད་ཀྱང་། །སྣང་བའི་ཡེ་ཤེས་མ་མཐོང་ན། །ཡང་དག་ངེས་དོན་རྟོགས་མི་འགྱུར། །ཐིག་ལེ་ཉག་གཅིག་ཆོས་ཀྱི་སྐུ། །ཚིག་མེད་ཡུལ་གྱི་འཛིན་པ་མེད། །ཆོས་ཉིད་རྟོགས་པའི་ཡུལ་ལས་འདས། །གསང་བའི་ཡེ་ཤེས་མཐའ་ཡས་ཀུན། །རང་རིག་དཀྱིལ་འཁོར་དེ་བཞིན་གཤེགས། །སངས་རྒྱས་ཉིད་ལས་འོད་བྱུང་བས། །སེམས་ཅན་རྣམས་ཀྱི་སྣང་བར་འགྱུར། །གོམས་པས་རིག་པ་གཅེར་བུར་འབྱུང༌། །རྟོགས་པས་སྣང་བ་སྐུ་རུ་འགྱུར། །མ་རིག་པ་ཡི་རྐྱེན་རྣམས་ཀྱང་། །རྟོགས་ན་ཡེ་ཤེས་ངོ་བོ་ཉིད། །སྙིང་པོ་འདུས་པའི་ངེས་པ་ཡིས། །རིག་པའི་ཡེ་ཤེས་ངོས་འཛིན་པའོ། །སྐུ་ཉིད་བསྟན་པའི་ཐེག་པ་རྣམས། །རང་གི་རིག་པ་ཉིད་ལ་རྫོགས། །གསང་སྔགས་ཡེ་ཤེས་མངོན་སུམ་པ། །ད་ལྟ་ཡུལ་དུ་མ་ཡིན་པས། །དང་པོ་གཅིག་ལས་མེད་པ་ལ། །དེ་ནས་བརྟགས་པས་གཉིས་སུ་བྱུང་། །དེ་ཡང་རྒྱུ་ལ་ཁྱད་མེད་པས། །སྣང་བ་སོ་སོར་བྱུང་བའོ། །གནས་པའི་དུས་དང་རྟོགས་པའི་དུས། །ངོ་བོ་གཅིག་ལ་རྩལ་སྣང་བའི། །ཨེ་མ་རིག་དང་མ་རིག་ཐམས་ཅད་ཀུན། །རྩལ་དང་སྣང་བ་ཉིད་དུ་བསྟན། །ཡེ་ཤེས་དོན་ལ་གཉིས་མེད་པས། །སྣང་དང་མི་སྣང་གཉིས་སུ་མེད། །ཡེ་ཤེས་ལམ་ལ་འགྱུར་མེད་པས། །གོལ་བ་དང་ནི་སྒྲིབ་པ་མེད། །ཡེ་ཤེས་རྐྱེན་མེད་སྣང་བ་ལ། །བྱང་ཆུབ་སེམས་ཀྱི་རྟགས་སྣང་བ། །སྤྲོས་པ་མེད་པའི་དབྱིངས་ཉིད་ལས། །འོད་གསལ་ཐོགས་མེད་རིག་པ་བྱུང༌། །སྣང་བའི་དུས་ན་འོད་སྣང་སྟེ། །རྟོགས་པའི་དུས་ན་རང་སྣང་ངོ་། །གོམས་པའི་དུས་ན་སྐུ་རུ་འགྱུར། །ཤེས་རབ་ཐབས་དང་འབྲེལ་བ་ཡིས། །དོན་དམ་དཀྱིལ་འཁོར་རྣམ་ལྔ་མཐོང་། །མཛོད་ཀྱི་སྙིང་པོ་བསྟན་པ་ནི། །ཀུན་གཞི་ཆོས་འབྱུང་ཆེན་པོའི་མཛོད། །རིག་པའི་ཡེ་ཤེས་གོང་བུར་གནས། །སྣང་བ་འཛིན་མེད་ཡུལ་གྱི་མཛོད། །རིག་པའི་ཡེ་ཤེས་དབྱིངས་སུ་གནས། །གསང་འདུས་རིན་ཆེན་ཟུར་བརྒྱད་མཛོད། །རིག་པའི་ཡེ་ཤེས་ཡབ་ཡུམ་ཚུལ། །སྲོག་འདུས་རིན་ཆེན་གཟེར་བཞིའི་མཛོད། །རིག་པའི་ཡེ་ཤེས་ཐིག་ལེར་གནས། །དོན་འཁྱིལ་བྷན་དྷའི་གཞལ་ཡས་མཛོད། །རིག་པའི་ཡེ་ཤེས་ཁྲོ་སྐུར་གནས། །འགག་མེད་གསལ་བའི་སྒོ་གཉིས་མཛོད། །དབྱིངས་དང་ལུ་གུ་རྒྱུད་དུ་གནས། །སྟོང་པ་མཚན་བྲལ་ནམ་མཁའི་མཛོད། །རིག་པའི་ཡེ་ཤེས་འོད་དུ་གནས། །དེ་ནི་གསང་བའི་མཛོད་དུ་བསྟན། །འགྱུར་མེད་རང་བྱུང་སྐུ་ཡི་མཛོད། །ཆགས་མེད་རྣམ་དག་གསུང་གི་མཛོད། །རྟོག་མེད་བསམ་བྲལ་ཐུགས་ཀྱི་མཛོད། །མཛོད་གསུམ་རིན་ཆེན་ལྡེ་མིག་སྟོར། །དེ་ནས་རང་རིག་གཙོ་བོ་དེས། །ཐབས་མཁས་མན་ངག་མགར་བ་བཙལ། །དེ་ནས་ལྕགས་བཙལ་ལྡེ་མིག་བརྡུངས། །ངེས་པ་གཉིས་ཀྱི་ལྡེ་མིག་གིས། །ཡེ་ཤེས་གསལ་བའི་མཛོད་ཕྱེ་བས། །ནོར་གྱི་ཕུལ་དུ་རིན་པོ་ཆེ། །ཡོན་ཏན་གང་ལྟར་བསམ་པ་འབྱུང༌། །ཡོན་ཏན་ནོར་བུ་རིན་ཆེན་དེ། །གང་དུ་བཞུགས་པའི་ས་ཕྱོགས་སུ། །ཅི་བསམ་ཐམས་ཅད་གསེར་དུ་འགྱུར། །ཡོན་ཏན་གཏེར་ཆེན་རབ་ཟབ་པས། །ཐུགས་ནི་དྲི་མེད་རབ་གསལ་ལོ། །ཡོན་ཏན་འགག་མེད་ཀུན་ཏུ་འབྱུང་། །སྣ་ཚོགས་ཡེ་ཤེས་དོན་དུ་སྦྱོར། །འདུས་པའི་དུས་ན་ཐིག་ལེ་སྟེ། །གྱེས་པའི་དུས་ན་འོད་དུ་ཤར། །སངས་རྒྱས་འོད་མི་འགྱུར་བ་ཉིད། །ཐུགས་ཀྱི་དཀྱིལ་ན་རབ་གནས་པས། །རང་བཞིན་གསང་བ་ཆེན་པོར་བཤད། །མཚོན་པའི་དཔེ་ཡིས་རབ་བསྟན་པས། །ཐུགས་ཀྱི་ཡེ་ཤེས་མཐོང་བར་འགྱུར། །གསང་བ་ཡེ་ནས་དོན་གནས་པས། །དེ་ནི་ཐུགས་མེད་སྨྲ་བསམ་འདས། །ཐིག་ལེ་གཅིག་ལ་སྐུ་ལྟར་ཤར།།ཡེ་ཤེས་ལྟ་བུ་མ་ཡིན་ཏེ། །སྒྱུ་མའི་དཀྱིལ་འཁོར་ལྟ་བུར་སྣང༌། །ཐེ་ཚོམ་བློ་དངོས་གཉིས་མེད་པས། །སྣང་བ་ལམ་གྱི་ཡེ་ཤེས་གསལ། །ཀུན་གཞི་ཡུལ་གྱི་སྣང་བ་ཉིད། །རྟོགས་པའི་ཡེ་ཤེས་རབ་ཏུ་བསྟན། །བསྐྱེད་པ་མེད་ཅིང་རྫོགས་པ་མེད། །བསྐྱེད་རྫོགས་གཉིས་དང་བྲལ་བའོ། །ཨེ་མ་ཧོ། དོན་དམ་ཐེག་པ་རབ་བཤད་པ། །མཚོན་བྲལ་དཀྱིལ་འཁོར་རྣམ་པར་དག །བརྗོད་མེད་ཚིག་གིས་སྙིང་པོ་བསྟན། །རྒྱུད་ཀྱི་རྒྱལ་པོ་འདི་ཉིད་ལས། །རབ་ཏུ་གསལ་བར་བསྟན་པ་འདི་ཉིད་དོ། །གསང་སྔགས་བལྟ་བའི་དོན་བསྟན་པ། །ཡེ་ཤེས་རྟོགས་པ་ཁྱད་པར་ཆེ། །ཐེག་པ་གསུམ་གྱི་དབུ་འདྲེན་ལ། །ཡེ་ཤེས་ལུང་གི་ཁྱད་པར་ཏེ། །གནས་པའི་འཁོར་ལོ་ཉིད་བསྟན་པ། །གསང་སྔགས་ཐུགས་ཀྱི་འཁོར་ལོ་དང་། །སྣང་བ་ཡུལ་གྱི་འཁོར་ལོ་དང་། །རྩོལ་བྲལ་ཐེག་པའི་འཁོར་ལོ་ནི། །ཡང་དག་ལུང་གི་འཁོར་ལོ་བསྟན། །རྒྱུད་དང་ལུང་དང་མན་ངག་ཀྱང་། །གུད་ན་ཡོད་པ་མ་ཡིན་ཏེ། །རིག་པའི་ཡེ་ཤེས་ཉིད་དུ་བསྟན། །རྒྱུད་ཀྱི་རྒྱལ་པོ་བཤད་དུ་མེད། །ལུང་གི་དངོས་པོ་རྩོལ་བ་བྲལ། །མན་ངག་དངོས་པོ་དོན་ལ་འབྲེལ།རང་རིག་རྩ་བའི་རྒྱུད་ཆེན་མ་ཤེས་ན། །སེམས་ཅན་རྩོལ་བྲལ་དགོངས་པ་ཐོབ་པར་ག་ལ་འགྱུར། །ཐམས་ཅད་ཚིག་ལ་ཡན་པས་དོན་ལ་ཐུག་པ་མེད། །འགྱུར་མེད་རྩ་རླུང་མ་ཤེས་ན། །སེམས་ཅན་ཚིག་ལ་རྟེན་འཆའ་བས། །ལུང་ལ་ཐུག་པ་མེད་པར་འགྱུར། །སྟོང་པའི་ཤེས་རབ་མ་ཤེས་ན། །ཆོས་ལ་ཐུག་པ་མེད་པར་འགྱུར། །དབྱིངས་དང་རིག་པ་མ་ཤེས་ན། །དོན་ལ་ཐུག་པ་མེད་པར་འགྱུར། །སྣང་བ་ཆོས་སྐུར་མ་ཤེས་ན། །དཀྱིལ་འཁོར་ཐུག་པ་མེད་པར་འགྱུར། །འགྱུར་མེད་ཀ་དག་མ་ཤེས་ན། །སྐུ་ལ་ཐུག་པ་མེད་པར་འགྱུར། །འཁྲུལ་བྲལ་རྟོག་སངས་མ་ཤེས་ན། །ཐུགས་ལ་ཐུག་པ་སེང་གེ་རྩལ་རྫོགས་ཆེན་པོའི་རྒྱུད་ཅེས་བྱ་བ།མེད་པར་འགྱུར། །གྲག་སྟོང་འཛིན་མེད་མ་ཤེས་ན། །གསུང་ལ་ཐུག་པ་མེད་པར་འགྱུར། །རང་བྱུང་ཡེ་རྫོགས་མ་ཤེས་ན། །ཡོན་ཏན་ཐུག་པ་མེད་པར་འགྱུར། །མ་བཙལ་ལྷུན་གྲུབ་མ་ཤེས་ན། །ཕྲིན་ལས་ཐུག་པ་མེད་པར་འགྱུར། །སྣང་བ་ཅིག་ཆོད་མ་ཤེས་ན། །ལྟ་བ་ཐུག་པ་མེད་པར་འགྱུར། །རི་བོ་ཅོག་བཞག་མ་ཤེས་ན། །བསྒོམ་པ་ཐུག་པ་མེད་པར་འགྱུར། །འགག་མེད་ཤུགས་འབྱུང་མ་ཤེས་ན།སྤྱོད་པ་ཐུག་པ་མེད་པར་འགྱུར། །ལུ་གུ་རྒྱུད་དུ་མ་ཤེས་ན། །འབྲས་བུ་ཐུག་པ་མེད་པར་འགྱུར། །སྟོང་གསུམ་རྒྱས་འདེབས་མ་ཤེས་ན། །དམ་ཚིག་ཐུག་པ་མེད་པར་འགྱུར། །རང་བྱུང་གཞི་རྫོགས་མ་ཤེས་ན། །དབང་ལ་ཐུག་པ་མེད་པར་འགྱུར། །ཆོས་ཉིད་སྤྲོས་བྲལ་མ་ཤེས་ན། །དབྱིངས་ལ་ཐུག་པ་མེད་པར་འགྱུར། །དམིགས་མེད་ཟང་ཐལ་མ་ཤེས་ན། །ཆོས་སྐུ་ཐུག་པ་མེད་པར་འགྱུར། །འགག་མེད་ཅིག་ཆར་མ་ཤེས་ན། །ལོངས་སྐུ་ཐུག་པ་མེད་པར་འགྱུར། །སྣ་ཚོགས་གཅིག་སྡུད་མ་ཤེས་ན། །སྤྲུལ་སྐུ་ཐུག་པ་མེད་པར་འགྱུར། །སེམས་དང་རིག་པ་མ་ཤེས་ན། །སངས་རྒྱས་ཐུག་པ་མེད་པར་འགྱུར། །ཡིད་དང་ཤེས་རབ་མ་ཤེས་ན། །རྟོགས་པ་ཐུག་པ་མེད་པར་འགྱུར། །ཀུན་གཞི་ཆོས་སྐུ་མ་ཤེས་ན། །གནས་ལ་ཐུག་པ་མེད་པར་འགྱུར། །སངས་རྒྱས་སེམས་ཅན་མ་ཤེས་ན། །གཞི་ལ་ཐུག་པ་མེད་པར་འགྱུར། །འབྱུང་བ་དྭངས་སྙིགས་མ་ཤེས་ན། །ལམ་ལ་བཟང་ངན་མེད་པར་འགྱུར། །ཨེ་མ་ཧོ།སངས་རྒྱས་ཉིད་ཀྱི་མཛད་པ་ནི། །ཅི་ཡང་མ་ཡིན་ཅིར་ཡང་གྲུབ། །སེམས་ཅན་སྣང་བ་དམིགས་པ་ནི། །སྤངས་པས་སྤོང་བར་མི་འགྱུར་ཏེ། །སྤང་བྱ་སྤོང་བྱེད་གཉིས་མེད་ན། །རང་བྱུང་རིག་སྣང་མཐོང་བར་འགྱུར། །ཡང་དག་ཉིད་ཀྱི་སངས་རྒྱས་སྐུ། །ཕྱི་ན་མེད་དེ་ནང་ན་མེད། །ཕྱི་ནང་མེད་དེ་རྩིས་ལས་འདས། །ཐིག་ལེ་ཉག་གཅིག་རྩིས་ལས་འདས། །ཐིག་ལེ་ཉག་གཅིག་ཆོས་མིན་སྐུ། །སྣང་བའི་ཡེ་ཤེས་འོད་གསལ་བས། །སྟོང་པ་ཉིད་ལས་ཡེ་ཤེས་འབྱུང་། །གསང་སྔགས་བདག་པོ་ཨཱ་ལི་ཀ །ཨ་ནི་རབ་ཏུ་བརྟན་གྱུར་པས། །ཀུན་གྱི་གཞི་ལ་གནས་པར་བཤད། །ཨ་ནི་ཡིག་འབྲུ་ཀུན་གྱི་གཙོ། །ཤ་ལ་སོགས་པའི་ཡན་ལག་ལྔ། །རབ་ཏུ་བརྟན་པ་འདིར་བཤད་བྱ། །སེམས་ཅན་བློ་ཡི་སྣང་བ་ཉིད། །སངས་རྒྱས་ཉིད་ཀྱིས་བསྟན་པའི་ཕྱིར། །ཨ་ལ་སོགས་པའི་ཡི་གེར་བཤད། །ཡན་ལག་ལྔ་ལྡན་ཡི་གེ་ཨ། །སྐྱེ་མེད་སྐུ་ཡི་རང་བཞིན་བསྟན། །ཡི་གེ་ཨ་ཉིད་གསལ་གྱུར་ན། །ཆོས་རྣམས་ཀུན་གྱི་སྤྱན་དུ་འགྱུར། །ཨ་ཡི་མཚན་ཉིད་རབ་རྟོགས་ན། །ལྷག་པའི་ཏིང་འཛིན་རྩེ་གཅིག་ཐོབ། །དེ་ཉིད་དོན་སྣང་ཡི་གེ་རྣམས། །ཨ་ལ་ཐམས་ཅད་རྫོགས་པའོ། །གསང་སྔགས་གསང་བའི་ཡི་གེ་སྟེ། །ཡན་ལག་བཤད་ཀྱིས་མི་ལངས་ཏེ། །བསྡུས་དོན་ཡི་གེ་ཨ་ལ་འདུས། །སྣང་བའི་དུས་ན་འོད་ལྟར་སྣང་། །རྟོགས་པའི་དུས་ན་སྐུ་ལྟར་རྟོགས། །གསང་སྔགས་ངེས་པ་བསྟན་པ་ནི། །གཅིག་དང་དུ་མ་མ་ཡིན་ཏེ། །སྣང་བ་གཅིག་ལ་དོན་རྣམས་ནི། །སོ་སོ་ཐ་དད་དག་ཏུ་འབྱུང་། །ཀྱེ་མ་ཀློང་ཡངས་བཅོམ་ལྡན་འདས། །འགྲོ་བའི་མགོན་པོ་འོད་དཔག་མེད། །ཐུགས་རྗེ་ཐབས་ཀྱི་སྤྱན་མངའ་བས། །སྐྱེ་མེད་སྣང་བའི་དཀྱིལ་འཁོར་ལ། །རང་སྣང་ཐབས་ཀྱི་ཞགས་པས་བཟུང་། །གསང་བའི་ཡེ་ཤེས་འོད་ལ་འཇུག །མཐུན་པའི་ཡེ་ཤེས་སྐུ་ལྟར་ཤར། །སྣང་བའི་ཡེ་ཤེས་ཡུལ་ལ་སྣང༌། །གསང་སྔགས་ཐེག་པ་རྣམས་ཀྱི་མདོ། །སྣང་འདུས་དོན་གྱི་ཐེ་ཚོམ་གསལ། །རྟོགས་དང་མ་རྟོགས་ཚོགས་དྲུག་ངང༌། །རིམ་རྩོལ་བློ་ཡི་ཐེག་པ་རྣམས། །དཔྱད་ཀྱང་དོན་མེད་ནེ་ཙོ་བཞིན། །བཏང་སྙོམས་ལྟེང་པོའི་མུན་པར་འགྱུར། །བལྟས་ཀྱང་ཕྱམ་ཆད་ཡལ་བར་འགྱུར། །གསང་སྔགས་དགོངས་དོན་དེ་བཞིན་ནོ། །ཞེས་སེང་གེ་རྩལ་རྫོགས་ཆེན་པོའི་རྒྱུད་ལས། སེང་གེ་རྣམ་པར་བསྒྱིངས་པའི་དགོངས་པ་བསྟན་པའི་ལེའུ་སྟེ་བཅུ་པའོ།། །།དེ་ནས་ཡང་བཅོམ་ལྡན་འདས་དཔལ་ཀུན་ཏུ་བཟང་པོ་ཉིད། ཆོས་ཉིད་ཟབ་མོ་འདུས་མ་བྱས་པའི་ཏིང་ངེ་འཛིན་ལ་སྙོམས་པར་ཞུགས་སོ། །དེ་ནས་ཡང་རིགས་ཀྱི་སངས་རྒྱས་རྣམས་ཀྱིས་འདི་སྐད་ཅེས་གསོལ་ཏོ། །ཀྱེ་ཀྱེ་བཅོམ་ལྡན་སེང་གེའི་བདག །ཏིང་ངེ་འཛིན་ལས་རབ་ཏུ་བཞེངས། །བདག་ཅག་རྗེས་མཐུན་སངས་རྒྱས་ལ། །ཡུལ་སེམས་གཉིས་སུ་མེད་པ་ཡི། །དགོངས་པའི་ངེས་དོན་རབ་ཏུ་གསུངས། །དེ་ནས་བཅོམ་ལྡན་ཀུན་བཟང་ཡབ། །ཏིང་ངེ་འཛིན་ལས་བཞེངས་ནས་ནི། །རིགས་ཀྱི་སངས་རྒྱས་རྗེས་མཐུན་པ། །གསང་བའི་ཚིག་དོན་ལེགས་གསུངས་པ། །ཨེ་མ་སངས་རྒྱས་སེམས་དཔའི་རིགས། །དོན་གྱི་དགོངས་པ་ངས་བསྟན་གྱིས། །ལེགས་པར་ཟུང་ཞིག་རྡོ་རྗེ་འཆང༌། །ཡུལ་ལ་རྟོགས་བྱེད་མི་སྣང་བས། །སེམས་ཀྱི་འཛིན་པས་ང་མི་བསྒྲིབ། །ཡེ་ཤེས་ཆོས་ལས་འདས་པས་ན། །སྣ་ཚོགས་བློ་ཡིས་ང་མི་བསྒྲིབ། །སྣང་ཡུལ་གཉིས་སུ་མི་འཛིན་པས། །རྣམ་ཤེས་བརྒྱད་ཀྱིས་ང་མི་བསྒྲིབ། །སངས་རྒྱས་སེམས་ཅན་མི་འབྱེད་པས། །བཟང་ངན་གཉིས་ཀྱིས་ང་མི་བསྒྲིབ། །སྟོང་གསལ་གཉིས་སུ་མི་འབྱེད་པས། །བྱིང་རྒོད་གཉིས་ཀྱིས་ང་མི་བསྒྲིབ། །བྱ་བྱེད་གཉིས་སུ་མི་འཛིན་པས། །ཐེག་པའི་རྩོལ་བས་ང་མི་བསྒྲིབ། །རྟོགས་དང་མ་རྟོགས་གཉིས་མེད་པས། །ཡིན་མིན་གཉིས་ཀྱིས་ང་མི་བསྒྲིབ། །ཤེས་དང་མ་ཤེས་གཉིས་མེད་པས། །བློ་དངོས་གཉིས་ཀྱིས་ང་མི་བསྒྲིབ། །ཕྱོགས་དང་རིས་སུ་མི་འཛིན་པས། །དགྲ་གཉེན་གཉིས་ཀྱིས་ང་མི་བསྒྲིབ། །མཐའ་དང་དབུས་སུ་མི་འབྱེད་པས། །གོལ་སྒྲིབ་གཉིས་ཀྱིས་ང་མི་བསྒྲིབ། །གསང་དང་མི་གསང་གཉིས་མེད་པས། །སྡུག་བསྔལ་ཉིད་ཀྱིས་ང་མི་བསྒྲིབ། །རིག་དང་མ་རིག་གཉིས་མེད་པས། །མུན་དང་སྣང་བས་ང་མི་བསྒྲིབ། །དུག་ལྔ་ཡེ་ཤེས་གཉིས་མེད་པས། །འཛིན་རྟོག་གཉིས་ཀྱིས་ང་མི་བསྒྲིབ། །ཕྱི་དང་ནང་དུ་མི་བལྟ་བས། །འབྱུང་བའི་རྐྱེན་གྱིས་ང་མི་བསྒྲིབ། །ཐ་དད་གཅིག་ཏུ་མི་འབྱེད་པས། །གཅིག་དང་དུ་མས་ང་མི་བསྒྲིབ། །འདས་དང་མ་འདས་མི་རྟོག་པས། །འཁོར་འདས་གཉིས་ཀྱིས་ང་མི་བསྒྲིབ། །གསལ་འགྲིབ་གཉིས་སུ་མི་འཛིན་པས། །ཡེངས་དང་རྨུགས་པས་ང་མི་བསྒྲིབ། །ཨེ་མ་ཧོ།རིན་ཆེན་རྣམ་དག་བྱང་ཆུབ་སེམས། །བསྐྱེད་པ་མི་མངའ་རང་ལ་རྫོགས། །རྫོགས་པ་མ་ཡིན་ཡེ་ནས་དོན། །བསྐྱེད་རྫོགས་གཉིས་ཀྱི་མཐའ་དང་བྲལ། །འགྱུར་བ་མ་ཡིན་དྲང་པོར་གནས། །བསྒྱུར་བ་མ་ཡིན་ལྷུན་གྱིས་གྲུབ། །གསང་སྔགས་དོན་ལ་དེ་བཞིན་གཤེགས།།ཚིག་གཅིག་བསྟན་པས་དོན་རྣམས་གོ། །སྣང་བ་མཁའ་ཀློང་གཉིས་སུ་འདུས། །སེམས་ཉིད་དཀྱིལ་འཁོར་བསམ་མི་ཁྱབ། །རིག་པ་ཐུག་ཕྲད་ཡེ་ཤེས་དོན། །སྣང་བ་ཐུག་ཕྲད་དགོངས་པའི་དོན། །དཀྱིལ་འཁོར་ཡིད་བཞིན་འབྱུང་བའི་གཏེར། །རྒྱ་མཚོ་ལས་ནི་རླབས་བཞིན་དུ། །བདེར་གཤེགས་ཐམས་ཅད་སྐུ་ལས་འབྱུང་། །དོན་དམ་དཀྱིལ་འཁོར་བསམ་ཡས་ཀློང་། །ཡེ་ཤེས་དཀྱིལ་འཁོར་ཀུན་ཏུ་འབྱུང་། །མཐའ་ཡས་དཀྱིལ་འཁོར་འགྱུར་བ་མེད། །སེམས་དང་རིག་པ་མི་ཤེས་ཤིང་། །སྣང་བའི་ཡུལ་ལ་ཞེན་གྱུར་ན། །ཐར་ལམ་བྱང་ཆུབ་རིང་བར་བཤད། །ཡེ་ཤེས་རྩེ་གཅིག་མ་ཤེས་ཤིང་། །ཆོས་ལ་རྩོལ་བའི་ཕྱིར་འབྲངས་ན། །རྟོགས་པར་མི་འགྱུར་ཡུན་རིང་གནས། །སངས་རྒྱས་དགོངས་པ་གཅིག་པུ་ཉིད། །སེམས་ཅན་བློ་ཡི་ནད་མང་ཡང༌། །ཐེག་པ་གཅིག་ལས་མེད་པར་གསུངས། །ཐེག་པ་གཅིག་གི་ངོ་བོ་ནི། །རང་རིག་གཏན་ལ་འབེབས་པར་བཤད། །གསང་བའི་ཡེ་ཤེས་དོན་གྱི་སྐུ། །དོན་དམ་ཡེ་ཤེས་ལྷུན་གྱིས་གྲུབ། །གསང་དོན་སྐུ་ལ་ཕྲ་རགས་གསལ། །ཐེག་པའི་མཐའ་ནི་གཅིག་གམ་གཉིས། །དུ་མ་མེད་པར་རྒྱལ་བས་གསུངས། །ཡི་གེ་གཅིག་དང་ཐེག་པ་གཅིག །རིག་པ་གཅིག་ཏུ་ཐམས་ཅད་འདུས། །ཡི་གེ་རྣམས་ཀྱི་རང་བཞིན་ནི། །ཡི་གེ་ཨ་ལ་རྫོགས་པར་བཤད། །ཐེག་པ་རྣམས་ཀྱི་རང་བཞིན་ནི། །ཨ་ཏི་ཉིད་ལ་རྫོགས་པར་བཤད། །རིག་པ་ཉིད་ཀྱི་དངོས་པོ་ནི། །ལུ་གུ་རྒྱུད་ལ་ཡོད་པར་བཤད། །ཐབས་མཁས་ཡེ་ཤེས་ཐུགས་རྗེ་ཅན། །འགྲོ་བ་རྣམས་ཀྱི་མགོན་གྱུར་པས། །གསང་འདུས་ཐེག་པའི་སྤྱི་བོར་བཤད། །ཨ་ཏི་ཤིན་ཏུ་ངོ་མཚར་ཆེ། །དེས་ནི་ཡང་དག་དོན་རྟོགས་འགྱུར། །ཐམས་ཅད་ཐར་ལམ་འཐོབ་པར་འགྱུར། །སྐྱེ་མེད་ཆོས་སྐུ་རྙེད་པའོ། །ཨེ་མ་ཨ་འབྲི་རབ་ཏུ་གསལ། །ཐིག་ལེ་ཀློང་ལས་འདས། །མཚན་མའི་ཡུལ་མེད་པས། །སྣང་བ་འོད་དུ་གསལ། །ཡེ་ཤེས་མཁའ་ལ་ཁྱབ། །རང་བྱུང་རྟོག་མཐའ་ཆོད། །དགོངས་པའི་དོན་ལ་གནས། །ཐུགས་རྗེའི་ཉི་ཟེར་ལྡན། །ཐམས་ཅད་ཀུན་ལ་སྙོམས། །ཡེ་ཤེས་རྣམ་པར་དག །ཕྱོགས་བྲལ་རྒྱ་ཆད་མེད། །མཚན་མེད་དངོས་སྣང་ཡིན། །གསལ་འཚེར་ལྷུན་སྟུག་ལྡན། །སྣང་མེད་མཁའ་ལ་གསལ། །ཡུལ་མེད་གཅིག་པུ་ཉིད། །དོན་དམ་ཡངས་པ་ཆེ། །ཐོགས་མེད་རླུང་གིས་བསྐྱོད། །ཅིག་ཆར་དོན་ལ་འཇུག །མཐའ་ཡས་གཅིག་ཏུ་སྡུད། །རྒྱ་ཆེ་གཏིང་ཟབ་ཅིང་། །ཟད་མེད་ནོར་བུ་ལྟར། །དགོས་འདོད་སྣ་ཚོགས་འབྱུང༌། །ཡིན་མིན་རྩིས་ལས་འདས། །འབྱུང་བའི་ཤེས་རབ་ཆེ། །གསལ་བའི་སྣང་བ་ཆེ། །རང་སྣང་གོམས་པ་ཆེ། །སྲིད་པ་དུས་གཅིག་རྫོགས། །མཐའ་ཡས་ཀུན་ཏུ་ཆུབ། །ཐུགས་རྗེས་ཐབས་མཁས་སྤྱོད། །རང་སྣང་དཀྱིལ་འཁོར་སྟོན། །དམིགས་པའི་ཡུལ་ལས་འདས། །བསམ་འདས་དངོས་པོས་སྟོང་། །ཤེས་རབ་དོན་ལ་དཔྱོད། །སྟོང་པ་ཉིད་ཀྱི་སྐུ། །འཛིན་རྟོག་ཡུལ་ལས་འདས། །མེ་ལོང་གཟུགས་བརྙན་བཞིན། །གཟའ་གཏད་ཆོས་དང་བྲལ། །གཉིས་མེད་རང་སངས་རྒྱས། །བསྒྲུབ་མེད་གཅིག་པུ་ཉིད། །ཕྱི་ནང་གཉིས་ཀ་མེད། །རྣམ་དག་དགོངས་པ་ཆེ། །སྟོང་པའི་མུ་མཐའ་བྲལ། །རང་བྱུང་བཅོས་པ་མེད། །འཛིན་ཆགས་གཉིས་དང་བྲལ། །གསང་བའི་དོན་ལ་འཇུག །མཐུན་པའི་ཡུལ་དུ་སྣང་། །བྱས་པ་མ་ཡིན་ཏེ། །བྱུང་བར་ལྷུན་གྱིས་གྲུབ། །ཐ་སྙད་ཚིག་ལས་འདས། །ཀྱེ་མ་ཡང་དག་བསྒྲུབ་མེད་གཅིག་པུ་ཉིད། །མཁའ་ལ་ཉི་ཤར་འདྲ། །དྲི་མེད་བསམ་ལས་འདས། །ཐོག་མེད་དུས་ཀྱི་ཚེ། །སངས་རྒྱས་མར་མེ་མཛད། །སྐུ་དང་འོད་ལྟར་སྣང་། །ཤེས་བྱའི་ཡུལ་དུ་མེད། །ཆོས་སྐུ་བརྗོད་དང་བྲལ། །ལོངས་སྐུ་སྤྲོས་དང་བྲལ། །སྤྲུལ་སྐུ་འཛིན་དང་བྲལ། །ངོ་བོ་ཉིད་ཀྱི་སྐུ། །བསམ་མེད་ཡུལ་ལས་འདས། །བསམ་པ་དངོས་བྲལ་སྐུ། །ཐེག་ཆེན་ཟུང་དུ་འབྲེལ། །ཕྱི་ནང་ཀུན་གྱི་སྐུ། །དངོས་པོའི་ཡུལ་ལས་འདས། །སྟོང་གསལ་རིག་པའི་སྐུ། །བསམ་ཡས་བརྗོད་དུ་མེད། །རྡོ་རྗེ་སྙིང་པོའི་སྐུ། །ཡུལ་སེམས་གཉིས་སུ་མེད། །སྣང་བ་ཀ་དག་སྐུ། །འབྱུང་བའི་རྐྱེན་དང་བྲལ། །གསང་སྔགས་ཐབས་མཁས་ཉིད། །ཀུན་གྱི་སྣང་བར་འདོད། །ཡངས་པ་ཆོས་ཉིད་སྐུ། །རེ་དོགས་གཉིས་དང་བྲལ། །བརྡལ་བ་དབྱིངས་ཀྱི་སྐུ། །ཡངས་དོག་གཉིས་དང་བྲལ། །གསལ་བའི་ཤེས་རབ་སྐུ། །སྣང་རུང་མིང་དང་བྲལ། །གཅོད་པ་ཐོགས་མེད་སྐུ། །ངང་དུ་མ་ཡེངས་གསལ། །རྡོ་རྗེ་འཆང་གི་སྐུ། །ཐོགས་མེད་ཀུན་ཏུ་རྒྱུ། །སྐྱེ་ཤི་གཉིས་དང་བྲལ། །སྟོང་པ་རྡོ་རྗེའི་སྐུ། །མཐའ་དབུས་གཉིས་སུ་མེད། །རྣལ་འབྱོར་དོན་གྱི་སྐུ། །གཡེང་བའི་བདུད་དང་བྲལ། །དམིགས་མེད་ཟང་ཐལ་སྐུ། །ཕྱོགས་ཆ་ཀུན་དང་བྲལ། །གཟི་བརྗིད་འོད་འབར་སྐུ། །མཚན་མའི་ཆོས་དང་བྲལ། །མཉམ་ཉིད་སྟོང་པའི་སྐུ། །གཟུང་འཛིན་གཉིས་དང་བྲལ། །བརྟན་པ་རི་བོའི་སྐུ། །སྤྲོ་བསྡུ་གཉིས་དང་བྲལ། །ཀུན་འབྱུང་ནམ་མཁའི་སྐུ། །ཐ་སྙད་ཆོས་དང་བྲལ། །སྲ་མཁྲེགས་རྡོ་རྗེའི་སྐུ། །འཇིགས་པ་ཀུན་དང་བྲལ། །ཐིག་ལེ་སྣང་བའི་སྐུ། །དབྱིངས་དང་ཡུལ་ལས་འདས། །རྡོ་རྗེ་མཚོན་ཆའི་སྐུ། །ཐོགས་མེད་ཀུན་ཏུ་རྒྱུ། །ཨེ་མ་སྣང་བ་འོད་པོ་ཆེ། །གཏིང་གི་མུན་པ་སེལ། །རིག་པ་ཐོགས་པ་མེད།།དོན་གྱི་སྙིང་པོ་མཐོང༌། །དཔེར་ན་རླུང་དང་མཚུངས། །ཆོས་དབྱིངས་སྤྲོས་བྲལ་ཉིད། །ནམ་མཁའ་སྤྲིན་དེངས་འདྲ། །མཚན་ཉིད་ལྔ་ལྡན་པས། །སོ་སོའི་དོན་རྟོགས་འགྱུར། །ཡེ་ཤེས་རང་སྣང་ཉིད། །འབྱུང་བའི་ཕྱོགས་དང་བྲལ། །མཐའ་ཡས་གཅིག་ཏུ་སྣང་། །དོན་དམ་ཀུན་རྫོབ་གཉིས། །གཅིག་དང་དུ་མར་མེད། །ས་དང་ལམ་མེད་པས། །ཡེ་ཤེས་འཛིན་ཆགས་བྲལ། །སྟོང་པ་བདག་མེད་སྐུ། །དབྱིངས་དང་རིག་པར་གསལ། །སངས་རྒྱས་སྣང་བ་ནི། །དོན་གྱི་སྟོང་གསལ་ལྡན། །འགྱུར་མེད་ཐིག་ལེའི་སྐུ། །དོན་དམ་འགྱུར་བ་མེད། །ཡང་དག་མཐའ་ཡས་ཉིད། །ཕྱོགས་དང་རིས་སུ་མེད། །རྟོག་མེད་སྣང་བ་སངས། །ཡུལ་སེམས་གཉིས་སུ་མེད། །སྐུ་གཉིས་མཐར་ཕྱིན་པས། །ཡེ་ཤེས་དོན་ལ་ཞོག །སྟོང་པ་ཆོས་ཉིད་སྐུ། །འཛིན་པའི་ཕྱོགས་དང་བྲལ། །རྟོག་མེད་དཀྱིལ་འཁོར་ནས། །ཡེ་ཤེས་སྐུ་ཤར་བ། །སྣང་སེམས་ཡུལ་དང་བྲལ། །རྡོ་རྗེ་སེམས་དཔའ་ལས། །སྤྲུལ་པའི་ཚོགས་བྱུང་བས། །སེམས་ཅན་རྟོག་པ་སེལ། །བག་ཆགས་སྒྱུ་ལུས་ལས། །རིག་པའི་སྐུ་བྱུང་བས། །རང་གསལ་གཞི་གནས་མི་རྟོག་སྐྱེས་ཀྱང་བྱུང་འཛིན་མེད་སྐྱེས། །འབྱུང་བ་ནམ་མཁའ་ལས། །ལུ་གུ་རྒྱུད་ཤར་བས། །ཀུན་གྱི་ངོ་བོར་འགྱུར། །ཡང་དག་རིག་སྐུ་ལས། །ཡེ་ཤེས་དོན་གསལ་བས། །རྣལ་འབྱོར་དོན་ཆེན་འབྱུང་། །ཆོས་ལྔ་རང་སྣང་བས། །སྣང་བ་ཐུག་ཕྲད་བྱུང་། །དེ་ནི་མཁས་པས་ཐབས་སུ་བསྟན། །དེ་ལས་མེད་པར་གསུངས་པའོ། །ཨེ་མ་ཧོ། ནང་མེད་ནང་ནས་ཡེ་ཤེས་གཏེར་བྱུང་བས། །འབྱུང་བའི་ཡེ་ཤེས་སྣང་བ་ཀུན་ལས་འདས། །རྟོགས་པའི་ཤེས་རབ་དོན་ལ་རྣམ་པར་བསྒྱུར། །ཡངས་པའི་སྐུ་ལ་ཕྱི་ནང་ཀུན་གསལ་ཞིང་། །སྐུ་གསུམ་དོན་ལ་མཐར་ཕྱིན་ཆིག་ཆོད་པ། །སྟོང་པའི་ངང་ལས་སྐུ་ལྟར་འཆར། །གསལ་བའི་ངང་ལས་ཤེས་རབ་མཉམ་ཉིད་རྫོགས། །སྐྱེ་འགག་མེད་པའི་ནོར་བུ་རིན་པོ་ཆེ། །སེམས་དང་བྲལ་བའི་ཆོས་ཉིད་རང་ཀ་མ། །དོན་དམ་ཀུན་རྫོབ་གཉིས་ཀྱང་མཐའ་དང་བྲལ། །སངས་རྒྱས་གསང་བར་དམ་པས་རབ་བསྔགས་པ། །རིག་པའི་རྒྱལ་པོ་ཡེ་ཤེས་ཉི་ཟེར་གྱིས། །སེམས་ཅན་བློ་ཡི་རྟོག་པའི་མུན་པ་རབ་ཏུ་བསལ། །ཐོགས་མེད་གསལ་བའི་མར་མེ་བསམ་པ་ཀུན་དང་བྲལ། །ཐམས་ཅད་མཁྱེན་ཉིད་ཆོས་སྐུའི་སྤྱན་དང་ལྡན། །སྣང་བའི་ཡེ་ཤེས་རྟོག་མཐའ་རབ་ཏུ་སྤངས། །ཐ་སྙད་གཉིས་དང་བྲལ་བའི་ཆོས་སྐུ་བྱང་ཆུབ་ལ། །དྲི་མའི་སྐྱོན་དང་སྣང་བའི་ཕྱོགས་ཆ་མེད། །སངས་རྒྱས་ལུས་ཀྱི་རྒྱན་བཟང་བ། །སེམས་ཅན་ཀུན་གྱི་སྣང་བར་འགྱུར། །ཆོས་དབྱིངས་ཕྱོགས་སུ་མ་ལྷུངས་པས། །རིག་པའི་ཡེ་ཤེས་ཀུན་ཏུ་སྣང༌། །དངོས་པོ་བློས་བརྟགས་ཆོས་ཅན་དང་། །ངོ་བོ་རང་གནས་དགོངས་པ་གཉིས། །རྐྱེན་ཕྱིར་མ་ཡིན་ཀུན་ཏུ་སྣང་། །བློ་ཡི་ཐེག་པ་གྲངས་མང་ཡང༌། །དངོས་པོའི་དོན་ཉིད་མཐོང་བ་མེད། །སྣང་བའི་ཡེ་ཤེས་ཕྱོགས་མེད་པས། །ཅི་ཡང་མ་ཡིན་ལྷུན་གྱིས་གྲུབ། །སོ་སོར་མ་ཡིན་གཅིག་ཏུ་གནས། །བྱས་པ་མ་ཡིན་སྐྱེ་འཇིག་བྲལ། །དེ་ཡང་ལྟ་སྤྱོད་སྒོམ་པར་བཤད། །རེ་རེ་ཉིད་ལ་གསུམ་གསུམ་སྟེ། །ངོ་བོ་ངེས་ཚིག་དབྱེ་བ་དང་། །རྣམ་པ་གསུམ་དུ་ཀུན་ཏུ་གྲགས། །ལྟ་བའི་སེང་གེ་རྩལ་རྫོ་གས་ཆེན་པོའི་རྒྱུད་ཅེས་བྱ་བ།ངོ་བོ་མཐོང་བར་བཤད། །ལྟ་བའི་ངེས་ཚིག་གོ་བར་བཤད། །དབྱེ་བ་ངེས་པ་མེད་པར་བསྟན། །དེ་ཡང་འདོད་པ་འདི་ལྟ་སྟེ། །ཆོས་ཉིད་ཡུལ་གྱི་ལྟ་བ་དང་། །སྤྱོད་པ་ཐབས་ཀྱི་ལྟ་བ་དང༌། །རང་རིག་རྒྱུན་གྱི་ལྟ་བ་དང༌། །མ་ནོར་ལུང་གི་ལྟ་བའོ། །ཆོས་ཉིད་ཡུལ་གྱི་ལྟ་བ་ནི། །ཆོས་ཉིད་དང་ནི་ཆོས་ཅན་ནོ། །སྤྱོད་པ་ཐབས་ཀྱི་ལྟ་བ་ནི། །སྒྲོན་མ་ཉིད་ཀྱི་ལྟ་སྟངས་སོ། །རང་རིག་རྒྱུན་གྱི་ལྟ་བ་ནི། །རིག་པ་ཡེ་ཤེས་སྙིང་པོ་དེ། །ཡེ་ནས་ཡོད་པར་བསྟན་པའོ། །མ་ནོར་ལུང་གི་ལྟ་བ་ནི། །རྫོགས་ཆེན་ཨ་ཏི་ཡོ་གར་བསྟན། །དེས་ནི་ལྟ་བའི་དོན་ཉིད་བསྟན། །སྤྱོད་པ་ལ་ཡང་དོན་གསུམ་སྟེ། །སྤྱོད་པའི་ངོ་བོ་མི་ཆགས་པ། །ངེས་ཚིག་འཛིན་པ་ཐོངས་ཐེངས་ཀྱང་པར་བསྟན། །དབྱེ་བ་ངེས་པ་མ་ཡིན་ཏེ། །འོན་ཀྱང་གསང་དོན་འདི་ལྟ་སྟེ། །འཛིན་མེད་ཡུལ་གྱི་སྤྱོད་པ་དང༌། །རང་སྣང་ཐབས་ཀྱི་སྤྱོད་པ་དང་། །ཞེན་མེད་ཆགས་བྲལ་སྤྱོད་པ་དང༌། །སྟོང་པ་ལམ་གྱི་སྤྱོད་པ་དང༌། །རྩོལ་མེད་སྣང་བའི་སྤྱོད་པ་དང༌། །བརྟུལ་ཞུགས་དབང་གི་སྤྱོད་པ་དང༌། །འཛིན་མེད་འཁོར་བའི་སྤྱོད་པ་དང་། །རྣམ་པ་བདུན་དུ་གྲགས་པའོ། །འཛིན་མེད་ཡུལ་གྱི་སྤྱོད་པ་ནི། །དཔེར་ན་སྨྱོན་པ་ལྟ་བུར་བསྟན། །རང་སྣང་ཐབས་ཀྱི་སྤྱོད་པ་ནི། །དཔེར་ན་རི་དྭགས་ལྟ་བུར་བསྟན། །ཞེན་མེད་ཆགས་བྲལ་སྤྱོད་པ་ནི། །དཔེར་ན་བུ་ཆུང་ལྟ་བུར་བསྟན། །སྟོང་པ་ལམ་གྱི་སྤྱོད་པ་ནི། །རྒྱ་མཚོ་གཟའ་སྐར་ལྟ་བུར་བསྟན། །རྩོལ་སེམས་སྣང་བའི་སྤྱོད་པ་ནི། །གླང་ཆེན་སྨྱོན་པ་ལྟ་བུར་བསྟན། །བརྟུལ་ཞུགས་དབང་གི་སྤྱོད་པ་ནི། །དཔེར་ན་སྟག་མོ་ལྟ་བུར་བསྟན། །འཛིན་མེད་འཁོར་བའི་སྤྱོད་པ་ནི། །ནམ་མཁའི་མདུང་བསྐོར་ལྟ་བུར་བསྟན། །སྒོམ་པ་ལ་ཡང་དོན་གསུམ་སྟེ། །སྒོམ་པའི་ངོ་བོ་མི་རྟོག་པ། །ངེས་ཚིག་འདུ་འཕྲོ་ཆོད་པར་བསྟན། །དབྱེ་བའི་དོན་ལ་མ་ངེས་ཀྱང་། །གསང་བའི་དོན་ལ་འདི་ལྟར་གསུངས། །རྣམ་རྟོག་རྒྱུན་གྱི་བསྒོམ་པ་དང༌། །སྟོང་ཉིད་མཐའ་མེད་བསྒོམ་པ་དང༌། །མཚན་མ་གཟུང་འཛིན་བསྒོམ་པ་དང༌། །གཟུང་འཛིན་གསལ་བར་བསྒོམ་པ་དང་། །རྩོལ་བྲལ་བཞག་ཐབས་བསྒོམ་པའོ། །རྣམ་རྟོག་རྒྱུན་གྱི་བསྒོམ་པ་ནི། །དཔེར་ན་སྤྲེའུ་ལྟ་བུར་བསྟན། །སྟོང་པ་མཐའ་མེད་བསྒོམ་པ་ནི། །བྱ་ལོང་ནམ་མཁའི་མཐའ་འཚོལ་འདྲ། །མཚན་མ་གཟུང་འཛིན་བསྒོམ་པ་ནི། ། མེ་ལ་ཆུ་རུ་བསྒྱུར་བ་འདྲ། །གཟུང་འཛིན་གསལ་བར་བསྒོམ་པ་ནི། །འབངས་ཀྱིས་རྗེ་རུ་འཆོས་པ་འདྲ། །གཞག་ཐབས་རྩོལ་བྲལ་བསྒོམ་པ་ནི། །དཔེར་ན་སེང་གེ་ལྟ་བུར་བསྟན། །དེ་བཞིན་ལྟ་སྒོམ་ཡེ་གནས་དོན། །སུས་ཀྱང་མཐོང་བ་མ་ཡིན་ཏེ། །རང་རིག་ཐབས་ཀྱིས་གོ་བར་བསྟན། །ཨེ་མ་ཧོ་བདེ་གཤེགས་དགོངས་པ་ཉིད། །གསལ་བའི་འོད་དང་སྐུ་ཡི་མཁའ། །གསུང་གི་ཟེར་གྱིས་ཀུན་ཏུ་ཁྱབ། །བྱང་ཆུབ་སེམས་དང་རྡོ་རྗེའི་བདག །སྐྱེ་བའི་སྣང་བ་མ་ཡིན་ཏེ། །ཡུལ་གྱི་རྐྱེན་དང་རྣམ་པར་གྲོལ། །ཕྱོགས་ཆ་མ་ཡིན་ལྷུན་གྱིས་གྲུབ། །བྱ་བ་དང་ནི་བྱེད་པ་རྣམས། །སྣང་བ་གོམས་པའི་ཕྱོགས་སུ་བལྟ། །རིག་པ་མུན་པའི་ཕྱོགས་ནས་བལྟ། །མ་རིག་སྣང་བའི་ཕྱོགས་ནས་བལྟ། །ཡེ་ཤེས་སྟོང་པའི་ཕྱོགས་ནས་བལྟ། །འོད་སྣང་སྐུ་ཡི་ཕྱོགས་ནས་བལྟ། །ཆོས་ཉིད་དངོས་པོའི་ཕྱོགས་ནས་བལྟ། །ཆོས་ཅན་དངོས་མེད་ཕྱོགས་ནས་བལྟ། །འཁོར་བ་སྟོང་པའི་ཕྱོགས་ནས་བལྟ། །མྱང་འདས་ཉོན་མོངས་ཕྱོགས་ནས་བལྟ། །སྣང་བ་མུན་པའི་ཕྱོགས་ནས་བལྟ། །མུན་པ་སྣང་བའི་ཕྱོགས་ནས་བལྟ། །ཨེ་མ་ཧོ་སངས་རྒྱས་ཡེ་ཤེས་སྐུ། །ཀུན་སྣང་དང་བའི་དཀྱིལ་འཁོར་སྟོན། །ཐབས་ཉིད་ལས་ནི་ཡེ་ཤེས་སྐུ། །དུས་དང་མཐའ་ལ་མི་གནས་ཤིང་། །ཕྱོགས་ཆའི་སྣང་བ་མ་ཡིན་ཏེ། །སེམས་དང་ཡེ་ཤེས་བག་ཆགས་དངོས་མ་ཡིན། །ཡེ་ཤེས་བག་ཆགས་ཀུན་དང་བྲལ་གྱུར་ཀྱང་། །སེམས་ཀྱིས་སྣ་ཚོགས་བག་ཆགས་སྡུད་པར་བྱེད།སེམས་དང་ཡེ་ཤེས་གཉིས་སུ་མ་ཕྱེ་ན། །སྣང་བ་ཡུལ་གྱི་རྩ་བ་མི་ཆོད་པས། །རྐྱེན་བྲལ་ཆོས་ཉིད་ཀུན་གྱིས་རྟོགས་པར་དཀའ། །དེ་ཡང་ཡང་དག་དོན་དམ་ཉིད་དུ་བསྟན། །སེམས་དང་ཡེ་ཤེས་སྣ་ཚོགས་རྐྱེན་དང་བྲལ། །ཡིན་མིན་གཉིས་ཀྱི་སྣང་བའི་ཕྱོགས་མེད་པས། །ཐ་སྙད་གཉིས་ལ་ང་ཡི་ཆོས་མི་གནས། །ཡང་དག་དཀྱིལ་འཁོར་བསམ་གྱིས་མི་ཁྱབ་སྟེ། །ཆོས་ཀྱི་སྐུ་ལ་རྣམ་རྟོག་མིང་མེད་ཀྱང་། །འཛིན་པའི་ཡུལ་ལ་བག་ཆགས་སྐྱེ་མེད་ཀྱང་། །སྐུ་དང་ཡེ་ཤེས་སྣང་བའི་ཕྱོགས་མེད་ལྟར། །སྣང་བའི་ཡེ་ཤེས་གཏན་ཚིགས་ཀུན་དང་བྲལ། །ཆོས་སྐུ་ཉིད་ལ་བསམ་གཏན་ཡེ་ནས་གནས། །མཚན་མ་ཉིད་ལ་མཚན་མ་ཉིད་གནས་པས། །གྲོལ་ལམ་མི་ཐོབ་རྟག་ཏུ་ཡུན་རིང་གནས། །རྟོགས་པའི་ཡེ་ཤེས་སྐྱེ་ཚུལ་དེ་བཞིན་ནོ། །ཞེས་སེང་གེ་རྩལ་རྫོགས་ཆེན་པོའི་རྒྱུད་ལས། སྣང་བའི་སེང་གེ་བསྟན་པའི་ལེའུ་སྟེ་བཅུ་གཅིག་པའོ།། །།དེ་ནས་ཡང་རིགས་ཀྱི་སངས་རྒྱས་རྣམས་ཀྱིས་བཅོམ་ལྡན་འདས་དཔལ་ཀུན་ཏུ་བཟང་པོ་ལ་འདི་སྐད་ཅེས་གསོལ་ཏོ། །ཀྱེ་མ་བཅོམ་ལྡན་དགོངས་པའི་བདག །ཡེ་ནས་གནས་པའི་གསང་སྔགས་དོན། །རབ་ཏུ་བཤད་པ་ཇི་ལྟར་དོན། །གཞི་ཡི་ཡེ་ཤེས་རང་སྣང་བ། །ལམ་གྱི་ཡེ་ཤེས་ཐུག་པ་མེད། །འབྲས་བུའི་ཡེ་ཤེས་རྒྱུ་མཐུན་སྣང་། །དེ་ནི་གོ་བའི་དུས་ཡིན་པས། །ངེས་པར་གཏན་ལ་ཕེབས་མ་ཕེབས། །མོས་པའི་འཁོར་ལ་བསྟན་དུ་གསོལ། །འཁོར་གྱི་ཚོགས་ཀྱིས་དེ་སྐད་ཞུས། །དེ་ནས་ཀུན་བཟང་སེང་གེ་དེས། །མོས་པའི་འཁོར་ལ་བཀའ་སྩལ་པ། །ཀྱེ་མ་རིགས་ལྡན་སངས་རྒྱས་ཉོན། །སངས་རྒྱས་རྣམས་ཀྱི་མཛད་པ་ནི། །སྣ་ཚོགས་ཅིར་ཡང་མཛད་པ་སྟེ། །དོན་གྱི་དགོངས་པ་གཅིག་ལས་མེད། །སངས་རྒྱས་རྣམས་ཀྱི་སྐུ་དང་ནི། །གསུང་དང་ཐུགས་ཀྱི་དཀྱིལ་འཁོར་དང༌། །ཡོན་ཏན་ཕྲིན་ལས་ལྔ་ལྟར་སྣང་བའོ། །དེ་རྣམས་ལ་ཡང་གསུམ་གསུམ་སྟེ། །ངོ་བོ་དང་ནི་ངེས་ཚིག་དང་། །རབ་ཏུ་དབྱེ་ན་མཆོག་ཏུ་གསུངས། །དེ་ཡང་བཤད་པ་འདི་ལྟ་སྟེ། །སྐུ་ཡི་ངོ་བོ་འགྱུར་བ་མེད། །སྐུ་ཡི་ངེས་ཚིག་གསལ་འཚེར་ལྡན། །དབྱེ་ན་རྣམ་པ་གསུམ་དུ་བསྟན། །ཆོས་སྐུ་ལོངས་སྐུ་སྤྲུལ་སྐུར་བཤད། །ཆོས་སྐུའི་མཚན་ཉིད་བསམ་པ་བྲལ། །ལོངས་སྐུའི་མཚན་ཉིད་གསལ་རྟོག་མེད། །སྤྲུལ་སྐུའི་མཚན་ཉིད་སྣ་ཚོགས་སྟོན། །གསུང་གི་དོན་ཉིད་འདི་ལྟ་སྟེ། །གསུང་གི་ངོ་བོ་གྲགས་པས་སྟོང་། །གསུང་གི་ངེས་ཚིག་སྣ་ཚོགས་འབྱུང༌། །དབྱེ་བ་རྣམ་པ་དྲུག་གིས་བསྟན། །སངས་རྒྱས་མཛད་པའི་གསུང་དང་ནི། །ཚངས་པ་ལྷ་ཡི་མཆོག་གསུང་དང༌། །འགྲོ་དྲུག་འཁྲུལ་པའི་རང་སྐད་དང་། །སེམས་ཅན་མོས་པའི་འདུལ་སྐད་དང༌། །གསང་བ་ཡུལ་གྱི་བརྡའ་སྐད་དང༌། །གྲགས་པ་སྣ་ཚོགས་གསུང་དུ་བསྟན། །དེ་ནི་གསུང་དོན་རྒྱས་པའོ། །ཐུགས་ཀྱི་ངོ་བོ་འཁྲུལ་པ་མེད། །ཐུགས་ཀྱི་ངེས་ཚིག་བསམ་པར་སྣང༌། །དབྱེ་བ་རྣམ་པ་གསུམ་ཉིད་བསྟན། །ཐུགས་ཀྱི་དྲན་པ་སངས་པ་དང་། །རྡོ་རྗེ་འགྱུར་མེད་བསྟན་པ་དང་། །སྣ་ཚོགས་པ་ཡི་ཐུགས་སུ་བསྟན། །ཡོན་ཏན་ལ་ཡང་རྣམ་གསུམ་སྟེ། །ཡོན་ཏན་ངོ་བོ་ཐམས་ཅད་བསྐྱེད། །ཡོན་ཏན་ངེས་ཚིག་སྣ་ཚོགས་འགྲུབ། །དབྱེ་བ་རྣམ་པ་གསུམ་གྱིས་བསྟན། །གཞི་ལ་གནས་པའི་ཡོན་ཏན་དང༌། །ལམ་ལ་སྣང་བའི་ཡོན་ཏན་དང༌། །མཐའ་ལ་སྐྱོལ་བའི་ཡོན་ཏན་ནོ། །ཕྲིན་ལས་ལ་ཡང་དོན་གསུམ་སྟེ། །ཕྲིན་ལས་ངོ་བོ་གྲུབ་པར་བྱེད། །ཕྲིན་ལས་ངེས་ཚིག་བྱ་བ་བྱེད། །དབྱེ་བ་རྣམ་པ་བཞིས་བསྟན་པའོ། །ཨེ་མ་ཧོ། ཞི་བ་དང་ནི་རྒྱས་པ་དང་། །དེ་བཞིན་དབང་དང་དྲག་པོར་བཤད། །ཞི་བས་ཆོས་ཉིད་དབྱིངས་སུ་སྡུད། །རྒྱས་པས་སྣ་ཚོགས་ངོ་བོར་སྟོན། །དབང་གིས་མ་སྨིན་སྨིན་པར་བྱེད། །དྲག་པོས་ཐམས་ཅད་ཚར་གཅོད་པའོ། །དེ་ཡང་ཐམས་ཅད་སྨིན་མཛད་པ། །དབང་གི་དཀྱིལ་འཁོར་ཆེན་པོར་བཤད། །ཆུ་བོ་རྣམ་བཞི་མ་ཤེས་ན།།འཁོར་བའི་རྩ་བ་ཆོད་མི་འགྱུར། །བརྒྱུད་པ་རྣམ་བཞི་མ་ཤེས་ན། །གསང་བའི་དབང་བསྐུར་ཤེས་མི་འགྱུར། །བབས་ལུགས་རྣམ་བཞི་མ་ཤེས་ན། །རིག་པའི་ཡེ་ཤེས་དོན་མི་མཐོང༌། །བསྐུར་ཐབས་རྣམ་བཞི་མ་ཤེས་ན། །དམ་རྫས་དོན་ལ་སྦྱོར་མི་ནུས། །དབང་གི་རྫས་བཞི་མ་ཤེས་ན། །རིག་པའི་ཡེ་ཤེས་མཚོན་མི་ནུས། །བསྐུར་བའི་གནས་བཞི་མ་ཤེས་ན། །རྟོགས་ཚད་དོན་ལ་བསྐྱལ་མི་ནུས། །དུས་ཚོད་རྣམ་བཞི་མ་ཤེས་ན། །རྫས་དབང་རྣམས་ལ་དོན་མེད་འགྱུར། །ཕྱི་ནང་དབང་བཞི་མ་ཤེས་ན། །ཡེ་ཤེས་གནས་ལུགས་སྟོན་མི་ནུས། །ཐོབ་པའི་རྟགས་བཞི་མ་ཤེས་ན། །དོན་དམ་ཡིད་ཆེས་མེད་པར་འགྱུར། །བར་དོ་རྣམ་བཞི་མ་ཤེས་ན། །རིག་པའི་རྩལ་མི་འབྱོངས་པར་འགྱུར། །གནས་ལུགས་རྣམ་བཞི་མ་ཤེས་ན། །མཚོན་པའི་དཔེ་ལ་དོན་མེད་འགྱུར། །དཀྱིལ་འཁོར་རྣམ་བཞི་མ་ཤེས་ན། །རྫ་ས་དབང་བསྐུར་བ་དོན་མེད་འགྱུར། །འབྱུང་བ་རྣམ་བཞི་མ་ཤེས་ན། །སྒྲོན་མའི་ཡེ་ཤེས་སྟོན་མི་ནུས། །འཇུག་པའི་དུས་བཞི་མ་ཤེས་ན། །དབང་བསྐུར་གདམས་པ་སྟོན་མི་ནུས། །འབྱུང་བའི་དུས་བཞི་མ་ཤེས་ན། །རིག་པའི་འཕོ་ཚུལ་སྟོན་མི་ནུས། །བསྒོམ་ཐབས་རྣམ་བཞི་མ་ཤེས་ན། །ཚེ་དབང་རྒྱས་པར་བསྐུར་མི་ནུས། །བསྟིམ་པ་རྣམ་བཞི་མ་ཤེས་ན། །དབང་བསྐུར་བ་ལ་དོན་མེད་འགྱུར། །གདམས་ངག་རྣམ་བཞི་མ་ཤེས་ན། །བུ་ལ་ངེས་ཤེས་སྐྱེ་མི་ནུས། །རང་བྱུང་དབང་ལ་དེ་ལྟར་རྫོགས། །དེ་ཡང་རབ་ཏུ་བཤད་པ་ནི། །རྫོགས་ལུགས་རྣམ་བཞི་མ་ཤེས་ན། །ཐེག་ཆེན་དོན་ལ་སྦྱོར་མི་ནུས། །ཐོབ་ལུགས་རྣམ་བཞི་མ་ཤེས་ན། །རིག་པའི་ངོ་བོ་མཐོང་མི་འགྱུར། །གྲོལ་ལུགས་རྣམ་བཞི་མ་ཤེས་ན། །སྐྱེ་བ་རྣམ་བཞིའི་དོན་མི་རྟོགས། །རང་བྱུང་དབང་ལ་དེ་བཞིན་གནས། །རིག་པའི་དབང་ལ་དེ་བཞིན་ནོ། །ཨེ་མ་རང་བྱུང་རྫོགས་པའི་དབང༌། །ལམ་ལ་བྱང་ཆུབ་རིམ་གནས་པས། །ཁམས་གསུམ་འཁོར་བའི་སེམས་ཅན་རྣམས། །མ་སྨིན་པ་རྣམས་སྨིན་བྱའི་ཕྱིར། །བཅོམ་ལྡན་ཐུགས་རྗེ་ཐབས་མཁས་པས། །གསང་བའི་དོན་ཉིད་བསྟན་པའོ། །ཨེ་ཧོ། ཨེ་མ་ཧོ། མ་གྲོལ་བ་རྣམས་གྲོལ་བྱའི་ཕྱིར། །གསང་བའི་ཡེ་ཤེས་དཀྱིལ་འཁོར་བསྟན། །དཀྱིལ་འཁོར་ཡེ་ཤེས་གསང་བའི་དོན། །འདས་པས་མཚོན་པར་མི་ནུས་པས། །ད་ལྟ་ཉིད་དུ་དཀྱིལ་འཁོར་རྣམས། །རྒྱལ་བ་ཡབ་ཉིད་ཐབས་མཁས་པས། །ཐབས་མཁས་ཐུགས་རྗེས་ཡང་དག་བཟུང་། །བརྒྱད་ཁྲི་བཞི་སྟོང་ཐེག་པའི་སྒོས། །གསང་བའི་ཡེ་ཤེས་སྟོན་མི་ནུས། །དེ་ཕྱིར་གསང་བའི་ཐེག་པ་འདི། །རང་སྣང་སྟོན་ཕྱིར་རྒྱལ་བས་གསུངས། །བཅོམ་ལྡན་པདྨ་ཧེ་རུ་ཀས། །གསང་བ་ངེས་པའི་དབང་རྣམས་ཉོན་བསྟན། །ཨེ་མ་ངོ་མཚར་ཤིན་ཏུ་ཆེ། །ཨ་ཧཱུཾ་དཀྱིལ་འཁོར་ཐམས་ཅད་འདུས། །གསང་བ་ཕྱི་ཡི་རྟགས་བསྟན་པ། །ཡོངས་སུ་རྫོགས་པ་རང་ལུས་མཐོང་། །རིག་པའི་ཡེ་ཤེས་དཀྱིལ་འཁོར་ནི། །ལུས་ལ་རྣམ་པ་བཞིར་གནས་པས། །འདི་ཉིད་དུ་ཡང་བཞིར་བསྟན་པའོ། །གསང་སྔགས་ཐབས་ཀྱི་གཏན་ཚིགས་ལས། །རང་ལུས་མཚོན་ཕྱིར་དཀྱིལ་འཁོར་བསྟན། །ཨོཾ་ཡང་དག་ཨ་ཉིད་ལྡན་པ་སྟེ་དང་ཨ་དང་གཉིས་སྟོན་པས། །ཡི་གེ་འཁོར་ལོ་བསྒོམ་པར་བཤད། །རྣམ་རྟོག་ཡི་གེ་ཧཱུཾ་དུ་བསྡུས་གྱུར་ན། །རིག་པའི་ཡེ་ཤེས་ཡི་གེ་ཧཱུཾ་དུ་གནས། །དག་པའི་དུས་ན་ཡི་གེ་ཨ་ཡི་རང་བཞིན་ནོ། །འབྱུང་བའི་དུས་ན་ཡི་གེ་ཨོཾ་དུ་འབྱུང༌། །རིག་པའི་རང་བཞིན་དེ་བཞིན་རབ་གནས་པས། །གནས་པའི་དུས་ན་ཡི་གེ་ཕཊ་དུ་འབྱུང་། །མཐོང་བའི་དུས་ན་ཡི་གེ་སྭཱ་རུ་བྱུང་། །ཤེས་པའི་དུས་ན་ཡི་གེ་ཧཱར་གནས་པའོ། །རིག་པའི་ཆོས་སྐུ་རྐྱེན་དང་རབ་བྲལ་ནས། །རིག་པའི་རང་བཞིན་བཙལ་ན་མི་རྙེད་དེ། །སེམས་ཀྱི་རང་བཞིན་སྣ་ཚོགས་ཀུན་ཏུ་རྒྱུ། །མིང་གི་རང་བཞིན་སྣ་ཚོགས་བཏགས་པས་སྟོང༌། །སྒྲ་ཡི་རང་བཞིན་སྣ་ཚོགས་མིང་དང་བྲལ། །སྔགས་ཀྱི་རང་བཞིན་བཟླས་བརྗོད་ཡུལ་ལས་འདས། །ཆོས་ཀྱི་རང་བཞིན་ཡེ་ནས་བསྒྲུབ་དང་བྲལ། །སྐུ་ཡི་རང་བཞིན་ཡེ་ནས་རྣམ་པར་དག །ཡེ་ཤེས་རང་བཞིན་ཡེ་ནས་རྟོག་མཐའ་བྲལ། །འོད་ཀྱི་རང་བཞིན་ཡེ་ནས་ཐུག་པ་མེད། །ཚིག་གི་རང་བཞིན་བརྗོད་པ་ཉིད་དུ་མེད།།བདག་དང་གཞན་སྣང་གཉིས་ཀྱི་མཐའ་དང་བྲལ། །ཟད་མེད་ནོར་བུ་རིན་ཆེན་རིན་ཐང་མེད་པ་ཡང༌། །ཟང་ཟིང་ལོངས་སྤྱོད་སྣ་ཚོགས་རབ་སྣང་བས། །སེམས་ཅན་དབུལ་བའི་སྡུག་བསྔལ་སེལ་བ་ལྟར། །རང་བྱུང་ཡེ་ཤེས་ཡོན་ཏན་སྣ་ཚོགས་ཀྱིས། །མ་རིག་ཉོན་མོངས་ཐམས་ཅད་སེལ་བར་བྱེད། །ཨེ་མ་ཧོ། སངས་རྒྱས་ཡེ་ཤེས་དབང་རྫོགས་པ། །འགྱུར་བ་མེད་པའི་དབང་ཆེན་ཐོབ། །ཡང་དག་ལྷུན་རྫོགས་དབང་ལྡན་མདོ་སྔགས་རིག་མཛོད་ལས། རྫོགས་པ་ཆེན་པོ་རྒྱུད་བཅུ་བདུན། པོད་གཉིས་པ།པས། །ཡེ་གནས་ལྷུན་འབྱམས་རྩལ་དབང་ཐོབ། །རྟོག་མེད་རིག་པའི་དབང་རྫོགས་པས། །དབྱིངས་རིག་གསལ་བའི་བརྡ་དབང་ཐོབ། །ཟག་མེད་ཐིག་ལེའི་དབང་རྫོགས་པས། །ལྷུན་འབྱམས་སྟོང་པའི་རྩལ་དབང་ཐོབ། །དགོངས་པ་ཅིག་ཆོད་དབང་རྫོགས་པས། །ཡེ་གསལ་ལྷུན་མཉམ་རྩལ་དབང་ཐོབ། །རིག་པ་ཡེ་ཤེས་དབང་རྫོགས་པས། །བྱ་བྲལ་ལྷུན་རྫོགས་རྩལ་དབང་ཐོབ། །སངས་རྒྱས་སྐུ་ཡི་དབང་རྫོགས་པས། །གསང་བའི་ཡེ་རྒྱའི་རྩལ་དབང་ཐོབ། །སྐུ་དང་ཡེ་ཤེས་རྩལ་ལ་སོ་སོར་གནས། །ནམ་མཁའི་མཐོངས་ནས་ཉི་ཤར་བས། །སེམས་ཅན་ཐད་ཀའི་མུན་པ་བསལ་བ་ལྟར། །གསང་བའི་དུས་ན་རིག་པ་རང་གནས་པ། །ཡེ་གནས་དགོངས་པ་ཆུ་བོའི་གཞུང་དང་འདྲ། །དེ་ལྟ་བུ་ཡི་རྩལ་དབང་ཐོབ་གྱུར་ན། །སྟོང་པའི་ཡེ་ཤེས་རང་གནས་རྫོགས་པར་གསུངས། །ཕྱི་ནང་གསང་བའི་དབང་རྫོགས་ན། །ཡོངས་སུ་རྫོགས་པའི་རིག་པའི་དབང་། །མ་བསྐུར་ཡེ་ནས་རྫོགས་པར་འགྱུར། །སྣང་ལུས་ཀྱང་བ་རིགས་ཀྱི་ལུང་ལྟ་བུ། །བྱར་མེད་ལྷུན་མཉམ་ངང་དུ་རྫོགས། །ཡེ་ཤེས་དབང་བསྐུར་དམ་པ་འདི། །སེམས་ཅན་རྣམས་ཀྱིས་ཐོབ་བྱའི་ཕྱིར། །ཐབས་ལ་མཁས་པའི་སྐྱེས་བུས་བཤད། །དེ་ནི་རྩལ་དབང་རྫོགས་པའོ། །ཞེས་སེང་གེ་རྩ་ལ་རྫོགས་ཆེན་པོའི་རྒྱུད་ལས། སེང་གེ་རྩལ་རྫོགས་བསྟན་པའི་ལེའུ་སྟེ་བཅུ་གཉིས་པའོ།། །།དེ་ནས་ཡང་ཀུན་རིག་ཆོས་ཀྱི་རྗེས་འདི་སྐད་ཅེས་གསོལ་ཏོ། །ཀྱེ་ཀྱེ་བཅོམ་ལྡན་ཀུན་བཟང་ཡབ། །བདག་ཅག་དད་པས་ཞུས་པ་ལ། །དོན་གྱི་དཀྱིལ་འཁོར་བསྟན་དུ་གསོལ། །སེམས་ཅན་རྣམས་ལ་ཕན་གདགས་ཕྱིར། །བདག་གིས་ཞུས་པའི་ཚིག་རྣམས་ཀུན། །མ་ནོར་ལེགས་པར་གསུང་དུ་གསོལ། །དེ་ནས་ཀུན་བཟང་སེང་གེ་དེས། །རྣམ་པ་བསྒྱིངས་ཏེ་བཀའ་སྩལ་པ། །གསང་བའི་སྒྲོན་མ་ཡེ་གནས་པས། །དགོངས་པའི་དོན་ལ་རྣམ་པར་བརྟགས། །ཀྱེ་མ་སངས་རྒྱས་རྣམས་ཀྱི་འཁོར། །ཁྱེད་ལ་གཟུང་འཛིན་མི་མངའ་ཡང་། །སེམས་ཅན་མ་རིག་ལོང་བ་རྣམས། །འཁོར་བ་ཉིད་ལས་བསྒྲལ་བྱའི་ཕྱིར། །ང་ཡིས་བསྟན་གྱིས་ཁྱེད་ཀྱིས་གཟུང༌། །ཁྱེད་ཀྱིས་ཞུས་པ་དེ་ལེགས་སོ། །ལེགས་སོ་ལེགས་སོ་རིགས་ཀྱི་བུ། །སྟོང་པའི་ཡེ་ཤེས་མཐའ་མེད་ཀྱང་། །དག་པའི་ཡེ་ཤེས་དྲི་མ་མེད། །དགོངས་པའི་ངང་ལ་གང་གནས་པ། །རང་བྱུང་ཡེ་ཤེས་དེ་དང་ཉེ། །རྟོགས་པའི་ཤེས་རབ་ཡུལ་ལ་འཆར། །འབྱུང་བ་ལྔ་ཡི་དྲི་མས་ཀྱང༌། །དག་པའི་ཡེ་ཤེས་སྒྲིབ་ནུས་ན། །མ་རིག་ལ་སོགས་ཉོན་མོངས་ཀྱིས། །དག་པའི་ཡེ་ཤེས་སྐྱེ་དབང་མེད། །མ་རིག་ལ་སོགས་འཛིན་པ་རྣམས། །རྐྱེན་དང་བྲལ་ན་རང་རིག་གྲོགས། །སྐུ་ཡི་འོད་དང་གསུང་གི་ཟེར། །ཉོན་མོངས་ཉིད་ལས་སྐྱེ་བར་འགྱུར། །གསང་བའི་ཡེ་ཤེས་ཁོང་གསལ་བ། །དཔེར་ན་དབུལ་མོའི་གཏེར་དང་མཚུངས། །དག་པའི་ཡེ་ཤེས་ཡུལ་གསལ་བ། །དཔེར་ན་ཉི་ཟླའི་འོད་དང་མཚུངས། །སངས་རྒྱས་ཡེ་ཤེས་སྐུ་མངའ་བ། །ཡེ་ཤེས་ཆིག་ཆོད་རྣམ་པར་དག །གསང་བའི་ཡེ་ཤེས་རྙེད་དཀའ་བ། །ཀུན་གྱིས་གོ་བ་མ་ཡིན་ཏེ། །གསང་སྔགས་ཐབས་ཀྱི་སྒོ་མང་ཡང་། །དག་པའི་ཡེ་ཤེས་རྟོགས་པ་མེད། །ལུ་གུ་རྒྱུད་དུ་རྟོགས་པ་མེད། །ཡང་གསང་ངེས་པའི་ལུང་ཆེན་འདི། །དྲི་མ་གཉིས་དང་རབ་ཏུ་བྲལ། །ཨེ་མ་ཡེ་ཤེས་དག་པའི་སྐུ། །འགའ་དང་འགའ་ལ་སྣང་བ་ལས། །ཀུན་གྱིས་མཐོང་བ་མ་ཡིན་ནོ། །ཡང་གསང་རིག་པའི་སྒྲོན་མ་ཉིད། །གཏང་གཞག་གཉིས་སུ་མེད་པའི་ཕྱིར། །ཐབས་ལྡན་ཤེས་རབ་ལྡན་པས་རྟོགས། །གསང་སྔགས་ཡེ་ཤེས་ཚོགས་ཀྱི་སྐུ། །མཐུན་པའི་འོད་དང་བཅས་པའོ། །འཛིན་པ་མེད་པའི་ས་ཕྱོགས་ནས། །དག་པའི་ཡེ་ཤེས་ངོས་གཟུང་བྱ། །སྙིང་རྗེ་ཆེན་པོའི་ཐབས་མངའ་བས། །སེམས་ཅན་ཐམས་ཅད་གཟུང་བྱའི་ཡུལ། །སྣང་བའི་ཡེ་ཤེས་འོད་སྐུ་ལ། །སྣང་བ་ཐམས་ཅད་རྫོགས་པའོ། །ཡེ་ནས་རང་གསལ་ཆོས་ཉིད་ནི། །གསང་བའི་ཡེ་ཤེས་མཁའ་ལ་གསལ། །དོན་དམ་ཀུན་རྫོབ་གཉིས་མེད་ནི།དུས་གསུམ་སངས་རྒྱས་རྣམས་ཀྱི་ལྟ་བར་འདོད། །ཐབས་མཁས་རྟོགས་པའི་ཀློང་གནས་པས། །ཡེ་ཤེས་ཐུགས་རྗེ་རྒྱུན་མི་འཆད། །ཡེ་ཤེས་ཐབས་ལ་མཁས་པ་ཡིས། །རང་གི་དེ་ཉིད་ཉམས་སུ་བླངས། །དེ་ལ་གོམས་ཏེ་ཉམས་ལོན་ན། །ཡེ་ཤེས་སྐྱེ་བའི་རིམ་པ་དང་། །ཡེ་ཤེས་གནས་པའི་རིམ་པ་དང་།རིག་པ་འཆར་བའི་ལྟ་སྟངས་བརྟགས། །ཡེ་ནས་གནས་པའི་སྙིང་པོའི་སྐུ། ། རྒྱ་མ་ཆད་པའི་ཡེ་ཤེས་ཡིན། །ལྷུན་གྱིས་གྲུབ་པའི་བུདྡྷ་དང༌། །གཉིས་སུ་མེད་པར་སྙོམས་པར་ཞུགས། །ཡང་དག་དོན་གྱི་ངོ་བོ་ལ། །སངས་རྒྱས་སེམས་ཅན་གཉིས་མེད་ཀྱང་། །སེམས་ཅན་བློ་ཡི་འཁྲུལ་ཚུལ་ལ། །རྣམ་པ་གཉིས་ལྟར་སྣང་དུ་ཟད། །སྣང་བའི་གོ་ན་རིག་པ་ཉིད། །མཐར་ལྷུང་ཉིད་དུ་གནས་པ་ཡིན། །གཅིག་དང་གཉིས་ལ་སོགས་པ་ཡི། །མཐའ་བཞིའི་དྲི་མ་ཕྲ་རགས་ཀུན། །བསལ་ནས་ཡེ་ཤེས་དོན་ལ་འཇུག །འབྱུང་བའི་ཡེ་ཤེས་ཐབས་ཀྱི་སྐུ། །ཀུན་གྱི་སྙིང་པོར་གནས་པའོ། །ཨེ་མ་ཧོ། ཡངས་པའི་གྲོང་ཁྱེར་ཤེལ་གྱི་ཁང་བུའི་ནང༌། །དགོངས་པ་རང་གནས་ཉི་ཟླ་ལྔ་ཤར་བས། །རྣམ་དག་རྟོག་མེད་སྐུ་ལྔར་ལྷུན་གྱིས་གྲུབ། །ཐུགས་རྗེའི་ཟེར་ལྡན་ཡེ་ཤེས་ལྔ་རྟོགས་པས། །སྣང་བ་རྒྱས་འདེབས་སྣང་སྲིད་དབང་དུ་འདུས། །ཡེ་ཤེས་སྟོབས་ཀྱི་ཁྱད་པར་ནི། །གང་གིས་སྣང་བ་བཅད་པ་དང༌། །གང་གིས་སྣང་བ་འཕྲོག་པ་དང་། །གང་ལ་སྣང་བ་འདུས་པའོ། །གང་གི་སྣང་བ་ཆོས་ཀྱི་སྐུ། །ཕྱོགས་དང་རིས་སུ་མི་སྣང་བས། །ཐབས་དང་ཤེས་རབ་འབྲེལ་རྟོགས་ན། །ཐབས་ཀྱི་ཡན་ལག་ཆོས་ཀྱི་སྐུ། །ཤེས་རབ་རང་བྱུང་དོན་ལ་སྤྱོད། །ཐུགས་རྗེ་གཉིས་སུ་མེད་པར་གྲོལ། །གསལ་བའི་ཡེ་ཤེས་ཡེ་གནས་དོན། །མཐའ་དང་དབུས་སུ་མི་འབྱེད་པས། །མཐའ་གཉིས་རྟོགས་ན་དབུས་ཀྱི་ངང༌། །སྐྱོན་ཉིད་རྟོགས་ན་ཡོན་ཏན་རྫོགས། །ཉོན་མོངས་ཡེ་ཤེས་ཉིད་དུ་རྟོགས། །གསང་ཐབས་རྡོ་རྗེའི་ལུས་ཚོགས་ནི། །དོན་དམ་ཀུན་རྫོབ་ལྟར་སྣང་བའོ། །ཡེ་ནས་ཆོས་སྐུར་རང་གནས་པས། །མཐའ་དང་དབུས་སུ་མི་གནས་པ། །ཆོས་ཉིད་རྟོགས་པས་ཐབས་ལ་མཁས། །ཡེ་ཤེས་དཀྱིལ་འཁོར་བསམ་ཡས་རྣམས། །མ་བཅོས་བསམ་ཡས་ལྷུན་གྱིས་གྲུབ། །བདེ་བ་བསམ་ཡས་དཀྱིལ་འཁོར་ཆེ། །སྣང་བའི་ཡེ་ཤེས་སྐུར་གནས་པས། །བདེ་བའི་སྐུ་གསུམ་རྫོགས་པར་བཤད། །སྣང་བའི་སྐུ་གསུམ་འོད་གསལ་བས། །ཤེས་རབ་སྐུ་གསུམ་དོན་ལ་སྤྱོད། །འདས་པའི་སྐུ་གསུམ་ཡུལ་དུ་མེད། །མ་འོངས་སྐུ་གསུམ་སྣང་མཐའ་ཡས། །མཚོན་པའི་སྐུ་གསུམ་དང་རེ་སྤྲོ། །སངས་རྒྱས་ཡེ་ཤེས་སྐུ་གསུམ་གསལ། །ཤེས་རབ་ཡེ་ཤེས་གནས་ལུགས་ནི། །དོན་དམ་ཡེ་ཤེས་ཐུགས་ལ་རྫོགས། །གསལ་བའི་ཡེ་ཤེས་མཐའ་ལས་འདས། །རྟོག་མེད་ཡེ་ཤེས་ཀུན་ཏུ་སྣང༌། །ཡང་དག་ཡེ་ཤེས་ཟླ་འོད་བཟང༌། །སྐྱེ་མེད་ཡེ་ཤེས་ནོར་བུའི་ཚུལ། །འགག་མེད་ཡེ་ཤེས་སྣང་བའི་ཚུལ། །ཨེ་མ་ཧོ། སངས་རྒྱས་རྣམས་ཀྱི་ཡེ་ཤེས་ནི། །སེམས་ཅན་ཀུན་གྱི་ཐུགས་ལ་གནས། །ལམ་དང་རིག་པའི་གནས་ལ་མཁས། །སྣང་བའི་རིག་པ་ཤིན་ཏུ་ཆེ། །སྒྲོན་མའི་ཡེ་ཤེས་རང་གསལ་བ། །དུས་མེད་ཆོས་ཉིད་སྣང་བ་ནི། །ཕྱོགས་ཆ་མེད་པའི་ཡུལ་ལ་སྣང་། །འཛིན་པ་མེད་པའི་རྣམ་དག་རྟོགས། །བགྲོད་དུ་མེད་པའི་ལམ་དང་འཕྲད། །བསྟན་དུ་མེད་པའི་ལུང་ཆེན་རྟོགས། །བཤད་དུ་མེད་པའི་རྒྱུད་ལ་གནས། །ཐོབ་མེད་རྩལ་རྫོགས་འབྲས་བུ་ཐོབ། །ཡང་དག་ངེས་པའི་སྣང་བ་ཟིན། །ཤེས་རབ་སྐུ་ལྔ་ལྷུན་གྱིས་གྲུབ། །མཛད་པ་ལམ་དུ་སྐུ་ལྔ་ཤར། །ཐིག་ལེ་ཆོས་མིན་རང་བྱུང་ཤར། །སངས་རྒྱས་དང་ནི་སེམས་ཅན་གཉིས། །གཅིག་པ་ལ་ནི་གཉིས་ལྟར་སྣང༌། །སྐུ་གསུང་ཐུགས་ལྡན་རྡོ་རྗེའི་སྐུ། །ཀུན་ལ་ཡོད་པས་སྣང་མཐའ་ཡས། །བརྗོད་དུ་མེད་པས་རྩལ་གསུམ་རྫོགས། །མཚོན་དུ་མེད་པས་ཐེ་ཚོམ་བྲལ། །ཡིད་དུ་མེད་པས་དཔྱོད་བྱེད་མེད། །སེམས་སུ་མེད་པས་བག་ཆགས་མེད། །མ་རིག་མེད་པས་རང་སར་གྲོལ། །རྟོག་པ་མེད་པས་རྩིས་ལས་འདས། །མཐར་ལྷུང་མེད་པས་འོད་དུ་སྣང༌། །བྱ་རྩོལ་བྲལ་བས་ཡེ་ནས་གནས། །ཡིན་མིན་མེད་པས་རང་ལས་བྱུང་། །ཆོས་ཉིད་ཡེ་ཤེས་རང་གནས་པས། །གཞན་ནས་རྙེད་པར་འགྱུར་མ་ཡིན། །གསང་སྔགས་གསལ་བའི་ཤེས་རབ་ནི། །གཅིག་ཏུ་སྣང་དང་དུ་མར་མེད། །སྣང་བའི་ཡེ་ཤེས་སྐུ་ལྟར་སྣང༌། །མཐའ་ཡས་ཡེ་ནས་རང་ལ་གནས། །དོན་སྡུད་དཀྱིལ་འཁོར་རྣམ་ལྔ་བྱུང༌། །ཡེ་ནས་རྒྱ་ཉིད་མ་ཆད་པར། །ལྷུན་གྲུབ་ཆེན་པོའི་སྣང་བར་རྟོགས། །ས་དང་ལམ་ལ་རབ་གནས་པས། །དྲི་མར་བཟུང་བའི་དངོས་པོ་མེད། །བྱས་པས་རྙེད་པར་མི་འགྱུར་རོ། །སྣང་བའི་ཡེ་ཤེས་ལྷུན་སྡུག་ལྡན། །སྟོང་པའི་ཡེ་ཤེས་ཐབས་མཐའ་ཡས། །འགྲན་ཟླ་མེད་པའི་ཉག་གཅིག་པོ། །མཚན་ཉིད་མེད་པར་རང་སར་གྲོལ། །ཡེ་ཤེས་གསལ་བའི་རླུང་ཆེན་གྱིས། །དྲན་པ་སངས་པའི་མཁའ་ལ་བསྐྱོད། །མཐའ་ལ་མི་གནས་ཡངས་པའི་སྐུ། །བརྡལ་བ་ཆོས་ཉིད་སྣང་བའི་སེམས། །ཡུལ་ལ་རྟོག་ཅིང་དོན་དུ་སྡུད།རིག་པའི་ཡེ་ཤེས་རང་ཤར་བས། །སྟོང་པའི་ཡེ་ཤེས་ལྷུན་མཉམ་གསལ། །དྲི་མེད་ཡེ་ཤེས་མཁའ་གསལ་གནས། །སྔ་ཕྱི་མེད་པར་བདེ་གནས་པ། །ཕྱོགས་ཆ་མེད་པར་དོན་དམ་རྟོགས། །སྤང་ཐོབ་མེད་པའི་སྐུ་ལ་བལྟ། །གསལ་འགྲིབ་མེད་པའི་སྣང་བ་མཐོང་། །ཡེ་ཤེས་བདེ་བར་ལུས་ལ་གནས་པའོ། །ཨེ་མ་ཧོ་སྐྱེ་མེད་རང་བཞིན་གསལ། །འཛིན་པའི་ཡེ་ཤེས་རང་བཞིན་གསལ། །གཉིས་འཛིན་ཐོགས་མེད་གཅིག་ཏུ་སྡུད། །ཡངས་སྤང་བསམ་པས་བདེ་བརྡལ་གཉིས་སུ་འཛུད། །རིག་པའི་ཡེ་ཤེས་འགྱུར་མེད་པས། །བསྟན་པའི་ཡེ་ཤེས་ཐོགས་པ་མེད། །གསལ་བའི་ཡེ་ཤེས་སྟོང་པའི་སྐུ། །འདས་པའི་ཚིག་ཏུ་མེད་སྣང་བས། །མཐའ་ཡས་གཅིག་ཏུ་ཐམས་ཅད་འདུས། །རང་རྫོགས་རང་གནས་ལྷུན་གྱིས་གྲུབ། །བདེ་འབྱམས་ཆོས་ཉིད་སྙིང་པོར་གནས། །སངས་རྒྱས་རིག་པ་ཅོག་བཞག་ཉིད། །འཛིན་པ་སངས་པའི་ནམ་མཁའ་ལ། །ལྟ་དང་བྲལ་བའི་ལྟ་བ་ལྟོས། །རྟོགས་བྱ་ཡེ་ནས་ཐལ་འབྱམས་ལ་མཐའ་བྲལ་ལ། །འཛིན་མེད་ཤེས་རབ་གོ་རར་ཆུབ། །གནས་པ་མེད་པའི་ལྷུན་འབྱམས་ཉིད། །སྟོང་པ་ཆེན་པོའི་རྒྱ་ཡིས་ཐོབ། །གསང་སྔགས་ཐབས་ཉིད་རྟོག་མེད་པས། །ལས་རབ་རྫོགས་པའི་ཐབས་སུ་བཤད། །སངས་རྒྱས་རྣམས་ཀྱི་ཕྱག་རྒྱའི་དབང་། །གསང་སྔགས་ལས་ཀྱི་སྐུ་ལྟར་འཕྲོ། །དོན་དམ་ཡེ་ཤེས་དཀྱིལ་འཁོར་ལྡན། །ཡང་དག་ལྷུན་རྫོགས་བདེ་བ་ཆེན་པོའི་སྐུ། །སེམས་དང་ཡིད་ཀྱིས་སྣང་བའི་ཕྱོགས་ཆ་སྒྲིབས། །སྣང་བའི་ཡེ་ཤེས་སྟོབས་སུ་མ་གྱུར་ན། །ལྷུན་རྫོགས་གསང་སྔགས་ཐབས་མཁས་པས། །ཐུགས་རྗེས་སེམས་ཅན་ཐམས་ཅད་ལ། །བལྟ་བའི་དོན་ལས་མི་འདའ་ཞིང་། །རང་རིག་ཉམས་སུ་བླང་བའི་ཕྱིར། །བསམ་འདས་དངོས་པོའི་ཡུལ་དུ་མེད། །གསང་བའི་ཤེས་རབ་ཐུག་མེད་པས། །རིག་པའི་ཆོ་འཕྲུལ་ཅིར་ཡང་སྟོན། །ཡེ་ཤེས་ཐབས་ལ་མཁས་པ་ཡིས། །དབྱིངས་དང་རིག་པ་ལྡན་བྱས་ན། །རང་རིག་ས་ལ་བདེ་བར་གནས། །གསང་བའི་ཡེ་ཤེས་ལྷུན་རྫོགས་པས། །བྱ་བའི་ཡུལ་དུ་མི་གནས་པས། །མཚན་མ་གཡེངས་པའི་དུས་མེད་པས། །རང་རིག་དཀྱིལ་འཁོར་རྣམ་ལྔ་རྫོགས། །གསང་བའི་ཡེ་ཤེས་ཁོང་གསལ་བས། །བརྗོད་པའི་ཚིག་ལས་འདས་པའོ། །ཡེ་ཤེས་སྐུ་ལ་རབ་གནས་པས། །དུས་དང་མཐའ་ལ་མི་གནས་པའོ། །གཅིག་ཏུ་མེད་པས་དོན་དམ་ཉིད། །ཕྱོགས་སུ་མེད་པས་ལྟ་དང་བྲལ། །བཅོས་སུ་མེད་པས་སྒོམ་དང་བྲལ། །ཡིན་མིན་མེད་པས་སྤྱོད་དང་བྲལ། །རིགས་ཀྱི་ཁ་དོག་ལྔར་སྣང་བས། །ཡེ་ཤེས་ལྔ་ཡི་རང་རྩལ་རྫོགས། །འབྱུང་བ་ལྔ་ཡི་རྩལ་སྣང་བ། །རང་བྱུང་ཡེ་ཤེས་ངོ་བོར་རྫོགས། །ཤེས་རབ་ལྔ་ཡི་དོན་རྟོགས་པས། །ལུ་གུ་རྒྱུད་ཀྱི་ངང་དུ་རྫོགས། །རྩལ་གྱི་ཡེ་ཤེས་རང་སྣང་བས། །དམིགས་པའི་ཡུལ་མེད་རྣམ་པར་དག །མེད་པ་རྩལ་སྣང་རིག་པའི་སྐུ། །འཛིན་མེད་ངོ་བོར་རྣམ་པར་དག །གསལ་བ་ཟང་ཐལ་ངོ་བོར་རྫོགས། །ཨེ་མ་གསང་བའི་གླུ་བླངས་པས། །ཡེ་ཤེས་ཅན་ལ་རབ་ཏུ་སྣང་། །ལས་རབ་རྫོགས་པའི་ཆོས་སྐུ་ནི། །བྱ་བ་ཐམས་ཅད་ཟིན་པའོ། །སྣང་བའི་ཡུལ་དུ་མེད་པ་སྟེ། །བརྗོད་པའི་ཚིག་ལས་འདས་པའོ། །མཐའ་བྲལ་དོན་དམ་ལྷུན་གྲུབ་དག །གསང་སྔགས་ཕྱག་རྒྱ་ཆེན་པོའོ། །ཐབས་ལྡན་ལས་ཀྱི་ཕྱག་རྒྱ་ཡིས། །གསང་བའི་ཡུལ་དང་ལྷུན་སྦྱོར་བས། །ཡེ་ཤེས་རྩལ་ལ་འགག་པ་མེད། །མཐའ་ཡས་དཀྱིལ་འཁོར་ཐམས་ཅད་འབྱུང༌། །དོན་འབྱུང་བསམ་ཡས་ལྷུན་གྱིས་གྲུབ། །ཡེ་ནས་སྒྲིབ་མེད་ཀ་དག་ཀློང་། །འཁྲུལ་མེད་རྒྱུད་དང་རང་རྟགས་བསྟན། །སངས་རྒྱས་ལམ་དང་ཡེ་ཤེས་བསྟན། །རིག་པའི་གནས་དང་ལོངས་སྤྱོད་བསྟན།།རང་རིག་ཐབས་དང་ལམ་ཉིད་བསྟན། །ཡེ་ཤེས་སྐུ་དང་སྣང་བ་བསྟན། །འབྱུང་བའི་རྐྱེན་དང་ཡུལ་རྐྱེན་བསྟན། །སངས་རྒྱས་ས་དང་སེམས་ཅན་བསྟན། །སྣང་བའི་ཡུལ་དང་རང་བཞིན་བསྟན། །ཐིག་ལེ་སྐུ་དང་རང་རྟགས་བསྟན། །དགོངས་པའི་དོན་དང་རྗེས་མཐུན་བསྟན། །བདེ་བའི་ཞིང་དང་ཡངས་པ་བསྟན། །ཡང་དག་སྐུ་དང་ཆོས་སྐུ་བསྟན། །སྣང་བ་ཉིད་དང་རང་ལུས་བསྟན། །ཀུན་བཟང་སེམས་དང་ཡེ་ཤེས་བསྟན། །དཀྱིལ་འཁོར་ལྔ་དང་གཟུགས་སྐུ་བསྟན། །བསྒྲུབ་པའི་དུས་དང་རིག་པ་བསྟན། །མཁའ་ཁྱབ་ཡངས་པ་སྐུ་དང་མཉམ། །རྟོག་མེད་གསལ་བས་ཡང་དག་རྙེད། །སངས་རྒྱས་ཀུན་གྱི་བསྟན་པ་ནི། །རབ་ཏུ་གསང་བ་འདི་ཉིད་དོ། །སེམས་ཅན་བློ་ཡི་ཐེག་པ་རྣམས། །འདི་བསྟན་པ་ཡིས་མིག་ཏུ་འགྱུར། །མ་གྲོལ་བ་རྣམས་གྲོལ་བར་བཤད། །མ་སྨིན་པ་རྣམས་སྨིན་པར་བཤད། །ཐེག་ཆེན་གསང་བའི་དོན་འདི་ཡིས། །ཐམས་ཅད་བླ་མེད་དབྱིངས་སུ་སྒྲོལ། །ཡེ་ཤེས་ཐབས་ཀྱིས་དོན་ཆེན་རྟོགས། །ཐབས་མཁས་པ་ཡི་སྐྱེས་བུ་ཡིས། །དོན་དམ་དཀྱིལ་འཁོར་རང་ལ་རྫོགས། །ཡེ་ཤེས་དཀྱིལ་འཁོར་བསམ་ཡས་འགྲུབ། །སེམས་ཀྱི་སྣང་བ་བསམ་མི་ཁྱབ། །ཡེ་ཤེས་སྣང་བ་གཅིག་ལས་མེད། །དོན་གྱི་ཡེ་ཤེས་རྟོགས་དཀའ་བ། །བསམ་པའི་ཆོས་ཉིད་ཚུལ་མཐུན་པས། །དོན་དམ་ཡེ་ཤེས་ཐབས་ཉིད་རྟོགས། །ཨེ་མ་ངོ་མཚར་ཆེ་བའི་རྒྱུད། །འདི་ཡིས་ཐམས་ཅད་གྲོལ་བར་འགྱུར། །ཡེ་ཤེས་རབ་ཏུ་རྟོགས་པའོ། །ཞེས་སེང་གེ་རྩལ་རྫོགས་ཆེན་པོའི་རྒྱུད་ལས། དགོངས་པའི་མདོ་བསྡུས་པའི་ལེའུ་སྟེ་བཅུ་གསུམ་པའོ།།དེ་ལྟར་སྟོན་པ་ཀུན་ཏུ་བཟང་པོས་འོག་མིན་གྱི་གནས་སུ་འཁོར་རྣམས་ལ་རིག་པའི་ཐབས་བསྟན་པ། གསང་སྔགས་ཀུན་གྱི་བལྟ་བའི་དོན། མ་ནོར་བར་སྟོན་པའི་རྒྱུད། ཡེ་ཤེས་ལག་འཕྲོད་དུ་བསྟན་པ། རིག་པ་རང་ལུགས་སུ་བསྟན་པ། དབང་བཞི་ཡོངས་རྫོགས་སུ་བསྟན་པའི་རྒྱུད་སེང་གེ་རྩལ་རྫོགས་ཆེན་པོའི་རྒྱུད་ཅེས་བྱ་བ། ཐམས་ཅད་ཀྱི་དགོངས་པ་བསྟན་པ་རྫོགས་སོ། །སེང་གེ་རྩལ་རྫོགས་ཉིད་ལ་མ་བུ་བཅུ།། །།