༄༅།།རིན་ཆེན་སྤུངས་པ་ཡོན་ཏན་ཆེན་པོ་སྟོན་པ་རྒྱུད་ཀྱི་རྒྱལ་པོ་ཞེས་བྱ་བ་བཞུགས།རྒྱ་གར་སྐད་དུ།རཏྣ་ཀུ་ཊ་མ་ཧཱ་གུ་ཎོ་དྡིཥྚ་ཏནྟྲ་རཱ་ཛ་ནཱ་མ།བོད་སྐད་དུ།རིན་ཆེན་སྤུངས་པ་ཡོན་ཏན་ཆེན་པོ་སྟོན་པ་རྒྱུད་ཀྱི་རྒྱལ་པོ་ཞེས་བྱ་བ། ལེའུ་ལྔ་སྟོན་ཐུན་མོང་མ་ཡིན་པའི་གླེང་གཞི་ཚིག་དང་ཡི་གེ་ བཅོམ་ལྡན་འདས་དཔལ་ཀུན་ཏུ་བཟང་པོ་མཉམ་པ་ཉིད་དུ་ཤེས་པ་ཀུན་གྱི་རྗེ་ལ་ཕྱག་འཚལ་ལོ།།འདི་སྐད་བདག་གིས་བསྟན་པའི་དུས་གཅིག་ན།སྣང་བ་རྣམ་པར་དག་པ་སྣ་ཚོགས་པ་དང་ཡོན་ཏན་ཐམས་ཅད་ཀྱི་འབྱུང་ཁུངས།གཉིས་སུ་མེད་པ་རིན་པོ་ཆེའི་གཞི་གསལ་བ་ཚད་མེད་ཅིང་།གཞལ་དུ་མེད།དཔག་ཏུ་མེད།དམིགས་སུ་མེད།བལྟར་མེད་པའི་དཀྱིལ་འཁོར་ཆེན་པོ་རང་ཤར།མི་འགྱུར་བའི་ཡེ་ཤེས་ལྔའི་རོལ་པར་རང་ཤར་ནས།ཐེག་པ་སྤྱི་དང་རང་གི་ལྟ་བ་གཅིག་མ་ཡིན།ཐ་དད་མ་ཡིན། གནས་ཕུན་སུམ་ཚོགས་པ། མཉམ་པ་མ་ཡིན།མི་མཉམ་པ་མ་ཡིན།སོ་སོ་མ་ཡིན་གཅིག་ཏུ་མི་གནས་པའི་གཞི་ཚད་མེད་པ་འདི་ནི།ཆོས་ཐམས་ཅད་ཀྱི་བྱུང་ཁུངས་སུ་ཡེ་ནས་གནས་པའོ།།དེ་སྐད་དུ་རང་གི་རང་དམས་པའི་ཚིག་ཏུ་རང་ཤར་རོ།།འདི་སྐད་བདག་གིས་ཐོས་པའི་དུས་གཅིག་ན། སྟོན་པ་ བཅོམ་ལྡན་འདས་ཀུན་ཏུ་བཟང་པོ་རིན་པོ་ཆེ་འབར་བ་རྒྱན་སྤུངས་པ་ཞེས་བྱ་བ་ཉིད།བཀོད་པ་རྣམ་པར་བརྒྱན་པ་རིན་པོ་ཆེ་འོད་འབར་བ་ཞེས་བྱ་བའི་ནམ་མཁའ་ གནས་ ལ།སངས་རྒྱས་ཐམས་ཅད་ཀྱི་སྐུ་རྡོ་རྗེ་དང༌།གསུང་རྡོ་རྗེ་དང༌།ཐུགས་རྡོ་རྗེ་དང༌།གནས་པ་ཆོས་ཀྱི་སྐུ་དང་།སྣང་བ་ལོངས་སྤྱོད་རྫོགས་པའི་སྐུ་དང་།ཤར་བ་སྤྲུལ་པའི་སྐུ་དང་།དེ་དག་གི་ཁྱད་པར་གྱིས་སྣང་བ་རྣམས་དང་།འཇིག་རྟེན་པ་དང༌།འཇིག་རྟེན་ལས་འདས་པའི་གཟུགས་འཛིན་པ་བསམ་གྱིས་མི་ཁྱབ་པ་ཐམས་ཅད་དང་།ཆོས་ཀུན་རོ་གཅིག་པ་ཡེ་ཤེས་ཆེན་པོའི་རོལ་པ་ལ་ཐབས་ཅིག་ཏུ་བཞུགས་སོ།།དེ་ནས་སངས་རྒྱས་ཐམས་ཅད་ཀྱི་ཆེ་བ་རང་བྱུང་གི་ཚིག་འདི་དག་ བསྟན་པ་ རྣམས་སུས་ཀྱང་བཤད་པ་མེད་པར་རང་བྱུང་ངོ༌།།ཨེ་མ་ཧོ།ངོ་མཚར་ འདི་ཀུན་ཡེ་ནས་ཆོས་ཉིད་ཀྱི་སྒྲ་རང་བྱུང་བའོ།། ཆེན་པོ་རྨད་ཀྱི་ཆོས།།བྱས་པ་མེད་པའི་ངང་བཟང་ནས།།སྐྱེ་མ་མྱོང་བའི་ ཆོས་སྐུ་ཉིད་ གཟུགས་ཀྱི་སྐུ།།ཐོབ་པ་མེད་པའི་ སྐུར་སྣང་བ། རང་ལུས་ཀྱི།།མ་བསྒྲུབས་ ཆོས་སྐུ་ ཆེན་པོའི་སྐུ་ཐོབ་ནས།།ཐོས་མ་མྱོང་བའི་ཆོས་ཀྱི་གཏམ།།མ་བསྒྲགས་གྲགས་པའི་ཚུལ་གྱིས་ནི།། གཞི་ལས་གྲུབ་ ཡེ་ནས་གླེང་བའི་དོན་རྣམས་ཀུན།། ཡུལ་ འདི་ཡི་ཚུལ་དུ་རང་ཤར་ཏེ།།སྤྲོས་མེད་སྤྲོས་པའི་རྒྱུ་མེད་ སྟོང་པ་དང་འཁོར་སྣང་བ་ཆེན་པོའི་གཞི་ལས་ པས།།ཆོས་ཀུན་ གང་དུ་ཡང་མ་གྲུབ་པར་ མཉམ་པ་ཆེན་པོ་ནི།།ང་ཡིས་བཤད་ཀྱིས་ང་ལ་ ཞི་བའི་སྐུ།རིག་པ་ ཉོན།།འདུས་པ་ གཙོ་འཁོར་དུ་ མེད་པའི་ངང་ཉིད་ནས།།འབྲལ་བ་མེད་པའི་ གཉིས་མེད་ སེམས་སངས་པས།།མ་ཕྱིན་ སྙིང་གནས་ རང་སར་འདུག་པའི་གནས།།མི་སྣང་ཡེ་ཤེས་མེད་སྟོན་པ།།མི་འབྱེད་ཤེས་རབ་ཆེན་པོའི་འཁོར།།གཅིག་པས་ཐ་ ཐམས་ཅད་ མི་ཡེ་དད་པ་ལ།།གླེང་ ངོ་བོ་ལ ་ བྲལ་བརྗོད་པ་མེད་པ་ཡི།།ཚིག་གི་རྒྱལ་པོ་འདི་དག་ བསྟན་པ།ཤེས་གསུམ་དུ་ ཀུན།།མིག་གི་མཐོང་བྱེད་མེད་པ་ དབང་པོར་རང་གམ་ ཡིས།། ལྷུན་གྲུབ་ཀྱིས་ མ་བལྟས་མེད་པའི་ཡུལ་གཟིགས་ནས།།ལུས་མེད་ ཀ་དག་གི་ བསམ་བྲལ་ཐུགས་ལས་ནི།། རང་བྱུང་དུ་ མ་གྲུབ་པ་ཡི་མགུར་ནས་དྲངས།།སྨྲ་མེད་མི་སྣང་ ལྟོས་པ་མེད་ ལྗགས་ལ་ཡང་།།སྤྲོས་མེད་ ཤུགས་ཀྱིས་ མི་འཛད་ཚུལ་དུ་བཀྲམ།།ཡེ་མེད་ ཆོས་སྐུ་བཤད་ལུགས་བླ་མ་གསུངས་སོ།། རང་སྟོང་ཞལ་ནས་ནི།།འགྲོ་དང་འོང་མེད་དབུགས་ལས་བྱུང་།། ཕྱི་ནང་ མ་བསྒྲིབས་དངོས་མེད་ སྟོང་པ་བཅོ་བརྒྱད་ ཚེམས་ལ་ཡང༌།།བརྗོད་ཅིང་ ཚིག་ཏུ་ བཤད་པའི་རྟེན་མེད་པར།།།མ་གསུངས་ཐོས་པའི་ཚུལ་ རང་བཞིན་ དུ་ཤར།།དུས་གསུམ་དུས་མེད་ཁྱད་པར་ རྟོགས་པའམ་ ལས།།བར་དང་མཚམས་མེད་རྟག་རྒྱུན་གྱིས།། གཞི་ ཐོག་མ་བར་དང་མཐའ་མེད་པར།། འཁོར་བ་ལ་དུས་ཚོད་གྲངས་རྣམས་ཡེ་ཟད་པར་ ཡེ་མེད་ཀྱི་བཞིན །།མཉམ་པ་ཆེན་པོའི་བུདྡྷའི་མཉམ་ཉིད་སྒྲ་ལས་ནི།།ཡེངས་པ་ ལྷུན་གྲུབ་ མེད་པའི་སྣང་བ་ཡང་།།རྣམ་རྟོག་རང་ལ་ཆ་མེད་པར།། དུས་དེའི་དོན་ རང་བཞིན་རྫོགས་པ་ཆེན་པོ་ཡི།།དོན་ཀུན་བློ་ཡི་དཀྱིལ་དུ་ཚུད།། ཕུན་སུམ་ ཚོགས་པས་དུ་ཐག་ཆོད་པའི་དུས་ མི་སྣང་ཡུལ་ཀུན་རྟོག་པ་ རྟོགས་པ་ཤར་བའི་ངས་སྟོང་པར་ཡང་།། ཡེ་ནས་ མ་བཅད་རང་ས་ཉིད་དུ་ཆོད།།འཁྲུལ་མ་མྱོང་བས་མ་རིག་རྩད།།མ་བརྟགས་ཡེ་ནས་ཆོད་ནས་ དང་པོ་ནས་ འདུག།གོང་དུ་འདི་ཀུན་སུས་མ་ཚོར།།རགས་པའི་འབྱུང་བ་བཞི་ཀུན་ཡང་།།ཐོག་མ་ཉིད་ནས་ འོད་དུ་ རང་དེངས་པར།།འགྲོ་བའི་གནས་མེད་རང་སངས་ རང་མལ་དུ་ པས།།རང་ལུས་ཡེ་ནས་ སྟོང་པ་ཡིས་ མེད་པར་ནི།།སྔ་ཕྱི་མེད་པར་འདིར་ཡང་རིག།འདི་ཀུན་དུས་མེད་ དངོས་མེད་ལ་ངེས་པར་རྟོགས་པའི་རིག་དབྱིངས་དང་སྟོང་པ་བཅོ་བརྒྱད་ ཡེ་དུས་པས།།གཅིག་དང་གཉིས་དང་དྲུག་གསུམ་གྱིས།།སྣང་མེད་སྣང་དང་སྣང་ཕྱེད་སྣང༌།།མི་སྣང་མཛད་པའི་སྒྲ་རང་སངས།།ས་འཛིན་ས་ལ་གནས་པར་ནི།།ཡེ་ནས་འདུག་པ་སུས་མ་ཚོར།།བགྲོད་དུ་ཡེ་ནས་མེད་པ་ཡི།།ལམ་འདི་ཡེ་ནས་རང་ཉེ་བར།།འདི་ནི་རང་ལ་ཡེ་འདུག་པས།།སྔར་མ་མཐོང་སྟེ་རང་རིག་རྟུལ།།མི་གནས་བསམ་འདས་དགོངས་པ་ནི།།བསྒོམ་པ་མེད་པར་ཡེ་འདུག་པས།།འདི་ཡང་གང་གིས་སྔར་མ་རིག།ཆགས་དང་འཛིན་པའི་ཞེན་ཡུལ་ནི།།དང་པོ་ཉིད་ནས་ཆོས་ཉིད་ལས།།འདི་ཀུན་རང་གི་རང་སྣང་བར།།ཡེ་ནས་སྣང་བ་སྔར་མ་རིག།བདག་རྟོག་བཅིངས་པ་ཉོན་མོངས་ལྔ།།ཡེ་ནས་རིག་པ་རང་ཤར་བས།།ལྷན་ཅིག་གནས་པ་ཞལ་མ་འཚོ།།ས་ཆུ་མེ་རླུང་འབྱུང་བ་བཞི།།ཡེ་ནས་རང་གི་ལུས་ཡིན་པར།།སུས་མ་མཐོང་བའི་མིག་དེ་བརྟུལ།།ཡང་གསང་བསྡུས་པའི་མན་ངག་བཅུད།།བར་མཚམས་མེད་པར་རང་གྲགས་པ།།གང་གིས་འདི་ཉིད་མ་ཐོས་པར།།།རྣ་བའི་དབང་པོ་མེད་དམ་ཅི།།རང་གནས་དབྱིངས་དང་རིག་པའི་དྲི།།བྲལ་བའི་སྐབས་མེད་རང་འཁོར་བ།།ཚོར་མ་མྱོང་བ་སྣ་འགགས་སམ།།བཅུད་གསུམ་མན་ངག་གཅིག་དྲིལ་རོ།།ཡེ་ནས་ལུས་སེམས་བཅུད་ཡིན་པས།།འདི་ཉིད་མ་མྱོང་ལྕེ་ཆད་དམ།།སྣང་བ་རང་འོད་ཁ་དོག་རྒྱན།།རང་གི་ལུས་དང་འབྲལ་མེད་པར།།ལུས་དང་གྲིབ་མ་བཞིན་དུ་ནི།།ཉིན་དང་མཚན་མོ་མེད་འདུག་པ།།སུས་ཀྱང་མ་རེག་ལུས་བེམ་མམ།།སྡུག་བསྔལ་ཕྱག་འདེད་བདེ་བའི་ཆོས།།བརྗོད་པ་མེད་པར་རང་གནས་པ།།སུས་མ་ཤེས་པ་བློ་རེ་བརྟུལ།།འཁོར་བའི་བག་ཆགས་ཡང་བརྩེགས་པ།།ཡེ་ནས་ཆོས་ཀྱི་སྐུར་འདུག་པས།།གང་གིས་མ་མཐོང་སྙིང་རྗེའི་གནས།།དབང་པོ་བདག་རྟོག་ཡུལ་ཤར་ནས།། དྲན་བསམ་འགྱུ་བ་སྣ་ཚོགས་རྣམས།།ཡེ་ནས་ལོངས་སྐུ་རང་ཤར་བས།།འདི་ཀུན་མ་དྲན་བརྗེད་རེ་ངས།།བྱ་བྱེད་ཐ་དད་རྩོལ་བསྒྲུབ་དང་།།སྐྱེ་བོ་འདུས་པའི་ཅ་ཅོ་ཀུན།།ཡེ་ནས་སྤྲུལ་པའི་སྐུ་ཡིན་པས།།སུས་མ་ཤེས་པ་ངོ་རེ་བརྟུལ།།ཅི་ལྟར་བསམ་དང་དྲན་འགྱུས་པ།།ཆུ་ཡི་རྒྱུན་བཞིན་བར་མེད་པར།།རྟག་ཏུ་རང་གི་ཡིད་འཕྲོག་པར།།རྩོལ་མེད་རང་བཞག་བསྒོམ་པར་ནི།།ཉམས་སུ་མ་ཚུད་སེམས་རེ་ཡེངས།།སྣོད་བཅུད་ཡོད་ཐོས་སྣང་བ་འདི།།བརྟགས་པས་རང་བཞིན་མེད་པ་ཡང་།།གྲོང་ཁྱེར་རྒྱུན་གཅོད་ལྟ་བ་ནི།།ཡེ་ནས་འདུག་པ་མ་མཐོང་བར།།དབང་པོ་རྣམས་ཀྱི་སྒོ་འགགས་སམ།།འདི་ཀུན་མ་ཕྱེད་འབྱེད་མེད་པར།།མི་སྣང་མེད་པའི་ཡུལ་ཉིད་དུ།།མ་ལུས་ཡོད་པའི་འཁོར་རྣམས་ལ།།མ་བཤད་གསུངས་པ་མེད་པ་ཡི།།ཚིག་གི་རྒྱལ་པོ་རྣམས་སུ་ནི།།མི་སྣང་གཅིག་པའི་འཁོར་རྣམས་ཀྱིས།།སུ་ལ་ཞུས་པ་མེད་པར་ནི།།རྣ་བའི་དབང་པོས་མ་ཉན་པར།།མ་གླེངས་བསྒྲགས་པའི་ཚུལ་དུ་སྣང་།།མ་གཏད་རང་སོར་བཞག་པ་ཡི།།སེམས་ཀྱིས་འདི་ཡི་ཚིག་ཀུན་ཀྱང་།།སུས་ཀྱང་བསླབ་པ་མེད་པར་ནི།།སོ་སོའི་བློ་ལ་གོ་བར་སྣང་།།འདི་ཉིད་རང་གི་བློར་གོ་བས།།མི་སྣང་རྟོག་པ་མེད་པ་ཡིས།།སྣང་བ་ཐམས་ཅད་རང་དག་ནས།།ཐམས་ཅད་ཟང་མ་ཐལ་བྱུང་དུ།།སྟོང་གསལ་ཆེན་པོའི་རིགས་སུ་འགྱུར།།ས་ཆུ་མེ་རླུང་འབྱུང་བ་བཞི།།སོ་སོའི་ནུས་པ་མི་སྣང་བར།།ན་བུན་བཞིན་དུ་མཁའ་ལ་དེངས།།འཁྲུལ་པའི་ཞེན་པ་སྣ་ཚོགས་ནི།།ཅི་ལྟར་བསམ་ཀྱང་སྐྱེ་མེད་པར།།གཟུང་འཛིན་ཆ་རྣམས་རང་འགགས་ནས།།གང་མི་སྣང་སྟེ་རང་ཟད་ནས།།གསལ་བྱེད་རང་གི་ཉམས་མྱངས་པས།།ལུས་ཅན་ཀུན་ཀྱང་དེ་བཞིན་སོང་།།ལུས་མེད་རྣམས་ནི་སྨོས་ཅི་དགོས།།སུས་ཀྱང་གླེང་བ་མེད་པ་ཡི།།ངོ་མཚར་ཚིག་ནི་འདི་ཀུན་གྱིས།།སྟོན་པ་འཁོར་དང་སྡུད་པ་ཀུན།།རང་བཞིན་གྱིས་ནི་དལ་བ་ཐོབ།།དེ་སྐད་སུས་ཀྱང་མ་གསུངས་པའི་རང་ཤར་བའི་ཚིག་ཏུ་རང་བྱུང་བས།སྟོན་པ་ཀུན་ཏུ་བཟང་པོ་དང་སངས་རྒྱས་ཐམས་ཅད་ཀྱི་སྐུ་གསུང་ཐུགས་ཀྱི་འཁོར་ལོ་ལ་སོགས་ཏེ།འཇིག་རྟེན་པ་དང་འཇིག་རྟེན་ལས་འདས་པའི་འཁོར་དང་བཅས་པ་རང་བྱུང་གི་ཡེ་ཤེས་དང་ལྡན་པར་གྱུར་ནས།རང་རྟོག་གི་ཞེན་པ་རྣམས་ལས་གྲོལ་ལོ།།ཞེས་རིན་ཆེན་སྤུངས་པ་ཆེན་པོའི་རྒྱུད་ཀྱི་རྒྱལ་པོ་ལས།རང་བྱུང་གི་ཡེ་ཤེས་རང་གིས་རང་རྙེད་པ་ཞེས་བྱ་བ་སྟེ།གླེང་གཞི་རང་ གྲགས་ཀྱི་ལེའུ་སྟེ་དང་པོའོ།།།།མཧརྦཋཿདྲཋརྴརྟདེ་ནས་སྟོན་པ་ཀུན་ཏུ་བཟང་པོ་རིན་པོ་ཆེ་སྤུངས་པའི་རྒྱན་ཞེས་བྱ་བ་དེས།འཁོར་དེ་དགལ་བོས་ནས་འདི་སྐད་དུ་ཚིག་གི་དོན་རྣམས་རྣམ་པར་བསྐུལ་ལོ།།ཀྱེ་མ་ཕྱོགས་བཅུའི་འཇིག་རྟེན་སྟེང་དང་འོག་གི་ཡང་།།ཁམས་གསུམ་ནས་ནི་སུས་ཀྱང་མ་གསུངས་པའི།།གསང་བ་ངོ་མཚར་ཆེན་པོ་རྨད་ཀྱི་ཆོས།།འདི་ལྟར་བདག་སོགས་རྣམས་ཀྱི་བློ་གཏིང་ཡིད་ཆེས་བྱ།།འདི་དོན་སངས་རྒྱས་སྟོང་གིས་བྱིན་བརླབས་པས།།འཁོར་བའི་བག་ཆགས་རྣམས་ནི་གཏན་ནས་སྦྱངས།།གསང་ཆེན་ངེས་པའི་ཚིག་འདི་སུས་ཐོབ་པ།།བླ་མེད་མཆོག་རྣམས་འདི་ཡིས་དང་དུ་ལོངས།།དེ་ཕྱིར་ངེས་པའི་སྙིང་པོ་འདིར་འཇུག་བྱ།།ཞེས་གསུངས་པས།འཁོར་དེ་དག་གི་ནང་ནས།སངས་རྒྱས་ཐམས་ཅད་ཀྱི་གསུང་རྡོ་རྗེ་ཞེས་བྱ་བས་འདི་སྐད་ཅེས་གསོལ་ཏོ།སུས་ཀྱང་མ་གསུངས་པའི་ཚིག་དེ་དག་གང་ནས་བྱུང་སྙམ་པའི་ཐེ་ཚོམ་སྐྱེས་ཏེ་དྲིས་པ། ཀྱེ་ཀྱེ་རིན་ཆེན་སྤུངས་པ་ཡི།།སྟོན་པ་ཀུན་ཏུ་བཟང་པོ་ཉིད།།སྔར་ཡང་སྟོན་པས་མ་གསུངས་པའི།།ཚིག་གི་རྒྱལ་པོ་དེ་དག་ཀུན།།སྟོན་པ་གང་གིས་གསུངས་པ་ལགས།།དེ་ཡི་འཁོར་ནི་སུ་ཞིག་ཡིན།།གནས་ནི་གང་ན་ཚིག་དེ་གསུང་།།འདི་ཀུན་བདག་གིས་མ་རིག་ན།།སྟོན་པ་ཉིད་ཀྱི་ཐུགས་རྗེ་ཡིས།།ཐུགས་ཀྱི་དཀྱིལ་ནས་བཅུད་ཕྱུང་ལ།།བདག་ལ་འདི་ཀུན་གསུང་བར་ཞུ།།དེ་ནས་སྟོན་པའི་གསུང་གིས་ཡང་།།རྡོ་རྗེ་འཆང་ཆེན་ཁྱོད་ཉོན་ཅིག།ངས་བསྟན་པ་ལ་ནོར་བ་མེད།།མ་འཁྲུལ་ནོར་མེད་སེམས་ཀྱིས་ཀྱང་།།ཁྱོད་ཀྱིས་འདི་ཀུན་བློ་ལ་ཞོག།གསང་མཆོག་ངེས་པའི་ཚིག་འདི་ཀུན།།སྟོན་པ་སུས་ཀྱང་གསུངས་པ་མེད།།རང་བྱུང་ཆེན་པོའི་ནམ་མཁའ་ལ།། ཡེ་ནས་ རང་རྩལ་རིག་པ་མ་འགགས་ ཕྱིར་གཡོ་བ་ལས་ པས།།སྤྲོས་མེད་ ཡེ་ནས་ ཆོས་ཉིད་རང་སྒྲ་ནི།།མ་བསྟན་ ཐོག་མ་ནས་ རང་བྱུང་ཆེན་པོ་ཡང་།། འདི་ཀུན་ཆོས་ཉིད་ཀྱི་རང་སྒྲ་ཡིན་ཏེ།སེམས་ཅན་ཐམས་ཅད་དག་པའི་ནང་ནས་འཆར།རྒྱུན་དུ་ཚིག་འདི་ཀུན་གྲགས་པ་ཡིན།དེ་ལས་ཅི་སྙམ་སྐྱེ་བའི་དུས་སུ།འདི་ཀུན་ཡི་གེའི་ཁོངས་ནས་འབྱུང་བ་ཡིན་ནོ།། ཐོག་མ་ཉིད་ལས་རང་གྲགས་པར།།རྒྱུན་མ་ཆད་པའི་ཆོས་ཀུན་གྱིས།།རང་གི་སྒྲར་ནི་ཡེ་ནས་གྲགས།།དེ་ཕྱིར་རང་བྱུང་ཆེན་པོ་ཞེས།།ཚིག་གིས་མཚོན་པ་ རྒྱུད་ཀུན་ ཀུན་ཏུ་འབྱུང་།།དེ་ཕྱིར་ རང་བྱུང་ཡེ་ཤེས་ཞེས་བྱ་བ།།རང་གི་རང་བྱུང་རང་ཤར་བ།།ཆོས་ཉིད་སྟོང་པའི་ཡེ་ནས་་རང་སྒྲར་ནི།།ཡེ་ནས་ཆོས་ཀྱི་ རྟག་ཏུ་ འཁོར་ལོ་བསྐོར།།རང་བྱུང་ཆེན་པོའི་ཚིག་ཏུའོ།།དེ་ལ་འཁོར་དུ་སྣང་བ་མེད།།སྣང་བྱེད་འཛིན་པའི་ཆ་དག་ལས།།ཕྱི་ཡི་ཡུལ་རྣམས་འཁོར་ལྟར་སྣང་།།ལས་དང་སེམས་གཉིས་འདུས་པ་ཡི།།འབྱུང་བ་འདུས་པའི་གཟུགས་མེད་པས།།འཁོར་དུ་སྣང་བ་ཙམ་དུ་མེད།།རིག་དང་ཡེ་ཤེས་ཁྱད་པར་ལས།།དག་པ་རང་ངོ་མཚོན་པ་ཡིས།།སྣང་བ་རགས་པའི་ཕུང་པོ་ནི།།སྣང་བྱེད་འཛིན་པའི་འཁོར་གྱི་ཚུལ།།འདི་ནི་རྣལ་འབྱོར་གསང་བའི་མཆོག།འདི་ཡི་གནས་ནི་འདི་ཞེས་བྱ།།མིང་དུ་གྲགས་པའི་མཚན་བཅས་ཡུལ།།རྣམ་པ་གང་དུ་མི་སྣང་བས།།མེད་པའི་སྟོང་པ་ཆོས་འབྱུང་ལས།།གསང་བ་ཆེན་པོའི་ངང་དབྱིངས་སུ།།ཡེ་ཉིད་ནས་ནི་གནས་པས་ན།།མ་བཟུང་གནས་ཀྱི་ཚུལ་ཅན་དུ།།རོལ་པ་ཆེན་པོར་ཐོག་མར་བྱུང༌།།འདི་ལ་སུས་ཀྱང་གནས་པ་མེད།།གང་གིས་གནས་སུ་བྱས་པ་མེད།།འདི་ལ་ཕུན་སུམ་ཚོགས་པ་མེད།།འདུག་ཅིང་འོང་བ་ཉིད་དང་བྲལ།།དེ་བཞིན་ཡེ་སྟོང་ཆེན་པོར་གནས།།མེད་པ་ལས་ནི་དབྱིངས་ཀྱི་ཚུལ།།འདི་ལ་ཕྱི་དང་ནང་ཡང་མེད།།སྟེང་དང་འོག་ཏུ་བལྟ་བ་མེད།།ཕྱོགས་དང་མཚམས་སུ་སུས་ཀྱང་ཡང་།།འདི་ལ་བཟུང་བ་ཅུང་ཟད་མེད།།ལེན་མེད་དོན་འདི་སུས་རིག་པ།།ཀུན་བཟང་ང་བས་སྔར་སངས་རྒྱས།།ཡེ་ཐོག་དང་པོའི་སངས་རྒྱས་ཀྱི།།མི་གནས་ཡེ་ཤེས་ཆེན་པོའི་གནས།།སྔོན་ཐོག་ཉིད་ཀྱི་གཞི་རུ་ཡང་།།མ་བཞག་ཡེ་ནས་གནས་པའི་ཚུལ།།འདི་ལ་གནས་སུ་འཛིན་པའི་མི།།སངས་རྒྱས་ཀུན་གྱི་གསང་བའི་གནས།།འདི་ཡིས་སྙིང་པོ་བྱང་ཆུབ་བར།།འཛིན་པ་ཉིད་དུ་འགྱུར་བ་ཡིན།།ཞེས་གསུངས་པས།ངོ་མཚར་ཆེན་པོའི་སྤྲུལ་པ་རྣམས་རང་སྤྲུལ་ཏེ་ཐམས་ཅད་སྣང་བར་བྱས་སོ།།དེ་ནས་གསུང་གི་རྡོ་རྗེས།བཅོམ་ལྡན་རིན་ཆེན་སྤུངས་པའི་རྒྱན་ཀུན་ཏུ་བཟང་པོ་ལ་འདི་སྐད་ཅེས་ཞུས་སོ།།ཀྱེ་སྟོན་པ་ཆེན་པོ་ལགས།ངོ་མཚར་བ་ཞེས་བྱ་བའི་ཚིག་དེ་ཅི་ལྟ་བུ་ལགས།འདི་བདག་ལ་བསྟན་དུ་གསོལ།ཞེས་ཞུས་སོ།།དེ་ནས་སྟོན་པ་ཀུན་ཏུ་བཟང་པོ་རིན་ཆེན་སྤུངས་པའི་རྒྱན་གྱིས་ཆོས་ཐམས་ཅད་ཡོན་ཏན་གྱི་འཆར་ཚུལ་ཅིར་ཡང་མ་འགགས་པར་གཟིགས་པས།རང་ལ་རང་མཚར་ཏེ།རང་གིས་གད་མོ་ཆེན་པོའི་རྣམ་པ་ཉིད་ཀྱིས་ཉིད་ལ་རང་དགོད་པའི་འོད་དག་ལྗགས་ཀྱི་ དབང་པོ་ལས་རང་ཤར་རོ།།ཀྱེ་སངས་རྒྱས་ཐམས་ཅད་ ངོ་མཚར་གྱི་གད་མོ་བཅུ་གཉིས་ ཀྱི་གསུང་གི་རྡོ་རྗེ་སྙིང་པོ།ལྟ་བ་རང་བྱུང་གི་ཡེ་ཤེས་ལ་ལྟོས་དང་།དགེ་སྡིག་དང་ལྟ་སྒོམ་ལས་འདས་པ་ངོ་མཚར།གཞི་མ་བསྐྱོད་པས་ལུས་ངག་གི་བྱ་བ་ཅི་བྱས་ཀྱང་ཕན་གནོད་དང་བྲལ་བ་ཧ་ཧ།ཀྱེ་གསུང་གི་རྡོ་རྗེ་དངོས་པོ་གཤིས་ཀྱི་གནས་ཚུལ་ལ་ལྟོས་དང་།སྣང་བ་འདི་སྤུ་མ་བརྗེས་མདོག་མ་བསྒྱུར་བ་ངོ་མཚར།བདེ་སྡུག་ཅི་ལྟར་བསམས་ཀྱང་དོན་ལ་འགྱུར་བ་མེད་པ་ཧ་ཧ།ཀྱེ་གསུང་གི་རྡོ་རྗེ་སྟོང་པ་ཆེན་པོ་ཀུན་འབྱུང་གི་ཡེ་ཤེས་ཉིད་ལ་ཕར་ལྟོས་དང་།དྲན་བསམ་གྱི་སྤྱོད་པ་སྣ་ཚོགས་ཅི་བྱས་ཀྱང་རོལ་པར་རང་ཤར་ཏེ་ངོ་མཚར།ཅི་ལྟར་བྱས་ཀྱང་སྐྱེ་མེད་ཀྱི་ཀློང་དུ་འགག་མེད་གྲོལ་བ་ཧ་ཧ།ཀྱེ་གསུང་གི་རྡོ་རྗེ་ཉིད་ཀྱང་ཉོན་དང་།ཆོས་ཉིད་སྟོང་པ་ཀུན་ཁྱབ་ཀྱི་ཡེ་ཤེས་ལ་ལྟོས་དང་།སྐྱེ་བ་མེད་པ་དང་ཡེ་ནས་ལྷན་ཅིག་ཏུ་གནས་པ་ངོ་མཚར།སྐྱེས་བུས་མཚོན་རྣོན་པོ་ཐོགས་ནས་འགྲོ་བ་རྣམས་དུས་གཅིག་ལ་བསྒྲལ་ཀྱང་།གང་ཟག་དེའི་རྒྱུད་ལ་ཕན་གནོད་དང་བྲལ་བ་ཧ་ཧ།ཀྱེ་གསུང་གི་རྡོ་རྗེ་རང་གི་ཤེས་པ་སྟོང་པ་ཀུན་སྣང་གི་ཡེ་ཤེས་ལ་ལྟོས་དང་།གང་ལྟར་སྣང་བ་ཐམས་ཅད་རང་གི་གྲོགས་སུ་ཤར་བ་ངོ་མཚར།ཅི་ལྟར་སྣང་ཡང་རང་བཞིན་ལས་མ་གཡོས་པ་ཧ་ཧ།ཀྱེ་གསུང་གི་རྡོ་རྗེ་རིག་པ་སྟོང་པ་ཀུན་གྲོལ་གྱི་སྣང་བ་ལ་ལྟོས་དང༌།རང་གི་གཉེན་པོར་རང་ཆེ་བ་ངོ་མཚར།ཉོན་མོངས་པ་རྣམས་རང་གིས་རང་གྲོལ་བ་ཧ་ཧ།ཀྱེ་གསུང་གི་རྡོ་རྗེ་རིག་པ་སྟོང་པ་ཀུན་དག་གི་ངོ་བོ་ལ་ལྟོས་དང་།འབད་རྩོལ་མེད་པར་འབྲས་བུ་རང་ལ་རྙེད་པ་ངོ་མཚར།གཅིག་ཟིན་པས་འཁོར་འདས་ཐམས་ཅད་གཉིས་མེད་དུ་དག་པ་ཧ་ཧ།ཀྱེ་གསུང་གི་རྡོ་རྗེ་ངོ་བོ་སྟོང་པ་ཆེན་པོ་ཀུན་བཞག་གི་ཚད་ལ་ལྟོས་དང༌།འགྲོ་དྲུག་སྐུ་གསུམ་དུ་སྣང་བ་ངོ་མཚར།འགྲོ་བ་རྣམས་ཀྱིས་བསྒོམ་པ་རྡུལ་ཙམ་གྱི་ཆ་ཡང་མ་བྱས་པར་དུས་གཅིག་ལ་སངས་རྒྱས་པ་ཧ་ཧ།ཀྱེ་གསུང་གི་རྡོ་རྗེ་སྐུ་གསུམ་སྟོང་པ་ཆེན་པོ་ཡེ་རྫོགས་ཀྱི་འབྲས་བུ་ལ་ལྟོས་དང་།དུས་གསུམ་འདུ་འབྲལ་མེད་པའི་ཆོས་ཉིད་ངོ་མཚར།ཕ་རོལ་ཏུ་ཕྱིན་པ་དྲུག་མ་སྤྱད་པར་ཚོགས་རྣམས་དུས་གཅིག་ལ་རྫོགས་པ་ཧ་ཧ།ཀྱེ་གསུང་གི་རྡོ་རྗེ་རིག་པ་ཅེར་བཞག་སྟོང་པ་ཆེན་པོ་ཀུན་མཉམ་གྱི་ཡེ་ཤེས་ལ་ལྟོས་དང་།བྱ་བྱེད་ཐམས་ཅད་རྒྱན་དུ་ཤར་བ་ངོ་མཚར།སྤྲང་ལེན་ཐམས་ཅད་ལྟ་བར་ ལྟ་བས་གྲོལ་བ་ཡང་བྱུང་ གྲོལ་བ་ཧ་ཧ།ཀྱེ་གསུང་གི་རྡོ་རྗེ་ སྟོང་པའི་སྟོང་པ་ཡི་སྟོང་ཆེན་པོ་ལ་ལྟོས་དང་།སངས་རྒྱས་ཐམས་ཅད་གཡང་སར་འདུག་པ་ངོ་མཚར།བྱ་བྱེད་བསྒོམས་པས་ལྟུང་བར་འགྱུར་བ་ཧ་ཧ།ཀྱེ་གསུང་གི་རྡོ་རྗེ་མི་སྟོང་པའི་སྟོང་པ་དངོས་ཅན་ལ་ལྟོས་དང་།མེད་པ་ལ་བདག་ཏུ་འཛིན་པའི་ཐེག་པ་ངོ་མཚར།སྐྱེས་པས་སྐྱེ་མེད་ཐོབ་པ་ཧ་ཧ།ཞེས་གསུངས་པས།གསུང་གི་རྡོ་རྗེ་ལ་སོགས་པའི་འཁོར་དེ་དག་རྣམས་ངོ་མཚར་ཆེན་པོའི་ཚིག་གིས་རབ་ཏུ་ཚིམས་ནས།སྣང་བ་ཐམས་ཅད་ངོ་མཚར་ཆེན་པོར་ཤར་ནས།རང་སྣང་རང་གྲོལ་རང་ཐོབ་ནས།སྐུ་རྡོ་རྗེ་དང་གཉིས་སུ་མེད་པར་གྱུར་ཏོ།།སྟོན་པ་ཉིད་ཀྱིས་མ་གསུངས་པའི་གད་མོ་ཆེནཔོ་རང་ལ་བགད་པས།རང་ལ་རང་ངོ་མཚར་སྐྱེས་སོ།།ཞེས་རིན་པོ་ཆེ་སྤུངས་པའི་རྒྱན་ཞེས་བྱ་བ་རྒྱུད་ཀྱི་རྒྱལ་པོ་ལས་ངོ་མཚར་མཆོག་གི་ལེའུ་སྟེ་གཉིས་པའོ།།།།དེ་ནས་སངས་རྒྱས་ཐམས་ཅད་ཀྱི་གསུང་གི་རྡོ་རྗེས་འདི་སྐད་ཅེས་གསོལ་ཏོ།།ཀྱེ་མ་སྟོན་པ་ཀུན་ཏུ་བཟང༌།།གཞི་ཞེས་འཆར་ཚུལ་ཇི་ལྟ་བུ།།ཡོན་ཏན་འཆར་ཚུལ་ཇི་ལྟ་བུ།།ཡོན་ཏན་འཆར་སྒོ་གང་ཙམ་ལགས།།སྟོང་པ་ཉིད་ལ་ཇི་ལྟ་བུའི།།ཡོན་ཏན་རྫོགས་ཚུལ་བདག་ལ་གསུངས།།དེ་ནས་ཉིད་ཀྱིས་བཀའ་སྩལ་པ།།སྐྱེ་བ་མེད་པའི་ཆོ་འཕྲུལ་ལས།།སངས་རྒྱས་རྣམས་ཀྱི་མཛད་པ་རུ།།ཡེ་ནས་འབྱེད་པ་མེད་པར་ནི།།མ་འགགས་འགག་པ་མེད་པར་ཡང་།།སྣང་བ་ཉིད་ནི་ཡེ་དག་པར།།རང་གི་ངོ་ལ་གནས་པ་སྟེ།།མི་མཇེད་ཐུགས་རྗེ་ཆེན་པོ་ལས།།ལྷུན་གྲུབ་དག་ གདགས་པ་ཀྱང་ ལ་མ་ངེས་པར།།འཆར་བྱེད་བརྒྱད་ཀྱི་ཚུལ་དུ་བྱུང༌།།དེ་ནི་སྣང་ཚུལ་མ་འགགས་པས།།ཐུགས་རྗེ་ལྟ་བུའི་འཆར་ཚུལ་ལས།།སེམས་ཅན་ཀུན་གྱི་སྐྱོབ་པའི་གནས།།སྣང་བ་རང་གསལ་འགག་མེད་པས།།འོད་ལྔའི་གསལ་བྱེད་ཚུལ་དུ་སྣང་།།མཁྱེན་པའི་སྣང་ཆ་མ་འགགས་པས།།ཡེ་ཤེས་དག་པའི་སྒོ་ཉིད་དུ།།སྣང་བ་འགག་མེད་ལམ་ལྟར་ཤར།།རང་སྣང་ལུས་ཀུན་མཐའ་རྫོགས་ཕྱིར།།ཆོས་རྣམས་ཀུན་གྱི་སྐུ་ལྟར་སྣང་།།ཤེས་པའི་ངོ་བོ་གཅིག་ཡིན་པས།།གཉིས་སུ་མེད་པ་ལྟར་ཡང་ཤར།།དེ་ཉིད་རང་སར་གནས་པ་མེད།།མཐའ་གྲོལ་ཆེན་པོའི་སྣང་བ་ནི།།ངེས་མེད་ལྷུན་གྲུབ་གཞི་ལ་སྣང༌།།རིག་པ་ཟང་ཐལ་གཅིག་རྫོགས་ཕྱིར།།དག་པ་ཡེ་ཤེས་ཉིད་ཀྱི་སྒོར།།ངོ་བོ་ཉིད་དང་འབྲེལ་པའོ།།འབྱུང་ཚུལ་འགག་པ་མེད་པའི་ཕྱིར།།སེམས་ཅན་རྣམས་ཀྱི་ འབྱུང་ཁུངས་སུ།།མ་དག་འཁོར་བའི་སྒོ་ལྟར་ཡང་།།ཁྱབ་བྱེད་སྣང་བའི་ཆ་ལ་ཤར།།འདི་ཀུན་འཆར་བྱེད་བརྒྱད་དུ་སྣང་།།འབྱུང་བའི་ཚུལ་དུ་རང་ཤར་བས།།ལྷུན་གྱིས་གྲུབ་པའི་སྣང་བ་ཞེས།།རིན་པོ་ཆེ་ཡི་ཚུལ་དུ་སྣང་།།དེ་ལྟར་སྟོང་གསལ་ཆེན་པོ་ལས།།ཅི་མེད་ཅིར་ཡང་སྣང་བའི་ཚུལ།།བྱུང་ཚུལ་ཡོན་ཏན་མ་འགགས་ཏེ།།ལྷུན་གྲུབ་འཆར་བྱེད་མ་འགགས་པས།།སྣ་ཚོགས་སྣང་བའི་རང་བཞིན་དུ།།ཡོན་ཏན་ཆེན་པོ་རྣམས་སུ་སྣང་།།འཆར་བྱེད་སྒོ་རྣམས་བརྒྱད་ལ་ཡང་།།ཡོན་ཏན་བརྒྱད་ཀྱི་ཚུལ་དུ་ཤར།།རིགས་དྲུག་འབྲོས་ཁུང་རང་བཅད་ནས།།འཁོར་བའི་དཔྱང་ཐག་ཆད་པ་རྣམས།།སྙིང་རྗེའི་ཞགས་པས་བཟུང་བའི་ཕྱིར།།སྐྱེ་ཤིའི་གཟུགས་ཀྱི་སེམས་ཅན་ལ།།ཐུགས་རྗེ་ཆེན་པོ་ཉིད་དུ་སྣང་།།འཁོར་འདས་རང་འབྲེལ་ཡོན་ཏན་དུ།།གཉིས་ཆ་འདྲེས་པའི་ཚུལ་དུ་སྣང་།།འདི་མེད་འཁོར་འདས་ལྟེ་ཆད་པའི།།རྟོག་པ་མེད་པའི་སྐྱོན་འགྱུར་བས།།ཡོན་ཏན་བྱུང་ཚུལ་འདི་ཙམ་མོ།།སངས་རྒྱས་ཀུན་གྱི་རང་ཡུལ་ལ།།ལུས་དང་གྲིབ་མ་ཅི་བཞིན་དུ།།སྣང་བའི་འོད་ལྔས་ཁྱབ་པའི་ཕྱིར།།ནང་གི་སྣང་ཆ་རང་གསལ་བས།།འོད་ལྔའི་ཚུལ་གྱི་འཆར་སྒོ་ལས།།ཡོན་ཏན་གསལ་བྱེད་ཕྱིར་མ་ཤོར།།འདི་མེད་སེམས་ཅན་རང་འོད་ལ།།རྒྱ་ཆད་རྒྱ་བཅད་གུད་དུ་བཅད་པ་དང་།།ཡང་བྱུང་ ཀུན་ཏུ་ཆད་པར་འགྱུར།།ཟུང་འཇུག་འཆར་བྱེད་འབྲེལ་བའི་ཕྱིར།།རང་སྣང་ཡོན་ཏན་ཆེན་པོ་འབྱུང་།།ལུས་ཀུན་གཅིག་ཏུ་འདྲིལ་བའི་ཕྱིར།།སྐུ་གསུམ་གཅིག་ཏུ་གནས་པས་ན།།།ངོ་བོ་སྐུ་ཡི་རང་བཞིན་ཏུ།།རང་སྣང་ནང་དུ་མི་འབྱེད་པས།།ངོ་བོ་གསལ་བྱེད་སྐུ་ལྔར་ཤར།།འདི་མེད་ངོ་བོ་མི་རྙེད་པར།།ལུས་ཀུན་རྫོགས་པའི་སྐུ་ལྟར་སྣང་།།དེ་ཀུན་ཐ་དད་མ་ཡིན་པར།།གཉིས་མེད་མཉམ་པར་གནས་པས་ན།།འབྱེད་མེད་གཉིས་སུ་མེད་པ་ཡི།།སྣང་བས་ཕྱི་དང་ནང་ཀུན་དུ།།ཁྱབ་བྱེད་ཆེན་པོའི་ཚུལ་དུ་ཤར།།འདི་མེད་རང་ངོ་ཐ་དད་པས།།འཁོར་འདས་འདྲེས་པའི་མཚམས་མི་སྦྱོར།།རང་ས་ཉིད་ལས་མི་གྲོལ་བས།།བསྒྱུར་ སྒྱུར་ལྡོག་ཀྱང་བྱུང་ བཟློག་མེད་པའི་སྐྱོན་འགྱུར་བས།།སྣང་བྱེད་ཡོན་ཏན་ཚུལ་དུ་ཤར།།ཤེས་བྱ་ཀུན་ལ་རབ་ཁྱབ་པས།།བཞི་སྦྱོར་ཆེན་པོའི་སྣང་བ་ནི།།འཁོར་འདས་འབྲེལ་པའི་ལམ་དུ་སྣང་།།འདི་མེད་གཞི་ལམ་མི་འབྱོར་བས།།ཡེ་ཤེས་བཞི་ཡི་ལམ་ཉིད་དུ།།སེམས་ཅན་རྣམས་ཀྱི་གསང་ལམ་དུ།།སྣང་བ་བཞི་ཡི་ཚུལ་དུ་ཡང་།།ཅིག་ཅར་བ་དང་རིམ་གྱིས་སུ།།དབང་པོའི་སྒོ་རྣམས་ཡིད་བཞིན་སྣང་།།མཐའ་བཞིའི་དྲི་མ་ལས་འདས་པའི།།འཆར་བྱེད་ཡོན་ཏན་མ་འགགས་པས།།མཐའ་གྲོལ་ཆེན་པོའི་སྣང་ཚུལ་དུ།།ལྷུན་གྲུབ་རང་རྫོགས་ཆེན་པོ་ལས།།ངེས་པའི་ཀ་དག་ལ་སྦྱོར་ཕྱིར།།མཐའ་དང་བྲལ་བའི་ཡེ་ཤེས་སུ།།འདི་ཉིད་རང་བྱུང་རང་ཤར་བས།།མཐའ་ལས་གྲོལ་བའི་སྣང་བར་ནི།།ངོ་བོ་ཉིད་དང་འབྲེལ་བར་སྣང་།།འདི་མེད་ངེས་པ་མི་ཐོབ་པས།།རྒྱུ་འབྲས་ལྡོག་པའི་སྐྱོན་འགྱུར་བས།།མཐའ་གྲོལ་ཉིད་དུ་ཡང་དག་སྣང༌།།ཡོན་ཏན་འཆར་ཚུལ་མ་འགགས་པས།།འཁོར་བ་སྐྱེད་པའི་བྱུང་ཁུངས་ནི།།མ་དག་པ་ཡི་འཆར་སྒོ་ལྟར།།བྱུང་ཚུལ་འགག་པ་མེད་པར་ཤར།།འདི་མེད་འཁྲུལ་པའི་མིང་མེད་པས།།དེ་ཕྱིར་མ་དག་འཁོར་བའི་སྒོ།།སྲིད་པ་རྣམས་ཀྱི་རྒྱུ་སྲང་དུ།།སྣང་བ་འགག་མེད་ཚུལ་དུ་ཤར།།མ་དག་འཁོར་བའི་སྒོ་ཞེས་བསྟན།།ཐོད་རྒལ་ཡེ་ཤེས་ཡོད་པས་ན།།དག་པ་ཉིད་ཀྱིས་དག་པ་མཚོན།།འཆར་བྱེད་སྣང་བ་སོ་སོ་ལས།།དག་པའི་ཡེ་ཤེས་ཆེན་པོའི་སྒོ།།ཟང་ཐལ་རྣམ་པ་གསུམ་དུ་འཆར།།འདི་མེད་རང་རྩལ་མི་རྫོགས་པས།།དག་པའི་ཡེ་ཤེས་ཆེན་པོའི་སྒོར།།ངོ་བོ་ཀ་དག་རྟོགས་ཕྱིར་ཤར།།ཀྱེ་མ་གསུང་གི་རྡོ་རྗེ་ཉོན།།དེ་ཀུན་སྐྱོན་ཡོན་འཆར་ཚུལ་ཏེ།།རིག་པ་ཉིད་ཀྱི་ཡོན་ཏན་ནམ།།རོལ་པའི་རྩལ་དུ་ཐིམ་ལུགས་བརྒྱད།།ལྷུན་གྲུབ་ངེས་པ་མེད་པའི་གཞི།།ཡོན་ཏན་ཚུལ་དུ་འདི་ལྟ་བུ།།ཐུགས་རྗེ་ཉིད་དུ་ཐུགས་རྗེ་ལས།།རང་གིས་ངོ་བོར་རང་ཐིམ་པས།།མ་བཞག་ཐོབ་པའི་ཚུལ་གྱིས་ནི།།མཛད་པ་ འཛད་ཀྱང་ མེད་པའི་ཀློང་དུ་འདས།།མི་མཛད་ འཛད་ཀྱང་ ཅིར་ཡང་མ་ཡིན་པར།།བྱེད་སྤྱོད་ཐམས་ཅད་མྱ་ངན་འདས།།མ་བྱས་བྱེད་པར་སྣང་མེད་པས།།འདུས་བྱས་རྣམས་ནི་དག་པའི་ཀློང་།།དེ་ཉིད་རང་ལ་རང་ཐིམ་པས།།གཞན་དུ་སོང་བ་མ་ཡིན་ནོ།།དཔེར་ན་ཉི་མའི་སྙིང་པོ་ལ།།རང་གི་ཟེར་རྣམས་རང་ཐིམ་ལྟར།།རང་གི་གདངས་དང་བཅས་པ་ཡིས།།གཟིགས་སྣང་ཐམས་ཅད་མྱ་ངན་འདས།།འདི་ཀུན་ཡོན་ཏན་རིན་པོ་ཆེ།།སྐྱོན་ལ་མི་གནས་རང་སའོ།།རང་འོད་རང་ལ་ཐིམ་པ་ནི།།འདི་ཡང་ཡོན་ཏན་ཆེན་པོར་བཤད།།རང་གི་ངོ་བོ་རྣམ་དག་པར།།མཚན་མར་འཛིན་པའི་ཞེན་ཡུལ་འགགས།།འབྱུང་བ་བཞི་ཡི་རགས་པ་ཡང་།།འདིར་མི་སྣང་སྟེ་ཞེན་པ་ལོག།རང་དག་སྟོང་པ་ཆེན་པོ་ལས།།ཁ་དོག་བདག་འཛིན་མྱ་ངན་འདས།།འདི་ ཡང་གཞན་དུ་སོང་བ་མེད།།རང་གི་ངོ་བོར་རང་ཐིམ་པས།།སྣང་བ་ཐམས་ཅད་མྱ་ངན་འདས།།།འོད་ཀྱི་དཀྱིལ་འཁོར་རང་ཐིམ་པས།།དཔེར་ན་ནམ་མཁའི་འཇའ་ཚོན་ཉིད།།ནམ་མཁའ་ཉིད་ལས་རང་ཡལ་ལྟར།།མི་འབྱེད་ཆེན་པོའི་ཀློང་ཡངས་སུ།།འཛིན་ཆགས་ཐམས་ཅད་མྱ་ངན་འདས།།འདི་ཡང་ཡོན་ཏན་རིན་པོ་ཆེའི།།ཡོན་ཏན་འཆར་ཚུལ་འདི་ལྟ་བུ།།ཡེ་ཤེས་ཉིད་ལ་ཡེ་ཤེས་ཉིད།།རང་གི་ངོ་བོར་རང་ཐིམ་པས།།ཤེས་པ་འཛིན་རྟོག་དྲན་བསམ་ནི།།རང་གནས་མཉམ་པ་ཉིད་ཀློང་དུ།།ཐམས་ཅད་གཉིས་མེད་མྱ་ངན་འདས།།སོ་སོའི་ཡེ་ཤེས་སྣང་ཆ་ཡང༌།།བྱས་པ་མེད་པའི་ཀློང་དཀྱིལ་དུ།།ནུབ་པ་མེད་པར་མྱ་ངན་འདས།།དེ་ཉིད་རང་ལ་རང་ཐིམ་པས།།ཡེ་ཤེས་རོལ་པ་སྣ་ཚོགས་ཀུན།།རང་ངོ་རང་ལ་ཐིམ་པ་ནི།།དཔེར་ན་མ་པང་བུ་འཇུག་བཞིན།།རང་གི་ཡེ་ཤེས་རང་ཡིད་ཆེས།།རང་གི་རང་བཞིན་མྱ་ངན་འདས།།འདི་ཡང་ཡོན་ཏན་རིན་པོ་ཆེ།།ཡང་ནི་ཡོན་ཏན་ཐིམ་པའི་ཚུལ།།སྐུ་ཉིད་སྐུ་ལ་རང་ཐིམ་པས།།གཟུགས་སྐུ་མི་རྟོག་ཆེན་པོར་ན།།སྣང་བ་མེད་པར་མྱ་ངན་འདས།།རགས་པས་བསྡུས་པའི་འབྱུང་བ་དང༌།།ཕྲ་བས་གཟུང་བའི་མ་རིག་སོགས།།འབྱེད་པ་མེད་པར་མྱ་ངན་འདས།།སྐུ་རྣམས་རང་ངོར་ཐིམ་པས་ནི།།ཤེས་པའི་གཟུང་ཆ་ཕྱིར་མ་ཤོར།།དཔེར་ན་བུམ་པའི་སྐུ་གཟུགས་བཞིན།།ནང་གསལ་ཕྱི་ཡི་འགྱུ་བ་རྣམས།།རང་བཞིན་མེད་པར་གནས་སུ་དག།འདི་ཡང་ཡོན་ཏན་རིན་པོ་ཆེ།།ཡང་ནི་ཡོན་ཏན་འདི་ལྟ་བུ།།གཉིས་མེད་གཉིས་མེད་རང་ཐིམ་པས།།གྲངས་སུ་འཛིན་པའི་ཞེན་པ་རྣམས།།ཉག་གཅིག་སྤྲོས་དང་བྲལ་བར་ནི།།མི་གཉིས་གཅིག་པའི་ཚུལ་དུ་ཡང་།།རང་ཐིམ་ཉིད་དུ་མྱ་ངན་འདས།།གཉིས་སུ་སྣང་བ་རང་ཐིམ་པས།།དཔེར་ན་ཆུ་བོ་ཆུ་བོ་ལ།།ཐིམ་པ་བཞིན་དུ་དབྱེར་མི་ཕྱེད།།དབྱེར་མེད་ཆེན་པོར་མྱ་ངན་འདས།།འདི་ཡང་ཡོན་ཏན་རིན་པོ་ཆེ།།མ་འགགས་ཡོན་ཏན་འདི་ལྟ་བུ།།མཐའ་གྲོལ་ཉིད་ནི་མཐའ་གྲོལ་ལ།།རང་གི་ངོ་བོར་རང་ཐིམ་པས།།སྐུ་གསུམ་འཛིན་པའི་རང་རྒྱུད་ཀུན།།ཡུལ་རྣམས་ཟད་པར་མྱ་ངན་འདས།།མཐའ་གཉིས་རང་དག་རང་ཐིམ་པས།།དཔེར་ན་ནམ་མཁའ་ནམ་མཁའ་ལ།།ཐིམ་པ་བཞིན་དུ་ངོས་བཟུང་མེད།།མུ་བཞིའི་རྟོག་ཞེན་རང་འགགས་ནས།།མི་གནས་ཆེན་པོར་མྱ་ངན་འདས།།འདི་ཡང་ཡོན་ཏན་རིན་པོ་ཆེ།།སྣང་བའི་ཡོན་ཏན་འདི་ལྟ་བུ།།མ་དག་ འཁོར་བར་རང་འཇུག་སྒོ།།ངོ་བོ་ཉིད་ཀྱིས་ངག་སྒོ་ལ།།སོང་བ་མེད་པའི་ཚུལ་དུ་ཐིམ།།དཔེར་ན་སྦྲ་ཡི་ཆོན་ཐག་རྣམས།།བསྡུས་པས་དབུས་སུ་རང་འདུས་ལྟར།།དབང་པོའི་སྤྱོད་ཡུལ་མྱ་ངན་འདས།།འདི་ཡང་ཡོན་ཏན་རིན་པོ་ཆེ།།འདི་ལྟར་ཡོན་ཏན་ཆ་རྫོགས་པར།།དག་པའི་ཡེ་ཤེས་ཉིད་ཀྱི་སྒོ།།ངོ་བོ་ཉིད་ལ་རང་ཐིམ་པས།།སྐུ་དང་ཡེ་ཤེས་མྱ་ངན་འདས།།དཔེར་ན་སེང་གེས་གངས་ཟིན་བཞིན།།མི་ལྡོག་འཇིགས་མེད་གདོང་རྣམས་རྙེད།།འདི་ཡང་ཡོན་ཏན་རིན་པོ་ཆེ།།འདི་ལྟར་ཡོན་ཏན་འབྱུང་ཚུལ་གྱིས།།གཅིག་པར་གནས་པའི་ཡེ་ཤེས་ཀྱང་།།མ་བཙལ་རང་གིས་རང་རྙེད་པས།།སྔོན་ནས་ང་ཡི་རང་བཞིན་ནོ།།ཞེས་རིན་པོ་ཆེ་སྤུངས་པའི་རྒྱན་ཞེས་བྱ་བའི་རྒྱུད་ཀྱི་རྒྱལ་པོ་ལས།ལྷུན་གྱིས་གྲུབ་པ་ངེས་པ་མེད་པའི་གཞིའི་བྱུང་ཚུལ་བསྟན་པའི་ལེའུ་སྟེ་གསུམ་པའོ།།།།དེ་ནས་སྟོན་པ་ཀུན་ཏུ་བཟང་པོ་རིན་པོ་ཆེ་སྤུངས་པའི་རྒྱན་ཞེས་བྱ་བ་དེ་ཉིད་ཆོས་ཉིད་རྣམ་པར་དག་པ་མཉམ་པ་ཉིད་གཉིས་སུ་མེད་པའི་རྡོ་རྗེ་ཞེས་བྱ་བའི་ཏིང་ངེ་འཛིན་ལ་བཞུགས་བཞིན་དུ།སངས་རྒྱས་ཐམས་ཅད་ཀྱི་གསུང་གི་རྡོ་རྗེ་སྙིང་པོ་ལ་འདི་སྐད་ཅེས་བཀའ་སྩལ་ཏོ།།ཀྱེ་མ་གསུང་གི་རྡོ་རྗེ་ཉོན།།ངས་བསྟན་ཚིག་ལ་འཁྲུལ་པ་མེད།།མ་འཁྲུལ་ཡེ་ཤེས་ཆེན་པོའི་ལུང་།།ང་ཡིས་བསྟན་གྱིས་ཁྱོད་ཀྱིས་ཟུང༌།།གནས་པ་མེད་པའི་སེམས་ཉིད་འདི།།འགྲོ་ས་མེད་པ་ཡ་རེ་ཆ།།ཀུན་དུ་འཇུག་པའི་ཡིད་དྲུག་ལ།།བརྟན་པའི་ས་མེད་ཡ་རེ་ཆ།།ཐམས་ཅད་བསྡུས་པའི་ཀུན་གཞི་ལ།།བཞག་པའི་ས་མེད་ཡ་རེ་ཆ།།འཁོར་ཞིང་འཁྲུལ་པའི་མ་རིག་ལ།།འགྱུར་བའི་དབང་མེད་ཡ་རེ་ཆ།།ཐམས་ཅད་ཡུལ་ཞེན་ཉོན་མོངས་ལ།།གཞི་རྩ་མེད་པ་ཡ་རེ་ཆ།།ཕྲ་དང་རགས་པའི་དྲི་མ་ལ།།ཆགས་པ་མེད་པ་ཡ་རེ་ཆ།།འབྱུང་བ་རགས་པའི་གཟུགས་རྣམས་ལ།།གཏད་པའི་ས་མེད་ཡ་རེ་ཆ།།སྐྱེས་བུ་བརྟེན་པའི་ཚེ་སྲོག་ལ།།དུས་བཏབ་མེད་པ་ཡ་རེ་ཆ།།ཚོགས་དྲུག་ཡུལ་གྱི་སྣང་བ་ལ།།རྟག་པ་མེད་པ་ཡ་རེ་ཆ།།སྐྱེས་བུའི་དྲན་བསམ་བྱུང་ཚོར་ལ།།ཟད་པ་མེད་པར་ཡ་རེ་ཆ།།ལུས་ལས་འབྱུང་བའི་སྡུག་བསྔལ་ལ།།དང་བ་མེད་པ་ཡ་རེ་ཆ།།ཀྱེ་མ་གསུང་གི་བདག་ཉིད་ཉོན།།གཞི་རྩ་མེད་པའི་སེམས་ཉིད་འདི།།མ་བཙལ་བཞག་པ་ངོ་མཚར་ཆེ།།འགྲོ་དང་འོང་བའི་རིག་པ་ལ།།ཐུག་པ་མེད་པ་ངོ་མཚར་ཆེ།།ཡེ་གནས་ཆེན་པོའི་ཡེ་ཤེས་ལ།།གཉེན་པོ་མེད་པ་ངོ་མཚར་ཆེ།།རང་སྣང་ དག་པའི་འོད་ལྔ་ལ།།ཤར་ནུབ་མེད་པ་ངོ་མཚར་ཆེ།།ཤར་བ་མེད་པའི་སྒྲོན་མ་ལ།།ནུབ་པ་མེད་པ་ངོ་མཚར་ཆེ།།མ་བཀོད་གསལ་བའི་དག་དབྱིངས་ལ།།ཕྱི་དང་ནང་མེད་ངོ་མཚར་ཆེ།།ཆ་ཕྲ་སྤྲོས་མེད་ཐིག་ལེ་ལ།།ལྔ་ལྔས་བརྒྱན་པ་ངོ་མཚར་ཆེ།།མི་འགྱུར་རིག་པའི་རང་སྐུ་ལ།།འགྲོ་འོང་མེད་པ་ངོ་མཚར་ཆེ།།སྣང་བ་རང་དག་ཆེན་པོ་ལ།།མཐའ་མེད་རྒྱ་ཆེ་ངོ་མཚར་ཆེ།།དབྱིངས་དང་རིག་པ་རང་འབྲེལ་ལ།།འགྲོ་བ་མེད་པ་ངོ་མཚར་ཆེ།།སྟོང་པ་ཆེན་པོའི་འབྱུང་གནས་ལ།།མཐའ་དབུས་མེད་པ་ངོ་མཚར་ཆེ།།ཐོག་མའི་མགོན་པོ་དྲི་མེད་ལ།།འགྲན་པའི་ཟླ་མེད་ངོ་མཚར་ཆེ།།ཉག་གཅིག་རང་གནས་དགོངས་པ་ལ།།བར་མཚམས་མེད་པ་ངོ་མཚར་ཆེ།།ཨེ་མ་གསུང་གི་རྡོ་རྗེ་ཉོན།།ཡང་ནི་ཡ་མཚན་འདི་ལྟ་བུ།།འདི་ཀུན་སུ་ཡིས་འཛིན་པའི་མི།།སངས་རྒྱས་སྟོང་གི་ཡོན་ཏན་འཆང༌།།དེ་ཕྱིར་འདི་ཀུན་བསླབ་བྱའི་ཡུལ།།རྩོལ་བསྒྲུབ་རང་དག་སྤྱོད་པ་ལ།།དགག་བསྒྲུབ་མེད་པ་ཡ་མཚན་ཆེ།།རང་བཞིན་བསམ་གཏན་བར་མེད་ལ།།བྱིང་རྒོད་མེད་པ་ཡ་མཚན་ཆེ།།གཏད་པ་མངོན་གསུམ་བལྟ་བ་ལ།།རང་སྣང་རྫོགས་པ་ཡ་མཚན་ཆེ།།ཡེ་ཡོད་འབྲས་བུ་རང་ཐོབ་ལ།།དམིགས་གཏད་མེད་པ་ཡ་མཚན་ཆེ།།མ་བཅོས་ཆོས་ཉིད་ཅོག་བཞག་ལ།།ཐམས་ཅད་གསལ་བ་ཡ་མཚན་ཆེ།།རང་འཛིན་ལོག་པའི་སྐུ་གསུམ་ལ།།ཅིག་ཅར་རྫོགས་པ་ཡ་མཚན་ཆེ།།བརྡལ་བ་ཆེན་པོའི་ནང་དབྱིངས་ལ།།མཐའ་ལ་ཐུག་མེད་ཡ་མཚན་ཆེ།།སྟོང་པ་ཆེན་པོའི་ཤེས་རབ་ལ།།རྡུགས་པ་མེད་པ་ཡ་མཚན་ཆེ།།འབྲས་བུ་ཆོས་སྐུ་སྟོང་ཉིད་ལ།།དངོས་པོ་ཟད་པ་ཡ་མཚན་ཆེ།།དངོས་མེད་ཡེ་ཤེས་ཟང་ཐལ་ལ།།གཟུང་བ་མེད་པ་ཡ་མཚན་ཆེ།།རང་བཞིན་བབས་ཀྱིས་སྣང་བ་ལ།།མཐོང་བ་མེད་པ་ཡ་མཚན་ཆེ།།ཀྱེ་མ་གསུང་གི་རྡོ་རྗེ་ཉོན།།འཛིན་པ་རང་དག་ཆོས་སྐུ་ཡིས།།སྤྲོས་མེད་རང་དག་གཞལ་ཡས་སུ།།ཉིད་དང་དབྱེར་མེད་སྣང་འཁོར་ལ།།མཚན་མ་མེད་པའི་གསུང་གིས་ནི།།སྤྲོས་པ་མེད་པའི་ཆོས་རྣམས་ནི།།མི་གནས་རང་ཟད་ཐུགས་ལས་ཕྱུང༌།།མ་གསུངས་གསུངས་པ་མེད་པར་ནི།།མཉམ་པ་ཆེན་པོའི་ངང་དུ་བསྟན།།རང་གསལ་དག་པའི་ལོངས་སྐུ་ཡིས།།འོད་ལྔ་རྣམ་དག་གཞལ་ཡས་ནས།།སྤྲོས་མེད་བདེ་ཆེན་གསུང་གིས་ནི།།སྐུ་ལྔའི་རིགས་ཀྱི་འཁོར་རྣམས་ལ།།དངོས་མེད་དག་པའི་ཆོས་རྣམས་ནི།།ཡེ་ཤེས་ལྔ་འདུས་ཐུགས་ལས་ཕྱུང་།།རྣམ་དག་ འོད་ཟེར་ལྗགས་ལ་བཀྲམ།།རང་བྱུང་ཡི་གེ་དྲུག་ཏུ་ཡང༌།།མ་གསུངས་རང་བྱུང་ཆེན་པོར་བསྟན།།སྤྲུལ་སྐུ་དངོས་ཞེན་མེད་པ་ཡིས།།ཆོས་འབྱུང་གདུལ་བྱའི་རང་གནས་ནས།།རིགས་དྲུག་ལས་སད་སྐལ་ལྡན་ལ།།སྤྲོས་བཅས་ཚིག་གི་གསུང་གིས་ནི།།དབང་པོར་གང་མོས་ཆོས་རྣམས་ཀྱང་།།དྲན་པ་རང་གསལ་ཐུགས་ལས་ནི།།དབང་པོ་དོན་མེད་ལྗགས་ལ་བཀྲམ།།ཐེག་པ་གྲངས་ཀྱི་ཆོས་སུ་བསྟན།།ཨེ་མ་ཧོ་གསུང་གི་རྡོ་རྗེ་སྙིང་།།དེ་ལྟར་སྐུ་གསུམ་རང་ཤར་བས།།སེམས་ཅན་བྱང་ཆུབ་སེམས་དཔའ་དང་།།སངས་རྒྱས་ཀུན་གྱི་ཐུགས་ཀྱང་ཚིམས།།དེ་བཞིན་འགྲོ་རྣམས་རེ་བ་བསྐངས།།།དེ་ནས་གསུང་གི་རྡོ་རྗེ་ཡིས།།སྟོན་པ་ཀུན་ཏུ་བཟང་པོ་ལ།།ཚིག་འདིས་ཞུ་བ་ཉིད་ནི་ཞུས།།ཀྱེ་ཀྱེ་སྟོན་པ་ཀུན་ཏུ་བཟང༌།།དེ་ལྟར་སྐུ་གསུམ་བདག་མེད་ཚིག།ཆོས་ཀུན་རོ་གཅིག་ཉིད་གསུངས་པ།།དེ་ལྟར་གསུངས་པའི་དོན་དེ་ཀུན།།མ་འོངས་སེམས་ཅན་ཉིད་ཀྱིས་ཀྱང་།།ཉམས་སུ་ཇི་ལྟར་བླང་བར་བགྱི།།འདི་ཀུན་རིམ་པས་མ་འཚལ་ན།།འདི་རྣམས་སྟོན་པས་གསུང་བར་ཞུ།།དེ་ནས་སྟོན་པས་འདི་སྐད་གསུངས།།ཀྱེ་མ་སངས་རྒྱས་ཀུན་གྱི་ཡང༌།།གསུང་གི་རྡོ་རྗེ་ཁྱོད་ཉོན་ཅིག།ངས་བསྟན་སྤྲོས་པའི་ཚིག་རྣམས་ལ།།དོན་ནི་ཆེ་ལ་གྲངས་མང་སྟེ།།འདི་ཀུན་བསྡུས་ནས་ཁྱོད་ལ་བསྟན།།འགྱུར་བ་མེད་པའི་སེམས་ཀྱིས་ཟུང་།།འདི་ལ་རབ་ཏུ་འཇུག་པ་ཡིས།།དང་པོ་དབང་མཆོག་ཉིད་ཐོབ་ནས།།བསྐུར་རྒྱུ་འབད་བཅས་ཉིད་དང་ནི།།རྫས་མེད་བརྡའ་ཡི་དབང་གིས་ནི།།མི་འགྱུར་གཞི་ཉིད་གཟུང་བར་བྱ།།དེ་ཉིད་བརྟན་པའི་ཡན་ལག་ཏུ།།དམ་ཚིག་རྣམ་གཉིས་བསྲུང་བར་བྱ།།འདི་ཀུན་སྔོན་དུ་བྱས་པ་ཡིས།།ཐེག་མཆོག་རྒྱལ་པོའི་ནང་དུ་གཞུག།དེ་ཀུན་དངོས་གཞི་འདི་ལྟ་བུ།།འདི་དག་བློ་རིམ་རྣམ་གཉིས་ཀྱིས།།དོན་གྱི་ངོ་བོ་ཉམས་སུ་བླང༌།།དམིགས་པ་ཡུལ་ཅན་བློ་རྣམས་ལ།།སྒོམ་དང་བསྒོམ་བྱའི་ཐབས་ཀུན་བསྟན།།རིག་པ་རང་སྣང་བློ་ཅན་ལ།།ལྟ་བའི་ཐབས་རྣམས་གཅིག་ཏུ་བསྟན།།དེ་ཀུན་སྡོམ་ཚིག་རྣམ་གཉིས་ཀྱིས།།རིམ་པ་བྱེ་བྲག་རྣམ་ཕྱེས་ནས།།སྐྱེས་བུ་རྣམས་ཀྱི་བློ་ལ་འཇུག།འདི་ཀུན་སྣང་བ་རང་དེངས་སོ།།དེ་རིམ་བྱེ་བྲག་འདི་ལྟ་བུ།།།ཁྲིགས་ཆགས་ཉིད་དུ་ཉམས་སུ་བླང༌།། བལྟ་བ་ལ་རྒྱུན་བྱེད་པའི་རྣལ་འབྱོར་དང་།བསྒོམ་པ་དང༌།སྤྱོད་པ་དང་།འབྲས་བུ་རྒྱུན་དུ་བྱེད་པའི་རྣལ་འབྱོར་རོ།། བདག་པོ་བཞི་ཡི་ཚུལ་གྱིས་ནི།།དོན་གྱི་ ངོ་བོ་བཞི་ཡང་ཟུང༌།།དེ་ཡི་སྤྱོད་པ་སྣང་བ་ལ་དབང་བསྒྱུར།བསྒོམ་པ་ཉིན་མཚན་ཁ་སྦྱོར་ ཡུལ་རིག་རྣམ་བཞི་ཡིས།།འདི་ལྟར་སྣང་བའི་སྐྱེ་རྒྱུན་གཅོད།། འབྲས་བུ་ཕྱིར་མི་ལྡོག་སྟེ།བསེ་ཤིང་གི་འབྲས་བུ་ལྟ་བུའོ།། བཞག་ཐབས་ སྣང་བ་ཅེར་བཞག་གི་ཐབས།རི་བོ་ཅོག་བཞག་གི་ཐབས།རྒྱ་མཚོ་དང་བའི་ཐབས།བལྟ་བ་ཅོག་བཞག་གི་ཐབས་དགོངས་པའོ།། མན་ངག་རྣམ་བཞི་ཡིས།།རིག་པ་གཏན་མེད་གནས་སུ་བཞག།དེ་དོན་དགོངས་པ་ སྣང་སྲིད་བཞིར་བཞེངས་ཀྱི་དགོངས་པ།ཁམས་གསུམ་ཡོངས་གྲོལ་གྱི་དགོངས་པ།སྲིད་གསུམ་ཀ་དག་གི་དགོངས་པ།སྣང་བ་རིག་པ་ཅོག་བཞག་གི་མན་ངག་གོ།། རྣམ་བཞི་ཡིས།།སྣང་སྲིད་ཆོས་རྣམས་བདར་ཤ་བཅད།།དུས་ཚོད་ མཆོད་པའི་དུས།ཆོས་ལ་གནས་པའི་དུས།ཆོས་བོར་བའི་དུས།ཆོས་ལས་འདས་ཤིང་གྲོལ་བའི་དུས་སོ།། གདམས་ངག་རྣམ་བཞི་ཡི།།ཆོས་རྣམས་ཀུན་ལ་རང་བྱན་བྱས།།དག་ ཉོན་མོངས་གནས་བསྒྱུར།གནས་དག་རྒྱས་གདབ།ཉོན་མོངས་ལས་གྲོལ་ལོ།། ལུགས་གྲོལ་བའི་གནད་བཞི་ཡི།།ཉོན་མོངས་རྣམས་ལ་དབང་བསྒྱུར་རོ།།དེ་ཡི་རང་གི་ཚད་འབེབས་པས།།དཔེ་བཞིས་ཡིད་ཆེས་རང་ངོ་བསྟན།།མི་འགྱུར་ལྟ་བའི་གདེང་ཆེན་བཞིའི།།མི་ལྡོག་ཡེ་ཤེས་ཚད་ཀྱང་བཟུང་།།འདི་ལ་གོམས་པར་སུས་བྱས་པ།།རང་བཞིན་རྫོགས་པ་ཆེན་པོ་ལ།།འདི་ཡིས་རེག་གོ་ས་མ་ཡ།།འདི་ལྟར་གང་ལ་སྣང་གྱུར་པ།།ཡེ་ཤེས་ཀུན་ཀྱང་ཕུགས་སུ་ཟིན།།གསང་ཆེན་ཕྱག་རྒྱ་ཆེན་པོ་འཐོབ།།སངས་རྒྱས་ཀུན་གྱིས་ངེས་པར་བཟུང་།།འཁོར་བའི་དོང་རྣམས་དུས་གཅིག་སྦུབ།།འཁྲུལ་པའི་སྣང་བ་བདར་ཤ་ཆོད།།དེས་ན་འདི་ལ་བརྩོན་པར་བྱའོ།།གསུང་གི་རྡོ་རྗེས་ཡང་གསོལ་པ།།ཀྱེ་མ་སྟོན་པ་ཀུན་ཏུ་བཟང་།།སྟོན་པ་ཉིད་ཀྱིས་སྔར་གསུངས་པའི།།དབང་དང་དམ་ཚིག་གཉིས་གསུངས་པ།།འདི་ལ་བདག་ནི་ཐེ་ཚོམ་སྐྱེས།།བདག་གི་ཐེ་ཚོམ་བསལ་བའི་ཕྱིར།།སྟོན་པ་ཐུགས་རྗེ་ཆེན་པོ་ཡིས།།རིམ་པས་ཕྱེ་ལ་བདག་ལ་གསུངས།།དེ་ནས་ཉིད་ཀྱིས་ཡང་གསུངས་པ།།ཀྱེ་མ་གསུང་གི་རྡོ་རྗེ་ཉོན།།ངས་བསྟན་པ་ལ་ཐེ་ཚོམ་མེད།།ཁྱོད་ཀྱིས་ཡིད་གཉིས་སྤོངས་ལ་ཟུང་།།གང་གིས་དབང་བསྐུར་འཛིན་པ་ཡི།།སངས་རྒྱས་ཀུན་ལ་འདི་ཡིས་རེག།འདི་ལ་སྐྱེས་བུས་དབང་ཐོབ་ན།།རིག་པའི་སྐུ་ལ་རང་དབང་ཐོབ།།དེ་བཞིན་ཕྱག་རྒྱ་ཆེན་པོ་ཐོབ།།འདི་ལ་སྔགས་དང་ཕྱག་རྒྱ་མེད།།། དཀྱིལ་འཁོར་ལྷ་བཅས་མཆོད་པ་དང་།།འདི་ལ་དགོས་དོན་གང་ཡང་མེད།།རྫ་ས་དང་ཆོ་ག་བཤམ་མི་དགོས།།འཇུག་དང་ཡེ་ཤེས་དབབ་ཏུ་མེད།།འོན་ཀྱང་བླ་མའི་གསུང་དག་གིས།།གདམས་པ་འདི་ལ་གོམས་བྱའི་ཕྱིར།།འདི་དོན་འཇུག་པའི་བརྡ་དོན་གྱིས།།རང་གི་ངོ་བོའི་ཚིག་འདི་ཉོན།།ཨ་ཧོ་གསུང་གི་རྡོ་རྗེ་ཉོན།།ཤར་ཕྱོགས་ནམ་མཁའི་ འདི་ཀུན་བླ་མའི་ཚིག་ཏུ་ ཁམས་སུ་ཡང་།།ཁྱོད་ཀྱིས་གོམ་པ་ཀམ་ཀམ་བོར།།ལྷོ་ཡི་ཕྱོགས་སུ་ཁ་ལྟོས་ལ།།སོང་ལ་གོམ་པ་ཀམ་ཀམ་བོར།།བོར་ལ་དེ་ཉིད་ཉམས་མྱོང་སྤྱོད།།དེ་བཞིན་ནུབ་དང་བྱང་དུ་ཡང༌།།ཁ་ལྟོས་གོམ་པ་ཀམ་ཀམ་བོར།།དེས་ནི་རང་སེམས་གཉུག་མ་ཡིས།།དཀྱིལ་འཁོར་ དལ་གྱི་སྒོ་བཞིར་འཇུག་པའི་བརྡའོ།། ནང་དུ་ཞུགས་པ་ཡིན།།ཡང་ནི་གསུང་གི་རྡོ་རྗེ་ཉོན།།ནམ་མཁའི་དབྱིངས་སུ་ཡང་ལྟོས་དང་།།སྟེང་གི་ཉི་མ་རྣམ་པ་ལྔ།།ཁྱོད་ཀྱི་མིག་གིས་འདི་ལ་ལྟོས།།ལྷེང་ལྷེང་འོད་ཟེར་ ཉམས་སུ་མྱོང་ངམ་ཞེས་དྲི་ རྣམ་ལྔ་ལྟོས།།དེས་ནི་རང་གི་རིག་ལྷའི་ངོ༌།།ཐོག་མ་ནས་ནི་རང་གནས་བསྟན།།ཡང་ནི་གསུང་གི་རྡོ་རྗེ་ཉོན།།ཡང་ནི་བར་སྣང་སྟོང་པ་ལ།།ཇེ་མཐོ་ ཤེས་པ་བསྟོད་དུ་གཞུག་ ཇེ་མཐོ་ཡར་སོང་དང་།།སོང་ཞིག་སོང་ཞིག་སླར་མ་ལོག།དེས་ནི་རྡོ་རྗེ་ལུ་གུ་རྒྱུད།།རང་གི་དབང་དུ་རང་དབང་གྱུར།།ཉོན་ཅིག་ ཞེས་སློབ་མ་ལ་ གསུང་གི་རྡོ་རྗེ་ཉོན།།དེ་དག་ཀུན་གྱི་དུས་ཉིད་དུ།།ཕྱིན་པས་འགྲོ་བའི་ས་འདུག་གམ།།འོན་ཏེ་འོང་བའི་ས་འདུག་གམ།།མེད་པར་ཤེས་པ་དེ་བཞིན་དུ།།མ་བཙལ་དོན་ཀྱང་དེ་བཞིན་ནོ།།དེ་དུས་བསྲུང་བའི་འཚམས་འདས་པས།།མེད་དང་གཅིག་པུ་ཕྱལ་པའི་ས།།སེམས་ཉིད་མ་རྟོགས་ཞེན་མེད་པས།།རང་སེམས་རྟོག་པས་བསྲུང་བྱ་བྲལ།།དེ་ཡི་གྲོགས་སུ་དེ་འགྱུར་རོ།།ཞེས་རིན་པོ་ཆེ་སྤུངས་པའི་རྒྱུད་ཀྱི་རྒྱལ་པོ་ལས་ངོ་མཚར་ཆེན་པོ་མཆོག་གི་བརྡའ།རྫོགས་པ་ཆེན་པོའི་རྣལ་འབྱོར་པ་རྣམས་ལ།བརྡའ་དབང་དུ་བསྐུར་བར་བསྟན་པའི་ལེའུ་སྟེ་བཞི་པའོ།།།།དེ་ནས་ཡང་སྟོན་པ་ཀུན་བཟང་གིས།།རང་གི་དམ་ཚིག་འདི་སྐད་གསུངས།།ཀྱེ་མ་གསུང་གི་རྡོ་རྗེ་ཡང༌།།ཉོན་ཅིག་ང་ཡིས་འདི་སྐད་དུ།།དག་པ་ཆེན་པོའི་ཚིག་ཉིད་དུ།།འདི་སྐད་བཤདཀྱིས་ཁྱོད་ཀྱིས་ཟུང༌།།ང་ནི་སྒྲ་ཚད་རང་རིག་ལ།།ཡོན་ཏན་རིན་ཆེན་གཏེར་ཆེན་འཆང༌།།འདི་ནི་བཅངས་པ་ཙམ་གྱིས་ཀྱང་།།ཟད་པ་མེད་པའི་ལོངས་སྤྱོད་ཐོབ།།ཟད་མེད་འདི་ལ་གང་གནས་པ།། ནུབ་པ་མེད་པའི་གཏེར་ཆེན་རྙེད།།གཏེར་འདི་གང་གིས་རྙེད་པའི་མི།།ང་ཡི་ཡོན་ཏན་འདི་ལ་རྫོགས།།ཆོས་ཅན་མཚན་མ་སྣང་དུས་སུ།།ང་ཡི་ཡོན་ཏན་རང་སྣང་བས།།འདི་ལ་བླང་དང་དོར་མི་བྱ།།འགྲོ་བའི་སྡུག་བསྔལ་མྱོང་བའི་ཚེ།།ང་ཡི་བདེ་བ་རང་ཤར་ཡིན།།དེ་དུས་བདེ་སྡུག་དབྱེར་མེད་ན།།ང་ཡི་ཡོན་ཏན་འདི་ལ་རྫོགས།།དམྱལ་བ་བྱོལ་སོང་ཡི་དྭགས་ཀྱི།།གཟུགས་སུ་ཡུལ་དུ་སྣང་བའི་ཚེ།།ང་ཡི་སྐུ་ལ་རོལ་པ་ཡིན།།འདི་ལ་ཡ་ང་མེད་པའི་མི།།ང་ཡི་སྐུ་ལ་འདི་ཡིས་རེག།གཏི་མུག་ཞེ་སྡང་འདོད་ཆགས་ནི།།ཞེ་སྡང་དྲག་པོ་ནམ་སྐྱེས་ན།།ང་ཡི་རིག་པ་རྟོག་མེད་ཡིན།།འདི་ཉིད་རང་གིས་རང་གྲོལ་བས།།ང་ཡི་དམིགས་པ་འདི་ཡིས་མཐོང་།།ཡིད་ཀྱི་དྲན་པ་ཕྱིར་སྣང་ཚེ།།ང་ཡི་ཤེས་རབ་རང་དག་ཡིན།།འདི་ལ་རྗེས་སུ་བཅོས་མེད་ན།།ང་ཡི་སྒྲ་རྣམས་འདི་ཡིས་ཐོས།།བསམ་པའི་རྟོག་ཚོགས་འདུས་པའི་ཚེ།།ང་ཡི་ཏིང་འཛིན་མི་རྟོག་བཟང་།།འདི་ལ་ཞེན་པའི་བློ་མེད་ན།།ང་ཡི་དྲི་རྣམས་འདི་ཡིས་ཚོར།།རགས་པའི་ཚིག་ གཟུགས་ཀྱང་ ལ་བློ་ཞུགས་ཚེ།།ང་ཡི་ཉམས་མྱོང་ཤར་བ་ཡིན།།འདི་ལ་གཅིག་དང་གཉིས་ཟད་ན།།འདིས་ནི་ང་ཡི་རོ་ལ་མྱོང་།།འདི་ལྟར་སྣང་ཚད་ཐོས་ཚད་ཀུན།།ཀུན་བཟང་ང་ཡི་རོལ་པར་ཤར།།རོལ་པའི་འཆར་བྱེད་མ་འགགས་པས།།ང་ཡི་ཡོན་ཏན་ཉིད་དུ་འབྱུང༌།།ཡོན་ཏན་སྣང་བྱེད་ངས་ འདི་ཙམ་ཡང་བྱུང་ བརྩམས་པས།།ཟད་པར་མི་འགྱུར་ཟད་པ་མེད།།དེ་ཕྱིར་སྐུ་གསུམ་ཕྱག་རྒྱའི་ཞིང༌།།དེ་ནས་སྟོན་པ་ཉིད་རང་ལ་རང་ངོ་མཚར་བའི་ཚིག་གི་རྒྱལ་པོ་འདི་རང་བྱུང་དུ་གསུངས་སོ།།ཨེ་མ་ཧོ་གསུང་གི་རྡོ་རྗེ་སྙིང་པོ་ཁྱོད་ཉོན་ཅིག།རང་གི་རིག་པ་ཉིད་སྐྱེ་ཤི་དང་བྲལ་བའི་གནད་ཀྱིས།སེམས་ཅན་བྱེ་བའི་སྲོག་བཅད་པ་དང༌།ཕ་རོལ་དུ་ཕྱིན་པ་བཅུ་རྟག་ཏུ་སྤྱོད་པའི་གང་ཟག་ལ་ཁྱད་པར་རྡུལ་ཙམ་ཡང་མེད་པར་ཀུན་ཏུ་བཟང་པོ་ངས་བསྟན་པའོ།།ཀྱེ་སངས་རྒྱས་ཀུན་གྱི་གསུང་གི་རྡོ་རྗེ།ཆོས་ཉིད་ལ་སྤྲོས་པ་མེད་པའི་གནད་ཀྱིས།རྟག་ཏུ་སྟོང་པ་ཉིད་ལ་གོམས་པར་བསྒོམས་པའི་སྐྱེས་བུ་དང་།སྟོང་པ་ཉིད་སྐད་ཅིག་ཙམ་ཡང་ཡིད་ལ་མ་བྱས་པའི་གང་ཟག་གཉིས།འཚང་རྒྱ་བ་ལ་ཁྱད་པར་རྡུལ་ཙམ་ཡང་མེད་པར།ཀུན་ཏུ་བཟང་པོ་ང་ཉིད་ཀྱིས་བསྟན་པའོ།།ཀྱེ་གསུང་གི་རྡོ་རྗེ་རིག་པ་ཉིད་འདུས་མ་བྱས་པའི་གནད་ཀྱིས།འདུས་བྱས་ཀྱི་དགེ་རྩ་དཔག་ཏུ་མེད་པ་བྱས་པའི་དད་པ་ཅན་དང་།སྲོག་གཅོད་པ་ལ་རྟག་ཏུ་བརྩོན་ པའི་མི་གཉིས་ལ།ཚོགས་རྫོགས་པའི་སྒོ་ལ་ཁྱད་པར་རྡལ་ཙམ་ཡང་མེད་པར།ཀུན་ཏུ་བཟང་པོ་ངས་བསྟན་པའོ།།ཀྱེ་གསུང་གི་རྡོ་རྗེ་རིག་པའི་ཡེ་ཤེས་ལ་འགྲོ་འོང་མེད་པའི་གནད་ཀྱིས།ཆོས་ཉིད་ཀྱི་རྟགས་སྣ་ཚོགས་ལུས་ངག་ལ་བྱུང་བའི་སྐྱེས་བུ་དང་།ཐོས་བསམ་ལ་བློ་སྐད་ཅིག་ཀྱང་མ་སྦྱངས་པའི་གང་ཟག་གཉིས་ངོ་བོ་མཐོང་བ་ལ་ཁྱད་པར་རྡུལ་ཙམ་ཡང་མེད་པར་ཀུན་ཏུ་བཟང་པོ་ངས་བསྟན་པའོ།།ཀྱེ་གསུང་གི་རྡོ་རྗེ་ཆོས་ཉིད་ལ་སྐྱེ་འགག་མེད་པའི་གནད་ཀྱིས།དམྱལ་བ་ཚ་གྲང་ཉམས་སུ་མྱོང་བའི་སྐྱེས་བུ་དང༌།སངས་རྒྱས་རྣམས་ཀྱི་བདེ་བ་ཉམས་སུ་མྱོང་བའི་སྐྱེས་བུ་གཉིས་ལ།རྟོགས་པའི་སྐྱེ་སྒོ་ཐོབ་པ་ལ་ཁྱད་པར་རྡུལ་ཙམ་ཡང་མེད་པར་ཀུན་ཏུ་བཟང་པོ་ངས་བསྟན་པའོ།།ཀྱེ་གསུང་གི་རྡོ་རྗེ་རིག་པ་ལ་འགྱུར་བ་མེད་པའི་གནད་ཀྱིས།ཡིད་ཆེས་ཀྱི་སྤྲོས་པ་ཆོད་པའི་སྐྱེས་བུ་དང༌།བདག་རྟག་པར་ལྟ་བ་གཉིས་ལ་ཁྱད་པར་རྡུལ་ཙམ་ཡང་མེད་པར་ཀུན་ཏུ་བཟང་པོ་ངས་བསྟན་པའོ།།ཀྱེ་གསུང་གི་རྡོ་རྗེ་ཆོས་སྐུ་རང་ལ་ཡོད་པའི་གནད་ཀྱིས།ཕྱི་རོལ་དུ་མཆོད་པ་དང་།བསྟོད་པ་དང་།གསོལ་བ་སྣ་ཚོགས་བཏབ་པའི་སྐྱེས་བུ་དང་།ལས་བྱ་བྱེད་དང་བྲལ་བར་འདུག་པའི་སྐྱེས་བུ་གཉིས་ལ་འབྲས་བུ་ཐོབ་པ་ལ་ཁྱད་པར་རྡུལ་ཙམ་ཡང་མེད་པར་ཀུན་ཏུ་བཟང་པོ་ངས་བསྟན་པའོ།།ཀྱེ་གསུང་གི་རྡོ་རྗེ།དེའི་ཕྱིར་ན་རང་བྱུང་ཆེན་པོའི་ཚིག་འདི་དག་ལ་སྤྱོད་པའི་སྐྱེས་བུ་ནི་འབད་པ་མེད་པར་ཉམས་སུ་ལོངས་པའི་གདེང་རྙེད་ནས།སྣང་བ་དང་སྐུ་གསུམ་དབྱེར་མེད་དུ་སངས་རྒྱས་པ་ཡིན་ནོ།།ཚིག་འདི་དག་ཉན་ཐོས་དང་།རང་སངས་རྒྱས་ལ་སོགས་པའི་ནང་དུ་རྡུལ་ཙམ་ཡང་བརྗོད་པར་མ་བྱེད་ཅིག།དེ་ཅིའི་ཕྱིར་ཞེ་ན།དེ་དག་རྣམས་ཀྱིས་ཚིག་འདི་ཀུན་ཐོས་པས་སྐྲག་པ་དང༌།སྔངས་པ་དང་བརྒྱལ་བར་འགྱུར་ཏེ་གསང་སྔགས་རྣམས་ལ་མི་མོས་ཏེ།ཡིད་བྱུང་ནས་དེའི་རྣམ་པར་སྨིན་པས་སེམས་ཅན་དམྱལ་བ་ཆེན་པོ་ཉམས་སུ་མྱོང་བར་འགྱུར་བས་ན།བསྟན་ཅིང་ཐོས་པ་དག་ལྟ་ཅི་སྨོས་ཏེ།རླུང་ཕྱོགས་ཙམ་དུ་ཡང་བརྗོད་པར་མི་བྱའོ།།གསུང་གི་རྡོ་རྗེས་གསོལ་པ།ཀྱེ་བཅོམ་ལྡན་འདས་ཉན་ཐོས་ལ་སོགས་དེ་དག་ཀུན།དེ་ལྟར་འབྱུང་བ་ཅིའི་རྒྱུ་ལགས།ཞེས་ཞུས་སོ།།བཀའ་སྩལ་པ།·ཉན་ཐོས་དང་རང་རྒྱལ་རྣམས་ནི།སྐལ་བ་མེད་པས།གསང་སྔགས་རྣམས་ཀྱི་སྣོད་དུ་མ་གྱུར་པས་ན།བློ་ཆུང་བའི་ཕྱིར་ཏེ།དཔེར་ན་ཁབ་ཀྱི་མིག་ཏུ་རས་ཡུག་བརྫངས་པས་འགྲོ་ས་མེད་ཅིང༌།ཤོང་བའི་སྐབས་མེད་པ་དང་འདྲའོ།།དེ་ནས་སྟོན་པ་ཉིད་ཀྱིས་ཀྱང་།རང་གི་ཆེ་བའི་ཚིག་རྣམས་འདི་སྐད་ཅེས་ནི་རྣམ་པར་བསྒྲགས།།ཆོས་སྐུ་རོ་གཅིག་མ་ཤེས་པས།།ཐ་སྙད་ཚིག་ལ་བདེན་འཛིན་པར།།ལུས་ཀྱིས་མི་ཐེག་ཁུར་ཁུར་འདྲ།།དབྱིངས་རིག་གཉིས་མེད་མ་ཤེས་པར།།མི་རྟོག་ལྟེང་པོ་སུས་བསྒོམ་པ།།རི་བོ་སྐེད་པ་བསྙེག་སྐེད་པར་བསྙེག་པ་འདྲ་ཡང་བྱུང་ དང་འདྲ།།ཤུགས་འབྱུང་རང་ཤར་མི་ཤེས་པས།།བྱ་བྱེད་རྩོལ་བ་སུས་འཛིན་པ།།རི་མོ་མཁན་གྱི་ཚོགས་འཛིན་འདྲ།།རང་བྱུང་འགག་མེད་མ་ཤེས་པར།།སྣང་བ་བདེན་གཅིག་ངེས་འཇོག་པ།།ལྗོན་ཤིང་སྲོག་དང་བྲལ་བ་འདྲ།།སྐུ་གསུམ་ཡེ་རྫོགས་མ་ཤེས་པར།།ངེས་ལུང་གཞན་ནས་འཚོལ་བ་ནི།།གླང་པོའི་རྗེས་བཅད་ མ་ཤེས་ཀྱང་བྱུང་ མ་རྙེད་འདྲ།།སྙིང་པོ་བཅུད་ཐིགས་མ་ཤེས་པར།།རིག་པའི་རང་གདངས་སྟོན་པ་ནི།།མཁའ་འགྲོ་སྙི་ལ་ཟིན་པ་འདྲ།།ཅོག་བཞག་རང་གྲོལ་མ་ཤེས་པར།།ལྟ་བ་རྟོགས་པར་ཁས་འཆེ་བ།།དབུལ་པོ་རྒྱལ་པོར་བརྫུས་པ་འདྲ།།ལུས་ངག་དྲོད་རྟགས་མ་རྒྱས་པར།།སྐྱེ་མེད་རྟོགས་པར་ཁས་འཆེ་བ།།ལུང་པ་སྟོང་པའི་རླུང་དང་འདྲ།།ལུ་གུ་རྒྱུད་ལ་མ་གོམས་པར།།འཁྲུལ་སྣང་འགགས་པར་ཁས་ལེན་པ།།མུན་ཁང་ནང་གི་མཛུབ་བཙུག་འདྲ།།བླ་མེད་རྒྱུད་འདི་མ་ཤེས་པར།།ཉམས་སུ་ལེན་པར་འདོད་པ་ནི།།ཁ་བྲག་ལམ་དུ་ཞུགས་པ་འདྲ།།གསུང་གི་རྡོ་རྗེ་སྙིང་པོ་ཁྱོད།།དེ་ཡི་ཕྱིར་ན་གསང་བའི་རྒྱུད།།འདི་ཉིད་འཛིན་པའི་སྐྱེས་བུ་ནི།།རང་རིག་རྣམས་ཀྱི་དབང་ཐོབ་སྟེ།།རྒྱུད་འདི་བཅད་པ་ཙམ་གྱིས་ནི།།རྡོ་རྗེ་འཆང་གི་སྤྲུལ་པར་འགྱུར།།རྒྱུད་འདི་སུ་ཡིས་བཀླག་པའི་མི།།ལྟ་བའི་དོན་ཀུན་སེམས་ལ་འཆར།།འདི་ཉིད་སུ་ཡིས་བྲིས་པ་དེ།།སངས་རྒྱས་ཀུན་གྱི་གསུང་ལ་རོལ།།དེ་ཡི་ཕྱིར་ན་དམ་པར་བྱའོ།།ཞེས་རིན་ཆེན་སྤུངས་པའི་རྒྱུད་ཀྱི་རྒྱལ་པོ་ཆེན་པོ་ལས།ཁྱད་མེད་མཉམ་པ་ཆེན་པོའི་ལེའུ་སྟེ་ལྔ་པའོ།།།།དེ་སྐད་ཅེས་གསུངས་པས།སྐུ་གསུང་ཐུགས་རྡོ་རྗེ་ལ་སོགས་པའི་འཁོར་རྣམས་རྗེས་སུ་ཡི་རངས་ནས།བཅོམ་ལྡན་འདས་ཀྱིས་གསུངས་པ་ལ་མངོན་པར་བསྟོད་དོ།།རིན་པོ་ཆེ་སྤུངས་པའི་རྒྱུད་ཀྱི་རྒྱལ་པོ་ཞེས་བྱ་བ།འབུམ་ཕྲག་དྲུག་ཅུ་རྩ་བཞིའི་བཅུད་ཕྱུང་བ་རྫོགས་སོ།།།།རྒྱ་གར་གྱི་མཁན་པོ་བི་མ་ལ་མི་ཏྲ་དང་།བོད་ཀྱི་ལོ་ཙཱ་བ་སྐ་བ་དཔལ་བརྩེགས་ཀྱིས་བསྒྱུར་ཅིང་གཏན་ལ་ཕབ་པའོ།།དཔལ་སྔགས་ཀྱི་སྲུང་མས་བཀའ་འདི་སྲུངས་ཤིག།དམ་ཚིག་ཉམས་པའི་སྙིང་ཁྲག་འཇིབས་ཤིག།ས་མ་ཡ།རྒྱ་རྒྱ་རྒྱ།ཨུ་ཡ་ཨག་ཐ་མ།རིན་ཆེན་སྤུངས་པའི་རྒྱུད་ལ་མ་བུ་དྲུག།། དགེའོ་དགེའོ་དགེའོ།